สิ่งเหนือธรรมชาติ

สิ่งที่พระคัมภีร์สอนเกี่ยวกับโลกที่มองไม่เห็น และทำไมจึงสำคัญ

ไมเคิล เอส ไฮเซอร์

แปลโดย

*สิ่งเหนือธรรมชาติ*

Copyright © 2015 by Michael S. Heiser

*สิ่งเหนือธรรมชาติ* ฉบับแปลภาษาดัทช์

© 2017, Miqlat

เนื้อหาทั้งหมดของฉบับแปลนี้อาจมีการทำสำเนาและเผยแพร่ในรูปแบบใดๆ ได้โดยได้รับอนุญาตจากผู้ประพันธ์และเจ้าของลิขสิทธิ์ การอนุญาตนี้ใช้ได้เฉพาะฉบับแปลที่พิมพ์โดย Miqlat.org เท่านั้น Miqlat.org เป็นบริษัทไม่แสวงกำไรของสหรัฐฯ ที่ได้รับการยกเว้นภาษีตามมาตรา 501 (c)(3) ดังนั้น การอนุญาตนี้จึงไม่ครอบคลุมถึงฉบับแปลใดๆ ในภาษาเดียวกันหรือในภาษาอื่นใด ซึ่งตีพิมพ์โดย Lexham Press

ISBN

ผู้แปล:

*สำหรับบิดาและมารดาของผม*

*เอ็ด และ แจน สปรอว์*

*ผู้จะได้เห็นสิ่งนี้กำลังจะเกิดขึ้น?*

*ผมคิดว่าเรารู้*

*1 ซามูเอล 1:1–28*

กิตติกรรมประกาศ

สำหรับต้นฉบับภาษาอังกฤษ

เนื่องจาก *สิ่งเหนือธรรมชาติ* ถูกเขียนขึ้นจากหนังสือของผมที่ชื่อ *The Unseen Realm* แนวคิดต่างๆ ที่นำเสนอในกิตติกรรมประกาศของหนังสือเล่มนั้น จึงยังเหมาะสมตรงนี้ด้วย ถึงแม้ว่าจะอยู่ในรูปฉบับย่อ

ขอบคุณกลุ่มอภิปรายออนไลน์ที่ตั้งขึ้นในทันทีภายหลังจากผมตัดสินใจว่าสภาศักดิ์สิทธิ์และโลกที่มองไม่เห็นแห่งศาสนศาสตร์พระคัมภีร์นั้น จะเป็นจุดโฟกัสแห่งอาชีพทางวิชาการของผม ไม่ประหลาดใจเลยที่ผมเรียกกลุ่มนี้ว่ากลุ่มศึกษาสภาศักดิ์สิทธิ์ (Divine Council Study Group, DCSG) กลุ่มนี้ยุบตัวในปี พ.ศ. 2547 หลังจากผมจบการศึกษาระดับปริญญาเอกและเริ่มทำงานกับ Logos Bible Software แล้ว แต่การดำเนินการของกลุ่มนั้นก็ช่วยเตรียมผมในการเขียนหนังสือทั้งสองเล่ม

หนังสือ *The Unseen Realm* เริ่มต้นในฐานะต้นฉบับที่ชื่อว่า*The Myth That Is True* ซึ่งผมจัดทำขึ้นเพื่อผู้สนใจที่ติดตามเนื้อหาในเว็บไซต์และติดตามนวนิยายของผมที่ชื่อ *The Façade* เนื้อหาส่วนใหญ่ปรากฏครั้งแรกในจดหมายข่าว และต่อมาก็ในบล็อก อันเป็นแนวคิดที่ทำให้ผมต้องรับผิดชอบต่อการผลิตบางสิ่งขึ้นในแต่ละเดือน ฉบับร่างที่สมบูรณ์ของ “the Myth book” อย่างที่ถูกเรียกต่อมานั้นเสร็จสิ้นในปี 2555 ต้นฉบับนั้นได้รับการปรับปรุงซึ่งเป็นผลมาจากการตอบสนองจากผู้อ่าน มีการบันทึกรายชื่อของผู้แบ่งปันเฉพาะรายไว้ในกิตติกรรมประกาศของหนังสือเรื่อง *The Unseen Realm* แล้ว

พลังสำคัญเบื้องหลังการตีพิมพ์หนังสือเรื่อง *The Unseen Realm* และต่อมาก็ *สิ่งเหนือธรรมชาติ* คือผู้บริหารสามคนที่ Faithlife Corporation/Logos Bible Software นั่นคือ บ๊อบ พริทเชทท์, เดล พริทเชทท์ และ บิลล์ นีนฮุยส์ ไม่เพียงแต่พวกเขาประสบความสำเร็จในการพัฒนาต้นฉบับของผมให้ดีขึ้น พวกเขายังมองเห็นล่วงหน้าถึงความจำเป็นที่ต้องมีฉบับกลั่นกรองสำหรับเนื้อหาของมันอีกด้วย *สิ่งเหนือธรรมชาติ*จึงเป็นผลผลิตจากภาพนิมิตของพวกเขา

เดฟ แลมเบิร์ท ซึ่งเป็นบรรณาธิการของผมสำหรับหนังสือ *The Unseen Realm* ยังมาบรรณาธิกรหนังสือเรื่อง *สิ่งเหนือธรรมชาติ* อีกด้วย เราได้รับประโยชน์จากความเชี่ยวชาญและประสบการณ์ของเขาในทุกหน้าหนังสือ เขาทำให้ผมคำนึงถึงคนบนม้านั่งในโบสถ์เสมอ

สุดท้ายนี้ ผมขอขอบคุณ เดรนนา ภรรยาของผม เพราะเธอทำให้ทุกสิ่งที่ผมทำสำเร็จลงได้

กิตติกรรมประกาศ

สำหรับฉบับแปลนี้

ผมต้องการจะขอบคุณผู้ถวายเงินให้กับ Miqlat.org เพราะถ้าปราศจากการให้ด้วยใจกว้างขวางของท่าน โครงการแปลนี้จะไม่อาจสำเร็จได้

**สารบัญ**

**บทที่หนึ่ง:** เชื่อพระคัมภีร์

**บทที่สอง:** อาณาจักรที่มองไม่เห็น: พระเจ้าและพระทั้งหลาย

**บทที่สาม:** กษัตริย์ในอดีตและอนาคต

**บทที่สี่:** การกบฏของสิ่งศักดิ์สิทธิ์

**บทที่ห้า:** ภูมิศาสตร์จักรวาล

**บทที่หก:** พระวาทะ พระนาม และทูตสวรรค์

**บทที่เจ็ด:** กฎแห่งการมีส่วนร่วม

**บทที่แปด:** พื้นที่ศักดิ์สิทธิ์

**บทที่เก้า:** สงครามศักดิ์สิทธิ์

**บทที่สิบ:** ปิดซ่อนไว้ให้เห็นเด่นชัด

**บทที่สิบเอ็ด:** เจตนารมณ์เหนือธรรมชาติ

**บทที่สิบสอง:** ผู้เสด็จมาพร้อมบรรดาเมฆในท้องฟ้า

**บทที่สิบสาม:** การพลิกกลับครั้งยิ่งใหญ่

**บทที่สิบสี่:** ไม่ได้เป็นของโลกนี้

**บทที่สิบห้า:** ผู้มีส่วนในพระลักษณะของพระเจ้า

**บทที่สิบหก:** ปกครองเหนือบรรดาทูตสวรรค์

**บทสรุป**

**คำอธิษฐานขอการอภัยโทษบาป**

**คำร้องขอของผู้ประพันธ์**

บทที่**หนึ่ง**

เชื่อพระคัมภีร์

คุณเชื่อสิ่งที่กล่าวไว้ในพระคัมภีร์อย่างแท้จริงหรือไม่?

สำหรับบางคนแล้ว นั่นอาจดูเป็นคำถามประหลาดอันแสดงข้อสงสัยต่อหนังสือซึ่งมีแนวโน้มที่คริสเตียนอ่านกันเป็นส่วนใหญ่ แต่ผมไม่คิดว่ามันประหลาดมากนัก พระคัมภีร์บันทึกสิ่งที่ค่อนข้างแปลกประหลาด...สิ่งที่เชื่อได้ยาก โดยเฉพาะอย่างยิ่งในโลกสมัยใหม่นี้

ผมไม่ได้กำลังพูดถึงเรื่องใหญ่ๆ เช่นเรื่องที่ว่าพระเยซูทรงเป็นพระเจ้าที่เสด็จมายังโลกใช่หรือไม่ ผู้ซึ่งจากนั้นก็สิ้นพระชนม์บนกางเขนและฟื้นคืนพระชนม์ ผมไม่ได้แม้แต่คิดถึงเรื่องราวอัศจรรย์อย่างในหนังสืออพยพ ตอนที่พระเจ้าทรงช่วยกู้อิสราเอลออกจากอียิปต์ด้วยการเปิดทางผ่านทะเลแดงให้แก่พวกเขา คริสเตียนส่วนใหญ่จะบอกว่าพวกเขาเชื่อสิ่งเหล่านั้น อย่างไรก็ตาม ถ้าคุณไม่เชื่อในพระเจ้าและพระเยซู หรือ (ไม่เชื่อ) ว่าทั้งสองพระองค์ทรงสามารถทำสิ่งอัศจรรย์ได้ เหตุผลอะไรที่จะบอกว่าคุณเป็นคริสเตียนล่ะ?

ผมกำลังพูดเกี่ยวกับเรื่องราวเหนือธรรมชาติที่รู้กันน้อยมาก ที่คุณจะพบเจอนานๆ ครั้งขณะอ่านพระคัมภีร์ แต่ก็แทบไม่ได้ยินเกี่ยวกับเรื่องนี้ในโบสถ์

นี่คือตัวอย่างหนึ่ง ใน 1 พงศ์กษัตริย์ บทที่ 22 บันทึกเรื่องเกี่ยวกับกษัตริย์ชั่วร้ายพระองค์หนึ่งของอิสราเอลที่ชื่ออาหับ พระองค์ทรงประสงค์จะร่วมรบกับกษัตริย์ยูดาห์เพื่อโจมตีศัตรู ณ สถานที่หนึ่งชื่อราโมท-กิเลอาด กษัตริย์ยูดาห์ทรงต้องการจะรู้ถึงอนาคต พระองค์ทรงอยากรู้ว่าจะเกิดอะไรขึ้นถ้ากองทัพผสมของพระองค์กับกษัตริย์อาหับเข้าโจมตี ดังนั้นทั้งสองพระองค์จึงทรงถามผู้เผยพระวจนะของกษัตริย์อาหับและได้รับความสนับสนุนจากทุกคน แต่ผู้เผยพระวจนะเหล่านั้นเพียงแต่ทูลอาหับถึงสิ่งที่พระองค์ทรงประสงค์จะได้ยิน และกษัตริย์ทั้งสองก็ทรงรู้ ดังนั้นทั้งสองพระองค์จึงทรงถามผู้เผยพระวจนะของพระเจ้าที่ชื่อมีคายาห์ สิ่งที่เขาพูดไม่ได้เป็นข่าวดีต่อกษัตริย์อาหับเลย นั่นคือ

ฉะนั้น ขอทรงฟังพระวจนะของพระยาห์เวห์ ข้าพระบาทได้เห็นพระยาห์เวห์ประทับบนพระที่นั่งของพระองค์ และบริวารทั้งหมดแห่งฟ้าสวรรค์ยืนข้างๆ พระองค์ ทั้งทางข้างขวาและข้างซ้ายพระหัตถ์ และพระยาห์เวห์ตรัสว่า “ใครจะชักนำอาหับให้ขึ้นไป และล้มลงที่ราโมท-กิเลอาด?” บ้างก็ทูลอย่างนี้ บ้างก็ทูลอย่างนั้น แล้วมีวิญญาณหนึ่งออกมายืนเฉพาะพระพักตร์พระยาเวห์ ทูลว่า “ข้าพระองค์เองจะชักนำเขา” และพระยาห์เวห์ตรัสกับมันว่า “จะทำอย่างไร?” และมันทูลว่า “ข้าพระองค์จะออกไป และจะเป็นวิญญาณมุสาอยู่ในปากของผู้เผยพระวจนะทุกคนของเขา” และพระองค์ตรัสว่า “เจ้าไปชักนำเขาได้ และเจ้าจะทำสำเร็จ จงไปทำตามนั้นเถิด” ฉะนั้น ดูสิ พระยาห์เวห์ทรงใส่วิญญาณมุสาในปากของผู้เผยพระวจนะทั้งหมดนี้ของฝ่าพระบาท พระยาห์เวห์ได้ตรัสเรื่องร้ายเกี่ยวกับฝ่าพระบาท (1 พงศ์กษัตริย์ 22:19–23)

คุณเข้าใจสิ่งที่พระคัมภีร์กำลังขอให้คุณเชื่อหรือไม่? ที่ว่าพระเจ้าทรงประชุมกับกลุ่มวิญญาณต่างๆ เพื่อกำหนดสิ่งที่จะเกิดขึ้นในโลกน่ะ? นั่นเป็นความจริงหรือ?

นี่คืออีกตัวอย่างหนึ่ง โดยความเอื้อเฟื้อจากยูดา นั่นคือ

และพวกทูตสวรรค์ที่ไม่รักษาอำนาจครอบครองของตนเอง แต่ละทิ้งถิ่นฐานของตน พระองค์ก็ทรงจองจำไว้ด้วยโซ่อันไม่รู้จักสลายในที่มืด จนกว่าจะถึงเวลาพิพากษาในวันอันยิ่งใหญ่นั้น (ยูดา 1:6)

พระเจ้าทรงจองจำทูตสวรรค์กลุ่มหนึ่งในคุกใต้ดินหรือ? นี่เป็นความจริงหรือ?

อย่างที่ผมพูดไว้แล้วว่าพระคัมภีร์มีเรื่องแปลกประหลาดมากมายบรรจุอยู่ โดยเฉพาะเรื่องเกี่ยวกับโลกฝ่ายวิญญาณที่มองไม่เห็น ผมได้พบคริสเตียนมากมายที่ไม่มีปัญหากับคำสอนในพระคัมภีร์ซึ่งก่อให้เกิดการโต้แย้งน้อยกว่านี้ (อย่างน้อยที่สุดก็ในหมู่คริสเตียน) อันเกี่ยวกับเรื่องเหนือธรรมชาติ ตัวอย่างเช่น เรื่องที่ว่าพระเยซูทรงเป็นผู้ใดและทรงกระทำสิ่งใด แต่ข้อความเช่นนี้มีแนวโน้มจะทำให้พวกเขารู้สึกอึดอัดใจมาก ดังนั้นพวกเขาจึงข้ามข้อความเหล่านั้นไป ผมได้เห็นแนวโน้มนั้นอย่างใกล้ชิด ผมกับภรรยาครั้งหนึ่งไปเยือนคริสตจักรแห่งหนึ่งที่ซึ่งศิษยาภิบาลเทศนาบทเทศน์ต่อเนื่องจากหนังสือ 1 เปโตร เช้าวันนั้นเขาเทศนาถึง 1 เปโตร 3:18-22 สิ่งแรกที่เขาพูดหลังจากขึ้นไปยืนอยู่หลังธรรมาสน์แล้วคือ “เราจะข้ามข้อพระคำเหล่านี้ไป เพราะแปลกประหลาดเกินไป” เขาหมายอะไรถึงเมื่อพูดว่า*แปลกประหลาด* นั่นคือข้อพระคำเหล่านั้นบรรจุส่วนประกอบที่เหนือธรรมชาติซึ่งไปกันไม่ได้กับศาสนศาสตร์ของเขาเท่านั้นเอง ตัวอย่างเช่น

เพราะพระคริสต์ทรงทนทุกข์ครั้งเดียวเป็นพอเพราะบาป คือพระองค์ผู้ชอบธรรมเพื่อผู้ไม่ชอบธรรม เพื่อจะนำพวกท่านไปถึงพระเจ้า ฝ่ายกายพระองค์จึงสิ้นพระชนม์ แต่ฝ่ายจิตวิญญาณทรงคืนพระชนม์ และโดยทางวิญญาณ พระองค์ได้เสด็จไปบอกพวกวิญญาณที่ติดคุกอยู่ ซึ่งในสมัยก่อนไม่เชื่อฟังพระเจ้า คราวเมื่อพระเจ้าทรงอดทนรอคอยให้กลับใจในสมัยโนอาห์ ขณะที่ท่านกำลังต่อเรือใหญ่ (1 เปโตร 3:18–20, ฉบับ New International Version, NIV)

วิญญาณที่ติดคุกอยู่คือใครและพวกนี้ถูกคุมขังอยู่ที่ไหน? ศิษยาภิบาลคนนั้นไม่รู้หรือไม่ก็ไม่ชอบคำตอบนั้น ดังนั้น เขาจึงเพียงแต่เลือกข้ามไปไม่สนใจข้อพระคำเหล่านี้

ในฐานะนักวิชาการด้านพระคัมภีร์ ผมได้เรียนรู้ว่าข้อความแปลกประหลาดเหล่านี้ (และส่วนอื่นๆ ในพระคัมภีร์อีกมากมายซึ่งเป็นที่รู้จักและเข้าใจกันเพียงเล็กน้อย) นั้นความจริงแล้วสำคัญมาก ข้อพระคำเหล่านี้สอนถึงแนวคิดที่เฉพาะเจาะจงเกี่ยวกับพระเจ้า เกี่ยวกับโลกที่มองไม่เห็น และเกี่ยวกับชีวิตของเราเอง เชื่อหรือไม่ว่าถ้าเรารู้และเข้าใจความหมายของสิ่งเหล่านี้ แม้ว่าจะเข้าใจยากและน่าพิศวงก็ตาม มันจะเปลี่ยนวิธีที่เราคิดเกี่ยวกับพระเจ้า...เกี่ยวกับซึ่งกันและกัน ว่าทำไมเราถึงมาอยู่ที่นี่ และเกี่ยวกับจุดหมายปลายทางสุดท้ายของเรา

ในจดหมายฝากฉบับแรก อัครทูตเปาโลเขียนถึงชาวโครินธ์ เขาเป็นทุกข์ในเรื่องที่ผู้เชื่อในคริสตจักรนั้นพากันไปยังศาลเพื่อให้ระงับข้อพิพาทระหว่างกัน ซึ่งเขารู้สึกว่าเป็นการเสียเวลาและเสียพลังงานด้านอารมณ์ รวมถึง (ทำให้เกิด) ผลสะท้อนเชิงลบต่อความเชื่อ เปาโลกล่าวด้วยความตกใจระคนเจ็บปวดว่า “พวกท่านไม่รู้หรือว่าท่านจะพิพากษาโลก? พวกท่านไม่รู้หรือว่าท่านจะปกครองทูตสวรรค์!” (1 โครินธ์ 6:3, การถอดความของผม)

พิพากษาโลกหรือ? *ปกครองทูตสวรรค์หรือ?*

สิ่งที่เปาโลกำลังพูดถึงในข้อพระคำอันน่าพิศวงนั้นทั้งประหลาดใจและเปลี่ยนแปลงชีวิต พระคัมภีร์เชื่อมโยงกิจการต่างๆ ของสิ่งเหนือธรรมชาติกับชีวิตและจุดหมายปลายทางของเรา วันหนึ่งเรา*จะ*พิพากษาโลก เรา*จะ*ปกครองบรรดาทูตสวรรค์อย่างที่เปาโลพูด เราจะพูดเกี่ยวกับเรื่องนั้นมากกว่านี้ในภายหลัง

เหตุผลที่เปาโลสามารถพูดสิ่งที่เขาพูดกับชาวโครินธ์...และกับพวกเราได้...คือว่าเรื่องราวในพระคัมภีร์นั้นเกี่ยวกับวิธีที่พระเจ้าทรงสร้างเรา และทรงปรารถนาจะให้เราเป็นส่วนหนึ่งในครอบครัวแห่งสวรรค์ของพระองค์ ไม่เป็นการบังเอิญที่พระคัมภีร์ใช้คำศัพท์ที่นำมาจากความสัมพันธ์ในครอบครัว เช่นการอยู่ร่วมบ้านเดียวกันและทำงานด้วยกัน เพื่อจะอธิบายอย่างรวมๆ ถึงพระเจ้าและพระเยซู ซึ่งดำรงอยู่ในโลกที่มองไม่เห็น และถึงบรรดาผู้เชื่อซึ่งก็คือ*คุณกับผม* พระเจ้าทรงประสงค์จะให้มนุษย์เป็นส่วนหนึ่งในครอบครัวของพระองค์ และมีส่วนในการปกครองเหนือสิ่งทรงสร้างของพระองค์

เราทุกคนรู้แนวคิดที่ว่า *ในสวรรค์เป็นอย่างไร ก็ให้เป็นไปอย่างนั้นในแผ่นดินโลก* ซึ่งนำมาจากแนวคิดมากมายและแม้แต่จากการเลือกใช้คำที่พบในคำอธิษฐานขององค์พระผู้เป็นเจ้า (มัทธิว 6:10) นับจากเริ่มต้นแล้วที่พระเจ้าทรงประสงค์ให้ครอบครัวมนุษย์ของพระองค์อาศัยอยู่กับพระองค์ในโลกที่สมบูรณ์แบบ พร้อมๆ กับครอบครัวของพระองค์ซึ่งมีอยู่แล้วในโลกที่มองไม่เห็น ผู้เป็นกองทัพแห่งสวรรค์ของพระองค์ เรื่องราวนั้น นั้นคือเป้าหมายของพระเจ้า...การถูกต่อต้านโดยเจ้าแห่งความมืด ความล้มเหลว และความสำเร็จสูงสุดในอนาคต คือสิ่งที่เขียนอยู่ในหนังสือเล่มนี้ ซึ่งก็เหมือนกับสิ่งที่บันทึกอยู่ในพระคัมภีร์ และเราก็ไม่สามารถชื่นชมบทละครของเรื่องราวในพระคัมภีร์ได้ ถ้าเราไม่รวมผู้แสดง*ทั้งหมด*เอาไว้ด้วย อันรวมถึงตัวละครที่เหนือธรรมชาติ ผู้ซึ่งเป็นส่วนหนึ่งของมหากาพย์เรื่องนั้น แต่กลับถูกอาจารย์สอนพระคัมภีร์หลายคนมองข้าม

บรรดาสมาชิกในกองทัพแห่งสวรรค์ของพระเจ้านั้นไม่ได้อยู่รอบนอกหรือไร้ความสำคัญหรือไม่เกี่ยวข้องกับเรื่องราวของเรา ซึ่งก็คือเรื่องราวของมนุษย์ในพระคัมภีร์ พวกเขาเล่นบทสำคัญ แต่บ่อยครั้งยิ่งที่ผู้อ่านพระคัมภีร์ในสมัยปัจจุบันกลับอ่านผ่านไป โดยไม่เข้าใจถึงวิธีการต่างๆ อันน่าทึ่งที่โลกฝ่ายวิญญาณดำรงอยู่ในฉากต่างๆ ซึ่งคุ้นเคยที่สุดหลายสิบฉากในพระคัมภีร์ ผมใช้เวลาหลายสิบปีที่จะมองเห็นสิ่งที่ผมเห็นในตอนนี้ในพระคัมภีร์ และผมก็ต้องการจะแบ่งปันผลที่ได้รับจากการศึกษามาเป็นเวลาหลายปีเหล่านั้น

แต่อย่าให้เราหลงไปจากคำถามที่ผมถามเมื่อตอนต้นว่า *คุณเชื่อสิ่งที่กล่าวไว้ในพระคัมภีร์จริงๆ หรือไม่?* นั่นเป็นที่ที่เกิดปัญหาล่ะ คุณจะไม่ได้รับประโยชน์อะไรในการเรียนรู้ถึงสิ่งที่กล่าวไว้ในพระคัมภีร์อย่างแท้จริงเกี่ยวกับโลกที่มองไม่เห็น และว่าสิ่งนี้มาบรรจบกับชีวิตคุณอย่างไร ถ้าคุณไม่เชื่อ

ใน 2 พงศ์กษัตริย์ 6:8-23 ผู้เผยพระวจนะเอลีชาประสบปัญหา (อีกครั้ง) กษัตริย์ผู้เดือดดาลองค์หนึ่งทรงส่งกองทหารหลายกองไปล้อมบ้านของเขา เมื่อคนใช้ของเขาตื่นกลัว เอลีชาบอกเขาว่า “อย่ากลัวเลย เพราะฝ่ายเรามีมากกว่าฝ่ายเขา” ก่อนที่ผู้รับใช้คนนั้นจะได้ทันทักท้วง เอลีชาก็อธิษฐานว่า “ข้าแต่พระยาห์เวห์ ขอทรงเปิดตาของเขาเพื่อเขาจะได้เห็น” พระเจ้าทรงตอบคำอธิฐานในทันที นั่นคือ “และพระยาห์เวห์ทรงเปิดตาของชายหนุ่มคนนั้น และเขาก็มองและเห็นภูเขาเต็มไปด้วยม้า และรถรบเพลิงรอบเอลีชา”

คำอธิษฐานของเอลีชาคือคำอธิษฐานของผมเพื่อคุณ ขอพระเจ้าทรงเปิดดวงตาของคุณให้เห็น เพื่อว่าคุณจะไม่สามารถคิดเกี่ยวกับพระคัมภีร์แบบเดียวกันนั้นอีกเลย

บทที่**สอง**

อาณาจักรที่มองไม่เห็น: พระเจ้าและพระทั้งหลาย

ผู้คนรู้สึกชื่นชอบสิ่งเหนือธรรมชาติและพวกเหนือมนุษย์ ลองคิดเกี่ยวกับอุตสาหกรรมความบันเทิงในไม่กี่ปีนี้ดูสิ ทั้งหนังสือ ทีวีโชว์ และภาพยนตร์ที่ถูกผลิตออกมานับเป็นพันๆ ในช่วงทศวรรษที่ผ่านมาเป็นเรื่องราวเกี่ยวกับทูตสวรรค์หรือเทวดานางฟ้า มนุษย์ต่างดาว สัตว์ประหลาด ปีศาจ ภูตผี แม่มด มนตร์วิเศษ ผีดูดเลือดหรือแวมไพร์ มนุษย์หมาป่า และซุปเปอร์ฮีโร่ (ตัวเอกในภาพยนตร์หรือการ์ตูนที่มีกำลังเกินมนุษย์) แฟรนไชส์ยอดนิยมยิ่งมากมายของฮอลลีวูดแสดงให้เห็นสิ่งเหนือธรรมชาติ: *เอ็กซ์เมน (*the *X-Men)*, *ดิ อเวนเจอร์ส: มหาศึกอัลตรอนถล่มโลก (*the *Avengers)*, ภาพยนตร์ชุดแฮรี่ พอตเตอร์ (the Harry Potter series), *ซุปเปอร์แมน (Superman)*, นิยายซากาเรื่อง *แวมไพร์ ทไวไลท์ (*the *Twilight* saga*)* ส่วน ทีวีโชว์อย่างเช่น *Fringe* และแน่นอน *ภาพยนตร์ชุดซูเปอร์เนเชอรัล (Supernatural)* กับ *เอกซ์ไฟล์ (X-Files)* ได้มีผู้ติดตามมากมายแม้ภายหลังจากการถ่ายทำตอนใหม่ๆ สิ้นสุดลงแล้ว และจริงๆ แล้ว สิ่งต่างๆ เหล่านี้ไม่ได้เป็นที่นิยม*ตลอดกาล*หรอกหรือ ไม่ว่าจะในรูปแบบของเรื่องเล่า หนังสือ หรือในศิลปะ?

ทำไมล่ะ?

คำตอบหนึ่งก็คือว่าสิ่งเหล่านี้เป็นการหลีกหนีจากความธรรมดา เรื่องเหล่านี้นำเสนอโลกที่น่าสนใจและน่าตื่นเต้นกว่าโลกของเรา บางสิ่งที่เกี่ยวกับความดีต่อสู้กับความชั่ว ซึ่งถูกขยายไปในระดับกว้างใหญ่ไพศาลนั้นทำให้เราตื่นเต้น การต่อสู้อันเป็นเรื่องเกี่ยวกับความกล้าหาญและการผจญภัยระหว่างฮีโร่มากมายแห่งมิดเดิลเอิร์ธ (แกนดอล์ฟ, โฟรโด และพรรคพวก) กับเซารอนซึ่งเป็นเจ้าแห่งความมืดในนิยายไตรภาคเรื่อง *เดอะลอร์ดออฟเดอะริงส์* ได้ทำให้ผู้อ่านมากมายหลงใหล (และปัจจุบันนี้ก็ทำให้ผู้ดูภาพยนตร์หลงใหลเช่นกัน) มาเป็นเวลากว่าครึ่งศตวรรษแล้วในตอนนี้ ยิ่งตัวร้ายมาจากโลกอื่นมากเท่าไร ก็ยิ่งทำให้ชัยชนะนั้นน่าตื่นเต้นประทับใจมากขึ้นเท่านั้น

ในอีกระดับหนึ่ง ผู้คนถูกดึงดูดสู่โลกอื่นก็เพราะ (อย่างที่มีกล่าวไว้ในหนังสือปัญญาจารย์) ว่าพระเจ้าได้ทรง “บรรจุนิรันดร์กาลไว้ในจิตใจมนุษย์ (ของเรา) ด้วย” (ปัญญาจารย์ 3:11) มีบางสิ่งเกี่ยวกับสภาพของมนุษย์ที่ปรารถนา (จะมีประสบการณ์กับ) บางอย่างที่อยู่นอกเหนือประสบการณ์มนุษย์...บางสิ่งที่ลึกลับ อัครสาวกเปาโลเขียนเกี่ยวกับความปรารถนาอย่างแรงกล้านี้ไว้เช่นกัน เขาสอนว่าสิ่งนี้มาจากการมีชีวิตอยู่ในโลกที่พระเจ้าได้ทรงสร้าง สิ่งทรงสร้างเป็นพยานถึงพระผู้สร้าง และดังนั้น (ก็เป็นพยาน) ถึงอาณาจักรที่อยู่นอกเหนือจากของเราเอง (โรม 1:18-23) ในความจริงแล้ว เปาโลกล่าวว่าแรงกระตุ้นนี้ทรงพลังยิ่งจนต้องตั้งใจข่มไว้ (ข้อ 18)

และกระนั้น ดูเหมือนเราจะไม่คิดถึงเรื่องราวแห่งความกล้าหาญและการผจญภัยในพระคัมภีร์ ในแบบเดียวกับที่เราคิดถึงเรื่องเล่าอันเหนือธรรมชาติของเราเองที่อยู่ในหนังสือ ในภาพยนตร์ และในตำนานเล่าขาน มีเหตุผลหลายข้ออยู่เบื้องหลังสิ่งนั้น และเหตุผลเหล่านี้ก็เกินกว่าการขาดเทคนิคพิเศษหรือสเปเชียลเอฟเฟ็ค สำหรับบางคนแล้ว ตัวละครในพระคัมภีร์นั้นธรรมดาหรือเกี่ยวกับบรรพบุรุษมากเกินไป พวกเขาไม่รู้สึกถึงความมีชีวิตชีวาหรือความเป็นวีรบุรุษ อย่างไรก็ตาม นี่ก็เป็นคนเดิมๆ และเรื่องราวเดิมๆ ที่เราได้ยินมาตลอดนับแต่เป็นเด็กตอนเรียนระวีวารศึกษาแล้ว จากนั้นก็มีเครื่องกีดขวางทางวัฒนธรรมอีก จึงเป็นการยากที่เราจะเกี่ยวข้องสัมพันธ์กับสิ่งที่ดูเหมือนขบวนยาวเหยียดไม่สิ้นสุดของคนเลี้ยงแกะสมัยโบราณและผู้ชายใส่เสื้อคลุมยาว...ดูเหมือนกับนักแสดงมากมายในละครโบสถ์เรื่องการประสูติของพระเยซู

แต่ผมคิดถึงปัจจัยที่ใหญ่กว่าว่าทำไมนิยายวิทยาศาสตร์หรือจินตนาการเหนือธรรมชาติจึงจับจินตนาการของเราได้ง่ายกว่า นั่นก็คือวิธีที่เราได้ถูกสอนให้คิดเกี่ยวกับโลกที่มองไม่เห็นของพระคัมภีร์ สิ่งที่ผมได้ยินอยู่ในโบสถ์มาเป็นเวลาหลายปีนั้นไม่เพียงแต่ผิดพลาด แต่ยังทำให้เรื่องเหนือธรรมชาตินั้นน่าเบื่อหน่าย และที่เลวร้ายกว่านี้ก็คือ คำสอนของโบสถ์ทำให้โลกเหนือธรรมชาติที่มองไม่เห็นนั้นลดความสำคัญลง โดยทำให้มันไร้ซึ่งพลังอำนาจ

สิ่งมากมายที่คริสเตียนจินตนาการเกี่ยวกับโลกที่มองไม่เห็นว่าเป็นจริงนั้น กลับไม่เป็นความจริง พวกทูตสวรรค์ไม่มีปีก (ไม่นับรวมเครูบเพราะพวกนี้ไม่เคยถูกเรียกว่าทูตสวรรค์ และเป็นสิ่งทรงสร้าง พวกทูตสวรรค์มักปรากฏในร่างมนุษย์) พวกภูตผีปีศาจไม่มีเขาและหาง และพวกมันก็ไม่ได้มาอยู่ที่นี่เพื่อทำให้เราทำบาป (เราทำบาปด้วยตัวเราเอง) และขณะที่มีการพรรณนาในพระคัมภีร์เรื่องการถูกผีสิงในวิธีที่น่าสะพรึงกลัวอย่างแท้จริงนั้น ปีศาจร้ายผู้ชาญฉลาดก็ทำสิ่งที่เลวร้ายยิ่งกว่าชักใยเชิดหุ่นอยู่เบื้องหลังผู้คน และยิ่งกว่านั้น พวกทูตสวรรค์และภูตผีปีศาจเป็นผู้เล่นที่ไม่สำคัญ ดูเหมือนโบสถ์จะไม่เคยเข้าไปถึงผู้ที่สำคัญที่สุดกับแผนการของพวกนี้เลย

พระทั้งหลายมีอยู่จริง

ผมถามคุณในบทแรกว่าคุณเชื่อสิ่งที่กล่าวไว้ในพระคัมภีร์*จริงๆ* หรือไม่ ให้พิจารณาว่านี่เป็นการทำข้อสอบควิซ

มีกล่าวไว้ในพระคัมภีร์ว่าพระเจ้าทรงมีกองกำลังหรือคณะทำงานแห่งสิ่งศักดิ์สิทธิ์ ผู้นำการตัดสินใจของพระองค์ไปทำให้สำเร็จ กองกำลังนี้ถูกอ้างถึงว่าเป็นการประชุม สภา หรือศาลของพระเจ้า (สดุดี 89:5-7; ดาเนียล 7:10) ข้อพระคำที่ชัดเจนที่สุดข้อหนึ่งเกี่ยวกับสิ่งนี้คือ สดุดี 82:1 คำแปลของพระคัมภีร์ฉบับ Good News Translation (GNT) กล่าวไว้อย่างถูกต้องว่า “พระเจ้าทรงเป็นประธานในที่ประชุมแห่งสวรรค์ พระองค์ประทานคำตัดสินในที่ชุมนุมของพระทั้งหลาย”

ถ้าคุณคิดเกี่ยวกับเรื่องนี้ดูละก็...นั่นก็เป็นข้อพระคำที่น่าตกใจ! พระคำข้อนี้ทำให้ผมตัวสั่นในครั้งแรกที่ได้อ่านอย่างแท้จริง แต่ความหมายของพระคำข้อนี้ก็เรียบง่ายอย่างที่กล่าวไว้ ซึ่งก็เหมือนกับข้อพระคำอื่นๆ นั่นคือต้องทำความเข้าใจ สดุดี 82:1 ในบริบทว่าข้อพระคำอื่นๆ ในพระคัมภีร์มีกล่าวไว้ว่าอย่างไร ในกรณีนี้ก็คือ อะไรคือสิ่งที่กล่าวเกี่ยวกับ*พระทั้งหลาย* และคำศัพท์นั้นควรมีการให้คำจำกัดความว่าอย่างไร

คำภาษาฮีบรูดั้งเดิมที่ถูกแปลว่า “พระทั้งหลาย” คือ*เอโลฮิม* พวกเราหลายคนได้คิดมาเนิ่นนานว่า*เอโลฮิม* มีเพียงความหมายเดียว นั่นคือเป็นพระนามหนึ่งของพระเจ้าพระบิดา และจึงอาจเป็นการยากสำหรับเราที่จะคิดถึงคำนี้ในความหมายที่กว้างขึ้น แต่คำนี้อ้างถึง*ผู้ใดก็ตาม*ที่อาศัยอยู่ในโลกฝ่ายวิญญาณซึ่งมองไม่เห็น นั่นจึงเป็นสาเหตุว่าทำไมคุณจึงพบว่าคำนี้ใช้กับทั้งพระเจ้า (ปฐมกาล 1:1), ภูตผีปีศาจ (เฉลยธรรมบัญญัติ 32:17), และกับคนตายในชีวิตหลังความตาย (1 ซามูเอล 28:13) แต่สำหรับพระคัมภีร์แล้ว คนที่ไร้วิญญาณและมีที่พำนักอยู่ในโลกวิญญาณนั้นคือ *เอโลฮิม*

คำศัพท์ภาษาฮีบรูไม่ได้อ้างถึงกลุ่มความสามารถเฉพาะซึ่งองค์พระเจ้าเท่านั้นที่ทรงมี พระคัมภีร์แยกพระเจ้าไว้แตกต่างจากพวกพระอื่นๆ ทั้งมวลในวิถีทางอื่นๆ ไม่ใช่ด้วยการใช้คำว่า*เอโลฮิม* ตัวอย่างเช่น พระคัมภีร์บันทึกเรื่องการสั่งให้บรรดาพระทั้งหลายนมัสการพระเจ้าแห่งพระคัมภีร์ (สดุดี 29:1) พระองค์ทรงเป็นพระผู้สร้างและกษัตริย์ของพวกนั้น (สดุดี 95:3; 148:1-5) มีกล่าวไว้ในพระธรรมสดุดี 89:6-7 (ฉบับ GNT) ว่า “ไม่มีผู้ใดในสวรรค์เหมือนพระองค์ ข้าแต่พระยาห์เวห์ ไม่มีเทพสวรรค์องค์ใดทัดเทียมพระองค์ [1 พงศ์กษัตริย์ 8:23; สดุดี 97:9] พระองค์ทรงเป็นที่เกรงกลัวในสภาแห่งผู้บริสุทธิ์ของพระองค์” บรรดาผู้ประพันธ์พระคัมภีร์กล่าวไว้ค่อนข้างตรงเกี่ยวกับพระเจ้าของอิสราเอลว่าไม่มีผู้ใดเสมอพระองค์ นั่นคือพระองค์ทรงเป็น “พระเจ้าของพระทั้งหลาย” (เฉลยธรรมบัญญัติ 10:17; สดุดี 136:2)

เทพเจ้าเหล่านี้ใน “สภาแห่งผู้บริสุทธิ์” มีอยู่จริง ในบทแรกของหนังสือเล่มนี้ ผมอ้างถึงพระคัมภีร์ตอนหนึ่งที่พระเจ้าทรงพบปะกับบรรดากองทัพแห่งสวรรค์ของพระองค์ เพื่อจะกำหนดวิธีกำจัดกษัตริย์อาหับ ในพระคำตอนนั้น บรรดาสมาชิกในกลุ่มสวรรค์ถูกเรียกว่าวิญญาณ ถ้าเราเชื่อว่าโลกฝ่ายวิญญาณมีจริงและเป็นที่พำนักของพระเจ้าและของบรรดาสิ่งมีชีวิตฝ่ายวิญญาณที่พระองค์ได้ทรงสร้างขึ้น (เช่นพวกทูตสวรรค์) เราก็ต้องยอมรับว่ากองกำลังหรือคณะทำงานเหนือธรรมชาติของพระเจ้า ซึ่งอธิบายอยู่ในข้อพระคำที่ผมได้ยกมากล่าวข้างต้นและในข้อพระคำอื่นๆ อีกมากมายนั้น มีอยู่จริง ไม่เช่นนั้นเราก็เพียงแต่เลื่อมใสอย่างไม่จริงใจต่อความจริงฝ่ายวิญญาณเท่านั้น

และเนื่องจากมีการระบุไว้ในพระคัมภีร์ว่าสมาชิกแห่งสภาศักดิ์สิทธิ์เหล่านี้เป็นวิญญาณ เราจึงรู้ว่าพระทั้งหลายไม่ได้เป็นเพียงรูปเคารพที่ทำด้วยหินหรือไม้เท่านั้น รูปเคารพเหล่านั้นไม่ทำงานให้กับพระเจ้าในสภาแห่งสวรรค์ เป็นความจริงที่ว่าผู้คนในโลกโบราณที่บูชาพระที่เป็นปรปักษ์นั้นสร้างรูปเคารพ แต่พวกเขารู้ว่ารูปเคารพเหล่านั้นที่พวกเขาสร้างด้วยมือตนเองไม่ใช่เจ้าแห่งอำนาจอย่างแท้จริง รูปเคารพอันเป็นศิลปหัตถกรรมเหล่านั้นเป็นเพียงวัตถุที่พระของพวกเขาจะสามารถอาศัยอยู่เพื่อรับเครื่องบวงสรวง และแจกจ่ายความรู้ให้แก่บรรดาสาวกที่ทำพิธีกรรมเพื่อวิงวอนร้องขอให้พระเหล่านี้มาหาพวกเขาและอาศัยอยู่ในรูปเคารพนั้น

โครงสร้างและหน้าที่ของสภา

พระทั้งหลายในสดุดี 82:1 ถูกเรียกต่อมาในข้อที่ 6 ว่า “บุตรขององค์ผู้สูงสุด [พระเจ้า]” วลี “บุตรของพระเจ้า” นี้ปรากฏหลายครั้งในพระคัมภีร์ ซึ่งตามปกติแล้วจะเฝ้าอยู่ต่อพระพักตร์พระเจ้า (เช่นใน โยบ 1:6; 2:1) มีกล่าวไว้ในโยบ 38:7 ว่าพวกเขาอยู่แถวๆ นั้นก่อนพระเจ้าทรงเริ่มสร้างโลกและมนุษย์

และนั่นก็น่าสนใจมาก พระเจ้าทรงเรียกสิ่งมีชีวิตฝ่ายวิญญาณเหล่านี้ว่าเป็นบุตรชายของพระองค์ เนื่องจากพระองค์ทรงสร้างพวกเขา ภาษา “ครอบครัว” คำนั้นจึงสมเหตุสมผล ในวิธีเดียวกับที่คุณพูดถึงลูกๆ ของคุณว่าเป็นลูกชายและลูกสาวของคุณ ก็เพราะคุณมีส่วนในการสร้างพวกเขาขึ้นมา แต่นอกจากการเป็นพระบิดาแล้ว พระเจ้ายังทรงเป็นกษัตริย์ของพวกเขาอีกด้วย ในโลกยุคโบราณ กษัตริย์มักปกครองผ่านทางครอบครัวขยายของพระองค์ ความเป็นกษัตริย์ถูกส่งต่อไปยังทายาท การครอบครองอาณาจักรเป็นธุรกิจของครอบครัว พระเจ้าทรงเป็นองค์พระผู้เป็นเจ้าแห่งสภาของพระองค์ และบรรดาบุตรชายของพระองค์ก็มีตำแหน่งสูงสุดรองลงไปเป็นลำดับตามสัมพันธภาพของพวกเขากับพระองค์ แต่ขณะที่เราจะอภิปรายกันตลอดหนังสือเล่มนี้ ก็มีบางสิ่งเกิดขึ้น นั่นคือพวกเขาบางคนทรยศ

บุตรของพระเจ้าเหล่านี้ยังเป็นผู้ทำการตัดสินใจอีกด้วย เรารู้จาก 1 พงศ์กษัตริย์ บทที่ 22 (และในตอนอื่นๆ อีกหลายตอน) ว่าภารกิจของพระเจ้ารวมถึงการมีปฏิสัมพันธ์กับประวัติศาสตร์ของมนุษย์ เมื่อพระเจ้าทรงตัดสินว่าถึงเวลาที่กษัตริย์อาหับผู้ชั่วร้ายจะต้องตาย พระองค์ก็ทรงปล่อยให้สภาของพระองค์ตัดสินว่าจะใช้วิธีใด

การประชุมสภาศักดิ์สิทธิ์ที่ปรากฏในสดุดีบทที่ 82 และ 1 พงศ์กษัตริย์ บทที่ 22 นี้ ไม่ได้เป็นเพียงการประชุมในพระคัมภีร์ที่เกี่ยวข้องกับเราเท่านั้น แต่มีการประชุมสองสามครั้งที่กำหนดชะตากรรมของอาณาจักรต่างๆ ด้วย

ใน ดาเนียล บทที่ 4 ที่บันทึกว่ากษัตริย์เนบูคัดเนสซาร์แห่งบาบิโลเนีย ทรงถูกพระเจ้าลงโทษให้กลายเป็นคนวิกลจริตชั่วคราว คำตัดสินลงโทษนั้นถูกส่งลงมา “เป็นพระราชกฤษฎีกามาจากพระผู้สูงสุด” (ดาเนียล 4:24) และ “เป็นคำสั่งของผู้พิทักษ์” (ดาเนียล 4:17) *ผู้พิทักษ์*เป็นคำที่ใช้สำหรับบรรดาสิ่งศักดิ์สิทธิ์ในสภาของพระเจ้า คำนี้กล่าวถึงวิธีที่พวกเขาเฝ้าดูอยู่เหนือเหตุการณ์ต่างๆ ของมนุษย์ตลอดเวลา พวกเขาไม่เคยหลับ

เหตุการณ์เหล่านี้ในพระคัมภีร์ที่เกี่ยวกับการประชุมสภาศักดิ์สิทธิ์นั้น บอกเราว่าสมาชิกสภาของพระเจ้า*มีส่วนร่วม*ในการปกครองของพระเจ้า อย่างน้อยที่สุดก็ในบางกรณี พระเจ้าทรงกำหนดสิ่งที่พระองค์ทรงประสงค์จะทำให้สำเร็จ แต่ก็ประทานอิสระแก่ตัวแทนเหนือธรรมชาติของพระองค์ในการกำหนดวิธี

พวกทูตสวรรค์มีส่วนในสภาของพระเจ้าเช่นกัน ในภาษาดั้งเดิมของพระคัมภีร์ คำที่ถูกแปลว่า *ทูตสวรรค์* ในพระคัมภีร์เดิมและใหม่นั้น ความจริงแล้วหมายถึง*ผู้ส่งสาร* คำว่า *ทูตสวรรค์* นั้นโดยพื้นฐานแล้วเป็นลักษณะงาน ทูตสวรรค์ส่งข่าวสารให้แก่ผู้คน เราจะเรียนรู้เกี่ยวกับทูตสวรรค์และหน้าที่ของพวกเขา รวมทั้งหน้าที่อื่นๆ ของสมาชิกสภาของพระเจ้าให้มากกว่านี้ ในบทต่อๆ ไป

ทำไมสิ่งนี้จึงสำคัญ

ปฏิกิริยาตอบสนองของคุณต่อทุกสิ่งที่คุณได้อ่านในหนังสือเล่มนี้มาจนถึงตอนนี้ อาจเป็นอย่างนี้ “(มัน) เป็นเรื่องน่าหลงใหล ฉันไม่เคยเห็นเรื่องอย่างนั้นในพระคัมภีร์มาก่อนเลย แต่ข้อมูลทั้งหมดนี้มีความหมายโดยนัยอะไรต่อชีวิตประจำวันของฉัน และต่อวิธีปฏิบัติงานของโบสถ์ล่ะ? (ถ้าจะมีบ้างละก็)” และคำตอบก็คือ ความจริงที่นำเสนอในหนังสือเล่มนี้มี*ทุกสิ่ง*ที่เกี่ยวข้องกับความเข้าใจของเราว่าพระเจ้าคือใคร และวิธีที่เราเกี่ยวข้องสัมพันธ์กับพระองค์ และจุดประสงค์ของเราในโลกนี้คืออะไร เพื่อช่วยทำให้สิ่งนั้นชัดเจน ผมจะปิดท้ายแต่ละบทด้วยส่วน “ทำไมสิ่งนี้จึงสำคัญ” แบบนี้ที่เปิดให้เห็นข้อเสนอแนะและการนำไปใช้ในเชิงปฏิบัติแห่งความจริงของบทนั้น

ในบทนี้ เราได้อภิปรายถึงวิธีที่พระคัมภีร์อธิบายการบริหารจักรวาลของพระเจ้า และข้อมูลเชิงลึกอะไรที่เกี่ยวกับพระเจ้าซึ่งเราได้รับจากคำอธิบายเหล่านั้น และในท้ายที่สุดคือว่าพระเจ้าทรงเกี่ยวข้องสัมพันธ์กับเราอย่างไร

อย่างแรกก็คือ ธุรกิจของครอบครัวแห่งสวรรค์คือการเป็นแม่แบบสำหรับวิธีที่พระองค์ทรงเกี่ยวข้องสัมพันธ์กับครอบครัวในโลกของพระองค์ เราจะอภิปรายเรื่องนั้นต่อในบทต่อไป แต่นี่เป็นตัวอย่างหนึ่ง นั่นคือ คุณอาจจะสงสัยว่าทำไมพระเจ้าจึงทรงต้องการมีสภาที่ปรึกษา พระเจ้าไม่ควรจะ*ต้องการ*ความช่วยเหลือในการทำสิ่งใด แม้แต่ในโลกฝ่ายวิญญาณ พระองค์ทรงเป็นพระเจ้า! แต่มีการบันทึกไว้อย่างชัดแจ้งในพระคัมภีร์ว่าพระองค์ทรงใช้สิ่งศักดิ์สิทธิ์ในระดับรองทำสิ่งต่างๆ ให้สำเร็จ

พระองค์ไม่ได้ทรง*ต้องการ*สภาศักดิ์สิทธิ์ แต่พระองค์ทรงเลือกจะใช้สภานั้น และพระองค์ก็ไม่ทรงต้องการเราเช่นกัน ถ้าพระเจ้าทรงเลือกเอง พระองค์ก็ทรงเพียงแต่ตรัสเสียงดังกับทุกคนที่ต้องการพระกิตติคุณ ประทานการหนุนใจทุกอย่างที่ทุกคนต้องการเพื่อจะทำให้พวกเขากลับมาหาพระองค์ และก็ตรัสว่าดี พระองค์ทรงสามารถชักชวนผู้คนให้รักคนอื่นๆ ได้ด้วยการทำให้พวกเขาทำเช่นนั้น แต่พระองค์ไม่ทรงทำ พระองค์กลับทรงใช้ผู้คน นั่นคือคุณกับผม ให้ทำงานนั้นให้สำเร็จ

อย่างที่สอง พระเจ้าทรงสามารถกำหนดเหตุการณ์ต่างๆ ไว้ล่วงหน้าได้ เพื่อให้ทุกสิ่งเป็นไปตามวิธีที่พระองค์ประสงค์ แต่พระองค์ไม่ทรงทำ ในเรื่องราวของกษัตริย์อาหับ พระเจ้าทรงอนุญาตให้ผู้ช่วยแห่งสวรรค์ของพระองค์กำหนดวิธีที่จะทำให้พระประสงค์ของพระองค์สำเร็จ พูดอีกอย่างก็คือ พระองค์ทรงอนุญาตให้พวกเขาได้ทำตามใจปรารถนา นั่นบอกเราว่าไม่ใช่ทุกสิ่งถูกกำหนดไว้ล่วงหน้า และว่านั่นเป็นความจริงไม่เพียงแต่ในโลกที่มองไม่เห็นเท่านั้น แต่ยังเป็นจริงในโลกของเราอีกด้วย

ในพระคัมภีร์นั้น โลกที่มองไม่เห็นมีโครงสร้าง พระเจ้าทรงเป็นประธานเจ้าหน้าที่บริหารหรือซีอีโอ สิ่งทรงสร้างเหล่านั้นที่ทำงานให้กับพระองค์เป็นครอบครัวของพระองค์ พวกเขาแบ่งอำนาจปกครองกัน พวกเขามีส่วนร่วมในวิธีดำเนินงานของบริษัท

น่าประหลาดใจที่พระคัมภีร์บันทึกเกี่ยวกับมนุษยชาติไว้แบบเดียวกัน นับจากเริ่มต้นในสวนเอเดน พระเจ้าทรงสร้างมนุษย์ให้ปกครองโลกร่วมกับพระองค์ พระเจ้าทรงบอกอาดัมกับเอวาว่า “จงมีลูกดก เพื่อว่าลูกหลานของเจ้าจะอาศัยอยู่ทั่วโลกและควบคุมโลกนี้” (ปฐมกาล 1:28 ฉบับ GNT) อาดัมกับเอวาเป็นลูกของพระเจ้า...เป็นครอบครัวในโลกของพระเจ้า พระเจ้าทรงประสงค์จะสถิตอยู่กับพวกเขาและอนุญาตให้พวกเขามีส่วนร่วมในการทำทั้งโลกใบนี้ให้เป็นเหมือนสวนเอเดน

นั่นเป็นแนวคิดที่คุ้นเคยสำหรับผู้อ่านส่วนใหญ่ สิ่งที่มองไม่เห็นเด่นชัดนักคือว่าอาดัมกับเอวาไม่ได้เป็นเพียงสมาชิกในครอบครัวของพระเจ้าในสวนเอเดนเท่านั้น ครอบครัวศักดิ์สิทธิ์ของพระองค์ก็อยู่ที่นั่นเช่นกัน เอเดนเป็นสถานที่ที่พระเจ้าสถิต และในที่ที่พระเจ้าสถิต ครอบครัวของพระองค์ก็อยู่ที่นั่นด้วย เราคิดถึงสวรรค์ว่าเป็นสถานที่ที่เราจะได้อยู่กับพระเจ้าและทูตสวรรค์ของพระองค์ ซึ่งเป็นครอบครัวศักดิ์สิทธิ์ของพระองค์ นั่นเป็นสิ่งที่ตั้งใจให้เป็นตั้งแต่แรกเริ่ม และ*จะ*ให้เป็นในอนาคต ไม่เป็นการบังเอิญที่พระคัมภีร์จบลงด้วยการที่สวรรค์กลับมายังโลกในรูปสวนเอเดนโลกแห่งใหม่ ([วิวรณ์บทที่ 21–22](logosref:Bible.Re21-22))

เพื่อจะเข้าใจจุดหมายปลายทางของเรา เราจำเป็นต้องย้อนกลับไปยังเวลาที่ครอบครัวสองครอบครัวของพระเจ้าครอบครองอยู่ในพื้นที่เดียวกัน เราต้องกลับไปยังสวนเอเดน

บทที่**สาม**

กษัตริย์ในอดีตและอนาคต

เราได้รับการแนะนำสั้นๆ สู่สภาแห่งสวรรค์ของพระเจ้า ซึ่งเป็นครอบครัวที่มองไม่เห็นและกองกำลังหรือคณะทำงานของพระองค์ ยังมีมากกว่าสิ่งทั้งหมดนั้นอีก โดยเฉพาะอย่างยิ่ง เราจำเป็นต้องมองไปยังวิธีการที่ผู้แสดงบทบาทสำคัญอย่างเช่นพระเยซูและซาตานว่าเป็นส่วนหนึ่งของภาพนั้นอย่างไร แต่ก่อนที่เราจะกลับไปสู่เรื่องที่ว่าเกิดอะไรขึ้นในโลกที่มองไม่เห็น เราจำเป็นต้องคิดเกี่ยวกับตัวเราเองในรูปแบบใหม่ การปกครองของพระเจ้าในโลกฝ่ายวิญญาณที่มองไม่เห็นโดยผ่านทางสภาของพระองค์นั้น เป็นแม่แบบสำหรับการปกครองของพระองค์ในโลก ซึ่งนักศาสนศาสตร์เรียกว่าอาณาจักรของพระเจ้า สิ่งทั้งหมดนั้นเริ่มต้นในหนังสือปฐมกาล...ในสวนเอเดน

สวนเอเดน – โฮมออฟฟิศของพระเจ้า

อะไรคือสิ่งแรกที่คุณคิดถึงเมื่อคุณได้ยินคำว่า “สวนเอเดน”? คนส่วนใหญ่ที่ผมได้พูดคุยด้วยคิดถึงอาดัมกับเอวา สวนเอเดนเป็นบ้านของพวกเขา นั่นเป็นที่ที่พระเจ้าวางพวกเขาไว้ (ปฐมกาล 2:15–25)

แต่สวนเอเดนยังเป็น*พระนิเวศของพระเจ้า*อีกด้วย เอเสเคียลกล่าวถึงสวนเอเดนว่าเป็น “พระอุทยานของพระเจ้า” (เอเสเคียล 28:13; 31:8–9) ไม่แปลกใจเลยจริงๆ สิ่งที่อาจจะทำให้ประหลาดใจคือว่าภายหลังจากที่เรียกสวนเอเดนว่า “พระอุทยานของพระเจ้า” แล้ว เอเสเคียลก็เรียกเอเดนอีกชื่อหนึ่งว่า “ภูเขาบริสุทธิ์แห่งพระเจ้า” (28:14) ในทันที ในศาสนาโบราณมากมาย สวนสวยหรูและภูเขาที่ไม่อาจเข้าถึงได้นั้นถูกพิจารณาว่าเป็นที่อยู่ของพระทั้งหลาย พระคัมภีร์ใช้การพรรณนาทั้งสองอย่างนั้นอธิบายสวนเอเดน สวนเอเดนเป็นพระนิเวศของพระเจ้า และดังนั้นพระองค์จึงทรงดำเนินภารกิจที่นี่ มันเป็นสำนักงานใหญ่หรือโฮมออฟฟิศของพระองค์

และเมื่อพระเจ้าสถิตอยู่ที่ใด สภาของพระองค์ก็จะอยู่กับพระองค์ที่นั่น

ฉายาของพระเจ้า

ข้อพระคำที่สำคัญที่สุดข้อหนึ่งในพระคัมภีร์บอกใบ้ให้เรารู้ว่าทั้งพระเจ้า*และ*สภาของพระองค์อยู่ในสวนเอเดน ในปฐมกาล 1:26 นั้น พระเจ้าตรัสว่า “ให้*เรา*สร้างมนุษย์ตามฉายา*ของเรา*” (ฉบับ Lexham English Bible, LEB), ทำตัวเอนเพื่อเน้น) พระเจ้าทรงประกาศความตั้งใจของพระองค์ต่อหมู่คณะหนึ่ง พระองค์กำลังตรัสกับใครหรือ? ก็กับกองทัพแห่งสวรรค์ของพระองค์ซึ่งก็คือสภาของพระองค์ พระองค์ไม่ได้กำลังตรัสกับสมาชิกอื่นๆ ในตรีเอกานุภาพ เพราะถ้าพระเจ้าพระบุตรและพระเจ้าพระวิญญาณบริสุทธิ์ไม่ทรงรู้สิ่งใด พระเจ้าพระบิดาก็ไม่ทรงสามารถล่วงรู้สิ่งนั้นได้! และนี่เป็นหมู่คณะนั้นที่พระองค์กำลังตรัสด้วย เพื่อเรียนรู้สิ่งที่พระองค์ได้ทรงตัดสินพระทัยจะกระทำ

คำประกาศนั้นเข้าใจง่าย มันจะเป็นเหมือนที่ผมพูดกับเพื่อนๆ บางคนว่า “เราไปกินพิซซ่ากัน!” *เรามาทำนี่กัน!* ชัดเจนเพียงพอ แต่มีบางสิ่งอื่นๆ อีกที่เราไม่ต้องการจะพลาด ความจริงแล้ว พระเจ้าไม่ให้หมู่คณะนั้นเข้าร่วมในการตัดสินพระทัยของพระองค์

ไม่เหมือนการประชุมสภาศักดิ์สิทธิ์ในวาระอื่นๆ ที่เราได้อ่านเจอ สมาชิกสภาของพระเจ้าไม่เข้าร่วมในการตัดสินใจครั้งนี้ เมื่อมนุษย์ถูกสร้างขึ้นซึ่งบันทึกอยู่ในข้อพระคำถัดไป (ปฐมกาล 1:27) พระเจ้าทรงเป็นผู้สร้างเพียงพระองค์เดียว การสร้างมนุษย์คือสิ่งที่พระเจ้าทรงจัดการด้วยพระองค์เอง เมื่อย้อนกลับไปยังเรื่องเปรียบเทียบการชวนไปกินพิซซ่านั้น ถ้าผมทำตามคำพูดของผมด้วยการขับรถรับทุกคนไปยังร้านพิซซ่าและยืนกรานจะจ่ายเงินเอง ผมก็จะเป็นคนเดียวที่ทำงานทั้งหมดนั้น นั่นเป็นสิ่งที่เราเห็นว่ากำลังเกิดขึ้น ณ ที่นี้

เป็นการเข้าใจได้ว่าพระเจ้าจะทรงเป็นเพียงผู้เดียวที่สร้างมนุษย์ สิ่งศักดิ์สิทธิ์ในสภาของพระองค์ไม่มีอำนาจแบบนั้น แต่นั่นก็ทำให้เกิดเหตุการณ์แปลกประหลาดอีกเหตุการณ์หนึ่งขึ้น ในปฐมกาล 1:27 มนุษย์ถูกสร้างตามแบบพระฉายา*ของพระเจ้า* (“พระเจ้าทรงสร้างมนุษย์ตามพระฉายา*ของพระองค์*,” ฉบับ LEB, ทำตัวเอนเพื่อเน้น) แล้วเกิดอะไรขึ้นกับ “ฉายา*ของเรา*” จากข้อที่ 26 ล่ะ?

ความจริงแล้ว ไม่มีอะไรเกิดขึ้น การสับเปลี่ยนระหว่างวลี “ฉายาของเรา” กับ “ฉายาของพระเจ้า” ที่บันทึกไว้ในปฐมกาล 1:26-27 นั้นเปิดเผยบางสิ่งที่น่าทึ่ง พระดำรัสของพระเจ้าที่ว่า "จงให้พวกเราสร้างมนุษย์ตามแบบฉายาของพวกเรา” นั้นหมายความว่าพระองค์กับสิ่งมีชีวิตที่พระองค์กำลังตรัสด้วยนั้นแบ่งปันบางสิ่งที่เหมือนกัน ไม่ว่าสิ่งนั้นจะเป็นอะไร มนุษย์ก็จะแบ่งปันสิ่งนั้นด้วยเหมือนกันเมื่อพระเจ้าทรงสร้างพวกเขา ไม่เพียงแต่เราเหมือนพระเจ้าในทางใดทางหนึ่ง แต่เรายังเหมือนสิ่งศักดิ์สิทธิ์ในสภาของพระองค์ด้วย

“บางสิ่ง” นั้นถูกสื่อสารโดยวลี “พระฉายาของพระเจ้า” บทแปลของปฐมกาล 1:26 ที่ดีกว่าจะเป็นว่า พระเจ้าทรงสร้างมนุษย์*เหมือนกับ*ฉายาของพระองค์ การเป็นมนุษย์ก็คือการ*เป็น*ฉายาของพระเจ้า อย่างที่อาจพูดกันว่าเราเป็นตัวแทนของพระองค์

ฉายาของพระเจ้านั้นไม่ใช่ความสามารถที่พระเจ้าประทานแก่เรา...เหมือนความฉลาด เราอาจสูญเสียความสามารถได้ แต่เราไม่อาจสูญเสียสถานภาพการเป็นฉายาของพระเจ้าได้ นั่นต้องไม่ใช่การเป็นมนุษย์! มนุษย์ทุกคน นับจากปฏิสนธิจนเสียชีวิต จะเป็นมนุษย์เสมอและก็เป็นฉายาของพระเจ้าเสมอ นี่คือเหตุผลว่าทำไมชีวิตของมนุษย์จึงศักดิ์สิทธิ์

เราเป็นตัวแทนของพระเจ้าได้อย่างไร? เราเห็นในบทที่ผ่านมาแล้วว่าพระเจ้าทรงแบ่งปันสิทธิอำนาจของพระองค์กับสิ่งศักดิ์สิทธิ์ในคณะทำงานหรือกองกำลังที่มองไม่เห็นของพระองค์ พระองค์ทรงกระทำสิ่งเดียวกันนั้นกับมนุษย์ที่อยู่ในโลก พระเจ้าทรงเป็นองค์จอมกษัตริย์ที่อยู่เหนือทุกสิ่งทั้งที่ตามองเห็นและมองไม่เห็น พระองค์ทรงปกครอง พระองค์ทรงแบ่งปันการปกครองนั้นกับครอบครัวของพระองค์ในโลกฝ่ายวิญญาณและในโลกมนุษย์ เรามาอยู่ที่นี่เพื่อมีส่วนร่วมในแผนการของพระเจ้า เพื่อจะทำให้โลกนี้เป็นทุกสิ่งที่พระองค์ทรงประสงค์ให้เป็น และเพื่อมีความสุขเพลิดเพลินในโลกนี้กับพระองค์

ในท้ายที่สุด พระเจ้าก็ทรงแสดงให้เราเห็นว่าเราควรจะทำเช่นนั้นอย่างไร พระเยซูทรงเป็นตัวอย่างที่ยิ่งใหญ่ที่สุดในการเป็นตัวแทนของพระเจ้า พระองค์ทรงถูกเรียกว่าพระฉายาของพระเจ้าผู้ไม่ทรงปรากฏแก่ตา (โคโลสี 1:15) และแก่นแท้เดียวกับพระเจ้า (ฮีบรู 1:3) เราจึงต้องเลียนแบบพระเยซูสำหรับเหตุผลนั้น (โรม 8:29; 2 โครินธ์ 3:18)

สองสภา...หนึ่งจุดหมาย

มีความหมายหนึ่งในสิ่งนี้ทั้งหมดที่ผมหวังว่าคุณจะเข้าใจ มนุษย์โดยพื้นฐานแล้วเป็นคณะบริหารของพระเจ้า...เป็นสภาของพระองค์*ในโลก* เราถูกสร้างให้อาศัยอยู่ในที่สถิตของพระเจ้าพร้อมกับครอบครัวแห่งสวรรค์ของพระองค์ เราถูกสร้างให้มีความสุขกับพระองค์และรับใช้พระองค์ชั่วนิรันดร์ ตั้งแต่แรกแล้ว สิ่งนั้นตั้งใจให้เกิดในโลกเช่นเดียวกัน สวนเอเดนเป็นที่ที่สวรรค์และโลกมาบรรจบกัน พระเจ้ากับสมาชิกสภาของพระองค์ยึดครองพื้นที่เดียวกับของมนุษย์

แต่เพื่ออะไรล่ะ?

พระเจ้าทรงบอกอาดัมกับเอวาว่า “จงมีลูกดกทวีมากขึ้นจนเต็มแผ่นดิน จงมีอำนาจเหนือแผ่นดิน จงครอบครอง…สัตว์ที่เคลื่อนไหวบนแผ่นดินทั้งหมด” (ปฐมกาล 1:28) นี่เป็นงานสำหรับผู้ที่เป็นฉายาของพระเจ้า พวกเขาจะรับใช้พระเจ้าในฐานะ กษัตริย์-ผู้ดูแล เหนือสิ่งทรงสร้าง งานของมนุษย์คือการแพร่กระจายออกไปทั่วโลกและขยายสวนเอเดนไปทั่วพิภพ เพื่อทำให้อาณาจักรของพระเจ้าแผ่ขยายใหญ่ขึ้น งานนั้นใหญ่เกินไปสำหรับสองคน ดังนั้น พระเจ้าทรงประสงค์ให้อาดัมกับเอวามีลูกหลาน

ดังที่เรารู้แล้วว่าอาดัมกับเอวาและลูกหลานของพวกเขาล้มเหลว มนุษย์ทำบาป ถ้าไม่เกิดเหตุการณ์นั้นขึ้น โลกก็จะถูกเปลี่ยนทีละน้อยให้เป็นเหมือนสวนเอเดนโลกแล้ว และเราก็จะมีชีวิตนิรันดร์บนพิภพที่สมบูรณ์แบบ โดยอาศัยอยู่กับพระเจ้าและครอบครัวฝ่ายวิญญาณของพระองค์

พระเจ้าทรงรักมนุษย์ ดังนั้นพระองค์จึงทรงให้อภัยอาดัมกับเอวา แต่มนุษย์ที่เหลือนับแต่นั้นมาถูกกำหนดให้เดินตามรอยเท้าของอาดัมกับเอวา เราทุกคนทำบาปและสมควรตายถ้าพระเจ้าไม่ทรงเข้ามาแทรกแซง (โรม 6:23) เราเป็นสิ่งมีชีวิตที่ต้องตายและดังนั้นจึงเป็นคนบาป เราต้องการการช่วยให้รอดพ้นบาป

แนวคิดที่ว่าพระเจ้าทรงต้องการให้เราเข้าร่วมในครอบครัวอันศักดิ์สิทธิ์ของพระองค์ เป็นส่วนหนึ่งในสภาของพระองค์ และมีชีวิตอยู่ในการสถิตของพระองค์นั้น ช่วยเราให้เข้าใจสิ่งอัศจรรย์บางประการที่กล่าวไว้ในพระคัมภีร์ได้

แนวคิดนี้อธิบายว่าทำไมพระคัมภีร์จึงอ้างถึงพวกผู้เชื่อว่าเป็น “บุตรของพระเจ้า” หรือ “ลูกๆ ของพระเจ้า” (ยอห์น 1:12; 11:52; กาลาเทีย 3:26; 1 ยอห์น 3:1–3)…อธิบายว่าทำไมบรรดาผู้เชื่อจึงถูกบรรยายว่า “ได้รับฐานะเป็นบุตร” เข้าสู่ครอบครัวของพระเจ้า (กาลาเทีย 4:5–6; โรม 8:14–6)…อธิบายว่าทำไมเราจึงถูกกล่าวถึงว่าเป็น “ทายาท” ของพระเจ้าและอาณาจักรของพระองค์ (กาลาเทีย 4:7; ทิตัส 3:7; ยากอบ 2:5) และ “มีส่วนในพระลักษณะของพระองค์” (2 เปโตร 1:4; ดู 1 ยอห์น 3:2 ด้วย)…อธิบายว่าทำไมหลังจากพระเยซูเสด็จกลับมาแล้ว พระองค์ตรัสว่าพระองค์จะทรงอนุญาตให้ผู้เชื่อ “กินผลจากต้นไม้ที่ให้ชีวิต ที่อยู่ในเมืองบรมสุขเกษมของพระเจ้า” (วิวรณ์ 2:7)...อธิบายว่าทำไมพระองค์ได้ทรงสัญญาจะแบ่งปันการปกครองบรรดาประชาชาติกับเรา (วิวรณ์ 2:26–28) และแม้แต่พระที่นั่งของพระองค์เอง (วิวรณ์ 3:21) เราเคลื่อนไป*ข้างหน้า*ผ่านชีวิตนี้เพื่อ*กลับ*ไปยังสวนเอเดน *สวรรค์จะกลับมาสู่โลก*

*นั่น*เป็นสิ่งที่เราจะทำในชีวิตหลังความตาย นั่นคือปกครองในสวนเอเดนโลกแห่งใหม่ เราจะสนุกเพลิดเพลินกับสิ่งที่อาดัมกับเอวาถูกมุ่งหมายให้ทำนับแต่แรกเพื่อให้ช่วยสร้าง ชีวิตนิรันดร์ไม่ได้เกี่ยวกับการเล่นพิณและร้องเพลงทุกวันเวลา แต่เกี่ยวกับการค้นพบและเพลิดเพลินในสิ่งทรงสร้างอันไร้ตำหนิในความเต็มเปี่ยมสมบูรณ์ที่ไม่อาจนึกคิดได้ไปพร้อมๆ กับพระเจ้า กับพระเยซูผู้ทรงฟื้นคืนพระชนม์ และกับบรรดาเพื่อนๆ ของเราผู้เป็นฉายาของพระเจ้า ทั้งที่เป็นมนุษย์*และ*สิ่งเหนือธรรมชาติ

ทำไมสิ่งนี้จึงสำคัญ

ดูเหมือนอาจจะไม่เป็นเช่นนั้น แต่แนวคิดมากมายแห่งการเปลี่ยนแปลงชีวิตขยายออกมาจากสิ่งทั้งหมดนี้ การดำเนินชีวิตอยู่อย่างตระหนักรู้ว่าชีวิตเราเป็นตัวแทนของพระเจ้าและทำให้แผนการของพระองค์ก้าวหน้าไปนั้น แม้ถ้าเรายังไม่เห็นแผนการนั้นก็ตาม จะเปลี่ยนวิธีที่เราดำเนินชีวิตไปในแต่ละวัน

แผนการดั้งเดิมของพระเจ้าคือทำให้โลกทั้งใบเป็นเหมือนสวนเอเดน พระเจ้าทรงต้องการให้มนุษย์มีส่วนร่วมในการขยายการปกครองอันประเสริฐของพระองค์ออกไปทั่วโลก เหมือนกับในสวนเอเดน พระองค์ตรัสบอกอาดัมกับเอวาให้มีลูกมากๆ และให้ครอบครองและดูแลสิ่งทรงสร้างของพระองค์ (ปฐมกาล 1:26–28) พระบัญชานั้นไม่ถูกลืมแม้ภายหลังการล้มลง ในความจริงแล้ว พระบัญชานั้นถูกย้ำภายหลังเหตุการณ์น้ำท่วมใหญ่ที่น่ากลัวนั้น (ปฐมกาล 8:17; 9:1) แม้จะสูญเสียสวนเอเดนแล้ว พระเจ้าก็ทรงมุ่งหมายจะฟื้นฟูมันขึ้นมาใหม่ ในท้ายที่สุดแล้ว การปกครองของพระองค์ ซึ่งก็คืออาณาจักรของพระองค์ จะกลับมาอย่างเต็มรูปแบบเมื่อพระเยซูเสด็จกลับมา และเมื่อพระเจ้าทรงสร้างสวรรค์และโลกใหม่ (ดังมีกล่าวไว้ในวิวรณ์ บทที่ 21 และ 22 ว่าเหมือนสวนเอเดนมาก) ในระหว่างนี้ เราสามารถเผยแพร่ความจริงนี้ของพระเจ้าและพระกิตติคุณของพระเยซูไปทุกหนแห่งได้ เรายังสามารถเป็นผู้แทนของพระเจ้าต่อทุกคนที่เราพบและในทุกสถานที่ได้เช่นกัน เราเป็นตัวแทนของพระเจ้าเพื่อฟื้นฟูสวนเอเดนขึ้นมาใหม่ ณ บัดนี้และที่นี่ โดยตั้งตารอยคอยวันที่พระเยซูจะทรงนำแผนการนั้นไปสู่จุดสำคัญสูงสุด

การใคร่ครวญและตระหนักถึงตัวเราเองในฐานะตัวแทนของพระเจ้าซึ่งเป็นฉายาของพระองค์นั้น หมายความว่า*การตัดสินใจที่เราทำนั้นเป็นสิ่งสำคัญ* คริสเตียนผู้ไม่หลงหายในความบาปอีกต่อไปแล้ว สามารถทำให้แผนการของพระเจ้าสำเร็จได้ด้วยการช่วยเหลือจากพระวิญญาณบริสุทธิ์ เราอยู่ที่นี่เพื่อเผยแพร่ความประเสริฐแห่งชีวิต (ที่ดำเนินไป) กับพระเจ้า และบอกผู้คนที่ต้องการพระกิตติคุณถึงวิธีที่พวกเขาจะสามารถมีความสุขเพลิดเพลินกับสิ่งนั้นได้เช่นเดียวกัน ชีวิตของเราพบปะกับผู้คนมากมาย ความทรงจำของพวกเขาในการพบปะเหล่านั้นกระเพื่อมผ่านชีวิตของพวกเขา และผ่านทุกคนที่พวกเขาสัมผัสแตะต้องชีวิต เราเป็นการมองเห็นเพียงแวบหนึ่งต่อชีวิตที่ไม่ว่าจะมีพระเจ้าหรือไม่มีพระเจ้า ไม่มีทางสายกลาง

ความรู้ที่ว่ามนุษย์ทุกคนเป็นฉายาของพระเจ้านั้น ควรจะกระตุ้นเราให้เห็นชีวิตมนุษย์ว่าเป็นสิ่งศักดิ์สิทธิ์เช่นเดียวกัน สิ่งนี้ขยายไปนอกเหนือการตัดสินใจทางจริยธรรมอันสำคัญยิ่งซึ่งรับมือกับชีวิตและความตาย สิ่งที่เราได้เรียนรู้มีผลกระทบต่อวิธีที่เรามองกันและกันและเกี่ยวข้องสัมพันธ์กันเป็นอย่างมาก ไม่มีการเหยียดเชื้อชาติในโลกของพระเจ้า ความอยุติธรรมเข้ากันไม่ได้กับการเป็นผู้แทนของพระเจ้า การใช้อำนาจในทางที่ผิด ไม่ว่าจะที่บ้าน ที่ทำงาน หรือในรัฐบาล ก็เป็นสิ่งชั่วร้าย มันไม่ใช่วิธีที่พระเจ้าทรงจัดการกับลูกๆ ของพระองค์ในสวนเอเดน ดังนั้น มันจึงไม่ใช่วิธีที่เราจัดการกับเพื่อนๆ ผู้เป็นฉายาของพระเจ้าเช่นกัน

สุดท้ายนี้ การเป็นผู้แทนของพระเจ้าหมายความว่างานทุกงานที่ถวายเกียรติแด่พระองค์นั้นเป็นการทรงเรียก*ฝ่ายวิญญาณ* ทุกงานที่ถูกกฎหมายสามารถเป็นส่วนหนึ่งในการขับเคลื่อนโลกของเราให้เข้าสู่ (การเป็น) สวนเอเดนและการอวยพรแก่เพื่อนๆ ผู้เป็นฉายาของพระเจ้า หรือไม่ก็ไม่เป็นเช่นนั้น พระเจ้าไม่ได้ทรงมองผู้คนที่ทำงานรับใช้ว่าบริสุทธิ์ศักดิ์สิทธิ์หรือพิเศษกว่าเนื่องเพราะรายละเอียดงานของพวกเขา พระเจ้าทรงสนพระทัยเกี่ยวกับวิธีที่เราแต่ละคนเป็นตัวแทนของพระองค์ในที่ที่เราอยู่ ไม่ว่าเราจะต่อสู้กับความมืดด้วยการแบ่งปันชีวิตที่พระเจ้าทรงต้องการให้ทุกคนได้มีประสบการณ์ในที่สุด หรือไม่เราก็ไม่ทำเลย โอกาสนั้นไม่จำเป็นต้องน่าตื่นเต้นประทับใจ มันเพียงแต่ต้องฉวยไว้เท่านั้น

แม้นิมิตนั้นจะน่าตื่นเต้นเหมือนกับเจตนารมณ์ของพระเจ้าในสวนเอเดน นิมิตนั้นก็ดับลงด้วยอัตราความเร็วเท่าเทียมกัน มี*เพียง*พระเจ้าเท่านั้นที่ทรงสมบูรณ์ เสรีภาพในมือของสิ่งมีชีวิตที่ไม่สมบูรณ์...แม้แต่กับสิ่งศักดิ์สิทธิ์ ก็อาจให้ผลลัพธ์ที่หายนะได้

บทที่**สี่**

การกบฏของสิ่งศักดิ์สิทธิ์

ผมจบบทที่แล้วด้วยความคิดที่ว่าเจตจำนงเสรีในมือของสิ่งมีชีวิตที่ไม่สมบูรณ์ ไม่ว่าจะเป็นสิ่งศักดิ์สิทธิ์หรือมนุษย์ สามารถให้ผลลัพธ์ที่หายนะได้ นั่นเป็นการกล่าวน้อยกว่าความจริง หายนะบางประการ (ที่บันทึกไว้) ในบทต้นๆ ของพระคัมภีร์ ซึ่งทั้งหมดนั้นเกี่ยวข้องกับทั้งมนุษย์และสิ่งเหนือธรรมชาติ อธิบายประเด็นนี้

ให้นึกถึงเรื่องที่พระเจ้าทรงตัดสินพระทัยจะแบ่งปันสิทธิอำนาจของพระองค์กับทั้งสิ่งศักดิ์สิทธิ์ในอาณาจักรเหนือธรรมชาติและมนุษย์ที่อยู่ในโลก นั่นเป็นฉากหลังของพระดำรัสของพระเจ้าที่ว่า “ให้*เรา*สร้างมนุษย์ตามฉายา*ของเรา*” (ปฐมกาล 1:26, ทำตัวเอนเพื่อเน้น) และความจริงที่ว่าจากนั้นพระเจ้าก็ทรงสร้างมนุษย์ตามแบบ*พระฉายาของพระองค์* สิ่งมีชีวิตฝ่ายวิญญาณและมนุษย์เป็นฉายาของพระเจ้า เราแบ่งปันสิทธิอำนาจของพระองค์และเป็นผู้แทนของพระองค์ในฐานะผู้ปกครองร่วม

ในอีกแง่หนึ่ง นั่นเป็นการตัดสินใจที่ยอดเยี่ยม เจตจำนงเสรีคือส่วนหนึ่งของการเป็นเหมือนพระเจ้า เราไม่สามารถเป็นเหมือนพระองค์ได้ถ้าเราไม่มีสิ่งนี้ และถ้าปราศจากเจตจำนงเสรีแล้ว แนวคิดเช่นความรักและการเสียสละตนเองก็สิ้นสุดลง ถ้าคุณเพียงแต่ถูกตั้งโปรแกรมให้ “รัก” ก็ไม่มีการตัดสินใจในสิ่งนี้ นั่นไม่จริง คำพูดและการกระทำตามสคริปต์นั้นไม่เป็นสิ่งจริงแท้ การคิดเกี่ยวกับสิ่งนี้นำผมกลับไปยังภาพยนตร์ชุดสตาร์วอส์เรื่องสุดท้ายที่ชื่อ *การกลับมาของเจได (The Return of the Jedi)* วิญญาณของ โอบีวัน เคโนบี บอกลุคว่า ดาร์ธ เวเดอร์ พ่อของเขานั้น “เป็นเครื่องจักรมากกว่าเป็นคน” และกระนั้นในตอนท้าย เราพบว่านั่นไม่เป็นความจริง เวเดอร์ช่วยลุคให้รอดพ้นจากจักรพรรดิองค์นั้นโดยเอาชีวิตของตนเข้าแลก เขาไม่ได้เป็นแค่เครื่องจักรที่ถูกตั้งโปรแกรมไว้ การตัดสินใจของเขามาจากหัวใจ...จากความเป็นมนุษย์ นั่นคือจากเจตจำนงเสรีของเขาเอง

แต่ก็มีด้านมืดในการตัดสินพระทัยของพระเจ้า การประทานเสรีภาพให้แก่สิ่งมีชีวิตที่ชาญฉลาดหมายความว่าพวกเขาสามารถทำและจะทำการเลือกผิดได้ หรือไม่ก็ตั้งใจกบฏ และโดยพื้นฐานแล้วนั่นก็ประกันได้ว่าต้องเกิดขึ้น ก็เพราะพระเจ้าเท่านั้นที่ทรงสมบูรณ์ไร้ที่ติอย่างแท้จริง พระองค์ทรงเป็นเพียงผู้เดียวที่เราสามารถไว้วางใจได้อย่างแท้จริง นี่คือเหตุผลว่าทำไมสิ่งต่างๆ จึงสามารถผิดพลาดได้และก็ผิดพลาดไปแล้วในสวนเอเดน

ปัญหาในสวรรค์

ให้คิดเกี่ยวกับสภาพแวดล้อมในสวนเอเดน อาดัมกับเอวาไม่ได้อยู่เพียงลำพัง พระเจ้าทรงอยู่ที่นั่นกับสภาของพระองค์ สวนเอเดนเป็นศูนย์บัญชาการของสิ่งศักดิ์สิทธิ์/มนุษย์เพื่อ “มีอำนาจเหนือ” แผ่นดินโลกทั้งหมด (ปฐมกาล 1:26–28) โดยการเผยแพร่ชีวิตของสวนเอเดนไปทั่วปฐพี แต่หนึ่งในสมาชิกสภานั้นไม่พอใจแผนการของพระเจ้า

อย่างที่เราได้เห็นในปฐมกาล บทที่ 1 มีการแย้มเป็นนัยในปฐมกาล บทที่ 3 ว่าสวนเอเดนเป็นบ้านของสิ่งศักดิ์สิทธิ์อื่นๆ มีบันทึกไว้ในข้อที่ 22 ว่าภายหลังอาดัมกับเอวาได้ทำบาปแล้ว พระเจ้าตรัสว่า “ดูสิ มนุษย์กลายเป็นเหมือน*ผู้หนึ่งในพวกเรา*แล้ว โดยที่รู้ความดีและความชั่ว” (ทำตัวเอนเพื่อเน้น) วลีนั้นเป็นสิ่งชี้บอกแบบเดียวกับที่เราเห็นในปฐมกาล 1:26 (“ฉายาของเรา”)

เรารู้จักตัวละครสำคัญของปฐมกาล บทที่ 3 นั่นคืองูใหญ่ ซึ่งความจริงแล้วไม่ใช่งู แล้วมันก็ไม่ใช่สัตว์จริงๆ ด้วย ไม่มีความพยายามใดที่มีประสิทธิผลที่จะจับมันขังไว้ในตู้กระจกที่สวนสัตว์ และมันก็ไม่ถูกทำให้เป็นที่ขบขันด้วยด้วย มันเป็นสิ่งศักดิ์สิทธิ์ ในวิวรณ์ 12:9 ระบุว่ามันคือมารซาตาน

คริสเตียนบางคนทำการสันนิษฐานบนพื้นฐานของวิวรณ์ 12:7-12 ว่าการกบฏของทูตสวรรค์เกิดขึ้นภายหลังการทรงสร้างไม่นาน นั่นคือ

และเกิดสงครามขึ้นในสวรรค์ มีคาเอลกับบรรดาทูตสวรรค์ของท่านต่อสู้กับพญานาค และพญานาคกับบริวารของมันก็ต่อสู้ แต่มันพ่ายแพ้และพบว่าไม่มีที่อยู่สำหรับพวกมันในสวรรค์อีกต่อไป พญานาคใหญ่ตัวนั้นคืองูดึกดำบรรพ์ที่เขาเรียกกันว่ามารและซาตานผู้ล่อลวงมนุษย์ทั้งโลก มันถูกโยนลงมาที่แผ่นดินโลก และเหล่าบริวารของมันถูกโยนลงมากับมันด้วย (วิวรณ์ 12:7–9, ฉบับ LEB)

แต่สงครามในสวรรค์ที่พรรณนาที่นั่นนั้นเกี่ยวข้องกับการกำเนิดของพระเมสสิยาห์ (วิวรณ์ 12:4–5, 10; ฉบับ LEB) ดังนี้

และพญานาคตัวนั้นก็ยืนอยู่ข้างหน้าหญิงที่กำลังจะคลอดบุตร เพื่อจะกินบุตรของนางทันทีที่บุตรนั้นคลอดออกมา แล้วนางก็คลอดบุตรชาย ผู้ที่จะนำทางประชาชาติทั้งหมดด้วยคทาเหล็ก แต่บุตรของนางถูกนำตัวไปเฝ้าพระเจ้ายังพระที่นั่งของพระองค์...

และข้าพเจ้าได้ยินเสียงดังในสวรรค์กล่าวว่า

“บัดนี้ความรอดและฤทธิ์เดช

และอาณาจักรของพระเจ้าของเรา

และสิทธิอำนาจของพระคริสต์ของพระองค์มาถึงแล้ว

เพราะว่าผู้กล่าวหาพี่น้องของเรา ถูกโยนลงไปแล้ว

คือผู้ที่กล่าวหาพวกเขาเฉพาะพระพักตร์พระเจ้าของเราทั้งกลางวันกลางคืนนั้น

ไม่มีสัญญาณบ่งบอกในพระคัมภีร์ว่าก่อนเหตุการณ์ในสวนเอเดนนั้น ผู้เป็นฉายาของพระเจ้า ทั้งมนุษย์และสิ่งศักดิ์สิทธิ์ใด ต่อต้านพระประสงค์ของพระเจ้าหรือเป็นกบฏ เหตุการณ์ต่างๆ เปลี่ยนแปลงอย่างรวดเร็วในปฐมกาล บทที่ 3

อาชญากรรมของงูใหญ่ตัวนั้นคือว่ามันทำการเลือกอย่างเสรีที่จะปฏิเสธสิทธิอำนาจของพระเจ้า พระเจ้าได้ทรงกำหนดแล้วว่าอาดัมกับเอวาจะเข้าร่วมในธุรกิจของครอบครัวอย่างที่อาจพูดกัน พวกเขาจะขยายสวนเอเดนไปทั่วโลก แต่ศัตรูนั้นไม่ต้องการให้พวกเขาอยู่ที่นั่น มันตั้งตัวเองขึ้นแทนที่พระเจ้า มันพูดในใจว่า “ข้าจะขึ้นไปยังฟ้าสวรรค์ ข้าจะตั้งพระที่นั่งของข้าเหนือดวงดาวทั้งหลายของพระเจ้า ข้าจะนั่งเป็นประธานบนขุนเขาแห่งพระทั้งหลาย” (อิสยาห์ 14:13, ฉบับ New Living Translation, NLT)

มันได้รับข่าวร้ายที่น่าตกใจยิ่ง เนื่องเพราะการหลอกลวงของงูใหญ่นำไปสู่การทำบาปของอาดัมกับเอวา มันจึงถูกขับไล่ออกไปจากพระนิเวศของพระเจ้า (เอเสเคียล 28:14–16) และถูกเนรเทศให้ลงมายังโลก นั่นคือ “ถูกเหวี่ยงลงมายังพื้นดิน” ในภาษาพระคัมภีร์ (อิสยาห์ 14:12) อันเป็นสถานที่ที่ความตายครอบครองอยู่ ที่ซึ่งไม่มีชีวิตนิรันดร์ แทนที่จะเป็นเจ้าแห่งชีวิต มันกลับกลายเป็นเจ้าแห่งความตาย ซึ่งหมายความว่าศัตรูที่ยิ่งใหญ่ตัวนั้นตอนนี้ได้อ้างสิทธิ์เหนือมนุษย์ทุกคน เพราะเหตุการณ์ที่เกิดขึ้นในสวนเอเดนหมายถึงการสูญเสียความเป็นอมตะของโลกไป ตอนนี้มนุษย์จะต้องได้รับการไถ่เพื่อจะมีชีวิตนิรันดร์กับพระเจ้าในสวนเอเดนแห่งใหม่

ผลร้ายที่ตามมาเนื่องจากการล้มลงคือคำสาปแช่งอย่างต่อเนื่องมากมาย คำแช่งสาปต่องูใหญ่ตัวนั้นรวมคำเผยพระวจนะไว้เล็กน้อยด้วย พระเจ้าตรัสว่าลูกหลานของเอวาและของเจ้างูตัวนั้นจะเป็นศัตรูกัน นั่นคือ “พระยาห์เวห์พระเจ้าจึงตรัสกับงูว่า...เราจะให้เจ้ากับหญิงนี้เป็นศัตรูกัน ทั้งพงศ์พันธุ์ของเจ้า และพงศ์พันธุ์ของนางด้วย” (ปฐมกาล 3:14–15, ฉบับ LEB) ใครคือลูกหลานของเอวา? ก็มนุษย์ไงล่ะ และใครคือลูกหลานของงู? เอ้อ...นั่นเป็นนามธรรมมากกว่า อัครสาวกยอห์นให้ตัวอย่างแก่เรา เช่นบรรดาผู้นำยิวที่เกลียดพระเยซู พระเยซูตรัสกับพวกเขาว่า “พวกท่านมาจากพ่อของท่านคือมาร” (ยอห์น 8:44) พระเยซูทรงเรียกยูดาสผู้ทรยศพระองค์ว่ามารร้าย (ยอห์น 6:70) ลูกหลานของงูนั้นคือใครก็ตามที่ต่อสู้ขัดขวางแผนการของพระเจ้าเหมือนอย่างที่มันทำ

เชื้อพันธุ์ที่ไม่ดี

ไม่นานนักก็เกิดปัญหามากขึ้นตามมา ลูกคนหนึ่งของอาดัมกับเอวาเป็นฆาตกร คาอินฆ่าอาเบลซึ่งแสดงว่าเขา “มาจากมาร” (1 ยอห์น 3:12) ขณะที่จำนวนประชากรมนุษย์เพิ่มขึ้นในประวัติศาสตร์พระคัมภีร์ ความชั่วร้ายก็เพิ่มมากขึ้นด้วย (ปฐมกาล 6:5)

ตอนนี้ก็มาถึงการกระทำผิดที่เหนือธรรมชาติอีกอย่างหนึ่ง ซึ่งแม้ว่าอาจจะไม่มีการอภิปรายกันมากนักในคำเทศนาตอนเช้าวันอาทิตย์ แต่ก็มีผลกระทบใหญ่หลวงต่อการขยายความชั่วร้ายในโลก ตอนนี้มีกบฏมากกว่าหนึ่ง ความชั่วร้ายซึ่งติดต่อและแพร่ขยายผ่านมนุษย์ในปฐมกาล 6:5 เกี่ยวพันกับเรื่องราวที่บันทึกไว้ในปฐมกาล 6:1-4 ซึ่งเกี่ยวกับบรรดาบุตรชายของพระเจ้าที่สมสู่กับบุตรสาวของมนุษย์จนเกิดลูกที่รู้จักกันในชื่อเนฟิล

ไม่ได้มีกล่าวไว้มากนักในหนังสือปฐมกาลเกี่ยวกับเรื่องราวที่เกิดขึ้น แต่เรื่องราวเล็กๆ น้อยๆ ปรากฏอยู่ตามที่ต่างๆ ในพระคัมภีร์ และในขนบประเพณีต่างๆ ของชาวยิวนอกเหนือจากพระคัมภีร์ใหม่ที่บรรดาผู้ประพันธ์รู้ดีและอ้างอิงไว้ในงานเขียนของพวกเขา

ตัวอย่างเช่น เปโตรและยูดาเขียนเกี่ยวกับทูตสวรรค์ที่ทำบาปก่อนน้ำท่วมโลก (2 เปโตร 2:4–6, ฉบับ GNT; ดูในยูดาบทที่ 5–6 ด้วย) บางสิ่งที่พวกเขากล่าวถึงนั้นมาจากแหล่งข้อมูลของชาวยิวที่อยู่นอกพระคัมภีร์ เปโตรกับยูดากล่าวว่าบรรดาบุตรชายของพระเจ้าที่ทำความผิดนั้นถูกคุมขังอยู่ใต้โลก พูดอีกนัยหนึ่งก็คือพวกเขากำลังถูกขังอยู่ในนรกจนกว่าจะถึงยุคสุดท้าย พวกเขาจะเป็นส่วนหนึ่งของการตัดสินพิพากษาครั้งสุดท้ายของพระเจ้า ซึ่งเป็นสิ่งที่กล่าวถึงในพระคัมภีร์ว่าเป็น “วันแห่งองค์พระผู้เป็นเจ้า”

แหล่งข้อมูลของเปโตรกับยูดานั้นเป็นที่รู้จักกันดีต่อนักวิชาการด้านพระคัมภีร์ แหล่งหนึ่งก็คือพระคัมภีร์เล่มหนึ่งที่ชื่อ 1 เอโนค ซึ่งเป็นที่นิยมแพร่หลายในบรรดาชาวยิวในสมัยพระเยซูและพวกคริสเตียนในคริสตจักรยุคแรก แม้ว่ามันจะไม่ได้รับการพิจารณาว่าศักดิ์สิทธิ์และได้รับการดลใจก็ตาม แต่เปโตรกับยูดาคิดว่าเนื้อหาบางส่วนในหนังสือเล่มนั้นมีความสำคัญพอที่จะบรรจุไว้ในจดหมายฝากที่พวกเขาเขียน

แหล่งข้อมูลเหล่านี้คาดเดาว่าบุตรชายของพระเจ้าต้องการจะ “ช่วย” มนุษย์ด้วยการให้ความรู้ของพระเจ้าแก่พวกเขา และจากนั้นก็ถูกทำให้หันเหไป หรือไม่พวกเขาก็ต้องการจะเลียนแบบพระเจ้าด้วยการสร้างผู้เป็นฉายาของพวกเขาเอง ทั้งเปโตรและยูดายังรวมคำอธิบายว่าภูตผีปีศาจมาจากไหนไว้ด้วย พวกมันคือวิญญาณที่ออกจากร่างของเนฟิลที่ถูกฆ่าตายทั้งก่อนและในระหว่างน้ำท่วมใหญ่ พวกมันท่องเที่ยวไปในโลกเพื่อรังควานมนุษย์และเสาะหาร่างใหม่เพื่อสำแดงตน ในหนังสือหลายเล่มของพระคัมภีร์ที่ตามหลังปฐมกาลนั้น บรรดาลูกหลานของเนฟิลที่ปรากฏอยู่ใน ปฐมกาล 6:1–4 ถูกเรียกว่าคนอานาคและเรฟาอิม (กันดารวิถี 13:32–33; เฉลยธรรมบัญญัติ 2:10–11) คนเรฟาอิมบางคนเหล่านี้ปรากฏตัวในดินแดนใต้พิภพของคนตาย (อิสยาห์ 14:9–11) ที่ซึ่งงูใหญ่ตัวนั้นถูกผลักลงมา ผู้ประพันธ์หนังสือในพระคัมภีร์ใหม่ในเวลาต่อมาจะเรียกสถานที่นั้นว่านรก

แนวคิดเหล่านี้แสดงให้เราเห็นว่าผู้ประพันธ์ชาวยิวในยุคแรกเข้าใจภยันตรายของสิ่งที่บันทึกไว้ในปฐมกาล 6:1–4 บรรดาบุตรชายของพระเจ้ากำลังพยายามจะสร้างสวนเอเดนขึ้นใหม่ ที่ซึ่งสิ่งศักดิ์สิทธิ์กับมนุษย์อยู่ร่วมกัน ตามวิธีของตนเอง พวกเขาทึกทักว่าตนเองรู้ดีกว่าพระเจ้าว่าควรจะเกิดอะไรขึ้นในโลก ซึ่งก็เหมือนกับศัตรูแต่ดั้งเดิมที่ได้ทึกทักเช่นนี้ การเปลี่ยนแผนการของพระเจ้าเพื่อกลับมาปกครองโลกอีกครั้งของมัน จบลงด้วยการทำให้สถานการณ์ที่เลวร้ายกลับแย่ลงไปอีก

ไม่เพียงแต่ฉากใน ปฐมกาล 6:1–4 จะเป็นการสะท้อนอันน่าหวาดกลัวของพงศ์พันธุ์ของงูใหญ่นั้น (ซึ่งจงใจต่อต้านพระเจ้า) แล้ว มันยังเป็นบทโหมโรงต่อสิ่งเลวร้ายต่างๆ ที่จะตามมา ในช่วงวันเวลาของโมเสสและโยชูวานั้น ศัตรูบางพวกที่พวกเขาเข้าต่อกรเมื่อพยายามจะอ้างสิทธิเหนือดินแดนพันธสัญญานั้นคือเผ่าพันธุ์มนุษย์ยักษ์ที่กระจัดกระจายอยู่ (เฉลยธรรมบัญญัติ บทที่ 2–3) มนุษย์ยักษ์เหล่านี้มีชื่อเรียกหลากหลาย ในกันดารวิถี 13:32–33 นั้น พวกเขาถูกเรียกว่าคนอานาค พวกเขาถูกกล่าวถึงเป็นพิเศษว่าเป็นลูกหลานที่ยังมีชีวิตอยู่ของพวกเนฟิล ซึ่งเป็นลูกหลานของบรรดาบุตรชายของพระเจ้าที่บันทึกไว้ในปฐมกาล 6:1–4 มีกล่าวไว้ในพระคัมภีร์เดิมว่าคนอิสราเอลต่อสู้กับศัตรูที่มีขนาดใหญ่มากเหล่านี้จนถึงยุคสมัยของกษัตริย์ดาวิด พระองค์ทรงสังหารโกลิอัท (1 ซามูเอล บทที่ 17) และคนของพระองค์ได้ฆ่าพี่น้องของโกลิอัทจนในที่สุดก็ยุติภยันตรายจากคนพวกนี้ (2 ซามูเอล 21:15–22)

ทำไมสิ่งนี้จึงสำคัญ

คำสาปแช่งอันเป็นการเผยพระวจนะซึ่งกระทำต่องูใหญ่และการทำผิดของสิ่งศักดิ์สิทธิ์ที่ตามมานั้น เป็นช่วงแรกๆ ของสิ่งที่นักศาสนศาสตร์เรียกว่าสงครามฝ่ายวิญญาณ ซึ่งเป็นการต่อสู้ระหว่างความดีกับความชั่ว และเป็นสงครามอันยาวนานที่กระทำต่อพระเจ้าและประชากรของพระองค์ มันเป็นสงครามที่ต่อสู้กันในสมรภูมิของสองอาณาจักร นั่นคืออาณาจักรที่มองเห็นและที่มองไม่เห็น

แม้เรื่องราวเหล่านี้จะแปลกประหลาด แต่ก็สอนบทเรียนหนึ่งที่สำคัญ นั่นคือ พระเจ้าทรงทำการต่อสู้อันศักดิ์สิทธิ์เมื่อมาถึงเรื่องที่เกี่ยวกับโชคชะตาของมนุษย์ พระองค์ยังทรงต่อสู้อยู่ในทุกวันนี้ การต่อต้านพระประสงค์ของพระเจ้าสำหรับโลกและมนุษยชาตินั้นยังดำเนินอยู่อย่างกระตือรือร้น ทั้งในอาณาจักรฝ่ายวิญญาณและในหมู่มนุษยชาติ แต่พระเจ้าทรงมีแผนการของพระองค์เองสำหรับวิธีที่จะทำให้สวรรค์และโลกมารวมกันอีกครั้ง การเข้าแทรกแซงที่เป็นปรปักษ์จะถูกลงโทษ มนุษย์มีคุณค่ามากยิ่ง แผนการของพระเจ้าสำหรับครอบครัวมนุษย์ของพระองค์นั้นจะไม่ถูกปรับเปลี่ยนหรือล้มล้างไป

พระคัมภีร์หลายตอนเหล่านี้ยังสอนบทเรียนในทางบวกด้วยเช่นกัน ขณะสงครามต่อต้านพระเจ้าที่ยาวนานสามารถสืบหาร่องรอยย้อนกลับไปยังการตัดสินพระทัยของพระเจ้าในการสร้างพระฉายาของพระองค์ ทั้งที่เป็นมนุษย์และสิ่งศักดิ์สิทธิ์ ผู้จะแบ่งปันพระลักษณะแห่งเสรีภาพของพระองค์ พระเจ้าก็มิได้ทรงเป็น*สาเหตุ*ของความชั่วร้าย

ในพระคัมภีร์ไม่มีการบอกเป็นนัยว่าพระเจ้าทรงกระตุ้นให้พระฉายาของพระองค์ไม่เชื่อฟัง หรือว่าการไม่เชื่อฟังของพวกเขาถูกกำหนดไว้ล่วงหน้าแล้ว ความจริงที่ว่าพระเจ้าทรงรู้ถึงอนาคตก็ไม่ได้หมายความว่ามันถูกกำหนดไว้ล่วงหน้าแล้ว เรารู้อย่างแน่นอนจากพระคัมภีร์หลายตอนอย่างเช่นใน 1 ซามูเอล 23:1-14 ซึ่งบันทึกไว้เกี่ยวกับเวลาที่ดาวิดรักษาเมืองเคลีอาห์ที่มีกำแพงล้อมรอบไว้จากคนฟีลิสเตีย หลังจากการต่อสู้ครั้งนั้นแล้ว กษัตริย์ซาอูลก็ทรงรู้ว่าดาวิดอยู่ในเมืองนั้น พระองค์ได้ทรงพยายามสังหารดาวิดมาระยะเวลาหนึ่งแล้วเนื่องเพราะความหวาดระแวงว่าดาวิดจะมาแย่งบังลังก์ของพระองค์ พระองค์จึงส่งกองทัพไปยังเมืองเคลีอาห์ด้วยหวังจะดักจับดาวิดภายในกำแพงเมืองนั้น เมื่อดาวิดได้ยินเกี่ยวกับแผนการของกษัตริย์ซาอูล เขาจึงทูลถามพระเจ้าว่า

“พวกผู้นำของชาวเคลีอาห์จะมอบข้าพระองค์ไว้ในมือท่านหรือ? ซาอูลจะเสด็จลงมาจริงๆ ดังที่ผู้รับใช้ของพระองค์ได้ยินนั้นหรือ? ข้าแต่พระยาห์เวห์พระเจ้าแห่งอิสราเอล ขอพระองค์ทรงบอกผู้รับใช้ของพระองค์เถิด”

และพระยาห์เวห์ตรัสว่า “เขาจะลงมา...ใช่แล้ว พวกเขาจะมอบเจ้า” (1 ซามูเอล 23:11–12, ฉบับ NLT)

จากนั้นดาวิดก็ทำสิ่งที่พวกเราจะทำ นั่นคือเขารีบออกจากเมืองนั้นอย่างเร็วที่สุด *และนั่นบอกเราว่าทำไมการทรงรู้ถึงเหตุการณ์ต่างๆ ล่วงหน้าของพระเจ้านั้นไม่ได้หมายความว่าเหตุการณ์เหล่านั้นถูกกำหนดไว้ล่วงหน้า* ใน 1 ซามูเอล บทที่ 23 นี้ บันทึกว่าพระเจ้าทรงล่วงรู้สองเหตุการณ์ล่วงหน้าที่ความจริงแล้วไม่ได้เกิดขึ้นเลย การที่พระเจ้าทรงรู้ล่วงหน้าว่าจะมีการกบฏอันศักดิ์สิทธิ์และมีความล้มเหลวของมนุษย์ ก็ไม่ได้หมายความว่าพระองค์*ทรงทำ*ให้สิ่งเหล่านั้นเกิดขึ้น การรู้ล่วงหน้าไม่จำเป็นต้องหมายถึงการกำหนดไว้ล่วงหน้า

เราจำเป็นต้องพิจารณาเหตุการณ์ต่างๆ ของการล้มลงในแง่นี้ พระเจ้าทรงรู้ว่าอาดัมกับเอวาจะล้มลง พระองค์ไม่ได้ทรงประหลาดพระทัย พระองค์ทรงรู้ทุกสิ่ง...ทั้งสิ่งที่จริงและสิ่งที่เป็นไปได้ แต่ความจริงที่ว่าพระเจ้าทรงสามารถรู้ล่วงหน้าว่าความชั่วร้ายและการกบฏจะเข้ามาในโลกของพระองค์ ทั้งในส่วนของมนุษย์และการกบฏของสิ่งศักดิ์สิทธิ์ผู้ล่อลวงให้มนุษยชาติกบฏ ก็ไม่ได้หมายความว่าพระเจ้าทรงเป็นสาเหตุทำให้เกิดสิ่งนี้

เราสามารถมองและควรจะมองความชั่วร้ายที่เราประสบในชีวิตและในช่วงเวลาของเราเองในแบบเดียวกันนั้น พระเจ้าทรงรู้ถึงการล้มลงล่วงหน้าและทรงมีแผนหนึ่งซึ่งพร้อมไว้แล้วเพื่อทำการแก้ไข พระองค์ยังทรงรู้ว่าเราจะเป็นคนบาปแต่กำเนิดและล้มเหลว (อย่างมาก ให้เราพูดความจริง) แต่พระองค์ก็ไม่ได้ทรงกำหนดความล้มเหลวเหล่านั้นไว้ล่วงหน้า เมื่อเราทำบาป เราต้องรับผิดชอบต่อบาปของเรา เราทำบาปเพราะเราเลือกเอง เราไม่อาจพูดได้ว่าพระเจ้าทรงต้องการให้มันเกิดขึ้น หรือว่าเราไม่มีทางเลือกเพราะมันถูกกำหนดไว้ล่วงหน้าแล้ว

แต่พระเจ้าทรงรักเราถึงขั้นที่ว่า “ขณะที่เรายังเป็นคนบาปอยู่นั้น พระคริสต์สิ้นพระชนม์เพื่อเรา” (โรม 5:6–8) พระองค์ทรงรักเราทั้งๆ ที่รู้ว่าเราจะทำอะไร พระองค์ไม่เพียงประทานเสรีภาพแก่เรา (ที่จะเลือก) ทำบาป แต่พระองค์ยังประทานเสรีภาพแก่เรา (ในการเลือกที่) จะเชื่อพระกิตติคุณและมีชีวิตอยู่เพื่อพระเยซูอีกด้วย

พระเจ้ายังทรงล่วงรู้ด้วยเช่นกัน (และเราก็รู้โดยประสบการณ์) ว่าสิ่งเลวร้ายเกิดขึ้นกับผู้คน และแม้แต่กับคริสเตียน ความชั่วร้ายอยู่ในโลกนี้ก็เพราะผู้คน (และสิ่งศักดิ์สิทธิ์ต่างๆ) มีเสรีภาพ (ในการเลือก) ทำความชั่ว พระเจ้าของเราไม่ได้ทรงเป็นเทพเจ้าผู้ไร้ศีลธรรมที่กำหนดสิ่งน่ากลัวต่างๆ ไว้ล่วงหน้า หรือเป็นผู้ประสงค์ให้อาชญากรรมอันน่าสะพรึงกลัวและความบาปเกิดขึ้น เพื่อว่าแผนการที่ยิ่งใหญ่กว่าบางอย่างจะประสบความสำเร็จในการจัดการแก้ปัญหาเหล่านั้น พระเจ้าไม่ทรงประสงค์ความชั่วร้าย...จบ แผนการของพระองค์จะเคลื่อนไปข้างหน้าทั้งๆ ที่มีความชั่วร้าย ด้วยการมีชัยเหนือความชั่วร้าย และในท้ายที่สุดก็ตัดสินพิพากษาความชั่วร้ายนั้น

เราอาจถามว่าทำไมพระเจ้าไม่ทรงกำจัดความชั่วร้ายไปเสียในตอนนี้ มีเหตุผลหนึ่งคือ เพราะว่าสำหรับพระเจ้าที่จะทรงกำจัดความชั่วร้ายนั้น พระองค์ก็ต้องทรงกำจัดพระฉายาของพระองค์ ทั้งมนุษย์และสิ่งศักดิ์สิทธิ์ ผู้ไม่ได้สมบูรณ์แบบไร้ที่ติเหมือนพระองค์ นั่นจะเป็นการแก้ปัญหาความชั่วร้าย แต่ก็จะหมายถึงว่าความคิดดั้งเดิมของพระเจ้า นั่นคือการสร้างตัวแทนที่ศักดิ์สิทธิ์และมนุษย์ให้ดำรงอยู่และปกครองร่วมกับพระองค์นั้น เป็นความผิดพลาดมหันต์ พระเจ้าไม่ทรงทำสิ่งผิดพลาด

เช่นเดียวกันที่เราอาจปรารถนาว่าพระเจ้าไม่เคยประทานเสรีภาพแก่มนุษย์เลย แต่เช่นนั้นแล้วพวกเราจะเป็นอย่างไรล่ะ ในการเลือกที่จะประทานเสรีภาพแก่เรา พระเจ้าทรงเลือกที่จะไม่สร้างเราให้เป็นทาสผู้โง่เขลาหรือหุ่นยนต์เช่นเดียวกัน นั่นเป็นทางเลือกของการมีเจตจำนงเสรี แต่เนื่องจากเสรีภาพเป็นพระลักษณะหนึ่งที่เรามีร่วมกับพระเจ้า ถ้าปราศจากเสรีภาพ เราก็ไม่อาจเป็นตามฉายาของพระเจ้าอย่างแท้จริงได้ พระเจ้าไม่ได้ทรงเป็นหุ่นยนต์ พระองค์ทรงสร้างเราให้เป็นเหมือนพระองค์เอง นั่นไม่ใช่ความผิดพลาดเช่นกัน พระเจ้าทรงรักความคิดในเรื่องมนุษยชาติมากเกินกว่าจะทรงตัดสินพระทัยเป็นอย่างอื่นได้ และดังนั้นพระองค์จึงทรงคิดหาหนทางที่จะไถ่มนุษยชาติ สร้างสวนเอเดนขึ้นมาใหม่ และเช็ดน้ำตาทุกหยด (วิวรณ์ 7:17; 21:4) ภายหลังจากความชั่วร้ายเข้ามาในโลกแล้ว

เราจะพิจารณาดูสงครามต่อต้านพระเจ้าที่ยาวนานนี้กันต่อไป พระเจ้าทรงมียุทธวิธีในการต่อสู้ แต่สถานการณ์นั้นกำลังจะเลวร้ายลงก่อนที่พระองค์จะทรงเริ่มกระทำบางสิ่ง

บทที่**ห้า**

ภูมิศาสตร์จักรวาล

การกระทำผิดของสิ่งศักดิ์สิทธิ์ที่เราพิจารณาดูในบทที่ผ่านมานั้นมีบางอย่างที่เหมือนกัน การทำผิดทั้งสองอย่างนั้นเป็นการกบฏที่เหนือธรรมชาติ ซึ่งพุ่งเป้าไปยังการเลือกแผนการของพระเจ้าสำหรับมนุษยชาติและการฟื้นฟูการปกครองของพระองค์ขึ้นมาใหม่ ในบทนี้ เราจะไปดูการกบฏอีกครั้งหนึ่งซึ่งเริ่มจากมนุษย์

การกบฏนี้ทำให้เกิดสถานการณ์ที่ลำบากใจซึ่งเราทุกคนยังเป็นส่วนหนึ่งอยู่ และสถานการณ์นั้นยังเกี่ยวพันกับสิ่งมีชีวิตที่เหนือธรรมชาติด้วย ความพยายามอย่างมหันต์สำหรับยุทธศาสตร์การฟื้นฟูของพระเจ้านั้นกลับเลวร้ายลง จนมีเพียงการเสด็จกลับมาของพระเยซูเท่านั้นที่จะแก้ปัญหาได้ในที่สุด

หอบาเบล

เรื่องราวของหอบาเบล (ปฐมกาล 11:1–9) เป็นเรื่องราวหนึ่งในพระคัมภีร์ซึ่งเป็นที่รู้จักกันดีที่สุด แต่ขณะเดียวกันก็เป็นที่เข้าใจน้อยที่สุด เด็กๆ เรียนรู้เกี่ยวกับเรื่องนี้ในโรงเรียนรวีวารศึกษาว่าเป็นเวลาที่พระเจ้าทรงสร้างความสับสนแก่ภาษาต่างๆ ของมนุษย์

หลังเหตุการณ์น้ำท่วมโลก พระเจ้าทรงย้ำพระบัญชาที่พระองค์ได้ประทานแก่อาดัมและเอวาว่าให้ครอบครองแผ่นดินโลก พระองค์ทรงพยายามจะเริ่มแพร่อิทธิพลแห่งการปกครองของพระองค์โดยผ่านมนุษยชาติ อีกครั้งหนึ่งที่มันไม่ได้ผล ผู้คนปฏิเสธ พวกเขากบฏในหัวใจ พวกเขามีความคิดที่ดีกว่าหรือไม่ก็คิดเช่นนั้น พวกเขาตัดสินใจจะสร้างหอคอยขึ้นเพื่อ*หลีกเลี่ยงการถูกทำให้กระจัดกระจายไป* (ปฐมกาล 11:4) เหตุผลนี้ดูแปลกประหลาด แน่นอนที่หอคอยอันมหัศจรรย์นี้จะทำให้พวกเขามีชื่อเสียง (ปฐมกาล 11:4) แต่นั่นจะป้องกันไม่ให้กระจัดกระจายไปทั่วโลกได้อย่างไร?

คำตอบอยู่ที่หอบาเบล นักวิชาการพระคัมภีร์และนักโบราณคดีรู้ว่าอาณาจักรบาบิโลเนียโบราณและเมืองต่างๆ ที่อยู่รายล้อมนั้นสร้างหอคอยที่เรียกว่าซิกกุรัตขึ้น จุดประสงค์ของซิกกุรัตคือจัดหาสถานที่ที่ผู้คนมาพบกับบรรดาพระทั้งหลาย *หอคอยนี้เป็นส่วนหนึ่งของบริเวณวิหาร* แทนที่จะทำให้โลกเป็นเหมือนสวนเอเดน นั่นคือเผยแพร่ความรู้และการปกครองของพระเจ้าไปทุกแห่งหน แต่ผู้คนกลับต้องการจะนำพระเจ้าลงมาสถิตในที่แห่งเดียว

นั่นไม่ใช่แผนการของพระเจ้า และพระองค์ก็ไม่ทรงพอพระทัย ดังนั้นพระองค์จึงตรัสกับพวกสมาชิกในสภาของพระองค์อีกครั้งหนึ่งว่า “ให้*เรา*ลงไปทำให้ภาษาของพวกเขาสับสน” (ปฐมกาล 11:7 ฉบับ GNT, ทำตัวเอนเพื่อเน้น) พระเจ้าทรงกระทำเช่นนั้นและมนุษย์ก็ถูกทำให้แตกแยกและกระจัดกระจายไป เหตุการณ์นี้อธิบายวิธีที่บรรดาประชาชาติซึ่งถูกบันทึกรายชื่ออยู่ในปฐมกาลบทที่ 10 ที่เป็นบทก่อนหน้านั้น ถือกำเนิดขึ้นมาก

นั่นเป็นเรื่องราวที่คริสเตียนส่วนใหญ่รู้ ตอนนี้ก็เป็นเรื่องที่พวกเขาไม่รู้

บรรดาพระและประชาชาติของพระเหล่านั้น

ปฐมกาล บทที่ 11 ไม่ได้เป็นเพียงพระคัมภีร์ตอนเดียวที่อธิบายว่าเกิดอะไรขึ้นที่หอบาเบล มีการอธิบายถึงเรื่องนี้ไว้ในเฉลยธรรมบัญญัติ 32: 8–9 ไว้แบบนี้ นั่นคือ

เมื่อผู้สูงสุดประทานมรดกแก่บรรดาประชาชาติ เมื่อพระองค์ทรงแยกมนุษยชาติ พระองค์ทรงกั้นเขตของผู้คนทั้งหลายตามจำนวนบุตรชายของพระเจ้า แต่ส่วนของพระยาห์เวห์คือประชากรของพระองค์ ยาโคบเป็นส่วนมรดกของพระองค์

พระคัมภีร์บางฉบับแปลวลีนี้ที่อยู่ในประโยคแรกนั้นว่า “บุตรชายแห่งอิสราเอล” แทนที่จะเป็น “บุตรชายของพระเจ้า” แต่*ยังไม่มีประเทศอิสราเอลตอนสร้างหอบาเบล* พระเจ้าทรงเรียกอับราฮัมก็ในภายหลังเหตุการณ์ที่หอบาเบล (ปฐมกาล บทที่ 12) ดังนั้น “บุตรชายแห่งอิสราเอล” จึงไม่ถูกต้อง แต่ “บุตรชายของพระเจ้า” เป็นศัพท์เฉพาะที่พบในม้วนหนังสือทะเลตาย ซึ่งเป็นพระคัมภีร์ที่เขียนด้วยลายมือที่เก่าแก่ที่สุด พระคัมภีร์ฉบับ English Standard Version (ESV) แปลได้ถูกต้อง

การใช้คำเป็นสิ่งสำคัญ เมื่อพระเจ้าทรงแบ่งแยกชาติต่างๆ *ชาติเหล่านั้นก็ถูกแบ่งกันในหมู่บุตรชายของพระเจ้า* พระเจ้าทรงจัดแบ่งชาติต่างๆ ให้แก่บรรดาสมาชิกสภาศักดิ์สิทธิ์ของพระองค์ นี่เป็นการอธิบายของพระคัมภีร์ที่ว่าทำไมชาติอื่นๆ จึงถึงมานมัสการพระอื่นๆ จนกระทั่งถึงเหตุการณ์ที่หอบาเบล พระเจ้าทรงประสงค์จะมีสัมพันธภาพกับมนุษย์ทั้งมวล แต่การกบฏที่หอบาเบลเปลี่ยนแปลงสิ่งนั้น พระเจ้าทรงตัดสินพระทัยจะปล่อยให้บรรดาสมาชิกสภาศักดิ์สิทธิ์ของพระองค์ปกครองชาติอื่นๆ

พระเจ้าได้ทรงตัดสินพิพากษามนุษยชาติ แม้ภายหลังเหตุการณ์น้ำท่วมใหญ่ พวกเขาก็ไม่ฟื้นฟูแผนการสร้างอาณาจักรที่พระองค์ได้ทรงเริ่มต้นไว้ที่ส่วนเอเดน ดังนั้น พระเจ้าทรงตัดสินพระทัยจะสร้างชนชาติหนึ่งขึ้น “ส่วน” ของพระองค์ดังบันทึกไว้ใน เฉลยธรรมบัญญัติ 32:9 ก็คืออิสราเอล พระองค์ทรงทำสิ่งนี้ โดยเริ่มจากการเรียกอับราอัม ซึ่งบันทึกไว้ในปฐมกาลบทที่ 12 อันเป็นบทต่อจากบทที่กล่าวถึงเรื่องหอบาเบล

การที่พระเจ้าทรงจัดแบ่งประชาชาติให้แก่พระอื่นๆ นั้นตีกรอบพระคัมภีร์เดิมทั้งหมด ด้วยวิธีใดหรือ? ก็เพราะพระคัมภีร์เดิมที่เหลือทั้งหมดนั้นเกี่ยวกับพระเจ้าของอิสราเอลกับประชากรของพระองค์ซึ่งก็คือชาวอิสราเอล ขัดแย้งกับพระต่างๆ ของประชาชาติอื่นๆ และผู้คนที่อาศัยอยู่ในชาติเหล่านั้น

นั่นไม่ใช่เจตจำนงดั้งเดิมของพระเจ้า ใช่แล้ว สิ่งที่พระองค์ทรงกระทำที่หอบาเบลต่อบรรดาประชาชาติคือการพิพากษา แต่พระเจ้าไม่เคยทรงตั้งพระทัยว่าชาติต่างๆ เหล่านั้นจะถูกละทิ้งตลอดไป เมื่อพระเจ้าทรงทำพันธสัญญากับอับราฮัม พระองค์ทรงทำให้ชัดเจนว่า “ทุกครอบครัวในโลกจะได้รับพร” ผ่านทางอับราฮัมกับลูกหลานของเขา (ปฐมกาล 12:3, ฉบับ NLT) พระเจ้ากำลังทรงวางแผนจะนำประชาชาติต่างๆ กลับสู่ครอบครัวของพระองค์ ณ เวลาหนึ่งในอนาคต

เปาโลรู้สิ่งนี้ทั้งหมด เขากล่าวไว้ในบทเทศน์ที่เทศนาต่อพวกนักปรัชญานอกศาสนาในกรุงเอเธนส์ว่า

พระองค์ทรงสร้างมนุษย์ทุกชาติมาจากคนๆ เดียวให้อยู่ทั่วพิภพโลก พระองค์ทรงกำหนดเวลาล่วงหน้าให้ชาติใดรุ่งเรืองและชาติใดล่มสลาย และพระองค์ทรงกำหนดเขตแดนให้เขาทั้งหลายอยู่ด้วย

เพื่อพวกเขาจะได้แสวงหาพระเจ้าและบางทีอาจจะค้นหาและพบพระองค์ แม้ว่าพระองค์ไม่ทรงอยู่ห่างไกลจากเราทุกคนเลย ([กิจการฯ 17:26–27](logosref:Bible.Ac17.26-27), ฉบับ NLT)

พระเจ้าได้ทรงเตือนประชากรของพระองค์โดยผ่านทางโมเสส ไม่ให้นมัสการ “บริวารของท้องฟ้า” (เฉลยธรรมบัญญัติ 4:19–20) ซึ่งเป็นคำนิยามซึ่งพบในที่อื่นๆ สำหรับบรรดาสมาชิกแห่งสภาศักดิ์สิทธิ์นั้น (1 พงศ์กษัตริย์ 22:19) ดังที่บันทึกไว้ใน กิจการฯ 17:26–27 อันทำให้เห็นชัดเจนว่าพระประสงค์ของพระเจ้าคือว่าบรรดาประชาติจะยังคงแสวงหาพระองค์ด้วยวิธีใดวิธีหนึ่ง

แต่พวกพระทั้งหลายผู้ได้ถูกตั้งให้ครอบครองเหนือชาติต่างๆ นั้นเข้าแทรกแซงในแผนการนี้ในสองวิธี

เราเห็นในตอนก่อนหน้าแล้วว่า สดุดี 82:1 บันทึกว่าพระเจ้าได้ทรงจัดการประชุมของพวกพระทั้งหลายแห่งสภานั้น ได้มีการกล่าวไว้ในสดุดีตลอดทั้งบทนี้ซึ่งทำให้เรารู้ว่าทำไม พวกพระแห่งประชาชาติต่างๆ นั้นได้ปกครองชาติเหล่านั้นอย่างอยุติธรรม ในวิธีการที่ตรงข้ามกับพระประสงค์และหลักการแห่งความยุติธรรมที่แท้จริงของพระเจ้า พระเจ้าทรงกล่าวหาพวกเขาในทันทีที่เริ่มประชุม นั่นคือ “เจ้าทั้งหลายจะพิพากษาอย่างอยุติธรรมและลำเอียงเข้าข้างคนอธรรมนานเท่าใด?” (สดุดี 82:2, ฉบับ NLT) หลังจากทรงตำหนิพวกเขาในพระคำอีกสองข้อต่อมาในเรื่องความอยุติธรรมแล้ว องค์พระผู้เป็นเจ้าก็ทรงพรรณนาว่าพระเหล่านี้ได้ล้มเหลวที่จะช่วยบรรดาชาติต่างๆ ที่เดินอยู่ในความมืด ให้หาทางกลับมาสู่พระเจ้าองค์เที่ยงแท้อย่างไร นั่นคือ “พระทั้งหลายผู้กดขี่ไม่เข้าใจและไม่รู้อะไรเลย! พวกเขาเดินเตร็ดเตร่ในความมืด ขณะทั่วทั้งโลกก็สั่นสะเทือน” (สดุดี 82:5, ฉบับ NLT)

น่าเศร้าใจที่คนอิสราเอลลงเอยด้วยการนมัสการพระมากมายที่ “พวกเขาไม่รู้จัก” (เฉลยธรรมบัญญัติ 29:26; ดู 32:17 ด้วย) แทนที่จะแสวงหาพระเจ้าองค์เที่ยงแท้ ปฏิกิริยาของพระเจ้านั้นรวดเร็วและรุนแรง (สดุดี 82:6–7) นั่นคือ “เรากล่าวว่า ‘เจ้าทั้งหลายเป็นพระ เป็นบุตรองค์สูงสุด เจ้าทุกคนนั่นแหละ ถึงกระนั้น พวกเจ้าก็จะตายอย่างมนุษย์ และล้มลงเหมือนผู้ปกครองอื่นๆ ทุกคน’” (ฉบับ NLT)

พวกพระทั้งหลายจะสูญเสียความเป็นอมตะ (สดุดี 82:7) และตายอย่างมนุษย์ เรารู้จากพระคัมภีร์ตอนอื่นๆ ว่าการพิพากษานี้เป็นบางสิ่งที่เกี่ยวกับเวลาสิ้นยุค (อิสยาห์ 34:1–4) ในตอนท้ายของ สดุดีบทที่ 82 ผู้ประพันธ์เฝ้ารอวันที่ในที่สุดพระเจ้าจะทรงนำบรรดาประชาชาติทั้งหลายกลับคืนมาในฐานะมรดกของพระองค์ ดังที่เราจะได้เห็นในเวลาต่อมาว่าพระองค์จะทรงสมปรารถนา (ตามที่บันทึกไว้) ในพระคัมภีร์ใหม่

โลกทัศน์ของเฉลยธรรมบัญญัติ บทที่ 32

เนื่องเพราะโลกทัศน์ของเฉลยธรรมบัญญัติ บทที่ 32 *ภูมิศาสตร์ในพระคัมภีร์นั้นคือจักรวาล* พื้นโลกนั้นศักดิ์สิทธิ์ ซึ่งหมายถึงได้อุทิศถวายแด่พระยาห์เวห์ หรือไม่ก็เป็นอาณาจักรของพระอื่น โลกทัศน์นี้สะท้อนให้เห็นอยู่หลายแห่งในพระคัมภีร์ ตัวอย่างเช่น ในหนังสือดาเนียลซึ่งอยู่ในพระคัมภีร์เดิม ที่อ้างถึงชาติต่างประเทศซึ่งถูกปกครองโดย “เจ้า” ผู้พิทักษ์ต่างๆ (ดาเนียล 10:13, 20–21) อีกตัวอย่างหนึ่งคือ เมื่อดาวิดกำลังหนีจากกษัตริย์ซาอูล เขาถูกบังคับให้ออกจากอิสราเอลเข้าไปอยู่ในดินแดนของพวกฟีลิสเตีย มีบันทึกไว้ใน 1 ซามูเอล 26:19 ว่า ดาวิดร้องออกมาว่า “พวกเขาได้ขับไล่ข้าพระบาทออกไปจากแผ่นดินของพระยาห์เวห์ ไปยังประเทศที่ข้าพระบาทนมัสการพระต่างชาติได้เท่านั้น” (ฉบับ GNT) ดาวิดไม่ได้สับเปลี่ยนพระ เขาไม่ได้ปฏิเสธด้วยว่าพระเจ้าสถิตอยู่ทุกหนแห่ง แต่ดินแดนอิสราเอลเป็นพื้นที่ศักดิ์สิทธิ์ เป็นสถานที่ที่เป็นของพระเจ้าองค์เที่ยงแท้ ดาวิดติดอยู่ในอาณาเขตของพระอื่น

เรื่องโปรดของผมในพระคัมภีร์เดิมที่แสดงให้เห็นประเด็นนี้อยู่ใน 2 พงศ์กษัตริย์ บทที่ 5 นาอามานเป็นผู้บัญชาการคนหนึ่งของกองทัพซีเรีย เขาเป็นโรคเรื้อน หลังจากทำตามคำแนะนำของเอลีชาโดยไปชำระตัวเขาเองเจ็ดครั้งในแม่น้ำจอร์แดนแล้ว เขาก็หายจากโรคเรื้อนอย่างอัศจรรย์ นาอามานบอกเอลีชาว่า “ข้าพเจ้ารู้แล้วว่าไม่มีพระเจ้าอื่นใด ไม่ว่าที่ไหนในโลก นอกจากในอิสราเอล” (5:15) ผู้เผยพระวจนะคนนั้นไม่ยอมรับสิ่งใดตอบแทน ดังนั้นนาอามานจึงถ่อมใจร้องขอดินบรรทุกล่อกลับไปบ้านกับเขาด้วย *ดินหรือ?* ทำไมจึงขอดินล่ะ? ก็เพราะพื้นดินนั้นเป็นของพระเจ้าของอิสราเอล มันจึงศักดิ์สิทธิ์

ไม่เป็นการบังเอิญที่เราพบการคิดแบบเดียวกันนั้นในพระคัมภีร์ใหม่ เปาโลใช้คำศัพท์เรียกสิ่งศักดิ์สิทธิ์ที่เป็นศัตรูอยู่หลายคำ (เอเฟซัส 1:20–21; 3:10; 6:12; โคโลสี 1:16; 2:15) นั่นคือ พวกภูตผีที่มีอำนาจ พวกภูตผีที่มีฤทธิ์เดช พวกภูตผีที่ครอบครอง พวกภูตผีที่มีอำนาจในสวรรค์สถาน พวกภูตผีที่ปกครอง พวกภูตผีที่ครองพิภพ พวกภูตผีที่ครอบครองบัลลังก์ สิ่งที่คำเหล่านี้มีเหมือนกันคืออะไร? คำศัพท์เหล่านี้เป็นที่รู้จักกันดีซึ่งใช้อธิบายการควบคุมทางภูมิศาสตร์

อัครทูตเปาโลเขียนจดหมายฝากสองฉบับไปถึงคริสตจักรที่เมืองโครินธ์ เพื่อกล่าวถึงสถานการณ์บางอย่างที่เขาได้ยินมา ในจดหมายฉบับแรก เขาบอกพวกผู้นำคริสตจักรให้ขับไล่ชายคนหนึ่งซึ่งทำบาปทางเพศแต่ไม่กลับใจให้ออกไปจากโบสถ์ (1 โครินธ์ 5:1–13) น่าแปลกใจที่เขาเขียนว่าผู้นำเหล่านั้นต้อง “มอบคนเช่นนี้ให้ซาตาน” (1 โครินธ์ 5:5) คำพูดนี้สมเหตุสมผลอย่างไร?

คำพูดของเปาโลสมเหตุสมผลก็เพียงแต่ต้องนำไปวางไว้ในฉากของโลกทัศน์ด้านภูมิศาสตร์จักรวาลแห่งพระคัมภีร์เดิม ในศาสนศาสตร์แห่งพระคัมภีร์เดิมนั้น “ส่วน” ของพระยาห์เวห์คืออิสราเอลและดินแดนที่พระองค์จะประทานแก่คนอิสราเอล ซึ่งก็คือดินแดนคานาอัน การสถิตอยู่ของพระองค์ทำให้พื้นดินนั้นศักดิ์สิทธิ์...ทำให้มันบริสุทธิ์ ตั้งแต่แรกแล้วที่พระยาห์เวห์สถิตอยู่ในเต็นท์ เมื่อคนอิสราเอลหยุดพักและตั้งค่ายพักแรม หีบพันธสัญญาก็ถูกวางไว้ตรงกลาง อันเป็นการกำหนดว่าค่ายที่ตั้งของอิสราเอลเป็นพื้นดินที่บริสุทธิ์ศักดิ์สิทธิ์ ต่อมา ภายหลังอิสราเอลตั้งบ้านเรือนอยู่ในคานาอันแล้ว พระยาห์เวห์ก็สถิตอยู่ในพระวิหารอันเป็นการชำระดินแดนพันธสัญญาให้เป็นพื้นดินบริสุทธิ์ศักดิ์สิทธิ์ โดยพระยาห์เวห์สถิตอยู่กับประชากรของพระองค์ ตอนนี้พระยาห์เวห์สถิตอยู่ในบรรดาผู้เชื่อ เราจึงเป็นวิหารของพระเจ้า (1 โครินธ์ 6:19; 2 โครินธ์ 6:16; โรม 8:9) นั่นหมายความว่าบรรดาผู้เชื่อซึ่งเป็นพระกายของพระคริสต์เป็นประชากรใหม่ของพระเจ้า...เป็นอิสราเอลใหม่ เปาโลอธิบายสิ่งนั้นไว้อย่างชัดเจนในกาลาเทีย บทที่ 3 ว่า

บุตรหลานที่แท้จริงของอับราฮัมก็คือคนเหล่านั้นที่เชื่อและวางใจในพระเจ้า...

เพราะว่าพวกท่านทุกคนเป็นบุตรของพระเจ้าโดยความเชื่อในพระเยซูคริสต์ และพวกท่านทุกคนที่ได้เข้ารวมเป็นหนึ่งกับพระคริสต์แล้ว ก็ได้สวม (ชีวิตของ) พระคริสต์ เหมือนกับสวมเสื้อผ้าใหม่ จะไม่เป็นยิวหรือไม่ใช่ยิว จะไม่เป็นทาสหรือไท จะไม่เป็นชายหรือหญิง เพราะว่าท่านทั้งหลายเป็นอันหนึ่งอันเดียวกันในพระเยซูคริสต์ และบัดนี้ที่ท่านทั้งหลายเป็นของพระคริสต์ ท่านก็เป็นบุตรแท้ของอับราฮัม ท่านเป็นทายาทของเขา และพระสัญญาของพระเจ้าที่ทรงทำกับอับราฮัมก็เป็นของท่าน (กาลาเทีย 3:7, 26–29, ฉบับ NLT)

เนื่องจากบรรดาผู้เชื่อและสถานที่ต่างๆ ที่ผู้เชื่อมารวมตัวกัน เป็นพื้นดินที่บริสุทธิ์ศักดิ์สิทธิ์ ความบาปจึงต้องถูกขับออกไป ดังเช่นพื้นดินรอบๆ ค่ายพักของอิสราเอล และชนชาติต่างๆ ที่รายล้อมรอบอยู่นั้นอยู่ภายใต้การควบคุมครอบครองของพระอื่นๆ จึงถูกคิดว่าเป็นพื้นดินที่ไม่บริสุทธิ์ศักดิ์สิทธิ์ ดังนั้นในสมัยพระคัมภีร์ใหม่ และในตอนนี้ด้วย ที่โลกเป็นพื้นดินที่ไม่บริสุทธิ์ศักดิ์สิทธิ์ ด้วยเหตุนี้เปาโลจึงสั่งให้ขับไล่ผู้เชื่อคนหนึ่งที่ไม่กลับใจออกไปอยู่ในโลก ซึ่งก็คือออกไปอยู่ในอาณาเขตของซาตาน การถูกขับออกจากคริสตจักรคือการถูกนำกลับไปไว้ในอาณาเขตที่ไม่บริสุทธิ์ศักดิ์สิทธิ์ นั่นเป็นที่ของความบาป

ทำไมสิ่งนี้จึงสำคัญ

ภูมิศาสตร์จักรวาลอันเป็นผลมาจากการพิพากษาของพระเจ้าต่อบรรดาชนชาติต่างๆ ที่หอบาเบลนั้น เป็นฉากหลังสำหรับการต่อสู้ดิ้นรนของอิสราเอล มันยังเป็นการจัดเตรียมสำหรับพระกิตติคุณด้วย ข่าวประเสริฐแห่งการงานของพระเยซูที่ทรงกระทำบนกางเขนคือว่า ประชากรของพระเจ้าไม่ได้เป็นเพียงคนยิวเท่านั้นอีกต่อไป แต่เป็นทุกคนที่เชื่อในพระเยซู (กาลาเทีย 3) ขณะที่พวกสาวกออกไปในโลกนั้น อาณาจักรของซาตานก็ถูกเปลี่ยนเป็นอาณาเขตของพระเจ้า อาณาจักรของพระเจ้าขยายออกไปโดยเข้าควบคุมประชาชาติต่างๆ อีกครั้งหนึ่ง

บทเรียนนี้คือว่าโลก*นี้*ไม่ใช่บ้านของเรา ความมืดได้แพร่กระจายไปทั่วโลก โดยพื้นฐานแล้วผู้ไม่เชื่อเป็นเชลยของเจ้าแห่งอำนาจฝ่ายวิญญาณ พวกเขาต้องการพระกิตติคุณเพื่อจะได้รับการปลดปล่อยให้เป็นไท และอย่าลืมว่า*พระกิตติคุณ*เป็นอาวุธของเรา เราไม่ได้รับมอบสิทธิอำนาจให้เผชิญหน้าโดยตรงกับภูตผีที่ปกครองและภูตผีที่มีฤทธิ์เดช เราไม่ได้รับส่งมอบของประทานฝ่ายวิญญาณที่ให้เกิดผลเช่นนั้นจากพวกอัครทูต แต่การแบ่งปันพระกิตติคุณอย่างซื่อสัตย์จะพลิกสถานการณ์ พระมหาบัญชาเป็นแผนต่อสู้ฝ่ายวิญญาณ เราจะเรียนรู้เกี่ยวกับเรื่องนั้นมากขึ้นในบทต่อๆ ไป

อีกบทเรียนหนึ่งคือว่าเราจำเป็นต้องมองทุกการประชุมของบรรดาผู้เชื่อแท้ว่าเป็นพื้นที่ศักดิ์สิทธิ์ พระเจ้าไม่ทรงสนพระทัยรูปลักษณ์ภายนอก อาคาร และขนาดของที่ประชุม สิ่งสำคัญคือว่าในที่ที่สองหรือสามคนมารวมกัน พระเยซูทรงอยู่ท่ามกลางพวกเขา (มัทธิว 18:20) พื้นที่นั้นศักดิ์สิทธิ์ ทุกการประชุมซึ่งไมว่าจะเล็กหรือไม่เป็นที่รู้จักเพียงใด เป็นแนวหน้าแห่งสงครามฝ่ายวิญญาณ ทุกโบสถ์มีงานอย่างเดียวกัน บรรดาเจ้าแห่งความมืดจะไม่มีชัย

เราจะกลับไปยังแนวคิดแห่งภูมิศาสตร์จักรวาลอีกครั้งเมื่อเราไปถึงงานรับใช้ของพระเยซู สำหรับตอนนี้ มีการแบ่งฝ่ายอย่างชัดเจนแล้ว ประชาชาติต่างๆ ในโลกนี้ได้ถูกพระเจ้าพิพากษาและตัดสิทธิ์ ถึงเวลาสำหรับพระองค์แล้วที่จะทรงเริ่มต้นใหม่และพยายามอย่างยิ่งในการตัดแยกส่วนและประชากรของพระองค์เองออกมา

บทที่**หก**

พระวาทะ พระนาม และทูตสวรรค์

ในบทที่ผ่านมาเราเรียนรู้เกี่ยวกับภูมิศาสตร์จักรวาลของพระคัมภีร์ พระเจ้าทรงละทิ้งบรรดาประชาชาติเพื่อโต้ตอบต่อการกบฏของมนุษย์ที่หอบาเบล พระองค์ทรงส่งมอบพวกนั้นให้กับสมาชิกสภาแห่งสวรรค์ของพระองค์ ซึ่งก็คือบรรดาบุตรชายของพระเจ้า (เฉลยธรรมบัญญัติ 32:8–9) และเพื่อจะแทนที่ชาติต่างๆ ที่ถูกละทิ้งในตอนนี้ พระองค์จะทรงสร้างประชากรขึ้นมาใหม่ ซึ่งเป็นชาติของพระองค์เอง พวกเขาจะเป็นตัวแทนของพระองค์ในการสร้างอาณาจักรของพระองค์ขึ้นใหม่ในโลก แต่งานนั้นจะเป็นการต่อสู้ที่น่ากลัว เพราะพระอื่นๆ กับผู้คนในอาณาจักรของพวกพระเหล่านั้นจะกลายเป็นศัตรูผู้ดุร้ายของอิสราเอลและของพระเจ้า

ประชากรใหม่ของพระเจ้าจะเริ่มจากชายคนหนึ่งที่ชื่ออับราม ชื่อของเขาต่อมาจะเปลี่ยนเป็นอับราฮัม ภายหลังการตัดสินพิพากษาที่หอบาเบลไม่นาน พระเจ้าก็ทรงเยี่ยมเยียนเขา

อับราฮัมพบกับพระวาทะ

คริสเตียนส่วนมากคุ้นเคยกับเรื่องที่พระเจ้าทรงเยี่ยมเยียนอับราฮัมซึ่งปรากฏอยู่ในปฐมกาล บทที่ 12 พระเจ้าทรงบอกอับราฮัมให้ออกจากบ้านและไปยังสถานที่หนึ่งซึ่งเขาไม่เคยไป พระเจ้าทรงสัญญาจะนำเขาไป พระองค์ตรัสบอกอับราฮัมว่าพระองค์จะทรงเป็นพระเจ้าของเขาและประทานพันธสัญญาพิเศษแก่เขา พระองค์จะทรงทำให้อับราฮัมและนางซาราห์มีบุตรชายแม้ว่าทั้งคู่จะแก่ชราแล้ว และจากบุตรคนนั้นก็จะเกิดผู้คนจำนวนมหาศาลตามมา...ผู้คนที่จะจัดตั้งครอบครัวใหม่ของพระเจ้าขึ้นในโลกนี้ และบรรดาประชาชาติจะได้รับการอวยพรผ่านทางพวกเขา

เรามักจะคิดถึงการเผชิญหน้าของอับราฮัมกับพระเจ้าว่าเป็นเสียงที่มาจากสวรรค์หรือเป็นเสียงที่เกิดขึ้นในหัวของอับราฮัม หรือบางทีพระเจ้าอาจจะเสด็จมาหาเขาในความฝัน พระคัมภีร์บันทึกไว้อย่างชัดเจนว่าพระเจ้าทรงทำเช่นนั้นกับพวกผู้เผยพระวจนะและคนอื่นๆ แต่นั่นไม่ใช่สิ่งที่เกิดขึ้นกับอับราฮัม พระเจ้าทรงทำบางสิ่งที่น่าตื่นเต้นมากกว่านั้น พระองค์เสด็จมาในร่างมนุษย์ พระองค์ตรัสกับอับราฮัมหน้าต่อหน้า

เราได้รับการบอกใบ้ในเรื่องนี้ใน ปฐมกาล 12:6–7 มีกล่าวไว้ในพระคัมภีร์ว่าพระเจ้า*ทรงปรากฏ*แก่อับราฮัม สามบทต่อมา พระเจ้าทรงปรากฏอีกครั้งหนึ่ง (ปฐมกาล 15:1–6) ครั้งนี้พระเจ้าเสด็จมาหาอับราฮัมในฐานะ “พระวาทะขององค์พระผู้เป็นเจ้า” ใน*นิมิต* นี่ไม่ใช่เสียงในศีรษะ เพราะ “พระวาทะ” นั้นนำอับราฮัมออกมาข้างนอกและแสดงให้เขาเห็นดวงดาวมากมายที่แสดงว่าลูกหลานของเขาจะมากมายนับไม่ถ้วน (ปฐมกาล 15:5)

พระเจ้าทรงปรากฏต่ออับราฮัมในรูปมนุษย์ในโอกาสอื่นๆ (ปฐมกาลบทที่ 18) พระองค์ทรงทำเช่นเดียวกันนั้นกับอิสอัค (ปฐมกาล 26:1–5) ซึ่งเป็นบุตรชายที่พระเจ้าได้ทรงสัญญาจะประทานแก่อับราฮัม และต่อมาก็กับยาโคบซึ่งเป็นบุตรของอิสอัค (ปฐมกาล 28:10–22; 31:11–12; 32:24–30)

“พระวาทะ” นั้นหรือพระสุรเสียงของพระเจ้าในฐานะเป็นวิธีหนึ่งซึ่งสำแดงพระเจ้าในรูปมนุษย์นั้น ปรากฏขึ้นในสถานที่ที่ไม่คาดคิด ตัวอย่างหนึ่งที่ผมชอบนั้นบันทึกอยู่ใน 1 ซามูเอล บทที่ 3 เด็กชายซามูเอลได้ยินเสียงที่เรียกเขาในตอนกลางคืนมาตลอดขณะเขาพยายามจะนอนหลับ ในที่สุด เอลีซึ่งเป็นปุโรหิตที่ซามูเอลอาศัยอยู่ด้วยและทำงานรับใช้ ก็คิดได้ว่าเป็นเสียงของพระเจ้า ในข้อ 10 บันทึกว่าพระเจ้าเสด็จกลับมาหาซามูเอล นั่นคือ “พระยาห์เวห์เสด็จมาทรงยืนอยู่ที่นั่น และทรงเรียกอย่างครั้งก่อนๆ ว่า ‘ซามูเอล ซามูเอลเอ๋ย’” (ฉบับ GNT) เรารู้ว่านี่เป็นพระเจ้าในรูปมนุษย์เพราะมีการอธิบายว่าพระองค์ทรงยืนอยู่ และเพราะมีกล่าวไว้ในตอนท้ายของบทนี้ (1 ซามูเอล 3:19) ว่า “พระดำรัสของพระยาห์เวห์” ทรงปรากฏต่อซามูเอลอยู่เสมอ

ผู้เผยพระวจนะอีกคนที่ “พระวาทะขององค์พระผู้เป็นเจ้า” เสด็จมาหาในร่างมนุษย์ก็คือเยเรมีย์ ในเยเรมีย์ บทที่ 1 บันทึกว่า เยเรมีย์กล่าวว่า “พระวจนะ” เสด็จมาหาเขาในที่ที่เขาถูกเรียกให้เป็นผู้เผยพระวจนะ เยเรมีย์ระบุว่า “พระวจนะ” นั้นคือองค์พระเจ้า องค์พระผู้เป็นเจ้าทรงใช้*พระหัตถ์*แตะต้องเขา (เยเรมีย์ 1:1–9)

พระเจ้าในร่างมนุษย์

การที่พระเจ้าทรงปรากฏในร่างมนุษย์นั้นความจริงแล้วเป็นรูปแบบหนึ่งในพระคัมภีร์เก่า และเป็นเช่นนี้มานานก่อนที่พระองค์จะเสด็จมาในฐานะพระเยซูชาวนาซาเร็ธเสียอีก เมื่อคุณคิดเกี่ยวกับเรื่องนี้ มันก็มีเหตุผล พระเจ้าไม่ทรงเหมือนพวกเราเลย มีการบอกใบ้ในพระคัมภีร์ว่าไม่มีมนุษย์คนใดสามารถมองเห็นพระลักษณะที่แท้จริงของพระเจ้า ซึ่งเป็นการสถิตอันรุ่งโรจน์อย่างแท้จริง และยังมีชีวิตอยู่ได้ เมื่อตัวละครต่างๆ ในพระคัมภีร์เผชิญหน้ากับพระเจ้าทางกายภาพ พวกเขาก็คาดว่าตัวเองต้องตาย (ปฐมกาล 32:30; เฉลยธรรมบัญญัติ 5:24; ผู้วินิจฉัย 6:22–24) แต่พวกเขาก็ไม่ตายเพราะพระเจ้าทรงกรองการปรากฏพระองค์ผ่านบางสิ่งที่จิตใจของมนุษย์สามารถประมวลผลได้ นั่นคือในรูปไฟ เมฆ และบ่อยครั้งกว่าที่คริสเตียนหลายคนจะตระหนัก ก็คือในรูปมนุษย์

ในหลายเหตุการณ์ที่การปรากฏของพระเจ้าในรูปมนุษย์ถูกพรรณนาว่าเป็นการเผชิญหน้ากับ “ทูตสวรรค์ขององค์พระผู้เป็นเจ้า” ทูตสวรรค์องค์นี้เป็นตัวละครที่คุ้นเคย ตัวอย่างเช่น ทูตสวรรค์ปรากฏต่อโมเสสในพุ่มไม้ที่มีไฟลุกโชน (อพยพ 3:1–3) พระเจ้าผู้ประทับอยู่ในพุ่มไม้ทรงสัญญาจะใช้โมเสสให้นำผู้คนของพระองค์ออกจากอียิปต์ พระเจ้าได้ทรงปรากฏต่อยาโคบอย่างชัดเจนในความฝันที่เบธเอล (ปฐมกาล 28:10–22) ที่ซึ่งพระองค์ทรงถูกระบุว่าเป็นองค์พระผู้เป็นเจ้า (พระยาห์เวห์) ต่อมาทูตสวรรค์ของพระเจ้าก็มาหายาโคบในความฝันอีกครั้งและบอกเขาตรงๆ ว่าพระองค์ทรงเป็นพระเจ้าองค์เดียวกับที่ยาโคบได้พบที่เบธเอลก่อนหน้านั้น (ปฐมกาล 31:11–12)

อาจารย์สอนพระคัมภีร์มากมายลังเลที่จะระบุว่าทูตสวรรค์องค์นี้คือพระเจ้า แต่ก็มีการบ่งบอกที่แน่นอนหลายครั้งว่าทูตสวรรค์นี้เป็นพระเจ้า บางทีสิ่งสำคัญที่สุดอาจเกิดขึ้นไม่นานภายหลังจากพระเจ้าประทานพระบัญญัติแก่โมเสส ขณะคนอิสราเอลเตรียมตัวเดินทางไปยังดินแดนพันธสัญญา พระเจ้าทรงบอกโมเสสว่า

นี่แน่ะ เราใช้ทูตของเรานำหน้าพวกเจ้า เพื่อคุ้มครองพวกเจ้าตามทาง และเพื่อนำพวกเจ้าไปถึงที่ที่เราได้เตรียมไว้ จงเอาใจใส่ทูตนั้น และจงเชื่อฟังเขา อย่าดื้อรั้นกับเขา เพราะเขาจะไม่ยกโทษให้พวกเจ้าเลย ด้วยว่าเขาทำในนามของเรา (ชื่อของเราอยู่ในเขา)

ถ้าเจ้าเชื่อฟังเขาจริงๆ และทำทุกสิ่งตามที่เราสั่งไว้ เราจะเป็นศัตรูต่อศัตรูของเจ้าและจะเป็นปฏิปักษ์ต่อปฏิปักษ์ของเจ้า (อพยพ 23:20–22)

นี่ไม่ใช่ทูตสวรรค์ธรรมดา ทูตสวรรค์นี้สามารถให้อภัยความบาป (หรือไม่ให้อภัย) ได้ ทูตสวรรค์นี้มีพระนามของพระเจ้าอยู่ในเขา (ทำในนามของพระเจ้า) สำนวนคำพูดนั้นแปลกประหลาดแต่ก็สำคัญ “พระนาม” นั้นเป็นวิธีการของพระคัมภีร์เดิมในการกล่าวถึงพระเจ้า นั่นคือการสถิตอยู่หรือพระลักษณะอันแท้จริงของพระเจ้า ตัวอย่างเช่นใน อิสยาห์ 30:27–28 มีการกล่าวพระนามขององค์พระผู้เป็นเจ้าในฐานะบุคคล...ในฐานะพระเจ้าพระองค์เอง นั่นคือ

นี่แน่ะ พระนามของพระยาห์เวห์มาจากที่ไกล

ร้อนไปด้วยความกริ้วของพระองค์กับควันทึบที่ลอยขึ้น

ริมพระโอษฐ์ของพระองค์เต็มด้วยความพิโรธ

และพระชิวหาของพระองค์เหมือนไฟเผาผลาญ

พระปัสสาสะของพระองค์เหมือนลำธารที่ท่วมท้น

แม้ทุกวันนี้ ชาวยิวที่เชื่อฟังยังกล่าวถึงพระเจ้าด้วยการพูดว่า ha-shem (“พระนามนั้น”)

อีกวิธีที่จะรู้ว่าทูตสวรรค์นี้เป็นพระเจ้าในรูปมนุษย์ก็คือการเปรียบเทียบสิ่งที่บันทึกไว้ใน อพยพ 23:20–22 กับตอนอื่นๆ ทูตสวรรค์ที่ได้พบโมเสสในพุ่มไม้ที่มีไฟลุกโชน...ทูตสวรรค์ที่มีพระนามของพระเจ้าอยู่ในตัวเขา ได้นำคนอิสราเอลออกจากอียิปต์และเข้าไปในดินแดนพันธสัญญา (ผู้วินิจฉัย 2:1–3) แต่องค์พระผู้เป็นเจ้าก็ได้ทรงทำเช่นเดียวกันนั้น (โยชูวา 24:17–18) และ เดชานุภาพยิ่งใหญ่ของพระเจ้าก็ทรงทำสิ่งเดียวกัน (เฉลยธรรมบัญญัติ 4:37–38) องค์พระผู้เป็นเจ้า, เดชานุภาพยิ่งใหญ่ของพระเจ้า และทูตสวรรค์ขององค์พระผู้เป็นเจ้าเป็นวิธีที่แตกต่างกันในการชี้ไปที่บุคคลเดียวกัน นั่นคือพระเจ้า แต่ทูตสวรรค์นั้นอยู่ในร่างมนุษย์

พระคัมภีร์ตอนหนึ่งซึ่งชี้ให้เห็นประเด็นนี้ที่น่าสนใจที่สุดก็ยังคลุมเครืออย่างมากเช่นกัน มีไม่กี่คนที่เคยสังเกตสิ่งนี้ มันเป็นฉากตอนใกล้ตาย ก่อนยาโคบเสียชีวิต เขาต้องการจะอวยพรลูกๆ ของโยเซฟ เขาหวนระลึกถึงเรื่องราวต่างๆ ในชีวิตเขาขณะอวยพร นั่นคือเรื่องราวที่เขาเผชิญหน้ากับพระเจ้า เขาเริ่มการอวยพรอย่างนี้ (ปฐมกาล 48:15–16)

ขอพระเจ้าที่อับราฮัมและอิสอัคบรรพบุรุษข้าพเจ้าดำเนินอยู่เฉพาะพระพักตร์นั้น

ขอพระเจ้าผู้ทรงบำรุงเลี้ยงข้าพเจ้าตลอดชีวิตจนถึงวันนี้

ขอทูตสวรรค์ที่ได้ช่วยข้าพเจ้าให้พ้นจากความชั่วร้ายทั้งสิ้น…

จากนั้นในข้อที่ 16 ไม่น่าเชื่อว่าเขาอธิษฐานว่า “(*ขอทูตสวรรค์นั้น*) โปรดอวยพรแก่เด็กทั้งสองนี้” (ฉบับ NIV, ทำตัวเอนเพื่อเน้น) เขาไม่ได้อธิษฐานว่า “ขอ*พวกเขา*อวยพรเด็กหนุ่มเหล่านี้” ราวกับว่ากำลังพูดถึงสองบุคคล นั่นคือพระเจ้ากับทูตสวรรค์ แต่เขารวมทั้งสองเข้าเป็นหนึ่งเดียวในคำอธิษฐานนั่นคือ ขอ*ทูตสวรรค์นั้น*โปรดอวยพรแก่เด็กทั้งสองนี้

ใน ผู้วินิจฉัย บทที่ 6 นั้นน่าตื่นเต้นกว่ามาก นั่นคือการทรงเรียกกิเดโอน พระคัมภีร์บทนี้มี*ทั้ง*องค์พระผู้เป็นเจ้าและทูตสวรรค์ขององค์พระผู้เป็นเจ้าปรากฏอยู่*ในฉากเดียวกัน* (ผู้วินิจฉัย 6:22–23) แม้แต่ในพระคัมภีร์เดิม พระเจ้าทรงเป็นมากกว่าหนึ่งบุคคล และหนึ่งในนั้นคือพระองค์ผู้เสด็จมาในร่างมนุษย์

พระเยซู: พระวาทะ พระนาม และทูตสวรรค์

การพรรณนาถึงพระเจ้าที่เราได้ปิดซ่อนไว้จนถึงจุดนี้ควรจะฟังคุ้นๆ คำพรรณนาทั้งหมดเหล่านี้เป็นเรื่องราวที่บันทึกในพระคัมภีร์เดิมถึงวิธีที่กล่าวเกี่ยวกับพระเยซูในพระคัมภีร์ใหม่

อับราฮัมพบพระวาทะซึ่งก็คือพระเจ้าในรูปมนุษย์ ในยอห์น 1:1 นั้น อัครสาวกยอห์นเขียนไว้ว่า “ในปฐมกาลพระวาทะดำรงอยู่ และพระวาทะทรงอยู่กับพระเจ้า และพระวาทะทรงเป็นพระเจ้า” ในข้อ 14 ยอห์นบอกว่าพระวาทะนี้ “ทรงเกิดเป็นมนุษย์และทรงอยู่ท่ามกลางเรา” ตอนที่ชาวยิวในศตวรรษที่หนึ่งอ่านพระกิตติคุณยอห์น ความคิดของเขาหรือเธอก็จะย้อนกลับไปยังองค์พระเจ้า ซึ่งเสด็จมาในฐานะพระวาทะ ความจริงแล้ว แม้แต่พระเยซูยังทรงอ้างว่าอับราฮัมได้ “เห็นวันของเรา” และว่าพระองค์ได้ทรงอยู่มาก่อนอับราฮัม (ยอห์น 8:56–58)

โมเสสพบทูตสวรรค์ขององค์พระผู้เป็นเจ้าซึ่งก็คือพระเจ้าในรูปมนุษย์ ในพุ่มไม้ที่มีไฟลุกโชนและในภายหลังจากนั้น ทูตสวรรค์นั้นนำคนอิสราเอลออกจากอียิปต์เพื่อเข้าสู่ดินแดนพันธสัญญา แต่ยูดาเขียนในจดหมายฝากสั้นๆ ของเขาว่า “ถึงพวกท่านจะรู้ข้อความเหล่านี้หมดแล้ว ข้าพเจ้าก็ปรารถนาให้ท่านระลึกว่าแม้องค์พระผู้เป็นเจ้า (พระเยซู) ทรงช่วยชนชาติหนึ่งให้รอดพ้นจากแผ่นดินอียิปต์ แต่ภายหลังก็ทรงทำลายคนเหล่านั้นที่ไม่เชื่อ” (1:5) ทูตสวรรค์นั้นคือพระเจ้าในร่างมนุษย์ ทูตสวรรค์นั้นเป็นบุคคลที่สองในตรีเอกานุภาพ ผู้ซึ่งต่อมาจะทรงถือกำเนิดจากนางมารีหญิงพรหมจารี

การสถิตของพระเจ้าซึ่งก็คือพระนามนั้น ทำให้ทูตสวรรค์นี้แตกต่างจากทูตสวรรค์อื่นๆ ทั้งหมด ในบางครั้งพระคัมภีร์ใหม่ก็บันทึกว่าพระเยซูตรัสเกี่ยวกับพระเจ้าพระบิดาโดยทรงใช้คำว่าพระนาม ในคำอธิษฐานในสวนเกทเสมนีก่อนที่พระองค์จะทรงถูกจับกุมไปไต่สวนอันจะนำไปสู่การถูกตรึงกางเขนนั้น พระเยซูทรงอธิษฐานว่า “ข้าแต่พระบิดา ขอโปรดให้ข้าพระองค์ได้รับเกียรติต่อพระพักตร์ของพระองค์ คือเกียรติที่ข้าพระองค์มีร่วมกับพระองค์ก่อนที่โลกนี้มีมา ข้าพระองค์สำแดงพระนามของพระองค์แก่บรรดาคนที่พระองค์ประทานแก่ข้าพระองค์จากโลก…ข้าพระองค์ทำให้พวกเขารู้จักพระนามของพระองค์” (ยอห์น 17:5–6, 26) ในคำตรัสสุดท้ายนั้นพระองค์ทรงหมายถึงอะไร พระเยซูไม่ได้กำลังตรัสว่าพระองค์ทรงอนุญาตให้ผู้คนรู้จักพระนามของพระเจ้า พวกเขาเป็นชาวยิว พวกเขารู้จักพระนามของพระเจ้าซึ่งก็คือพระยาห์เวห์ พวกเขามีพระคัมภีร์เดิม พวกเขาสามารถค้นหาพระนามของพระเจ้าได้ในข้อพระคำเป็นพันๆ ข้อ เมื่อพระเยซูตรัสว่าพระองค์ได้ทรงสำแดงพระนามของพระเจ้าแก่ผู้คนเหล่านี้ พระองค์ก็ทรงหมายความว่าพระองค์ได้ทรงสำแดง*พระเจ้า*แก่พวกเขา พระองค์ทรงเป็นพระเจ้าต่อหน้าต่อตาพวกเขา *พระองค์ทรงเป็นพระนามในร่างมนุษย์*

ทำไมสิ่งนี้จึงสำคัญ

เราได้มาไกลพอในการศึกษาเพื่อเข้าใจโครงสร้างภูมิประเทศในพระคัมภีร์ เรื่องราวทั้งหมดในพระคัมภีร์ที่คุณรู้จักนั้นเกิดขึ้นในบริบทแห่งความขัดแย้งฝ่ายวิญญาณที่ควบคุมและครอบงำอยู่ในโลกที่มองไม่เห็น มันเป็นการปะทะแบบผู้ชนะกินรวบระหว่างบรรดาพระทั้งหลาย

ในมุมมองของพระคัมภีร์ต่อโลกที่มองไม่เห็นนั้น พระเจ้าทรงมีศัตรูที่เอาจริงเอาจังและเป็นอันตราย พระอื่นๆ ที่พระองค์ทรงสร้างซึ่งครั้งหนึ่งเคยซื่อสัตย์ต่อพระองค์ ก็ไปทำตามใจตนเอง พระทั้งหลายที่กบฏเหล่านี้เป็นพวกที่เปาโลบรรยายไว้ว่าเป็น พวกภูตผีที่มีอำนาจ พวกภูตผีที่ครองพิภพในยุคมืด พวกภูตผีที่ปกครอง พวกภูตผีที่ครอบครองบัลลังก์แห่งโลกที่มองไม่เห็น (เอเฟซัส 6:11; โคโลสี 1:16) พวกมันยังอยู่ที่นี่ ไม่ได้มีกล่าวไว้ในพระคัมภีร์ใหม่ว่าพวกมันจากไปแล้ว พวกมันอยู่เพื่อต่อต้านการปกครองของพระเจ้า และเพื่อขัดขวางการกลับมารวมกันใหม่ชั่วนิรันดร์กับครอบครัวมนุษย์อันเป็นที่รักของพระองค์โดยผ่านทางพระกิตติคุณ

หนึ่งในภูตผีที่ครองพิภพในยุคมืดเหล่านี้คือเจ้าแห่งความตาย มันมีสิทธิ์โดยชอบธรรมเหนือมนุษยชาติ ก็เพราะความหลอกลวงของอาดัมกับเอวานั้นทำให้เกิดการสูญเสียความเป็นอมตะ และนั่นก็เป็นเป้าหมายของมัน ซึ่งคือการทำลายล้างคนของพระยาห์เวห์ให้สิ้นซาก นั่นเป็นสิ่งที่ลูกหลานของบรรดาบุตรของพระเจ้าผู้เป็นปรปักษ์วางแผนไว้ ตอนที่ชาวอิสราเอลเข้าสู่ดินแดนคานาอัน นั่นคือต้องฆ่าหรือไม่ก็ถูกฆ่า เพื่อป้องกันประชากรของพระเจ้าไม่ให้ครอบครองดินแดนนั้น เมื่ออิสราเอลเข้าไปในดินแดนนั้นได้แล้ว เป้าหมายของภูตผีที่ครองพิภพในยุคมืดก็ยังเหมือนเดิม แต่ยุทธวิธีของมันเปลี่ยนแปลงไป ซึ่งคือล่อลวงให้คนของพระเจ้าไปนมัสการพระอื่นๆ และเมื่อนั้นพระยาห์เวห์ก็จะกำจัดคนเหล่านั้นให้มัน และนั่นเป็นสิ่งที่เกิดขึ้น พระเจ้าทรงเนรเทศคนของพระองค์ออกไป

แต่บรรดาเจ้าแห่งความมืดรู้สิ่งอื่นอีก คือรู้ว่าพระยาห์เวห์จะไม่ทรงละทิ้งแผนการของพระองค์ คำสาปแช่งอันเนื่องจากการกบฏครั้งดั้งเดิมนั้นได้ทำนายไว้ว่า วันหนึ่งพงศ์พันธุ์ของเอวาจะมายกเลิกผลแห่งความล้มเหลวของมนุษย์ในสวนเอเดน พวกมันรู้ว่า ณ เวลาหนึ่งในอนาคตนั้น พระองค์ผู้ที่ (พระเจ้า) ได้ทรงสัญญาไว้จะมาปรากฏ แม้ขณะที่เปาโลบอกเรานั้น พวกมันยังไม่รู้อย่างแน่นอนว่าพระเจ้ากำลังทรงวางแผนจะทำอะไร (1 โครินธ์ 2:6–8; เอเฟซัส 3:10; 6:12) นั่นก็เพราะมันเป็นเรื่องลึกลับที่องค์ผู้สูงสุดทรงจงใจจะซ่อนไว้จากทุกคนและทุกสิ่ง

บทที่**เจ็ด**

กฎแห่งการมีส่วนร่วม

เรื่องราวของเรามาถึงตอนนี้ นั่นคือพระเจ้าทรงละทิ้งบรรดาชาติต่างๆ กับผู้คนในชาตินั้นๆ ที่หอบาเบล พวกพระในระดับรองที่ได้รับมอบหมายให้ปกครองพวกนั้นก็ครองอำนาจ (เฉลยธรรมบัญญัติ 32:8–9) เมื่อพระเจ้าทรงเริ่มต้นใหม่กับอับราฮัม ก็เป็นการชัดเจนว่าพระองค์ทรงวางแผนว่าวันหนึ่งจะนำชาติต่างๆ กลับคืนมาโดยผ่านทางอิทธิพลของอิสราเอล (ปฐมกาล 12:3) แต่บรรดาพระของประชาชาติทั้งหลายจะต้องถูกบังคับให้ละทิ้งอำนาจของตนและการนมัสการ (ที่ได้รับ) (สดุดี 82:6–8) นั่นหมายถึงความขัดแย้ง ทั้งในอาณาจักรที่มองเห็นและมองไม่เห็น ในทันทีที่มีประเทศอิสราเอล ประเทศนี้ก็เป็นที่หมายหัวของบรรดาพระต่างๆ

พระยาห์เวห์คือผู้ใด

ใช้เวลาไม่นานนักในเรื่องราวที่บันทึกไว้ในพระคัมภีร์สำหรับอิสราเอลที่จะลงเอยในตำแหน่งที่ล่อแหลม เรื่องราวของยาโคบ (ปฐมกาลบทที่ 37–50) อธิบายว่าทำไมอิสราเอลจึงต้องไปอียิปต์ การจัดเตรียมของพระเจ้าเปลี่ยนอันตรายที่พวกพี่ชายของโยเซฟตั้งใจจะกระทำต่อเขา ให้กลับกลายเป็นการช่วยอิสราเอลให้รอดพ้นจากการกันดารอาหาร (ปฐมกาล 46:3–4; 50:20) และการที่พระเจ้าไม่ได้ทรงบอกให้อิสราเอลออกจากอียิปต์ในทันทีก็เป็นเจตจำนงของพระองค์เช่นกัน พระเจ้าทรงรู้ว่าฟาโรห์ผู้ทรงให้เกียรติโยเซฟจะสิ้นพระชนม์และถูกแทนที่โดยศัตรูผู้หนึ่ง (อพยพบทที่ 1) พระองค์ได้ทรงเห็นล่วงหน้าว่าอียิปต์จะบังคับคนอิสราเอลให้ตกเป็นแรงงานทาส (ปฐมกาล 15:13–16) พระองค์ยังทรงรู้อีกว่าพระองค์จะทรงช่วยกู้อิสราเอลเมื่อถึงเวลาเหมาะ (ปฐมกาล 46:4)

แต่ทำไมต้องรอล่ะ? พระเจ้ามักจะทรงมีเหตุผลที่ดีสำหรับความทุกข์ยากเสมอ เราไม่สามารถมองเห็นได้เสมอไป แม้ว่าในกรณีนี้พระคัมภีร์จะบันทึกไว้ชัดเจนก็ตาม

หลังจากโมเสสได้หนีออกจากอียิปต์และตั้งที่พักในถิ่นทุรกันดารแล้ว พระเจ้าก็ทรงเรียกเขาตรงพุ่มไม้ที่มีไฟลุกโชน (อพยพ 3:1–14) เพื่อส่งเขากลับไปยังอียิปต์ พระบัญชาของพระองค์นั้นง่าย นั่นคือให้เขาไปทูลฟาโรห์ว่า “จงปล่อยประชากรของเราไป” (อพยพ 5:1) แต่ฟาโรห์ทรงมีความคิดอื่น พระองค์ทรงเป็นพระในร่างมนุษย์ในอียิปต์ ซึ่งเป็นสัญลักษณ์แห่งความสง่างามและอำนาจทั้งมวล พระองค์จะไม่ทรงปล่อยให้พระเจ้าที่มองไม่เห็นของคนเลี้ยงแกะชาวฮีบรูมาบอกพระองค์ให้ทำสิ่งใด พระองค์ไม่ได้ทรงรู้เลยว่าพระเจ้าของโมเสสนั้นมีอยู่จริงหรือไม่ พระองค์ทรงตอบอย่างเย้ยหยันว่า “พระยาห์เวห์นั้นเป็นใครเล่า? เราจึงจะต้องฟังเสียงของพระองค์และปล่อยคนอิสราเอลไป” (อพยพ 5:2)

พระองค์กำลังจะได้รับคำตอบ ซึ่งจะเป็นคำตอบที่เจ็บปวด พระเจ้าได้ทรงทำให้ฟาโรห์ตั้งตัว ขึ้นต่อสู้ พระเจ้าได้ตรัสบอกโมเสสว่า “เราจะทำให้ใจของฟาโรห์แข็งกระด้าง ไม่ยอมให้ประชากรไป” (อพยพ 4:21) พระเจ้าทรงหาเรื่องเพื่อจะต่อสู้ หลังจากพวกเขาได้กดขี่คนอิสราเอลมาเป็นเวลาหลายศตวรรษแล้ว ก็ถึงเวลาที่อียิปต์กับพวกพระทั้งหลายจะต้องถูกลงโทษ ความใจแข็งกระด้างของฟาโรห์เป็นส่วนหนึ่งของแผนการนั้น พระคัมภีร์บันทึกไว้ว่าภัยพิบัติต่างๆ นั้นเล็งไปยังพวกพระของอียิปต์ โดยเฉพาะอย่างยิ่งภัยพิบัติสุดท้าย นั่นคือการเสียชีวิตของบุตรหัวปี (อพยพ 12:12; เลวีนิติ 33:4) ซึ่งกลายเป็นการโจมตีโดยตรงต่อพระราชวงศ์ของฟาโรห์ นั่นคือ “ในเวลาเที่ยงคืน พระยาห์เวห์ทรงประหารบุตรหัวปีทุกคนในแผ่นดินอียิปต์ ตั้งแต่พระราชบุตรหัวปีของฟาโรห์ผู้ประทับบนบัลลังก์ จนถึงบุตรหัวปีของนักโทษที่อยู่ในคุกมืด ทั้งลูกหัวปีของสัตว์เลี้ยงทุกตัว” (อพยพ 12:29)

ฟาโรห์ได้ทรงเยาะหยันพระเจ้า และสถานการณ์ก็ได้พลิกผันอย่างรุนแรง อย่างที่เปาโลเขียนต่อไปว่า “อย่าหลงเลย ท่านจะล้อเล่นกับพระเจ้าไม่ได้ เพราะว่าใครหว่านอะไรลง ก็จะเก็บเกี่ยวสิ่งนั้น” (กาลาเทีย 6:7) อียิปต์ที่ถูกตีกระหน่ำซึ่งกำลังจะปลดปล่อยคนอิสราเอลออกจากดินแดนอียิปต์นั้นก็ได้ก่อผลลัพธ์ดังปรารถนา ผู้คนที่อยู่ไกลถึงเมืองคานาอันได้ยินเกี่ยวกับการเฆี่ยนตีที่พระเจ้าของอิสราเอลได้ทรงกระทำต่ออียิปต์กับบรรดาพระของชาตินี้ (โยชูวา 2:8–10; ให้อ่านเทียบกับ อพยพ 15:16–18; โยชูวา 9:9) เจโทรซึ่งเป็นพ่อตาชาวมีเดียนของโมเสส สรุปบทเรียนชีวิตนั้นตอนโมเสสกลับมาในที่สุดว่า “บัดนี้เราทราบว่าพระยาห์เวห์ทรงเป็นใหญ่กว่าพระทั้งปวง” (อพยพ 18:11, ฉบับ LEB)

ไม่ประหลาดใจเลยที่ในตอนนั้นโมเสสซึ่งอยู่อีกฝั่งหนึ่งของทะเลแดงถามคำถามอันเป็นวาทศิลป์ โดยเยาะเย้ยฟาโรห์กับกองทัพของพระองค์ที่จมอยู่ใต้น้ำว่า *ในบรรดาพระต่างๆ องค์ไหนจะเป็นเหมือนพระองค์เล่า?* (อพยพ 15:11)

เมื่อออกจากอียิปต์และเดินผ่านทะเลแดงแล้ว ชาวอิสราเอลก็รู้ว่าพวกเขาจะมุ่งไปทางไหน พวกเขากำลังจะไปพบพระเจ้าของพวกเขาที่ภูเขาซีนาย ซึ่งเป็นพระนิเวศและศูนย์บัญชาการในโลกในขณะนั้นของพระองค์

ความจริงคือว่าคนอิสราเอลไม่รู้เกี่ยวกับพระเจ้ามากนัก ในวันเวลาแห่งการอพยพนั้น*ไม่มี*พระคัมภีร์ (ที่บันทึกให้อ่าน) *เลย* ความรู้เพียงอย่างเดียวที่คนอิสราเอลมีเกี่ยวกับพระเจ้านั้น พวกเขาได้รับผ่านทางเรื่องราวต่างๆ ที่ได้ยินมาจากพ่อแม่ และส่งต่อจากรุ่นสู่รุ่น ตอนนี้เมื่อได้อ่านเรื่องราวนั้นจากพระคัมภีร์ เราก็สามารถเห็นได้ชัดเจนว่าพระเจ้าทรงมีวัตถุประสงค์อะไร คนอิสราเอลมีสิ่งมากมายต้องเรียนรู้ ภูเขาซีนายเป็นห้องเรียน

อิสราเอลคือครอบครัวและผู้แทนของพระเจ้าในโลก

เมื่อโมเสสได้ยืนอยู่ต่อเบื้องพระพักตร์ฟาโรห์ตอนก่อนการอพยพ เขาทูลฟาโรห์ว่าพระเจ้าทรงมีข้อความมาถึงพระองค์ว่า “คนอิสราเอลเป็นบุตรชายของเรา เป็นบุตรหัวปีของเรา…จงปล่อยบุตรของเราให้ไปรับใช้เรา” (อพยพ 4:22–23, ฉบับ LEB) พระดำริของพระเจ้าในการมีบุตรชายในกรณีนี้ซึ่งอ้างถึงลูกหลานของอับราฮัมทั้งหมดนั้น เป็นสิ่งสำคัญ สิ่งนี้นำเรากลับไปสู่การที่พระเจ้าทรงสร้างอาดัมกับเอวา

พระเจ้าทรงประสงค์จะมีครอบครัวมนุษย์ พระองค์ทรงต้องการจะสถิตอยู่ในโลกซึ่งเป็นสิ่งทรงสร้างของพระองค์ กับประชากรที่พระองค์ได้ทรงสร้าง พระองค์ทรงประสงค์ให้ครอบครัวที่มองไม่เห็นกับครอบครัวมนุษย์อาศัยอยู่กับพระองค์และรับใช้พระองค์ พระองค์ทรงต้องการให้ผู้คนทวีจำนวนและให้ทั้งโลกกลายเป็นสวนเอเดน แต่เมื่อพระเจ้าทรงละทิ้งมนุษยชาติที่หอบาเบล พระองค์ก็ไม่ทรงมีบุตรคนอื่นๆ อีกเลย จนกระทั่งพระองค์ทรงเรียกอับราฮัม อิสราเอลเป็นครอบครัวใหม่ของพระเจ้า ถึงเวลาแล้วที่ต้องกลับไปสู่แผนการดั้งเดิม ดังที่อาดัมกับเอวาได้เป็นฉายาของพระเจ้าในโลก ตอนนี้อิสราเอลจะต้องรับบทบาทหน้าที่นั้น

การกลับไปยังภูเขาซีนายเป็นการคืนสู่เหย้า แม้สภาแห่งสวรรค์ก็ตั้งอยู่ที่นั่น เพื่อเฝ้าดูการทำให้แผนการของพระเจ้ากลับมาดำเนินต่อไป พวกเขาเป็นพยานถึงพันธสัญญาใหม่ระหว่างพระเจ้ากับประชากรของพระองค์ ซึ่งก็คือพระราชบัญญัติ

พระราชบัญญัติของพระเจ้าซึ่งออกโดยสภาของพระเจ้า

สิ่งนี้ทำให้คุณประหลาดใจหรือไม่เมื่อผมพูดว่าสภาแห่งสวรรค์ตั้งอยู่ที่ภูเขาซีนาย ตอนพระเจ้าทรงตราบัญญัติสิบประการน่ะ? ถ้าคุณเคยดูภาพยนตร์เกี่ยวกับการอพยพและการเดินทางสู่ซีนาย คุณจะไม่เห็นพวกทูตสวรรค์ แต่มีกล่าวไว้ในพระคัมภีร์ว่าพวกเขาอยู่ที่นั่น และแม้แต่มีบันทึกว่าพวกทูตสวรรค์ออกพระราชบัญญัติของพระเจ้า (กิจการฯ 7:52–53; ฮีบรู 2:1–2)

ยังมีกล่าวไว้ (ในพระคัมภีร์) อีกว่าพระราชบัญญัตินั้นถูกเขียนขึ้น “ด้วยนิ้วพระหัตถ์ของพระเจ้า” (เฉลยธรรมบัญญัติ 9:9–10) ถ้อยคำนั้นคุ้นหู นั่นคือพระเจ้าในรูปมนุษย์ พระเจ้าประทับบนภูเขาซีนายโดยทรงปรากฏเป็นมนุษย์ ซึ่งก็เหมือนกับเรื่องราวมากมายในปฐมกาลที่เกี่ยวกับทูตสวรรค์ขององค์พระผู้เป็นเจ้า พระองค์กับกองทัพแห่งสวรรค์ของพระองค์ประทานพระราชบัญญัติแก่โมเสสและคนอิสราเอล

หลังจากการออกพระราชบัญญัติแล้ว โมเสส อารอน และพวกบุตรชายของอารอน รวมทั้งผู้อาวุโสเจ็ดสิบคนของอิสราเอลต้องไปเข้าเฝ้าพระเจ้าแห่งอิสราเอลผู้ทรงปรากฏในร่างมนุษย์อีกครั้งหนึ่ง ครั้งนี้พวกเขาไปพบปะกันเพื่อกินและดื่ม (อพยพ 24:9–11) เหมือนที่พระกระยาหารมื้อสุดท้ายในสมัยพระเยซูที่ประทับตราพันธสัญญาใหม่แห่งพระโลหิตของพระองค์ มื้ออาหารนี้ก็เฉลิมฉลองพันธสัญญาใหม่ของพระเจ้าที่ทรงทำกับอิสราเอลบนภูเขาซีนาย ซึ่งก็คือพระราชบัญญัติ

พระเจ้าประทานพระราชบัญญัติแก่อิสราเอลเพื่อที่พวกเขาจะบริสุทธิ์ (เลวีนิติ 19:2) พระองค์ทรงประสงค์จะให้อิสราเอลถูกแยกออกจากประชากรในชาติอื่นๆ เพื่อให้แตกต่างจากทุกคนในฐานะเป็นครอบครัวของพระองค์ เหมือนดังที่พระเจ้าทรงแตกต่างอย่างสมบูรณ์จากพระอื่นๆ ทั้งปวงและทุกสิ่งที่เป็นของโลก ดังนั้น ประชากรของพระเจ้าจำเป็นต้องแตกต่างจากประชากรของชาติอื่นๆ

ความบริสุทธิ์หมายถึงอะไร? และแนวคิดเบื้องหลังสิ่งนี้คืออะไร? ความบริสุทธิ์ไม่ได้หมายถึงความแปลกประหลาด ความบริสุทธิ์ต้องนำมาเกี่ยวข้องสัมพันธ์กับองค์พระผู้เป็นเจ้า...ต้องถูกอุทิศถวายแด่พระเจ้า และต้องมีความสุขเพลิดเพลินกับสิ่งดีทั้งมวลในชีวิตที่มาพร้อมกับการ (ดำเนินชีวิต) อย่างถูกต้องกับพระเจ้า พระเจ้าทรงต้องการจะดึงดูดชาติอื่นๆ ให้กลับมาหาพระองค์ (เฉลยธรรมบัญญัติ 4:6–8; 28:9–10) นี่เป็นเหตุผลว่าทำไมจึงมีบันทึกไว้ในพระคัมภีร์ถึงการเรียกอิสราเอลว่าเป็น “อาณาจักรแห่งปุโรหิต” (อพยพ 19:6) และ “ความสว่างแก่บรรดาประชาชาติ” (อิสยาห์ 42:6; 49:6; ดูข้อ 51:4; 60:3 ด้วย) ทั้งชนชาตินั้นได้รับมรดกแห่งสถานะของอับราฮัมในการเป็นพรต่อประชาชาติทั้งมวล (ปฐมกาล 12:3)

ความซื่อสัตย์ต่อความเชื่อ

การ (ดำเนินชีวิตอย่าง) ถูกต้องกับพระเจ้าเป็นอีกวิธีหนึ่งในการพูดคุยเกี่ยวกับความรอด แต่ทั้งๆ ที่เราถูกสอนบ่อยๆ ในโรงเรียนรวีวารศึกษา ความรอดไม่ได้มาถึงคนอิสราเอลโดยการเชื่อฟังกฎข้อบังคับ...ด้วยการทำตามพระราชบัญญัติ ไม่ว่าจะในพระคัมภีร์เดิมหรือพระคัมภีร์ใหม่ ความรอดไม่ใช่ได้รับด้วยการกระทำหรือแม้แต่สมควรได้รับ แต่ความรอด*ได้รับ*โดยพระคุณของพระเจ้าในการตอบสนองต่อความเชื่อ

คนอิสราเอลก็เหมือนคนเหล่านั้นในพวกเราที่เกิดมาภายหลังการสิ้นพระชนม์และการฟื้นคืนพระชนม์ของพระคริสต์ ที่ต้องมีความเชื่อ พวกเขาต้อง*เชื่อ*ว่าพระเจ้าของพวกเขาเป็นพระเจ้าของบรรดาพระทั้งปวง โดยเชื่อวางใจว่าพระองค์ได้ทรงสร้างพวกเขาให้เป็นประชากรของพระองค์ พวกเขาเท่านั้นที่สามารถเข้าถึงพระเจ้าแห่งพระทั้งหลายได้ พระราชบัญญัติไม่ได้เป็นวิธีที่คนอิสราเอลได้รับความรอด แต่เป็นวิธีที่พวกเขาแสดงความจงรักภักดีต่อพระเจ้าที่พวกเขาเชื่อ ความรอดสำหรับคนอิสราเอลนั้นเกี่ยวกับความเชื่อในพระสัญญามากมายและในพระลักษณะของพระเจ้าแห่งพระทั้งหลาย และเกี่ยวกับการปฏิเสธที่จะนมัสการพระอื่น มันเกี่ยวกับ*ความเชื่อ*และ*ความซื่อสัตย์จงรักภักดี*จากหัวใจ ไม่ใช่ด้วยการเอาใจพระเจ้าเพื่อให้ได้รับความเชื่อถือและไว้วางใจจากพระองค์

กษัตริย์ดาวิดทรงทำสิ่งที่น่ากลัวเช่นการล่วงประเวณีและการจัดแจงให้มีการฆาตกรรม (2 ซามูเอล บทที่ 11) ตามตัวบทในพระราชบัญญัตินั้น พระองค์ทรงเป็นผู้กระทำผิดและสมควรถูกประหารเพราะอาชญากรรมที่พระองค์ทรงก่อ แต่แม้จะเป็นเช่นนั้น พระองค์ก็ไม่ทรงสั่นคลอนในความเชื่อของพระองค์ในพระยาห์เวห์ว่าทรงเป็นพระเจ้าองค์สูงสุด พระองค์ไม่ได้ทรงเปลี่ยนความจงรักภักดีของพระองค์ไปยังพระอื่นเลย และพระเจ้าก็ทรงเมตตาต่อพระองค์

นี่เป็นความจริงเช่นเดียวกับในพระคัมภีร์ใหม่ การเชื่อข่าวประเสริฐหมายถึงการเชื่อว่าพระเจ้าของอิสราเอลเสด็จมายังโลกในฐานะมนุษย์ โดยเต็มพระทัยสิ้นพระชนม์บนกางเขนเพื่อเป็นเครื่องบูชาไถ่บาปของเรา และทรงฟื้นคืนพระชนม์อีกครั้งในวันที่สาม เราต้องใช้ความเชื่อในเรื่องนั้นและจากนั้นก็แสดงความจงรักภักดีของเราต่อพระเยซูด้วยการละทิ้งพระอื่นๆ ทั้งหมด ไม่ว่าพระอื่นๆ เหล่านั้นจะพูดเกี่ยวกับความรอดว่าอย่างไร พระคัมภีร์บันทึกว่าไม่มีความรอดในนามอื่นใดนอกจากพระเยซู (กิจการฯ 4:12) และว่าความเชื่อต้องสมบูรณ์ไม่เปลี่ยนแปลง (โรม 11:17–24; ฮีบรู 3:19; 10:22, 38–39) ความล้มเหลวส่วนตัวไม่ได้เป็นสิ่งเดียวกับการแลกพระเยซูกับพระอื่นๆ และพระเจ้าก็ทรงสามารถรู้ความแตกต่างนั้น

ทำไมสิ่งนี้จึงสำคัญ

มีสัญลักษณ์อันน่าประทับใจที่แสดงเป็นนัยไว้มากมายในหนังสืออพยพและสิ่งที่เกิดขึ้นที่ภูเขาซีนาย ฉากที่โมเสสกับคนอื่นๆ ร่วมกินและดื่มกับพระเจ้าในรูปมนุษย์บนภูเขานี้จับความสนใจของเราในทันที มีพวกผู้อาวุโสเจ็ดสิบคนอยู่กับโมเสส ถ้าคุณนับบรรดาประชาชาติที่บันทึกในปฐมกาล บทที่ 10 ที่พระเจ้าได้ทรงละทิ้งภายหลังเหตุการณ์ที่หอบาเบล คุณก็จะนับได้เจ็ดสิบชาติ ประชาชาติเหล่านั้นถูกมอบหมายแก่ (ให้อยู่ในการปกครองของ) บรรดาบุตรชายของพระเจ้า ซึ่งเป็นพระในระดับรองอื่นๆ ตอนที่พระเจ้าของอิสราเอลทรงพิพากษาบรรดาชาติต่างๆ (เฉลยธรรมบัญญัติ 4:19–20; 32:8–9) ทำไมจึงมีผู้อาวุโสเจ็ดสิบคน มีบุตรชายของพระเจ้าเจ็ดสิบ และมีเจ็ดสิบประชาชาติที่ถูกตัดสิทธิ์ล่ะ?

ความสอดคล้องกันนั้นเป็นการจงใจ เมื่อพระเยซูทรงเริ่มงานรับใช้ในโลกของพระองค์ พระองค์ทรงส่งสาวกเจ็ดสิบคนออกไป (ลูกา 10:1) นี่เป็นเหตุการณ์ที่เกิดก่อนพระมหาบัญชา จำนวน (เจ็ดสิบ) นั้นสื่อสารถึงแนวคิดที่บรรดาสาวกของพระเยซูจะอ้างสิทธิ์ใหม่อีกครั้งเหนือบรรดาประชาชาติต่างๆ สำหรับการปกครองอาณาจักรของพระเจ้า อาณาจักรนั้นจะเข้าถึงรูปแบบสุดท้ายตอนสิ้นยุคในสวนเอเดนโลกแห่งใหม่ซึ่งบันทึกอยู่ในวิวรณ์ บทที่ 21–22 การกล่าวซ้ำจำนวนเจ็ดสิบนั้นเป็นข่าวสาร นั่นคือครอบครัวใหม่ในโลกของพระเจ้า ซึ่งก็คืออิสราเอลหรือลูกหลานของอับราฮัม จะเป็นหนทางสู่การนำสิ่งที่สูญเสียไปกลับคืนมา

แต่มันไม่หยุดตรงนั้น อัครทูตเปาโลเขียนไว้ในกาลาเทีย บทที่ 3 ว่าบรรดาผู้เชื่อได้รับมรดกพระสัญญาที่ประทานแก่อับราฮัม ทุกคนที่เชื่อในพระเยซูนั้นเป็นลูกของอับราฮัมผ่านทางความเชื่อ (กาลาเทีย 3:26–29) นั่นหมายความว่าคุณกับผมถูกกำหนดให้ทำงานเพื่อนำประชาชาติต่างๆ กลับคืนมาจากพวกพระทั้งหลาย เป็นงานของเราที่จะเปลี่ยนใจผู้คนจากการถูกควบคุมครอบครองฝ่ายวิญญาณโดยพวกพระอื่นๆ ให้กลับมาสู่ความเชื่อในพระเยซู เราเป็นสภาแห่งมนุษย์ที่ตั้งขึ้นใหม่ในโลกของพระเจ้า และเมื่อเราได้รับสง่าราศี เราก็จะเข้าร่วมกับครอบครัวศักดิ์สิทธิ์ของพระองค์ในสวนเอเดนแห่งใหม่

พระคัมภีร์ถ่ายทอดแนวคิดเหล่านี้ในหลายที่ หนังสือวิวรณ์พรรณนาถึงพวกผู้เชื่อที่ได้รับมรดกการปกครองประชาชาติต่างๆ ร่วมกับพระเยซูตอนสิ้นยุค (วิวรณ์ 3:21) นั่นหมายความว่าเราจะขับไล่บรรดาบุตรชายของพระเจ้าที่ได้ควบคุมครอบครองประชาชาติเหล่านั้นนับแต่เหตุการณ์ที่หอบาเบล นี่เป็นเหตุผลว่าทำไมยอห์นถึงบอกว่าผู้เชื่อมีสิทธิอำนาจที่จะเป็นลูกของพระเจ้า (ยอห์น 1:12; อ่านเทียบกับ 1 ยอห์น 3:1–3) ความจริงแล้ว เราจะขับไล่พวกบุตรชายของพระเจ้าผู้ศักดิ์สิทธิ์แต่เป็นปฏิปักษ์ในตอนยุคสุดท้าย

นี่เป็นเหตุผลว่าทำไมเปาโลตอนที่เขาเขียนถึงพวกผู้เชื่อเพื่อห้ามพวกเขาไม่ให้ไปให้ศาลทางโลกแก้ปัญหาข้อขัดแย้งของพวกเขา โดยพูดว่า “พวกท่านรู้แล้วไม่ใช่หรือว่าเราจะพิพากษาพวกทูตสวรรค์?” (1 โครินธ์ 6:3) เมื่อเราถูกทำให้ศักดิ์สิทธิ์ (ได้รับสง่าราศี) ในโลกใหม่แล้ว *เราก็จะอยู่เหนือกว่าพวกทูตสวรรค์* วันหนึ่งเราจะถูกทำให้เป็นเหมือนพระเยซู (1 ยอห์น 3:1–3; 1 โครินธ์ 15:35–49) และปกครองประชาชาติต่างๆ ที่ตอนนี้ถูกควบคุมโดยพวกพระที่เป็นปรปักษ์ ร่วมกับพระองค์ (วิวรณ์ 2:26) พวกผู้เชื่อซึ่งเป็นลูกหลานฝ่ายวิญญาณของอับราฮัม ในที่สุดจะพลิกกลับการถูกตัดสิทธิ์ของบรรดาประชาชาติที่มาพร้อมกับคำแช่งสาปแห่งความตาย อันขยายผลมาจากความล้มเหลวที่สวนเอเดน

เราควรจะดำเนินชีวิตโดยเชื่อในจุดหมายปลายทางนี้ ทุกสิ่งในแผนการ (ที่บันทึกอยู่ใน) พระคัมภีร์เดิมนั้นนำมายังพวกเรา ให้คิดย้อนกลับไปยังสวนเอเดน พระเจ้าทรงประสงค์ให้สองครอบครัวของพระองค์ ซึ่งครอบครัวหนึ่งศักดิ์สิทธิ์และอีกครอบครัวหนึ่งเป็นมนุษย์ ให้อาศัยอยู่และปกครองร่วมกันในสวนเอเดน แผนการนั้นถูกทำลายโดยการกบฏ แต่ก็ถูกฟื้นฟูขึ้นใหม่โดยการช่วยกู้อิสราเอลออกจากอียิปต์ พระเมสสิยาห์จะทรงมาจากพงศ์พันธุ์ของอับราฮัม พระองค์จะทรงทำลายความล้มเหลวในสวนเอเดน (ปฐมกาล 3:15) ถ้าปราศจากอิสราเอลแล้ว เราก็จะไร้ซึ่งจุดหมายปลายทาง

และนั่นเป็นเหตุผลที่ถูกต้องว่าทำไมพระทั้งหลายกับบรรดาผู้ติดตามจะพยายามกำจัดอิสราเอลให้หมดสิ้นอีกครั้งหนึ่ง

บทที่**แปด**

พื้นที่ศักดิ์สิทธิ์

คนอิสราเอลใช้เวลามากกว่าหนึ่งปีที่ภูเขาซีนาย ทำไมนานมากขนาดนั้นล่ะ? พวกเขาได้เข้าสู่พันธสัญญากับพระเจ้าและได้รับบัญญัติสิบประการแล้ว แต่พวกเขายังต้องเรียนรู้อีกมาก การสัญญาจะเชื่อในและจงรักภักดีต่อพระเจ้าแห่งบรรพบุรุษของพวกเขา นั่นคืออับราอัม อิสอัค และยาโคบ เป็นเรื่องหนึ่ง แต่การรู้สิ่งที่พระเจ้าทรงคาดหวังและรู้ว่าพระองค์ทรงเป็นเช่นใดนั้นเป็นอีกเรื่องหนึ่ง

แนวคิดแห่งความบริสุทธิ์

กฎบัญญัติและวิธีปฏิบัติแปลกๆ มากมายที่บันทึกไว้ในพระคัมภีร์เดิมถูกวางรากฐานไว้เพื่อต้องการสอนผู้คนว่าพระเจ้า*ไม่ทรงเหมือน*สิ่งอื่นใด พระองค์ทรงพิเศษไม่เหมือนใครในพระธรรมชาติและพระลักษณะของพระองค์ พระองค์ทรง*แปลกแตกต่าง*จากมนุษย์และสิ่งอื่นใดอย่างสิ้นเชิง สำหรับอิสราเอลแล้ว นั่นเป็นความจริงที่ต้องได้รับการสนับสนุนตลอดเวลา ไม่เช่นนั้นแล้ว พระเจ้าก็อาจถูกคิดว่าเป็นสิ่งธรรมดา

ถ้อยคำตามพระคัมภีร์สำหรับแนวคิดแห่งความแปลกแตกต่างพิเศษของพระเจ้าคือ*ความบริสุทธิ์* ซึ่งหมายถึง “การถูกแยกไว้” หรือ “แตกต่างอย่างชัดเจน” แนวคิดนี้ไม่จำเป็นต้องเกี่ยวข้องกับการประพฤติตามหลักศีลธรรม นั่นคือเกี่ยวกับแนวคิดที่ว่าเราควรจะประพฤติบางอย่างเพื่อสะท้อนมาตรฐานทางศีลธรรมที่แตกต่างอย่างชัดเจนของพระเจ้า แม้ว่าสิ่งนั้นจะถูกรวมไว้ด้วย (เลวีนิติ 19:2)

พระเจ้าไม่ทรงพอพระทัยเพียงประทานคำอธิบายทางสติปัญญาเรื่องความบริสุทธิ์แก่คนอิสราเอล พระองค์ทรงประสงค์ให้แนวคิดแห่งความแปลกแตกต่างของพระองค์แทรกซึมเข้าไปในชีวิตของคนอิสราเอลสมัยโบราณด้วย มีกล่าวไว้ในพระคัมภีร์ว่าสิ่งนี้จะสำเร็จได้ก็โดยผ่านพิธีกรรมต่างๆ (การกระทำที่เป็นสัญลักษณ์) และด้วยกฎเกณฑ์สำหรับการเข้าไปยังบริเวณศักดิ์สิทธิ์

พระเจ้าทรง “แปลกแตกต่าง” อย่างไร?

คำตอบสั้นๆ ต่อคำถามนี้คือ “ในทุกทาง” แต่นั่นก็เป็นนามธรรมเกินไป พระคัมภีร์บันทึกสิ่งที่ปฏิบัติได้จริงไว้มากกว่านั้น และพิธีการกับกฎเกณฑ์เหล่านั้นสำหรับชุมชนอิสราเอลก็สะท้อนสิ่งนั้น

ตัวอย่างเช่น พระคัมภีร์สอนเราว่าพระเจ้าไม่ได้ทรงเป็นเพียงแหล่งแห่งชีวิตของอิสราเอลเท่านั้น แต่พระองค์*ทรงเป็น*ชีวิต พระเจ้าไม่ได้ทรงเป็นของโลกนี้ ซึ่งเป็นสถานที่ที่มีความตาย โรคภัย และความไม่สมบูรณ์ อาณาจักรของพระองค์นั้นเหนือธรรมชาติ อาณาจักรของเราคือโลก พื้นที่บนโลกที่พระองค์ทรงครอบครองถูกทำให้ศักดิ์สิทธิ์และ*แปลกแตกต่าง*โดยการสถิตของพระองค์ พื้นที่ที่เราครอบครองอยู่นั้นเป็นพื้นที่ธรรมดา พระเจ้าทรงอยู่ตรงข้ามอย่างมากจากสิ่งธรรมดาสามัญ

ในอิสราเอลยุคโบราณ แนวคิดเหล่านี้ถูกส่งผ่านโดยความจริงที่ว่าผู้คนต้องถูกขอให้ชำระตัวให้บริสุทธิ์เพื่อเข้าครอบครองพื้นที่เดียวกับพระเจ้า กฎบัญญัติมากมายที่อยู่ในพระคัมภีร์เดิมวางข้อกำหนดเรื่องการชำระให้บริสุทธิ์นี้

คนอิสราเอลอาจมีคุณสมบัติที่ไม่เหมาะสม (ถูกทำให้ “ไม่สะอาด”) ที่จะเข้าไปยังพื้นที่ศักดิ์สิทธิ์ได้โดยกิจกรรมและสภาวะที่หลากหลาย การมีเพศสัมพันธ์ การสูญเสียโลหิต ความพิการทางร่างกายบางประการ และการสัมผัสกับร่างกายที่ตายแล้ว (ไม่ว่าจะเป็นคนหรือสัตว์) สิ่งทั้งหมดนี้ทำให้คนอิสราเอลไม่สะอาด คนอิสราเอลจึงถูกห้ามกินนกล่าเหยื่อบางชนิดที่กินสัตว์ที่ตายแล้ว (เช่น นกแร้ง เหยี่ยว และที่บันทึกไว้ใน เลวีนิติ 11:13–19) หรือสัตว์ต่างๆ ที่อาจจะถูกพบบนหรือในซากศพ (เช่น จิ้งจก ตุ๊กแก หนู และอื่นๆ ที่บันทึกไว้ใน เลวีนิติ 11:24–40)

ในกรณีเหล่านี้ ความไม่สะอาดไม่ได้เกี่ยวกับศีลธรรม แต่เกี่ยวกับการเกี่ยวข้องสัมพันธ์กับการสูญเสียชีวิต และความเข้ากันไม่ได้ของสิ่งนั้นกับความสมบูรณ์แบบของพระเจ้า แม้ว่าเหตุผลนั้นจะง่าย แต่ก็ยังเป็นสิ่งแปลกต่อความคิดสมัยใหม่ของเรา การสูญเสียโลหิตและของเหลวทางเพศ ถูกมองว่าเป็นการสูญเสียสิ่งที่สร้างและค้ำจุนชีวิต พระเจ้าไม่ได้ทรงเกี่ยวข้องกับ*การสูญเสีย*ชีวิต แต่เกี่ยวข้องกับการเป็น*ผู้ประทาน*ชีวิต การต้อง “ชำระให้บริสุทธิ์” ภายหลังการสูญเสียของเหลวดังกล่าวนั้น เป็นสิ่งเตือนใจถึงพระลักษณะของพระเจ้า “การชำระให้บริสุทธิ์” แบบเดียวกันก็ต้องกระทำภายหลังจากถูกทำให้ไม่สะอาดโดยการสัมผัสกับสัตว์หรือคนตาย เราอาจถูกแยกออกไปจากบริเวณที่ศักดิ์สิทธิ์ในอิสราเอลได้ก็เพราะความไม่สมบูรณ์ทางร่างกายหรือความบาดเจ็บ ในกรณีนี้ก็เพราะความไม่สมบูรณ์เช่นนั้นเข้ากันไม่ได้กับความสมบูรณ์ดีเลิศของพระเจ้า

กฎบัญญัติเหล่านี้ทั้งหมดถูกกำหนดขึ้นเพื่อทำให้เข้าใจโลกทัศน์ฝ่ายวิญญาณ

การแก้ปัญหาความไม่สะอาด

การ “ไม่สะอาด” และไม่เหมาะสมจะเข้าไปยังพื้นที่ศักดิ์สิทธิ์เป็นเรื่องร้ายแรงสำหรับคนอิสราเอลในยุคโบราณ พวกเขาไม่สามารถนำเครื่องสักการบูชาและเครื่องถวายเข้าไปยังสถานที่ที่กำหนดได้ถ้าพวกเขาไม่สะอาด พิธีชำระให้บริสุทธิ์จึงเป็นการแก้ปัญหา ซึ่งบางครั้งก็รวมการถวายเครื่องสักการะหรือระยะเวลาการรอคอยเข้าไปอีก

เหตุผลของการสักการบูชาด้วยเลือด ซึ่งก็คือการป้ายหรือประพรมเลือดลงบนคนหรือวัตถุเพื่อทำให้คนนั้นหรือสิ่งนั้นสะอาดและเหมาะสมต่อการเข้าไปในพื้นที่ศักดิ์สิทธิ์ เป็นความคิดที่แปลกประหลาดสำหรับเรา แต่การถวายบูชาด้วยเลือดมีวัตถุประสงค์ทางศาสนศาสตร์ นั่นคือสิ่งเหล่านี้แนะนำแนวคิดแห่งการแทนที่ เนื่องจากโลหิตคือพลังชีวิต (เลวีนิติ 17:11) การเอาชีวิตสัตว์จึงสอนบทเรียนที่ว่าการเข้าเฝ้าพระเจ้านั้นสามารถทำได้ในเงื่อนไขใดๆ ก็ตามยกเว้นความตายโดยเจตนาของเขาเอง เลือดที่ใช้เป็นเครื่องสักการบูชานั้นเป็นตัวแทนอันเปี่ยมเมตตา เพื่อแก้ไขสภาพที่ไม่สะอาดและเป็นมลทินของคนอิสราเอล

ประเด็นในการสอนนั้นคือว่าพระเจ้ากำลังทรง*รักษา*ชีวิตของคนอิสราเอลโดยแทนที่ด้วยเครื่องสักการบูชา ชีวิตมนุษย์ศักดิ์สิทธิ์กว่าชีวิตสัตว์ เพราะมนุษย์ถูกสร้างตามพระฉายาของพระเจ้า (ปฐมกาล 1:26; 9:6) คนอิสราเอลสำนึกว่าการดำรงอยู่ของพวกเขานั้นเป็นเพราะการเข้าแทรกแซงอย่างเหนือธรรมชาติ ซึ่งทำให้อับราฮัมกับนางซาราห์มีบุตรชาย (ปฐมกาล 12:1–3) แต่ชีวิตมนุษย์ตกอยู่ในอันตรายถ้าเข้าไปอยู่ในที่สถิตของพระเจ้าองค์บริสุทธิ์ศักดิ์สิทธิ์ เครื่องสักการบูชาทำให้พวกเขาระลึกว่าพระเจ้าทรงมีฤทธิ์อำนาจเหนือชีวิตและความตาย และพระเจ้าทรงประสงค์จะแสดงความเมตตาต่อพวกเขา

สวรรค์ (และนรก) บนดิน

การดึงความสนใจไปสู่ความแปลกแตกต่างของพระเจ้านั้นสื่อสารแนวคิดบางประการ ซึ่งไม่เพียงเกี่ยวกับพระเจ้า แต่ยังเกี่ยวกับอาณาเขตที่เหนือธรรมชาติด้วย แนวคิดของ “ความแตกต่างของอาณาจักร” เป็นพื้นฐานสู่โลกทัศน์เหนือธรรมชาติของอิสราเอล ถ้าที่ที่มีการสถิตของพระเจ้าบริสุทธิ์ศักดิ์สิทธิ์แล้ว พื้นที่อื่นๆ ก็ไม่ นั่นคือมันเป็นพื้นที่ธรรมดา หรือในบางกรณีก็เป็นพื้นที่แห่งความชั่วร้ายและเป็นปฏิปักษ์

ที่สถิตของพระเจ้าแสดงให้ปรากฏชัดด้วยการเตือนความจำถึงสวนเอเดน รูปพรรณสัณฐานของพลับพลาที่ประทับและพระวิหารถูกออกแบบให้ผู้คนคิดถึงสวนเอเดน อันเป็นสถานที่ที่สวรรค์และโลกมาบรรจบกัน คันประทีปทองคำถูกออกแบบและตกแต่งให้เหมือนต้นไม้ (อพยพ 25:31–40) ซึ่งเป็นการเปรียบเทียบกับต้นไม้แห่งชีวิตในสวนเอเดน ต้นไม้นี้ยืนต้นเฝ้าอยู่หน้าม่านที่กั้นทางไปสู่อภิสุทธิสถาน ซึ่งเป็นสถานที่ตั้งของหีบพันธสัญญา ฝาหีบถูกออกแบบให้ทำหน้าที่เสมือนพระที่นั่งสำหรับพระเจ้า (อพยพ 25:10–22)

เครูบภายในอภิสุทธิสถานยังเป็นการเชื่อมต่อที่ชัดเจนกับสวนเอเดน พวกเครูบแห่งเอเดนยืนเฝ้าตรงที่ประทับของพระเจ้าในสวนนั้น (ปฐมกาล 3:24) เครูบภายในอภิสุทธิสถานปกป้องฝาหีบพันธสัญญา (อพยพ 25:18–20) ต่อมาภายหลังจากกษัตริย์โซโลมอนสร้างพระวิหารแล้ว โครงสร้างพลับพลาที่ประทับถูกเคลื่อนเข้าไปไว้ในพระวิหาร และนำสองเครูบขนาดใหญ่เข้ามาติดตั้งไว้เหนือหีบนั้นเพื่อเป็นพระที่นั่งสำหรับพระเจ้า โดยทำให้หีบนั้นเป็นที่รองพระบาทของพระองค์ (1 พงศาวดาร 28:2)

พระวิหารนั้นยังได้รับการตกแต่งประดับประดาเหมือนสวนเอเดน โดยเต็มไปด้วยรูปของพืชเขียวชอุ่มและสัตว์ (1 พงศ์กษัตริย์ 6–7) มีการแกะสลักภาพดอกไม้นานา ต้นปาล์ม สิงโต และผลทับทิมในงานสถาปัตยกรรมของพระวิหาร สิ่งนี้เป็นการเตือนความจำด้วยภาพถึงสถานที่ซึ่งพระเจ้าได้เสด็จมายังโลกเป็นครั้งแรก เพื่อมาประทับอยู่กับครอบครัวมนุษย์ของพระองค์

คนอิสราเอลจำเป็นต้องได้รับการเตือนความจำถึงด้านมืดของภูมิศาสตร์จักรวาลด้วยเช่นกัน ถ้าค่ายพักแรมของอิสราเอลและต่อมาก็เป็นประเทศอิสราเอลเป็นพื้นที่ศักดิ์สิทธิ์...เป็นพระนิเวศของพระเจ้าและเป็นบ้านของประชากรของพระองค์ เช่นนั้นแล้ว ผืนดินนอกประเทศอิสราเอลก็เป็นพื้นที่*ไม่ศักดิ์สิทธิ์* พระเจ้าได้ทรงละทิ้งประชาชาติอื่นๆ และมอบพวกเขาให้ (อยู่ในการครอบครองของ) พวกพระในระดับรองมานานก่อนเหตุการณ์ที่ภูเขาซีนายแล้ว (เฉลยธรรมบัญญัติ 4:19–20; 32:8–9) วันหนึ่ง พระองค์จะทรงอ้างสิทธิ์นำประชาชาติต่างๆ กลับมา แต่ในช่วงวันเวลาในพระคัมภีร์นั้น ประชาชาติเหล่านั้นยังเป็นอาณาจักรแห่งความมืดอยู่

พิธีกรรมหนึ่งของคนอิสราเอลทำให้เราเข้าใจบทเรียนนี้ในรายละเอียดที่ไม่อาจลืมได้ วันทำการลบมลทิน (ยมคิปปูร์) ที่จัดขึ้นทุกปีและถูกอธิบายอยู่ใน เลวีนิติ บทที่ 16 นั้น รวมเอาตัวอย่างที่เป็นอุทาหรณ์อันน่าทึ่งเพื่อเตือนความจำแก่ผู้คนเกี่ยวกับพื้นที่ศักดิ์สิทธิ์และไม่ศักดิ์สิทธิ์

มีแพะสองตัวเข้ามาเกี่ยวข้องด้วย แพะตัวหนึ่งถูกถวายเป็นเครื่องสักการะและเลือดของมันก็ถูกประพรมในสถานที่ศักดิ์สิทธิ์ เพื่อชำระสถานที่นั้นให้สะอาดจากมลทินบาปของมนุษย์สำหรับปีต่อไป แพะตัวที่เป็นเครื่องสักการบูชานี้ “สำหรับองค์พระผู้เป็นเจ้า” ส่วนแพะอีกตัวหนึ่งไม่ถูกฆ่า แต่ถูกส่งไปอยู่ในถิ่นทุรกันดารหลังจากที่มหาปุโรหิตทำการถ่ายโอนความบาปผิดของมนุษย์ (ในเชิงสัญลักษณ์) ไปบนตัวมันแล้ว แพะตัวนั้น “สำหรับอาซาเซล”

“อาซาเซล” คือใครหรืออะไร? บางบทแปลใช้คำว่า *แพะรับบาป* แทนคำว่าอาซาเซล ในม้วนหนังสือทะเลตาย (Dead Sea Scrolls) นั้น คำภาษาฮีบรูที่กำลังพูดถึงอยู่นี้เป็นคำนามเฉพาะ...เป็นชื่อของภูตผีปีศาจตนหนึ่ง ในระหว่างการเดินทางในถิ่นทุรกันดารเพื่อไปยังดินแดนพันธสัญญานั้น คนอิสราเอลได้สักการะบวงสรวงปีศาจ (เลวีนิติ 17:7) เพราะพวกเขากลัวว่าพวกเจ้าแห่งความชั่วร้ายจะทำอันตรายแก่ค่ายพักแรมของพวกเขา อย่างไรก็ตาม ถิ่นทุรกันดารอยู่นอกค่ายพักแรมของอิสราเอล และดังนั้นมันจึงเป็นสถานที่ของพวกสิ่งชั่วร้าย ต้องทำการหยุดวิธีปฏิบัตินี้ด้วยแพะรับบาปหรือแพะสำหรับอาซาเซล แพะสำหรับอาซาเซลนี้ไม่ใช่เครื่องถวายบูชาแก่พวกพระชั่วร้ายเพราะไม่มีการฆ่าบูชายัญแพะ แต่การส่งมันเข้าไปในถิ่นทุรกันดารเป็นวิธีการอันเป็นสัญลักษณ์ในการชำระพื้นที่ศักดิ์สิทธิ์ (ค่ายพักแรมของอิสราเอล) ให้สะอาดจากความบาป

ทำไมสิ่งนี้จึงสำคัญ

สิ่งต่างๆ เปลี่ยนแปลงไปในพระคัมภีร์ใหม่ แต่ก็ยังเหมือนเดิม พระเจ้ายังทรง*แปลกแตกต่าง* ความบริสุทธิ์ศักดิ์สิทธิ์ของพระองค์นั้นทำให้เราต้องถูกชำระให้บริสุทธิ์เพื่อเข้าสู่ที่สถิตของพระองค์ สำหรับพวกเราแล้ว สิ่งนั้นถูกทำให้สำเร็จแล้วด้วยการเชื่อในสิ่งที่พระเยซูทรงกระทำบนกางเขน

ทุกสิ่งที่พระเยซูทรงทำแทนเรามีความหมายเป็นนัยที่เหนือธรรมชาติ พระองค์เสด็จออกไปยังถิ่นทุรกันดารซึ่งเป็นสถานที่ที่เราคาดจะได้พบพวกเจ้าแห่งความชั่วร้าย และมีชัยเหนือการล่อลวงของซาตาน เหตุการณ์นั้นตามมาด้วยการเริ่มงานรับใช้ของพระองค์ ซึ่งจบลงด้วยการมีชัยเหนือมารซาตานซึ่งเป็นผู้ “มีอำนาจแห่งความตาย” (ฮีบรู 2:14) พระเยซูทรงถูกตรึงกางเขน*นอก*นครศักดิ์สิทธิ์หรือกรุงเยรูซาเล็ม (ฮีบรู 13:12) พระองค์ทรงถูกทำให้ไม่สะอาดเพราะความบาปของเราถูกวางลงบนพระองค์ และกรุงเยรูซาเล็มก็เป็นพื้นที่ศักดิ์สิทธิ์

การวายพระชนม์และการฟื้นคืนพระชนม์ของพระเยซูนั้นชำระเราให้บริสุทธิ์...ทำให้เราเหมาะสมสำหรับการอยู่ในที่สถิตของพระเจ้า ความบาปของเราได้รับการ “ยกโทษ” (โรม 11:27; ดู 1 ยอห์น 3:5 ด้วย) แม้ว่าเราจะเป็นคนบาปที่ไม่สะอาด เราก็บริสุทธิ์ได้ถ้าเราอยู่ในพระคริสต์ แม้ว่าเราจะไม่สมบูรณ์แบบ ความไม่สมบูรณ์แบบของเราก็ถูกมองข้ามไปเนื่องเพราะพระเยซู มันง่ายเพียงนั้น แต่ก็ล้ำลึก

เรามีแนวโน้มจะคิดว่าคนอิสราเอลได้รับสิทธิพิเศษฝ่ายวิญญาณมากกว่าเราในหลายทาง อย่างไรก็ตาม พวกเขามีการสถิตของพระเจ้าอยู่ในท่ามกลางพวกเขา พวกเขาอาศัยอยู่ในโลกที่ซึ่งภูมิศาสตร์จักรวาลอันเหนือธรรมชาตินั้นเป็น*เรื่องจริง* เรามีแนวโน้มจะคิดว่าเราจะเป็นคนฝ่ายวิญญาณมากกว่านี้...ฟังเสียงหรือติดสนิทกับพระเจ้าได้มากกว่านี้ ถ้าเพียงแต่เรามีสิ่งที่พวกเขามี...ถ้าเพียงแต่สิ่งเตือนใจอย่างต่อเนื่องให้ระลึกถึงพระเจ้าเหล่านั้น เป็นสิ่งจริงแท้หรือจับต้องได้สำหรับเรา

พระคัมภีร์ใหม่บันทึกไว้ว่า*พวกเขามีสิทธิพิเศษเช่นนั้น*

เราไม่จำเป็นต้องมีพลับพลาที่ประทับหรือพระวิหารเพื่อเป็นเครื่องหมายของพื้นที่ศักดิ์สิทธิ์ ร่างกายของพวกเรา*เป็น*พื้นที่ศักดิ์สิทธิ์ เปาโลเรียกร่างกายฝ่ายโลกของเราว่า “พลับพลา” (2 โครินธ์ 5:4) เพราะการสถิตอันศักดิ์สิทธิ์แบบเดียวกันนั้นที่ครอบครองอยู่เต็มอภิสุทธิสถานในพลับพลาที่ประทับและในพระวิหาร อยู่ในตัวเรา (โรม 8:9–11) ในท้ายที่สุดแล้ว ร่างกายของเราซึ่งเป็นเรือนดินแห่งวิญญาณของเราจะตาย และจะถูกแทนที่ด้วย “ที่อาศัยที่ไม่ได้สร้างด้วยมือมนุษย์” (2 โครินธ์ 5:1–3) ซึ่งเป็นที่อาศัยแห่งสวรรค์...เป็นสวนเอเดนแห่งใหม่...เป็นสวรรค์ที่กลับมายังโลก (วิวรณ์ 22:1–3)

เนื่องจากพระเจ้าสถิตอยู่ในพวกผู้เชื่อในทุกวันนี้ผ่านทางพระวิญญาณของพระองค์ แต่ละคริสตจักร...แต่ละที่ประชุมของผู้เชื่อก็เป็นพื้นที่ศักดิ์สิทธิ์ นี่เป็นเหตุผลว่าทำไมเมื่อตอนเปาโลบอกชาวโครินธ์ด้วยความเศร้าใจให้ขับคริสเตียนผู้ไม่ยอมกลับใจและดำเนินชีวิตอยู่ในความบาปออกไป โดยบอกพวกเขาให้ “มอบคนเช่นนี้ให้ซาตาน” (1 โครินธ์ 5:5) คริสตจักรเป็นพื้นที่ศักดิ์สิทธิ์ สถานที่นอกการมีสามัคคีธรรมของพวกผู้เชื่อเป็นอาณาเขตของซาตาน นั่นเป็นที่ที่มีความบาปและการทำลายตัวเอง

ถึงเวลาที่เราต้องมองตัวเราเองผ่านสายตายฝ่ายวิญญาณ คุณเป็นบุตรของพระเจ้าและเหมาะสม (ที่จะเข้าไปใน) พื้นที่ศักดิ์สิทธิ์ นั่นไม่ใช่เพราะสิ่งที่คุณทำหรือไม่ทำ แต่เพราะคุณอยู่ในพระคริสต์และพระเจ้าทรงรับคุณเป็นบุตร (โรม 8:15; กาลาเทีย 4:5) คุณได้ถูกดึงออกจากอาณาจักรแห่งความมืดและ“ถูกย้ายเข้ามาไว้ในอาณาจักรของพระบุตรที่รักของพระองค์” (โคโลสี 1:13)

เราต้องไม่ (แม้เพียงชั่วขณะ) ลืมว่าเราเป็นใครในพระคริสต์ และสิ่งนั้นหมายความว่าอย่างไรต่อโลกใบนี้

บทที่**เก้า**

สงครามศักดิ์สิทธิ์

พระคัมภีร์เป็นหนังสือที่ก่อให้เกิดการโต้แย้งเล่มหนึ่ง ผู้คนที่มองไม่เห็นว่าพระคัมภีร์เป็นพระคำของพระเจ้ามักจะต่อต้านสิ่งที่กล่าวไว้ในหนังสือนี้ แต่บางส่วนของพระคัมภีร์ก็ทำให้แม้แต่คริสเตียนอึดอัดใจ สงครามของอิสราเอลที่ต้องพิชิตดินแดนพันธสัญญาเป็นกรณีตัวอย่างหนึ่งที่สำคัญ

ทำไมหรือ? ก็เพราะส่วนใหญ่แล้วเกี่ยวกับการฆ่าฟันน่ะสิ สิ่งนี้ดู (เป็นการสังหารที่) ไม่เลือกหน้าและถ้วนทั่วมากเกินไป ทำไมถึงจำเป็นต้องสังหารประชากรทั้งหมดในบางเมือง ทั้งผู้ชาย ผู้หญิง เด็กๆ และแม้แต่ปศุสัตว์? ทำไมไม่ปล่อยให้ชาวเมืองเหล่านั้นยอมแพ้ล่ะ? จะไม่เป็นการดีกว่าหรือที่จะขับไล่พวกเขาออกไป แทนที่จะสังหารพวกเขาน่ะ?

มีหนึ่งคำตอบต่อการคัดค้านไม่เห็นด้วยเหล่านั้น แต่ผมได้ค้นพบว่าคำตอบนั้นดูจะทำให้บรรดาคริสเตียนอึดอัดใจพอๆ กับปัญหา คุณสามารถเข้าใจคำชี้แจงเหตุผลและแรงจูงใจของเรื่องราวแห่งชัยชนะเหล่านี้ได้ ก็แต่เพียงคุณมองดูสิ่งเหล่านี้ผ่านทางโลกทัศน์เหนือธรรมชาติของคนอิสราเอล

เหตุผลเหนือธรรมชาติของอิสราเอล

การต่อสู้เพื่อแย่งชิงดินแดนพันธสัญญาถูกตีกรอบด้วยสองปัจจัย ซึ่งหยั่งรากลึกลงในความเข้าใจถึงโลกของชาวอิสราเอล ว่าไม่เพียงเป็นที่อยู่อาศัยของมนุษยชาติเท่านั้น แต่ยังเป็นรางวัล (ที่ได้รับ) ในสงครามฝ่ายวิญญาณที่มองไม่เห็นอีกด้วย เราได้พูดเกี่ยวกับทั้งสองปัจจัยไปเรียบร้อยแล้ว แต่ให้เรามาทบทวนกันใหม่

ปัจจัยหนึ่งคือผลที่เกิดตามมาจากเหตุการณ์ต่างๆ ที่หอบาเบล ตอนที่พระเจ้าทรงตัดสินพระทัยเมื่อภายหลังจากที่บรรดาประชาชาติเป็นกบฏต่อต้านพระองค์ ว่าพระองค์ไม่ทรงประสงค์จะมีความสัมพันธ์โดยตรงกับผู้คนในชาติต่างๆ เหล่านั้นอีกต่อไปแล้ว แต่พระองค์ทรงมอบหมายให้พวกสมาชิกสภาศักดิ์สิทธิ์ของพระองค์ ซึ่งเป็นบุตรชายของพระเจ้าปกครองพวกเขาแทน (เฉลยธรรมบัญญัติ 4:19–20; 32:8–9) ต่อมาภายหลัง พระองค์ทรงเรียกอับราฮัมและทำให้เขากับนางซาราห์ภรรยาของเขามีลูก (อิสอัค) ซึ่งจะเป็นต้นตระกูลแห่งชนชาติอิสราเอล

เราเรียนรู้จาก สดุดี บทที่ 82 ว่าบรรดาพระในระดับรองเหล่านี้ต่อมาก็ชั่วร้าย พวกนี้อนุญาตให้เกิดความอยุติธรรมขึ้น ผู้คนมานมัสการพวกพระเหล่านี้แทนที่จะนมัสการพระเจ้าองค์สูงสุด ดังนั้น พวกนี้จึงกลายเป็นศัตรูของพระเจ้าและของอิสราเอลซึ่งเป็นประชากรของพระองค์ เนื่องจากบางชาติเหล่านั้นอยู่ในดินแดนคานาอัน ซึ่งพระเจ้าทรงประสงค์จะประทานแก่ประเทศอิสราเอลของพระองค์ภายหลังการอพยพ (ออกจากอียิปต์) โมเสสกับคนอิสราเอลเชื่อว่าผู้คนที่ยึดครองดินแดนเหล่านั้นเป็นศัตรูร้ายของพวกเขา และพระของพวกนั้นจะทำทุกสิ่งที่สามารถทำได้เพื่อทำลายล้างอิสราเอล

ปัจจัยอย่างที่สองนั้นน่าตกใจกลัวกว่าสำหรับคนอิสราเอล ซึ่งอธิบายได้ดีที่สุดด้วยสิ่งที่เกิด ขึ้นเมื่อคนอิสราเอลมาถึงชายแดนของคานาอัน อันเป็นดินแดนพันธสัญญา

โมเสสส่งสายลับสิบสองคนเข้าไปในคานาอันเพื่อให้รายงานเกี่ยวกับดินแดนนั้นและผู้ที่อาศัยอยู่ในนั้น สายลับกลับออกมาพร้อมหลักฐานว่าดินแดนนั้นดีเยี่ยม เพราะมี “น้ำนมและน้ำผึ้ง” ไหลผ่านดังที่พระเจ้าได้ทรงบอกพวกเขา (กันดารวิถี 13:27) แต่แล้วพวกเขาก็พูดโพล่งขึ้นมาอย่างไม่คาดคิด นั่นคือ “แผ่นดินที่เราไปสอดแนมดูมาตลอดแล้วนั้น เป็นแผ่นดินที่กินคนซึ่งอยู่ในนั้น ชาวเมืองทั้งหมดที่เราเห็นล้วนเป็นคนรูปร่างใหญ่โต ที่นั่นเราเห็นคนเนฟิล (คนอานาคนั้นมาจากคนเนฟิล) ในสายตาของเรา เราเป็นเหมือนตั๊กแตน และเราก็เป็นเช่นนั้นในสายตาของพวกเขา” (กันดารวิถี 13:32–33)

เราได้พูดเกี่ยวกับคนเนฟิลมาก่อนหน้านี้แล้ว พวกเขาเป็นลูกหลานที่น่ากลัวของบุตรชายของพระเจ้ากับบุตรหญิงของมนุษย์ในเหตุการณ์ที่บันทึกไว้ในปฐมกาล 6:1-4 คนอานาคมนุษย์ยักษ์ที่สายลับอิสราเอลเห็นในดินแดนคานาอันเป็นลูกหลานของพวกเขา และยังมีพวกนี้อีกมากกว่านี้อยู่กระจัดกระจายไปทั่วดินแดนคานาอัน...ในหมู่ประชาชาติและเมืองต่างๆ ที่คนอิสราเอลจะต้องตีให้แตกพ่ายเพื่อยึดครองดินแดนนั้น (กันดารวิถี 13:28–29) งานที่ต้องพิชิตดินแดนนั้นและมีชัยเหนือบรรดาพระของดินแดนนั้น ที่ดูเหมือนยากเมื่อก่อนนี้ ตอนนี้ดูเป็นเรื่องที่เป็นไปไม่ได้อย่างสิ้นเชิง ตอนนี้ การต้องยึดดินแดนนั้นได้ พวกเขาจะต้องเผชิญหน้ากับพวกนักรบที่มีรูปร่างใหญ่โตผิดปกติ

มีเพียงสายลับสองคนคือโยชูวากับคาเลบที่เชื่อว่าพระเจ้าจะทรงช่วยคนอิสราเอลให้มีชัยเหนือคนอานาคได้ ส่วนคนที่เหลือพูดชักนำผู้คนว่าพวกเขาจะพ่ายแพ้ แทนที่จะวางใจว่าพระเจ้าซึ่งเป็นพระเจ้าองค์เดียวกับที่ได้ทำลายล้างฟาโรห์กับกองทัพของพระองค์อย่างสมบูรณ์ จะทรงเข้าแทรกแซงเพื่อประทานชัยชนะแก่พวกเขา พวกเขากลับคร่ำครวญว่า “เราไม่สามารถเข้าไปและชนะคนเหล่านั้นได้ เพราะพวกเขามีกำลังมากกว่าเรา” (กันดารวิถี 13:31)

พระเจ้าทรงตอบว่า “ชนชาตินี้จะสบประมาทเรานานเท่าไร? พวกเขาจะไม่เชื่อเรานานแค่ไหน? แม้เราได้ทำการอัศจรรย์ทุกอย่างท่ามกลางพวกเขามาแล้ว” (กันดารวิถี 14:11) ในความจริงแล้ว พระเจ้าทรงพิโรธมากจนพระองค์ขู่จะตัดอิสราเอลทิ้ง ซึ่งเป็นสิ่งที่พระองค์ได้ทรงทำต่อประชาชาติต่างๆ ในเหตุการณ์ที่หอบาเบล และจะทรงเริ่มต้นใหม่อีกครั้ง โดยครั้งนี้ได้ตรัสกับโมเสสว่า “เราจะประหารเขาทั้งหลายด้วยโรคระบาด และตัดเขาทิ้งไป แล้วเราจะทำให้เจ้าเป็นประเทศใหญ่โตและแข็งแรงกว่าพวกเขาอีก” (กันดารวิถี 14:12)

โมเสสทูลร้องขอพระเจ้าให้ยกโทษ (กันดารวิถี 14:13–19) พระเจ้าได้ทรงยกโทษให้ แต่พระองค์ก็ไม่อาจมองข้ามความไม่เชื่อนั้นไปได้ พวกเขาต้องได้รับบทเรียน และเป็นบทเรียนที่ยาก พระองค์ตรัสกับโมเสสว่า

เราให้อภัยตามคำของเจ้า แท้จริงเรามีชีวิตอยู่เช่นไร แผ่นดินโลกทั้งหมดจะเต็มไปด้วยพระสิริของพระยาห์เวห์เช่นนั้น ทุกคนที่ได้เห็นพระสิริของเรา และเห็นการอัศจรรย์ทั้งหลายที่เราทำในอียิปต์และในถิ่นทุรกันดาร แต่ยังทดลองเราถึงสิบครั้ง ทั้งไม่ฟังเสียงของเรา พวกเขาจะไม่ได้เห็นแผ่นดินที่เราปฏิญาณไว้กับบรรพบุรุษของเขา และทุกคนที่สบประมาทเราจะไม่ได้เห็นแผ่นดินนั้นเช่นกัน.…

ซากศพของพวกเจ้าจะตกหล่นอยู่ในถิ่นทุรกันดารนี้ จำนวนคนทั้งหมดของเจ้าซึ่งถูกนับไว้ที่มีอายุตั้งแต่ยี่สิบปีขึ้นไปผู้ซึ่งบ่นว่าเรา พวกเจ้าจะไม่ได้เข้าไปในแผ่นดินที่เราปฏิญาณว่าจะให้เจ้าอาศัยอยู่ นอกจากคาเลบบุตรเยฟุนเนห์และโยชูวาบุตรนูน แต่บรรดาลูกน้อยที่เจ้าทั้งหลายว่าจะถูกปล้นเอาไปนั้น เราจะให้พวกเขาเข้าไป และพวกเขาจะรู้จักแผ่นดินที่เจ้าทั้งหลายสบประมาท (กันดารวิถี 14:20–31)

“สิบครั้ง” เป็นโวหารเปรียบเทียบในสมัยพระคัมภีร์สำหรับวลี “ครั้งแล้วครั้งเล่า” (ปฐมกาล 31:7; โยบ 19:3) พูดให้ตรงประเด็นก็คือ พระเจ้าได้ทรงอดทนต่อการบ่นว่าของผู้คนเหล่านี้ เพราะแทนที่พวกเขาจะรู้สึกตื่นเต้นพอใจที่ไม่ต้องเป็นทาสในอียิปต์อีกต่อไป พวกเขากลับบ่นเกี่ยวกับอาหารที่พวกเขาต้องกิน (กันดารวิถี 11:1–14; 31–35) และเกี่ยวกับโมเสสซึ่งเป็นผู้นำที่พระเจ้าทรงเลือก (กันดารวิถี 12:1–16) แต่ครั้งนี้พระองค์ทรงหมดความอดทน ความไม่เชื่อของพวกเขาจะต้องจ่ายด้วยราคาสูงอย่างน่ากลัว อิสราเอลจะเร่ร่อนไปในทะเลทรายเป็นเวลาสี่สิบปีจนกว่าพวกผู้ใหญ่ที่ไม่เชื่อได้ตายลงจนหมด

โอกาสครั้งที่สอง

อิสราเอลจะได้รับโอกาสครั้งที่สองก็ด้วยการยึดดินแดนพันธสัญญาได้ มีบันทึกในเฉลยธรรมบัญญัติ บทที่ 2-3 ถึงวิธีที่ในระหว่างสี่สิบปีแห่งการเดินทางเร่ร่อนนั้น คนอิสราเอลลงเอยในดินแดนซึ่งอยู่อีกฝั่งหนึ่งของแม่น้ำจอร์แดน (เรียกว่า “ทรานส์จอร์แดน”) ไปทางทิศตะวันออกของดินแดนพันธสัญญาได้อย่างไร ดินแดนแถบทรานส์จอร์แดนประกอบด้วยเมืองเอโดม โมอับ และอัมโมน โดยเป็นพื้นที่ที่พระเจ้าได้ประทานแก่ลูกหลานของโลทซึ่งเป็นหลานของอับราฮัม และเอซาวซึ่งเป็นพี่ชายของยาโคบ อย่างไรก็ตาม ผู้คนส่วนใหญ่ที่อาศัยอยู่ที่นั่นก็เป็นเครือญาติของคนอิสราเอล แต่ก็มีคนชาติอื่นๆ อาศัยอยู่ด้วย

พระเจ้าได้ทรงนำโมเสสให้เดินทางเพื่อวัตถุประสงค์เฉพาะ ซึ่งไม่ได้เกี่ยวกับการไปเยี่ยมญาติที่อยู่เมืองไกล ในท้ายที่สุดแล้ว คนอิสราเอลก็เดินทางเข้าไปยังบริเวณหนึ่งซึ่งเรียกว่าบาชาน สถานที่นั้นมีชื่อเสียงที่น่าสะพรึงกลัว ในวรรณกรรมโบราณที่ไม่ใช่พระคัมภีร์นั้น บาชานเป็นที่รู้จักกันว่าเป็น “สถานที่แห่งงูใหญ่ตัวนั้น” เมืองสำคัญสองเมืองของบาชานที่ชื่อว่า อัชทาโรทและเอเดรอี ซึ่งถูกกล่าวพาดพิงและเกี่ยวพันกับการเดินทางครั้งนี้ (เฉลยธรรมบัญญัติ 1:4; โยชูวา 13:12) ถูกพิจารณาว่าเป็นประตูสู่ดินแดนของคนตาย ในบริบทแห่งโลกทัศน์เหนือธรรมชาติของอิสราเอล พระเจ้าได้ทรงนำคนอิสราเอลไปสู่ประตูแห่งนรก

และนั่นยังไม่หมด

พระเจ้าได้ทรงนำคนอิสราเอลที่นั่นให้เผชิญหน้ากับกษัตริย์สองพระองค์ คือสิโหนกับโอก กษัตริย์สองพระองค์เหล่านั้นเป็นพวกอาโมไรต์ (เฉลยธรรมบัญญัติ 3:2–3; 31:4) และเป็นประมุขของพวกที่เรียกกันในพระคัมภีร์ว่าเรฟาอิม ขณะที่มีบันทึกไว้อย่างเป็นลางในเฉลยธรรมบัญญัติ 2:11 ว่าคนอานาคยัง “ถูกเรียกว่าเรฟาอิมเช่นเดียวกัน” พระเจ้าทรงนำผู้คน (ผ่านทางโมเสส) ไปยังอีกบริเวณหนึ่งที่ครอบครองโดยมนุษย์ยักษ์ประเภทเดียวกับที่ได้ทำให้สายลับอิสราเอลตกใจกลัวจนขาดความเชื่อเมื่อหลายปีก่อนหน้านั้น (กันดารวิถี 13:32–33) เหตุการณ์นั้นได้เป็นสาเหตุของการเดินทางเร่รอนเป็นเวลาสี่สิบปี

ทำไมพระเจ้าได้ทรงนำพวกเขาไปที่นั่น? ก็เพราะการเผชิญหน้านี้เป็นประสบการณ์ล่วงหน้าของสิ่งที่จะต้องทำให้สำเร็จเมื่อเวลาสี่สิบปีนั้นสิ้นสุดลง ในที่สุดอิสราเอลจะต้องข้ามแม่น้ำจอร์แดนเพื่อไปยึดครองดินแดนที่พระเจ้าได้ประทานแก่พวกเขา พระเจ้ากำลังทรงทดสอบประชากรของพระองค์ พวกเขาจะมีความเชื่อและต่อสู้หรือไม่ในครั้งนี้? ถ้าเป็นเช่นนั้น ชัยชนะที่ได้รับจะทำให้พวกเขามีความมั่นใจและมีความเชื่อสำหรับสิ่งที่รออยู่เบื้องหน้า

คนอิสราเอลได้หันหลังหนีเพราะความหวาดกลัวเมื่อหลายปีก่อนหน้านี้ แต่ครั้งนี้เรื่องราวจบลงแตกต่างออกไป ดังที่โมเสสกล่าวว่า “พระยาห์เวห์พระเจ้าของเราได้ทรงมอบเขา (สิโหน) ไว้ต่อเรา และเราได้ตีทำลายเขากับบุตรและประชาชนทั้งสิ้นของเขาเสีย…พระยาห์เวห์พระเจ้าของเราจึงทรงมอบไว้ในมือของเรา ทั้งโอกกษัตริย์แห่งบาชานและประชาชนทั้งสิ้นของเขา และพวกเราได้ฆ่าพวกเขาจนไม่มีเหลือ” (เฉลยธรรมบัญญัติ 2:33; 3:3) ผู้เผยพระวจนะอาโมสได้บรรยายการเผชิญหน้านั้นไว้ในหนังสืออาโมสในพระคัมภีร์เดิมเมื่อหลายปีต่อมา อันเป็นการอธิบายผลของการเผชิญหน้าไว้อย่างนี้ว่า “เราเอง [องค์พระผู้เป็นเจ้า] ได้ทำลายล้างคนอาโมไรต์ตรงหน้าพวกเขา แม้พวกนั้นจะมีส่วนสูงอย่างต้นสนสีดาร์และแข็งแรงอย่างกับต้นโอ๊ก” (อาโมส 2:9)

นั่นเป็นวิธีการอันยากลำบากในการเริ่มโอกาสครั้งที่สองของพวกเขา พระเจ้าทรงประสงค์ให้พวกเขาเผชิญหน้ากับความกลัวของพวกเขา ซึ่งเป็นความหวาดกลัวที่ทำให้พวกเขาต้องร่อนเร่อย่างไร้จุดหมายถึงสี่สิบปี พวกเขามีพระเจ้าผู้ได้ทรงแยกทะเลแดงอยู่ฝ่ายเขา ถึงเวลาแล้วที่พวกเขาต้องหวนระลึกถึงสิ่งนั้น

“ถูกทำลายอย่างสิ้นเชิง”

อิสราเอลประสบความสำเร็จในการต่อกรกับกษัตริย์สิโหนและโอก และที่นี่เองที่เราได้มีประสบการณ์ครั้งแรกถึงสาเหตุที่การมีชัยเหนือดินแดนพันธสัญญานั้นบางครั้งต้องเกี่ยวพันกับการฆ่าล้างเผ่าพันธุ์ ประชากรทั้งหมดในเมืองเหล่านั้นซึ่งเป็นถิ่นที่อยู่ของมนุษย์ยักษ์เรฟาอิมถูก “ทำลายอย่างสิ้นเชิง” (เฉลยธรรมบัญญัติ 3:6) เป้าหมายไม่ใช่การแก้แค้น เป้าหมายคือการประกันว่าสายเลือดเนฟิลจะถูกทำลายล้าง สำหรับคนอิสราเอลแล้ว สายเลือดของตระกูลมนุษย์ยักษ์เป็นพวกปีศาจ ซึ่งเป็นผลิตผลจากสิ่งศักดิ์สิทธิ์ที่กบฏและล้มลง พวกเขาไม่อาจอยู่ร่วมกับสิ่งที่สืบทอดมาจากภูตผีปีศาจได้

เมื่อเวลาผ่านไปและก่อนที่คนอิสราเอลจะข้ามแม่น้ำจอร์แดนเข้าสู่คานาอัน โมเสสก็เสียชีวิต ตำแหน่งผู้นำถูกส่งต่อไปให้โยชูวา เขานำการรณรงค์ทางทหารหลายครั้งในการที่คนอิสราเอลพิชิตดินแดนพันธสัญญา และการสงครามเหล่านั้นก็ถูกนำโดยสองปัจจัยที่ผมได้บันทึกไว้ก่อนหน้านี้แล้วในบทนี้ นั่นคือการขับไล่ประชาชาติที่เป็นศัตรูอออกไป และในขณะเดียวกันก็กำจัดสายเลือดของตระกูลมนุษย์ยักษ์ให้หมดไปด้วย

เมื่อมองในบริบทนั้น การพิชิตดินแดนพันธสัญญานั้นเป็นสงครามศักดิ์สิทธิ์...เป็นการต่อสู้กับบรรดาเจ้าแห่งความมืดและพวกศัตรูที่อยู่ภายใต้การควบคุมครอบครองของพวกพระทั้งหลายที่เป็นปรปักษ์ ซึ่งมีกล่าวไว้ในพระคัมภีร์ว่าเป็นพวกวิญญาณต่างๆ ที่มีอยู่จริง

ตรรกะแห่งการมีชัยชนะนี้ถูกสรุปไว้อย่างดีใน โยชูวา 11:21-22 นั่นคือ

คราวนั้นโยชูวาได้ทำลายคนอานาคจากแดนเทือกเขา จากเฮโบรน จากเดบีร์ จากอานาบ และจากทั่วแดนเทือกเขายูดาห์ และจากทั่วแดนเทือกเขาอิสราเอล โยชูวาได้ทำลายคนเหล่านี้เสียพร้อมทั้งเมืองของพวกเขาด้วย ไม่มีคนอานาคเหลืออยู่ในแผ่นดินของประชาชนอิสราเอล เว้นแต่ในกาซา กัท และอัชโดดที่ยังมีเหลืออยู่บ้าง

ทำไมสิ่งนี้จึงสำคัญ

การสู้รบของโยชูวาส่วนใหญ่แล้วประสบความสำเร็จ แต่ก็ไม่สมบูรณ์ มีมนุษย์ยักษ์สองสามคนที่หลบหนีไปได้ และขณะที่นั่นอาจจะไม่ได้ดูเหมือนสำคัญมากนัก แต่มันก็เป็นลางบอกเหตุต่อเหตุการณ์ต่างๆ ที่จะตามมา มนุษย์ยักษ์บางคนลงเอยปักหลักอยู่ที่เมืองกัท เมืองนี้จึงกลายเป็นเมืองของพวกฟีลิสเตีย (โยชูวา 13:3) และเป็นบ้านเกิดเมืองนอนของโกลิอัทในช่วงเวลาของกษัตริย์ดาวิด (1 ซามูเอล 17:4) โกลิอัทไม่ได้เป็นเพียงมนุษย์ยักษ์คนเดียวในเมืองกัทเช่นกัน (1 พงศาวดาร 20:5–8) ความจริงแล้วไม่ใช่ทุกคนเหล่านั้นที่ถูก “ทำลายอย่างสิ้นเชิง” ในระหว่างการทำสงครามยึดครองดินแดนพันธสัญญานั้นถูกทำลาย และความจริงที่ว่าการยึดครองนั้นไม่ได้กระทำให้สำเร็จสมบูรณ์ตามคำสั่งที่สำคัญที่สุดนั้นก็มีผลต่อคนอิสราเอล

มีกล่าวไว้ในหนังสือผู้วินิจฉัยด้วยวิธีการอื่นๆ ว่าการทำสงครามยึดครองนั้นไม่สมบูรณ์ตอนที่โยชูวาเสียชีวิต สิ่งนี้ไม่เคยมีการตระหนักอย่างแท้จริงเลย คนอิสราเอลตัดสินใจว่าพวกเขาได้ทำดีพอแล้วและก็ไม่เชื่อฟังพระบัญชาของพระเจ้าให้ขับไล่ชนชาติอื่นๆ ออกไป แต่การเชื่อฟังเพียงบางส่วนคือการไม่เชื่อฟัง

คนอิสราเอลจะใช้เวลาหลายศตวรรษเพื่อชดใช้ต่อการตัดสินใจของพวกเขาที่ไม่ยอมทำตามพระประสงค์ของพระเจ้า มีการกล่าวย้ำวงจรที่น่าสะพรึงกลัวหนึ่งไว้ในหนังสือผู้วินิจฉัย นั่นคืออิสราเอลถูกบรรดาชาติต่างๆ ที่เป็นศัตรูตีพ่ายซ้ำแล้วซ้ำเล่าและความซื่อสัตย์ต่อความเชื่อในพระเจ้าก็เกือบสูญหายไป หลายสิ่งดีขึ้นในสมัยของกษัตริย์ดาวิดกับโซโลมอนโอรสของพระองค์ แต่เมื่อกษัตริย์โซโลมอนสิ้นพระชนม์ อิสราเอลก็แตกสลายและเข้าสู่สงครามกลางเมืองและการไหว้รูปเคารพ

ความรุ่งโรจน์แห่งชัยชนะถูกบดบังด้วยความล้มเหลวที่ยิ่งใหญ่ พวกเขาพ่ายแพ้ทั้งๆ ที่ดูเหมือนว่าพวกเขาชนะอย่างแน่นอน การปกครองแห่งอาณาจักรของพระเจ้าซึ่งก็คือแผนการของพระองค์เพื่อฟื้นฟูสวนอีเดนนั้นล้มเหลวอย่างมาก โลกทัศน์เหนือธรรมชาติที่เกิดขึ้นจาก (เหตุการณ์ที่) หอบาเบล พร้อมด้วยประชาชาติที่ไม่เชื่อต่างๆ ซึ่งอยู่ภายใต้การควบคุมครอบครองของบรรดาพระชั่วร้ายทั้งหลาย ก็ยังเหมือนเดิมไม่เปลี่ยนแปลง อิสราเอลถูกตีพ่ายและกระจัดกระจายไป และดินแดนพันธสัญญาของพวกเขาก็ตกอยู่ภายใต้การปกครองของพระอื่นๆ กับผู้คนของพวกนั้น โลกทัศน์แบบเดียวกันนี้แทรกซึมเข้าไปในพระคัมภีร์ใหม่เช่นกัน เปาโลใช้คำศัพท์ต่างๆ เช่น *พวกภูตผีที่ปกครอง พวกภูตผีที่มีอำนาจ พวกภูตผีที่ครอบครองบัลลังก์ พวกภูตผีที่มีฤทธิ์เดช* เพื่ออธิบายถึงบรรดาเจ้าแห่งความมืด คำศัพท์แต่ละคำเหล่านั้นถูกใช้ในช่วงเวลาในประวัติศาสตร์เพื่ออ้างถึงการปกครองในแง่ภูมิศาสตร์

สาเหตุของความล้มเหลวของคนอิสราเอลคือการไม่เชื่อฟังกับการขาดความเชื่อในส่วนของประชากรของพระเจ้า มนุษย์นั้นอ่อนแอ เราอาจจะสงสัยว่าทำไมพระเจ้าจึงทรงห่วงใยเกี่ยวกับพวกเรา แต่ถ้าเรามองย้อนกลับไปยังสวนเอเดน เราก็จะรู้ว่าทำไม พระเจ้าได้ทรงอุทิศพระองค์เองอย่างสัตย์ซื่อต่อมนุษยชาติ เราเป็นฉายาของพระองค์และเป็นครอบครัวในโลกของพระองค์ แผนการดั้งเดิมของพระองค์เพื่อปกครองโลกนี้นั้นรวมพวกเราด้วย การที่พระเจ้าจะทรงปฏิเสธการมีส่วนร่วมของมนุษย์ในการปกครองของสภาของพระองค์ในโลก จะเป็นการบอกเป็นนัยว่าพระองค์ไม่ทรงสามารถทำให้มันสำเร็จได้ หรือว่ามันเป็นแนวคิดที่ไม่ดีในตอนเริ่มแรกแล้ว พระเจ้าไม่ทรงไร้ความสามารถที่จะบรรลุพระประสงค์ของพระองค์เอง และดังที่ได้กล่าวไว้ในบทที่ผ่านมาแล้วว่าพระองค์ไม่ทรงทำผิดพลาด

ถึงเวลาแล้วสำหรับวิธีการใหม่ (ที่จะใช้) เพื่อแก้ปัญหาดั้งเดิมแห่งความบาปและความล้มเหลว มนุษยชาติไม่อาจถูกวางใจให้ทำการฟื้นฟูการปกครองอาณาจักรแห่งสวนเอเดนได้ มีเพียงพระเจ้าองค์เดียวเท่านั้นที่ทรงสามารถทำสิ่งที่จำเป็นต้องทำให้สำเร็จได้ มีเพียงพระเจ้าองค์เดียวที่ทรงสามารถปฏิบัติตามข้อผูกพันแห่งพันธสัญญาของพระองค์เองได้ แต่มนุษย์จะไม่ถูกกันออกไป *พระเจ้าจะต้องทรงบังเกิดเป็นมนุษย์* พระเจ้าจะต้องทรงปฏิบัติตามพระราชบัญญัติและพันธสัญญาเหล่านั้นด้วยพระองค์เอง และจากนั้นก็ต้องรับโทษทัณฑ์แทนสำหรับความล้มเหลวทั้งมวลของมนุษย์ แต่การทำให้วิธีแก้ปัญหาที่ไม่อาจจินตนาการได้นั้นสำเร็จ หมายความว่าสิ่งนี้จะต้องถูกเก็บเป็นความลับจากทุกคน ซึ่งรวมถึงสิ่งมีชีวิตเหนือธรรมชาติที่ชาญฉลาดผู้เป็นปฏิปักษ์ต่อพระประสงค์ของพระองค์ด้วย นั่นจะไม่ง่ายเลย

บทที่**สิบ**

ปิดซ่อนไว้ให้เห็นเด่นชัด

นับตั้งแต่การล้มลง พระเจ้าได้ทรงพยายามจะฟื้นฟูเป้าหมายดั้งเดิมของพระองค์สำหรับสวนเอเดนขึ้นมาใหม่ นั่นคือการได้สถิตอยู่กับทั้งครอบครัวศักดิ์สิทธิ์และครอบครัวมนุษย์บนโลกของพระองค์ พระเจ้าได้ทรงบอกอาดัมกับเอวาให้มีลูกดกและทวีมากขึ้น และโดยวิธีนั้นก็เป็นการเผยแพร่การปกครองที่ประเสริฐของพระเจ้าไปทั่วโลก พระเจ้าทรงประสงค์ให้ทั้งโลกเป็นสถานที่ที่สวรรค์และโลกมาบรรจบกัน...เป็นที่ซึ่งมนุษย์จะสามารถมีความสุขเพลิดเพลินกับสิ่งศักดิ์สิทธิ์ และเป็นที่ซึ่งสิ่งศักดิ์สิทธิ์สามารถมีความสุขเพลิดเพลินกับโลกและมนุษยชาติได้ เรารู้ว่า*นั่น*ดำเนินไปอย่างไร

ประวัติแห่งความล้มเหลว

มนุษย์ทำบาปและถูกขับไล่ออกไปจากพระพักตร์ของพระเจ้า สวนเอเดนถูกปิด งูใหญ่ซึ่งเป็นศัตรูที่เป็นสิ่งศักดิ์สิทธิ์ถูกเนรเทศ...ถูกทำให้พ่ายแพ้หรือโยนออกไปจากพระพักตร์ของพระเจ้า...ลงไปยังโลกซึ่งเป็นสถานที่ที่ความตายครอบครองและเป็นที่ซึ่งชีวิตไม่ได้เป็นนิรันดร์ งูใหญ่นั้นกลายเป็นเจ้าแห่งความตาย และดังนั้นมันจึงมีสิทธิ์เหนือมนุษย์ทุกคนที่มีชีวิตอยู่ เพราะพวกเขาทำบาปและค่าจ้างของความบาปคือความตาย (โรม 6:23)

ภายหลังเหตุการณ์น้ำท่วมโลก พระเจ้าได้ทรงบอกซ้ำเป้าหมายของสวนเอเดนแก่โนอาห์กับครอบครัวของเขาอีกครั้ง นั่นคือให้มีลูกดกและทวีมากขึ้น นี่เป็นการทำซ้ำอีกครั้ง แต่มนุษย์กลับกบฏ แทนที่จะเชื่อฟังพระเจ้าและเผยแพร่ความรู้และการปกครองของพระเจ้าออกไปทุกแห่งหน พวกเขากลับจะสร้างหอสูงที่ซึ่งพระเจ้าทรงสามารถเสด็จมาหาพวกเขาได้

และก็ล้มเหลวอีกครั้ง พระเจ้าจะไม่ทรงพยายามอีกต่อไปแล้ว พระองค์ทรงทำให้ภาษาของประชาชาติต่างๆ สับสนและมอบชาติเหล่านี้ไว้ในการปกครองของสภาศักดิ์สิทธิ์ของพระองค์ จากนั้นพระองค์ก็ทรงตัดสินพระทัยจะเริ่มต้นใหม่อีกครั้งกับครอบครัวมนุษย์ครอบครัวใหม่ โดยผ่านทางอับราฮัมกับนางซาราห์ พระองค์จะทรงหวนกลับไปจัดการกับชาติอื่นๆ อีกครั้งโดยผ่านทางลูกหลานของอับราฮัม เมื่อมีการฟื้นฟูการปกครองอาณาจักรของพระองค์ขึ้นมาใหม่ (ปฐมกาล 12:3)

นี่ก็เป็นความล้มเหลวอีกเช่นกัน รวมทั้งความพยายามครั้งต่อไปด้วยที่นำอิสราเอลออกจากอียิปต์แล้วเข้าสู่ซีนาย และท้ายที่สุดก็เข้าสู่ดินแดนพันธสัญญา อิสราเอลล้มเหลว ในที่สุดพระเจ้าก็ทรงยกชูกษัตริย์ดาวิดขึ้น...จากนั้นก็กษัตริย์โซโลมอน แต่หลังจากกษัตริย์โซโลมอนสิ้นพระชนม์ อิสราเอลก็หันไปติดตามพระอื่นๆ และคนอิสราเอลก็หันมารบพุ่งกันเอง พระเจ้าต้องทรงขับไล่พวกเขาออกไปจากดินแดนพันธสัญญา

เรื่องราวของมนุษย์นั้นถ้าปราศจากการสถิตอยู่ด้วยของพระเจ้า ก็เป็นเรื่องราวแห่งความล้มเหลว นี่เป็นเพราะมนุษย์หลงหายไปนับแต่การล้มลงครั้งนั้น มนุษย์ทุกคนไม่สมบูรณ์และออกห่างจากพระเจ้า ไม่มีผู้นำที่เป็นมนุษย์คนใดจะได้รับความไว้วางใจให้เริ่มต้นและรักษาอาณาจักรของพระเจ้าได้ พวกเขาจะต่อต้านการถวายความจงรักภักดีแด่พระเจ้าเพียงผู้เดียว พวกเขาจะทำตามใจตนเอง มนุษย์จะทำบาป ล้มลง และเข้าร่วมกับเจ้าแห่งความตาย ซึ่งเป็นศัตรูสำคัญของพระเจ้า แต่นิมิตของพระเจ้าในการแบ่งปันพระพรแห่งการเป็น ผู้ดูแล-กษัตริย์ เหนือสวนเอเดนแห่งใหม่จะไม่สามารถเกิดขึ้นได้ถ้าปราศจากมนุษย์ และหนทางเดียวที่มนุษย์จะสามารถรักษาแผนการของพระเจ้าไปจนถึงที่สุดได้นั้น ก็คือจะต้องทำให้พวกเขาเป็นคนใหม่อีกครั้ง และคำสาปแช่งแห่งการล้มลงจะต้องถูกเพิกถอนเสียก่อน

และสำหรับเรื่องนั้น พระเจ้าก็ทรงมีแผนการ

วิธีแก้ปัญหา และปัญหา

พระเจ้าทรงต้องการมนุษย์ผู้หนึ่งที่เป็นมากกว่ามนุษย์ นั่นคือผู้ที่สามารถต้านทานการทดลองได้...ผู้ที่จะเชื่อฟังตลอดเวลา...ผู้เหมาะสมต่อตำแหน่งกษัตริย์...ผู้สามารถกลับคำสาปแช่งแห่งความตายได้ด้วยการตายและจากนั้นก็ฟื้นขึ้นมาอีกครั้งโดยอำนาจของตัวเขาเอง ทั้งหมดนี้สามารถเกิดขึ้นได้ในเพียงหนทางเดียว นั่นคือพระเจ้าพระองค์เองจะทรงสภาพเป็นมนุษย์ พระเจ้าจะทรงทำให้แผนการของพระองค์เองสำเร็จ *ในฐานะมนุษย์ผู้หนึ่ง* เพื่อมนุษยชาติทั้งปวง และก็ทรงฟื้นฟูสวนเอเดนขึ้นมาใหม่ เพียงเมื่อมนุษย์ได้รับการอภัยโทษบาปและทำให้บริสุทธิ์ศักดิ์สิทธิ์เหมือนพระเยซูผ่านฤทธิ์อำนาจแห่งการฟื้นคืนพระชนม์เท่านั้น (1 ยอห์น 3:1–3) ที่จะสามารถทำให้สวนเอเดนเป็นความจริงขึ้นมาได้

แต่ก็มีปัญหา ถ้าแผนการนั้นถูกค้นพบ นั่นคือแผนการที่มนุษย์คนนั้นผู้ทรงเป็นพระเจ้าเสด็จมาที่นี่เพื่อวายพระชนม์และฟื้นคืนพระชนม์ เพื่อประกันว่านิมิตดั้งเดิมของพระเจ้าจะได้รับการฟื้นฟู บรรดาเจ้าแห่งความมืดก็จะไม่ยอมถูกหลอก

นี่เป็นสิ่งที่เปาโลกล่าวไว้อย่างถูกต้องในจดหมายฝากถึงคริสตจักรที่โครินธ์ นั่นคือ

แต่เรากล่าวถึงพระปัญญาของพระเจ้าซึ่งเป็นความล้ำลึก คือพระปัญญาที่ทรงซ่อนไว้นั้น และที่พระเจ้าทรงกำหนดไว้ก่อนปฐมกาล เพื่อการรับศักดิ์ศรีของเรา ไม่มีอำนาจครอบครองใดๆ ในยุคนี้รู้จักพระปัญญานี้ เพราะว่าถ้ารู้จักแล้ว จะไม่เอาองค์พระผู้เป็นเจ้าแห่งพระสิริตรึงกางเขน (1 โครินธ์ 2:7–8, ฉบับ LEB)

เปาโลกำลังพูดถึงใคร? คำว่า*ผู้ครอบครอง*อาจหมายถึงผู้มีอำนาจที่เป็นมนุษย์ได้ เช่นปอนทิอัส ปิลาต และบรรดาผู้นำชาวยิว แต่ในมุมมองของเปาโลยังมีผู้ครอบครองที่มีอำนาจในฟ้าอากาศ (เอเฟซัส 2:2) อีกด้วย ศัตรูของพระเจ้า ทั้งมนุษย์*และ*สิ่งศักดิ์สิทธิ์ ต้องไม่รู้แผนการนี้ ทุกสิ่งขึ้นอยู่กับการสิ้นพระชนม์และการฟื้นคืนพระชนม์ของ พระเจ้า-มนุษย์ องค์นั้น

แต่คุณจะเก็บเรื่องนั้นเป็นความลับได้อย่างไร?

พระเมสสิยาห์ที่ถูกปิดเป็นความลับ

การฟื้นฟูสวนเอเดน (จะสำเร็จได้) ขึ้นอยู่กับ พระเจ้า-มนุษย์ องค์นั้น แน่นอนว่าพระองค์คือพระเยซูชาวนาซาเรธซึ่งเป็นพระเมสสิยาห์ แต่นี่ทำให้คุณประหลาดใจหรือไม่ที่ว่าผมชี้แนะว่าแผนการเกี่ยวกับพระเมสสิยาห์นั้นเป็นความลับ? เราเพียงแต่อ่านพระคัมภีร์เดิมและมองเห็นแผนการทั้งหมดไม่ได้หรือ? ไม่ครับ เราไม่สามารถทำเช่นนั้นได้

เชื่อหรือไม่ว่าไม่มีข้อพระคัมภีร์ในภาคพันธสัญญาเดิมเลยที่ใช้คำว่า*พระเมสสิยาห์* กับมนุษย์คนหนึ่งที่ความจริงแล้วคือพระเจ้า และเป็นผู้ที่จะตายเพื่อความบาปของมนุษยชาติ ไม่มีแม้แต่ใน อิสยาห์ 53:11 ที่ได้ให้ภาพของ “ผู้รับใช้ที่ทนทุกข์” ไว้ คำว่า *พระเมสสิยาห์* ไม่เคยปรากฏอยู่ในบทนั้นเลย และก็ไม่ปรากฏในบทอื่นๆ ของหนังสืออิสยาห์ด้วย คำว่า “ผู้รับใช้” หมายถึงประเทศอิสราเอล ซึ่งไม่ใช่ผู้ช่วยให้รอดที่เป็นบุคคล (อิสยาห์ 41:8; 44:1–2, 21; 45:4; 48:20; 49:3) และคำว่า*พระเมสสิยาห์*ซึ่งหมายความว่า “ผู้ได้รับการเจิม” นั้นบ่อยครั้งเกือบจะหมายถึงกษัตริย์ดาวิดหรือลูกหลานคนหนึ่งของพระองค์ผู้ทรงครอบครองในฐานะกษัตริย์ต่อจากพระองค์เท่านั้น

ความจริงแล้ว หลักฐานของสิ่งที่ผมกำลังกล่าวถึง ที่ว่าข้อมูลโดยรวมของพระเมสสิยาห์ผู้ศักดิ์สิทธิ์ที่จะทรงวายพระชนม์และฟื้นคืนพระชนม์อีกครั้งนั้น หาได้ยากในพระคัมภีร์เดิม แต่เห็นได้ชัดในพระคัมภีร์ใหม่

คิดถึงวิธีที่พวกสาวกตอบสนองต่อพระเยซูตอนที่พระองค์ทรงบอกพวกเขาว่าพระองค์กำลังจะเสด็จไปสิ้นพระชนม์ที่กรุงเยรูซาเลม คำประกาศนั้นทำให้พวกเขาเศร้าโศกและสับสน (มัทธิว 17:22–23; มาระโก 9:30–32) พวกเขาไม่ได้ตอบสนองโดยทูลว่า “โอ ใช่แล้ว พวกข้าพระองค์ได้อ่านเรื่องนั้นแล้วในพระคัมภีร์” แม้แต่เปโตรยังกล่าวตำหนิพระเยซูที่ตรัสเช่นนั้น (มัทธิว 16:21–23)

พวกสาวกไม่มีเหตุผล...ไม่มีความเฉลียวใจถึงแผนการใหม่นี้ของพระเจ้า พวกเขาคิดเพียงว่าพระเยซูทรงเป็นบุตรของกษัตริย์ดาวิดและเป็นทายาทที่ชอบธรรมแห่งพระบัลลังก์ของพระองค์...เป็นผู้ที่ทรงทำการอัศจรรย์อย่างที่บรรดาผู้เผยพระวจนะในพระคัมภีร์เดิมทำ

แม้แต่*ภายหลัง*การฟื้นคืนพระชนม์ ตาใจของพวกสาวกยังต้องถูกเปิด*ด้วยวิธีเหนือธรรมชาติ*เพื่อจะได้เห็นถึงพระเมสสิยาห์ผู้กำลังทนทุกข์ ภายหลังจากพระเยซูได้ทรงฟื้นขึ้นจากความตายแล้ว พระองค์ก็ทรงปรากฏต่อพวกเขาและตรัสว่า

“นี่เป็นถ้อยคำของเรา ซึ่งเราบอกไว้กับท่านทั้งหลายขณะที่เรายังอยู่กับท่านว่า บรรดาถ้อยคำที่เขียนไว้ในหมวดธรรมบัญญัติของโมเสส ในหมวดผู้เผยพระวจนะ และในหมวดเพลงสดุดีที่กล่าวถึงเรานั้น จำเป็นจะต้องสำเร็จ” แล้วพระองค์ทรงช่วยให้ใจของพวกเขาสว่างเพื่อจะได้เข้าใจพระคัมภีร์ (ลูกา 24:44–45)

“แผนการใหม่” ของพระเจ้านี้ คือว่าพระองค์จะทรงสิ้นพระชนม์และจากนั้นทรงฟื้นขึ้นจากความตาย เพื่อกลับคำสาปแช่งแห่งการล้มลงนั้นไม่ปรากฏอย่างชัดแจ้งในพระคัมภีร์เดิมเลย แต่มีเงื่อนงำกระจายอยู่ทั่วพระคัมภีร์เดิมตามที่ต่างๆ มากมายหลายสิบที่ สิ่งทั้งหมดนี้ไม่เคยถูกเปิดเผยในที่เดียวกันเลย ข้อมูลโดยรวมของพระเมสสิยาห์จะเห็นได้ชัดก็ด้วยการมองย้อนกลับไปยังเหตุการณ์ต่างๆ เท่านั้น และเมื่อถึงตอนนั้นจะเห็นได้ชัดก็เฉพาะบางคนที่รู้แล้วว่าจะมองหาอะไรและคาดหวังจะเห็นอะไร

แน่นอนว่า สิ่งชั่วร้ายเหนือธรรมชาติผู้ชาญฉลาดต้องรู้ว่าบุตรของดาวิดที่มีการพยากรณ์ไว้ได้เสด็จมาแล้ว (มัทธิว 8:28–29; ลูกา 4:31–35) แต่พวกมันก็รู้เพียงแค่นั้นโดยจับความเข้าใจจากพระคัมภีร์เดิม แต่ไม่มีสิ่งใดที่พวกภูตผีปีศาจเคยพูดที่จะสร้างความประทับใจว่าพวกมันเข้าใจว่า พระเยซูต้องเสด็จมายังโลกเพื่อวายพระชนม์และฟื้นคืนพระชนม์อีกครั้ง เพื่อจะมากลับคำสาปแช่งนั้น

อย่างที่เปาโลกล่าวไว้ ว่าถ้าพวกมันกับซาตานเข้าใจสิ่งนั้น พวกมันก็จะไม่มีวันเคลื่อนใจผู้คนอย่างยูดาสให้ทรยศพระเยซู โดยชี้พระองค์ให้กับคนเหล่านั้นที่ต้องการสังหารพระองค์หรอก แม้ว่ามารซาตานกับคนเหล่านั้นที่เป็นพวกเดียวกับมันจะเป็นสิ่งต่างๆ มากมาย แต่พวกมันไม่ได้ปัญญาอ่อน พวกมัน*ถูกหลอกให้หลงกล*ทำการสังหารพระเยซูอย่างที่พระเจ้าได้ทรงวางแผนไว้ พวกมันเริ่มทำให้เกิดเหตุการณ์มากมายที่จะนำไปสู่จุดจบของพวกมันเอง สิ่งนี้เป็นการนำทางผิดที่ถูกวางแผนไว้อย่างยอดเยี่ยม

บางส่วนของข้อมูลโดยรวมนั้น

เมื่อมองย้อนกลับไป เราก็สามารถเห็นชิ้นส่วนต่างๆ ของข้อมูลโดยรวมของพระเมสสิยาห์อย่างชัดเจนมากขึ้นกว่าที่พวกสาวกสามารถมองเห็นได้ ขณะไม่มีข้อพระคำที่อธิบายถึงบุตรของดาวิดผู้เป็นพระผู้ช่วยให้รอดที่ศักดิ์สิทธิ์ ผู้จะสิ้นพระชนม์และฟื้นคืนพระชนม์เพื่อกลับคำแช่งสาปนั้น เส้นด้ายเหล่านั้นก็วิ่งผ่านตลอดทั่วพระคัมภีร์เดิม การได้เห็นวิธีที่แผนการนั้นดำเนินไปจนเสร็จสิ้นแล้วนั้น ทำให้คุณสามารถหาด้ายเส้นหนึ่งและเริ่มแกะรอยตามลวดลายได้

ตัวอย่างเช่น ถ้าถามว่า “ใครคือบุตรของพระเจ้า?” ในพระคัมภีร์เดิมนั้นคำตอบก็ไม่ใช่ “พระเยซู” อาดัมเป็นบุตรของพระเจ้า เขาเป็นมนุษย์คนแรก อิสราเอลถูกเรียกว่าบุตรของพระเจ้า (อพยพ 4:23; โฮเชยา 11:1) กษัตริย์อิสราเอลถูกเรียกว่าบุตรของพระเจ้า (สดุดี 2:7) ในพระคัมภีร์ใหม่ พระเยซูคือ “อาดัมคนที่สอง” และเป็น “พระบุตรของพระเจ้า” (โรม 1:4; 1 โครินธ์ 15:45; 2 โครินธ์ 1:19; ฮีบรู 4:4)

เราอาจถามว่า “ใครคือผู้รับใช้ของพระเจ้า?” อาดัมรับใช้พระเจ้า (ปฐมกาล 2:15) อิสราเอลถูกเรียกว่าผู้รับใช้ของพระเจ้า (อิสยาห์ 41:8; 44:1–2, 21; 45:4; 48:20; 49:3) กษัตริย์ดาวิดและกษัตริย์องค์อื่นๆ ของอิสราเอลในเชื้อสายของพระองค์ถูกเรียกว่าผู้รับใช้ของพระเจ้า (2 ซามูเอล 3:18; สดุดี 89:3; 1 พงศ์กษัตริย์ 3:7; 2 พงศาวดาร 32:16) พระเยซูทรงเป็นผู้รับใช้ด้วยเช่นกัน (กิจการฯ 3:13; 4:30; ฟีลิปปี 2:1–8)

บุตรเหล่านี้ของพระเจ้าและบรรดาผู้รับใช้ของพระเจ้าทนทุกข์หรือไม่? การดำรงชีวิตอยู่ในโลกของพวกเขาสิ้นสุดที่ตรงไหน? และการดำรงชีวิตอยู่นั้นมีการเริ่มต้นใหม่หรือไม่? พวกเขาจะมีอนาคตหรือไม่ในสวนเอเดนแห่งใหม่? ความตอบต่อทุกคำถามคือใช่ ทั้งอาดัม อิสราเอล และกษัตริย์ในพงศ์พันธุ์ของดาวิดต่างถูกเนรเทศออกจากพระพักตร์ของพระเจ้า อันเป็นสถานที่ในโลกซึ่งพระองค์ประทับอยู่ (นั่นคือสวนเอเดนกับดินแดนพันธสัญญา) แต่พวกเขาก็ได้รับและจะได้รับการไถ่ในสวนเอเดนแห่งใหม่ เพื่ออยู่กับพระเจ้าและพระเยซูผู้ทรงฟื้นคืนพระชนม์

ประเด็นคือว่าบุคคลทั้งหมดเหล่านี้ชี้ไปที่พระเยซูในทางใดทางหนึ่ง และ*พระองค์ก็ทรงทำให้แบบแผนเหล่านั้นสมบูรณ์* พระองค์ทรงเป็นภาพที่รวมเป็นหนึ่งซึ่งมองเห็นได้เมื่อตอนที่ชิ้นส่วนต่างๆ ทั้งหมดถูกสืบค้นและนำไปวางไว้ในที่ที่เหมาะสม ทุกสิ่งมองเห็นได้ด้วยตา แต่ก็ไม่สามารถสืบพบได้โดยไม่พิจารณาดูเหตุการณ์ที่เกิดขึ้นแล้ว

ทำไมสิ่งนี้จึงสำคัญ

สิ่งชั่วร้ายผู้ชาญฉลาด ทั้งซาตาน พวกภูตผีปีศาจ และบรรดาพระในระดับรองซึ่งปกครองประชาชาติต่างๆ อยู่นั้นไม่รู้ทุกสิ่ง พวกมันไม่มีปัญญาแบบพระเจ้า และก็ไม่สามารถเจาะเข้าไปหยั่งรู้พระทัยของพระองค์ได้ เรามีแนวโน้มจะทึกทักว่าเนื่องจากพวกมันเป็นสิ่งเหนือธรรมชาติ พวกมันจึงรู้ทุกสิ่ง ไม่เป็นความจริงเลย มีเพียงพระเจ้า*องค์*เดียวเท่านั้นที่ทรงรู้ทุกอย่าง และพระองค์ก็บังเอิญอยู่ฝ่ายเราด้วย

เนื่องเพราะการล้มลงนั้น ซาตานจึงมีขอบเขตอำนาจอันชอบธรรมเหนือพวกเราทุกคน ผมหมายความว่าอะไรหรือ? ก็เพราะความบาปของอาดัม “ความตายได้แพร่ไปถึงมวลมนุษย์ทุกคน” (โรม 5:12) งูใหญ่ตัวนั้นถูกสาปแช่งโดยถูกโยนลงมาปกครองเหนืออาณาจักรของคนตาย ซึ่งก็คือโลกของคนตายหรือที่เราหมายถึงนรก เป็นเพราะการล้มลงนั้น ทุกคนจึงถูกกำหนดให้ตายและไปอยู่ในอาณาจักรของคนตาย ที่ซึ่งมารซาตานครอบครองอยู่

ทั้งหมดนั่นเปลี่ยนแปลงเมื่อพระเยซูเสด็จมา*ในครั้งแรก* และทำให้แผนการแห่งความรอดของพระเจ้าสำเร็จสมบูรณ์ ด้วยการวายพระชนม์บนกางเขนและฟื้นคืนพระชนม์ ก้าวแรกในการฟื้นฟูสวนเอเดนคือการจัดหาวิธีการให้มนุษยชาติหลีกหนีจากคำสาปแช่งแห่งความตายนั้น ทุกคนที่เชื่อ นั่นคือผู้ซึ่งถูกทำให้เป็นสมาชิกในครอบครัวและอาณาจักรของพระเจ้า ไม่ตกเป็นจำเลยของคำสาปแช่งแห่งความตายและของเจ้าแห่งความตายอีกต่อไป นี่เป็นเหตุผลว่าทำไมพระเยซูตอนพระองค์ทรงเริ่มงานรับใช้ในการฟื้นฟูอาณาจักรของพระเจ้า (ลูกา 10:1–9) ตรัสว่า “เราเห็นซาตานตกจากฟ้าเหมือนฟ้าแลบ” (ลูกา 10:18) พระเยซูทรงรู้ว่าการวายพระชนม์และการฟื้นคืนพระชนม์ของพระองค์จะจ่ายหนี้บาปของคนบาป โดยทำให้ซาตานไม่สามารถอ้างสิทธิ์เหนือวิญญาณของเราได้ อาณาจักรของพระเจ้าคือจุดเริ่มต้นแห่งการสิ้นสุดของเจ้าแห่งความตาย

เราต้องระลึกไว้อีกครั้งว่าเราเป็นใคร และอัตลักษณ์ของเรามาจากไหน ผู้เชื่อทั้งหลายเมื่อมารวมตัวกันในฐานะคริสตจักรแล้ว ก็ถูกเรียกว่า*พระกายของพระคริสต์* และพระกายของพระเยซูทรงถูกทำให้เป็นขึ้น เราจะเป็นขึ้นมาก็เพราะพระองค์ทรงเป็นขึ้นมา (1 โครินธ์ 15:20–23) พระองค์ทรงเป็น*ผลแรก*ของพวกที่ล่วงหลับไปแล้ว เราจึงเป็น “คริสตจักรของบรรดาบุตรหัวปีผู้มีชื่อจารึกไว้ในสวรรค์แล้ว” (ฮีบรู 12:22–24) เหมือนดังที่ยอห์นกล่าวไว้ว่า “แต่ทุกคนที่ยอมรับพระองค์ คือคนที่เชื่อในพระนามของพระองค์นั้น พระองค์ก็จะประทานสิทธิให้เป็นลูกของพระเจ้า” (ยอห์น 1:12, ฉบับ LEB) *ซาตานไม่มีสิทธิ์เหนือลูกๆ ของพระเจ้า* เพราะพวกเขาจะเป็นขึ้นจากความตาย ไม่มีเหตุผลที่จะมองหาคนเป็นในอาณาจักรของคนตาย

พระเจ้าจะไม่ทรงเปิดเผยแผนการหรือพระประสงค์ของพระองค์แก่ผู้ใด ไม่ว่าจะเป็นมนุษย์หรือสิ่งศักดิ์สิทธิ์ และไม่ว่าจะจงรักภักดีต่อพระองค์หรือเป็นศัตรูกับพระองค์ รายละเอียดของวิธีที่พระเมสสิยาห์จะทรงทำให้พระประสงค์ของพระเจ้าสำเร็จนั้นต้องถูกปิดซ่อนไว้ แต่พระเจ้า*จะ*ทรงอนุญาตให้พวกเขารู้ในเงื่อนไขที่ชัดเจนแน่นอน ที่เมื่อพระเมสสิยาห์ทรงปรากฏ พระองค์จะทรงเป็นพระเจ้าในร่างมนุษย์ และการฟื้นฟูอาณาจักรแห่งสวนเอเดนนั้นเป็นเกมตาสุดท้าย ดังที่เราจะได้เห็นในสองบทต่อไป ซึ่งก็เป็นข้อมูลเพียงพอที่จะกระตุ้นความเชื่อขึ้นในหัวใจของผู้คน และล่อหลอกบรรดาเจ้าแห่งอำนาจมืดเข้าสู่การเริ่มการทำลายล้างตนเองของพวกมัน

บทที่**สิบเอ็ด**

เจตนารมณ์เหนือธรรมชาติ

ในบทที่แล้ว เราเห็นถึงวิธีที่พระคัมภีร์เดิมแสดงให้เห็นพระเมสสิยาห์ด้วยการปิดซ่อนพระองค์ไว้ให้เห็นเด่นชัด กุญแจสำคัญสู่แผนการของพระเจ้าเพื่อฟื้นฟูสวนเอเดนและเพื่อไถ่มนุษยชาตินั้น คือการที่พระเยซูซึ่งเป็นพระเมสสิยาห์ต้องวายพระชนม์บนกางเขนและจากนั้นก็ฟื้นคืนพระชนม์

การเป็นมนุษย์เท่านั้นที่พระเจ้าจะทรงสามารถประกันว่ากษัตริย์องค์หนึ่งซึ่งเป็นมนุษย์จากวงศ์วานของดาวิดจะปกครองประชากรของพระองค์ โดยไม่ตกลงในความบาปและไม่พลัดหลงฝ่ายวิญญาณ และเพียงแต่กษัตริย์พระองค์นั้นสิ้นพระชนม์แทนที่ประชากรของพระองค์และทรงฟื้นขึ้นจากความตายเท่านั้น ที่พระเจ้าจะทรงสามารถพิพากษาความบาปได้อย่างถูกต้องยุติธรรม *และ*จัดหาความรอดให้ในเวลาเดียวกันได้ ด้วยการวายพระชนม์และฟื้นคืนพระชนม์ของพระเมสสิยาห์เท่านั้นที่ผู้คนที่ล้มลงในความบาปจะยังคงมีตำแหน่งและสถานะในสภาแห่งครอบครัวของพระเจ้า โดยปกครองในอาณาจักรแห่งสวนเอเดนที่ฟื้นฟูขึ้นใหม่ ตามที่วางแผนไว้แต่เดิม

แต่เมื่อคิดเกี่ยวกับทุกสิ่งที่เป็นข้อกำหนด นั่นคือ ด้วยวิธีใดก็ตาม พระเยซูต้องทรงทำให้แน่ใจว่าเจ้าแห่งความมืดที่เหนือธรรมชาติชักใยมนุษย์ให้สังหารพระองค์ โดยไม่เข้าใจว่าจริงๆ แล้วพวกเขากำลังทำอะไร ดังที่เปาโลได้กล่าวกับชาวโครินธ์ (1 โครินธ์ 2:6–8) ว่าถ้าพวกเขารู้จริงๆ ว่าจะเกิดผลลัพธ์อะไร พวกเขาก็จะไม่มีวันตรึงกางเขนองค์พระผู้เป็นเจ้า

ชีวิตและงานรับใช้ของพระเยซูอาจจะสมเหตุสมผลมากขึ้นเมื่อพิจารณาดูฉากหลัง ตัวอย่าง เช่น เป็นการง่ายสำหรับผู้อ่านพระคัมภีร์ใหม่ที่จะได้รับความประทับใจว่างานรับใช้ของพระเยซูซึ่งนำไปสู่ (การถูกตรึง) กางเขนนั้นค่อนข้างเป็นไปตามอำเภอใจหรือไร้แบบแผน อย่างไรก็ตาม หนังสือพระกิตติคุณทั้งสี่เล่มไม่ได้เสนอฉากแบบเดียวกันเสมอไป ตัวอย่างเช่น การประสูติของพระเยซูถูกพบอยู่ในหนังสือสองเล่มเท่านั้น (มัทธิวกับลูกา) และมีเพียงเล่มเดียวที่กล่าวถึงพวกนักปราชญ์ (มัทธิว บทที่ 2) บางครั้ง ฉากต่างๆ ปรากฏตามลำดับที่แตกต่างกันเล็กน้อยในหนังสือพระกิตติคุณแต่ละเล่ม แต่การกระทำเหล่านั้นของพระเยซูที่บันทึกไว้ในหนังสือพระกิตติคุณซึ่งนำไปสู่การถูกตรึงกางเขน ไม่ว่าจะเป็นการรักษาโรค การเทศนาเกี่ยวกับอาณาจักรของพระเจ้า การให้อภัยคนบาป การเผชิญหน้ากับความหน้าซื่อใจคด นั้นเป็นมากกว่าการกระทำตามอำเภอใจของนักปราชญ์เร่ร่อนผู้ทำการอัศจรรย์นานๆ ครั้ง มีเรื่องราวอีกมากที่เกิดขึ้นซึ่งบันทึกไว้ในหนังสือพระกิตติคุณ มากกว่าที่เราเห็นหรือสังเกตได้ มีความนัยที่สำคัญต่อสิ่งที่พระเยซูกำลังทรงกระทำ

มีชัยเหนือสิ่งชั่วร้ายด้วยพระสติปัญญา

เหตุการณ์ที่เป็นเครื่องหมายแห่งการเริ่มต้นงานรับใช้ต่อสาธารณชนของพระเยซูคือการรับบัพติสมาของพระองค์ ที่นั่นเองที่พระเจ้าทรงยอมรับว่าพระเยซูเป็นพระบุตรของพระองค์ต่อหน้ามวลชน (มาระโก 1:11) และที่นั่นเองที่ยอห์นผู้ให้บัพติสมายอมรับพระองค์ว่าเป็นผู้ “ทรงรับบาปของโลกไป” (ยอห์น 1:29) เมื่อเราอ่านถ้อยคำเหล่านั้นจากยอห์น เราก็คิดเกี่ยวกับการตรึงกางเขนในทันที แต่พวกสาวกของยอห์นไม่ได้คิดเกี่ยวกับสิ่งนั้น พูดตามตรงเลยคือว่าไม่มีใครคิดถึงเรื่องนั้นเลย ตอนใกล้สิ้นสุดงานรับใช้ของพระองค์ นั่นคือเป็นเวลากว่าสามปีหลังรับบัพติสมา พระเยซูก็เริ่มตรัสถึงความตายของพระองค์ บรรดาสาวกของพระองค์ไม่ยอมรับความคิดนี้ (มัทธิว 17:22–23; มาระโก 9:30–32) สิ่งสุดท้ายที่พวกเขาคาดหวังจะได้ยินจากองค์พระผู้เป็นเจ้าของพวกเขาคือว่าพระองค์กำลังจะสิ้นพระชนม์ในไม่ช้านี้ นั่นเป็นคำพูดที่บ้าคลั่ง พวกเขาไม่เข้าใจว่าการวายพระชนม์บนกางเขนของพระเยซูได้เป็นแผนการที่มีมาแต่แรกเริ่มแล้ว ทำไมพวกเขาไม่เข้าใจล่ะ? ก็เพราะอย่างที่เราอภิปรายกันในบทที่ผ่านมาแล้ว ว่าแผนนั้นไม่ได้ถูกแสดงให้เห็นในพระคัมภีร์เดิมอย่างชัดเจนเปิดเผย

ภายหลังการรับบัพติสมาของพระเยซู พระองค์ก็ทรงถูกพระวิญญาณบริสุทธิ์นำไปในถิ่นทุรกันดารเพื่อเผชิญหน้ากับซาตาน (มัทธิว 4:1; มาระโก 1:12; ลูกา 4:1–13) การที่มารซาตานมาทดลองพระเยซูบอกเราว่าซาตานรู้ว่าพระเยซูคือใคร นั่นคือพระองค์ทรงเป็นพระเมสสิยาห์ที่มาทำภารกิจในการสถาปนา “การปกครองในบ้าน” ของพระเจ้าบนโลกขึ้นมาใหม่ อย่างไรก็ตาม “พระผู้ทรงได้รับการเจิม” (พระเมสสิยาห์) จะทรงเป็นกษัตริย์ในวงศ์วานของดาวิด ซาตานผู้เป็น “ผู้ครองโลกนี้” (ยอห์น 12:31) เข้าใจว่าพระเยซูจะทรงตั้งเป้าของพระองค์ไว้ที่อาณาจักรของซาตาน ซึ่งก็คือบรรดาประชาชาติที่พระเจ้าได้ทรงละทิ้งที่หอบาเบลก่อนจะทรงสร้างอิสราเอลขึ้น (เฉลยธรรมบัญญัติ 4:19–20; 32:8–9)

พวกเราส่วนใหญ่จำฉากระหว่างพระเยซูกับซาตานได้ ซาตานทดลองพระเยซูถึงสามครั้ง (มัทธิว 4:3–11) ยุทธวิธีครั้งที่สามของซาตานเพื่อทำให้พระเยซูทรงทำลายความสัมพันธ์ของพระองค์กับพระเจ้า ก็คือเสนอที่จะยกประชาชาติต่างๆ ในโลกให้กับพระบุตรของพระเจ้า (มัทธิว 4:8–9) ซึ่งเป็นสิ่งที่ซาตานเชื่อว่าพระเยซูได้เสด็จมาเรียกกลับคืน นั่นคือ

อีกครั้งหนึ่งมารได้นำพระองค์ขึ้นไปบนภูเขาที่สูงมาก และได้แสดงบรรดาราชอาณาจักรในโลก ทั้งความรุ่งโรจน์ของราชอาณาจักรเหล่านั้นให้พระองค์ทอดพระเนตร แล้วได้ทูลพระองค์ว่า “ถ้าท่านจะก้มลงนมัสการเรา เราจะให้สิ่งทั้งปวงเหล่านี้แก่ท่าน” (มัทธิว 4:8–9)

ข้อเสนอของซาตานเป็นการปรับเปลี่ยนแผนการของพระเจ้าอย่างชาญฉลาด อันจะทำให้เกิดผลลัพธ์ที่พระเจ้าทรงปรารถนา นั่นคือการนำเอาประชาชาติต่างๆ ที่พระองค์ได้ทรงตัดสิทธิ์จากการเป็นประชากรของพระองค์กลับคืนมา แล้วภารกิจก็เสร็จสิ้น ทุกสิ่งที่พระเยซูต้องทรงทำคือนมัสการซาตานแทนพระเจ้า

ข้อเสนอของซาตานเปิดเผยให้เห็นว่ามันยังไม่ได้ตระหนักถึงแผนการของพระเจ้าที่*ประสงค์*การวายพระชนม์ของพระเยซู พระเยซูไม่ได้ทรงบอกใบ้ให้มันรู้เช่นเดียวกัน พระองค์ไม่ได้ทรงอธิบายถึงการปฏิเสธของพระองค์ พระองค์เพียงแต่ทรงบอกซาตานให้ไปให้พ้นเท่านั้น พระเจ้าจะทรงนำสิ่งที่เป็นของพระองค์กลับคืนมาในเวลาและด้วยวิธีการที่พระองค์ทรงประสงค์ ภารกิจของพระเยซูไม่ใช่เกี่ยวกับการปกครองประชาชาติทั้งมวลเท่านั้น แต่เกี่ยวกับการสร้างครอบครัวหนึ่งขึ้นมาใหม่ การรวมผู้คนจากทุกชาติเข้าในครอบครัวนั้น ซึ่งไม่ใช่เพียงอิสราเอล หมายความว่าต้องมีการไถ่บาป ดังที่พระเจ้าได้ทรงวางแผนไว้แต่ดั้งเดิมว่า การปกครองของพระเจ้านั้นจะให้บรรดาบุตรของพระองค์มีส่วนด้วย กางเขนจึงเป็นสิ่งสำคัญที่สุดในการไถ่มนุษยชาติ และดังนั้นก็ทำให้แผนการของพระเจ้าเข้าที่เข้าทาง พระเยซูไม่ได้กำลังจะถูกหลอกด้วยเล่ห์เหลี่ยม แต่มารต่างหากที่*จะ*ถูกหลอก ในเวลาที่กำหนด

ลิ้มรสประสบการณ์แห่งสวนเอเดน

ในทันทีภายหลังการทดลองในทะเลทราย พระเยซูก็ทรงทำสองสิ่ง นั่นคือทรงเรียกสาวกพวกแรก (เปโตร แอนดรูว์ ยากอบ และยอห์น) และรักษาคนที่ถูกผีสิง (มาระโก 1:16–28; ลูกา 4:31–5:11) ทั้งการทรงเรียกสาวกและการรักษาโรคดำเนินต่อไป อันเป็นการจัดการเริ่มต้นของแบบแผนหนึ่ง ขณะพระองค์ทรงเรียกสาวกมากขึ้น พระองค์ก็ประทานฤทธิ์อำนาจในการขับผีและรักษาผู้คนให้หายจากทุกโรค ทุกความพิการ และทุกสภาวะแก่พวกเขา (ลูกา 9:1–5)

พระเยซูทรงเรียกสาวกสิบสองคนในเบื้องต้น ตัวเลขนี้ไม่เป็นการบังเอิญ มันสัมพันธ์กับสิบสองเผ่าของอิสราเอล พระเยซูทรงเริ่มแผนการแห่งอาณาจักรโดยคำนึงถึงอิสราเอล อย่างไรก็ตาม พวกเขาเป็นส่วนของพระเจ้าที่ถูกเลือกจากประชาชาติอื่นๆ ทั้งมวล (เฉลยธรรมบัญญัติ 32:8–9) ต่อมาเปาโลจะมองการเผยแพร่พระกิตติคุณในวิธีเดียวกัน นั่นคือเริ่มจากชาวยิวก่อน จากนั้นก็ไปสู่พวกนอกศาสนา (โรม 1:16–17)

พระเยซูไม่ได้ทรงหยุดที่สาวกสิบสองคน ในลูกาบทที่ 10 บันทึกว่าพระองค์ได้ทรงมอบหมายให้สาวกอีกเจ็บสิบคนรักษาโรคและขับผี (ลูกา 10:1,9,17) จำนวนเจ็ดสิบนั้นก็ไม่ใช่การบังเอิญ มันเป็นจำนวนของประชาชาติที่ถูกบันทึกชื่อไว้ในปฐมกาลบทที่ 10 ซึ่งพระเจ้าทรงละทิ้งในเหตุการณ์ที่หอบาเบลและนำไปไว้ภายใต้การควบคุมครอบครองของพวกพระในระดับรอง (เฉลยธรรมบัญญัติ 4:19–20; 32:8–9) บางฉบับแปลสำหรับข้อพระคำเหล่านี้คือจำนวน*เจ็ดสิบสอง* แทนที่จะเป็นเจ็ดสิบ นั่นเพราะเอกสารโบราณบางชุดของพระคัมภีร์เดิมแสดงรายชื่อชาติต่างๆ ที่บันทึกอยู่ในปฐมกาลบทที่ 10 ในลักษณะที่รายชื่อเหล่านั้นรวมกันได้เจ็ดสิบสอง อย่างไรก็ตามในทั้งสองทางนั้น ประเด็นก็เหมือนกันคือการส่งคนเหล่านี้ออกไปให้สอดคล้องกับจำนวนประชาชาติที่บันทึกไว้ในปฐมกาล บทที่ 10 เหมือนดังการทรงเรียกสาวกสิบสองคนซึ่งเป็นหมายสำคัญว่าอาณาจักรของพระเจ้าได้มายังอิสราเอลแล้ว ดังนั้น การส่งสาวกอีกเจ็ดสิบคนออกไปก็เป็นสัญญาณว่าอาณาจักรของพระเจ้าจะนำประชาชาติเหล่านั้นกลับมา

เมื่อสาวกทั้งเจ็ดสิบคนกลับมา (ลูกา 10:17) พระเยซูตรัสกับพวกเขาว่า “เราเห็นซาตานตกจากฟ้าเหมือนฟ้าแลบ” (ลูกา 10:18) การส่งสารนี้น่าประหลาดใจ นั่นคือการกลับคำสาปแช่งอันยิ่งใหญ่นั้นกำลังดำเนินต่อไป ซาตานจะไม่มีสิทธิ์เหนือมนุษยชาติอีกต่อไปเมื่อผู้คนเป็นของพระเยซู การเข้าไปเฝ้าพระเจ้าเพื่อ “กล่าวหาผู้เชื่อ” (วิวรณ์ 12:10, ฉบับ GNT) นั้นสิ้นสุดลงแล้ว มันเป็นผู้ฟ้องร้องที่ไร้คดี

มาจับเราไป

หลังจากสามปีที่พระเยซูได้ทรงเทศนาเกี่ยวกับอาณาจักรของพระเจ้าที่จะมาถึง โดยทรงสำแดงความรักของพระเจ้าให้แก่ผู้คน และทรงแสดงให้เห็นว่าชีวิตในโลกแห่งสวนเอเดนนั้นจะเป็นเช่นไร พระองค์ก็ทรงเริ่มการจัดเตรียมเพื่อการสิ้นสุด...เพื่อวัตถุประสงค์ที่แท้จริงของพระองค์

เพียงก่อนการเดินทางไปกรุงเยรูซาเลมครั้งสุดท้ายของพระเยซู พระองค์ได้ทรงนำพวกสาวกเดินทางไปทางตอนเหนืออันห่างไกลของอิสราเอล พระองค์ทรงประสงค์จะยั่วยุเพื่อ (ให้ถูกจับ) ตรึงกางเขน พระองค์ไม่ทรงสามารถเลือกสถานที่ที่ดีกว่านี้ได้ในการท้าทายบรรดาเจ้าแห่งอำนาจเหนือธรรมชาติให้ต่อสู้

พระเยซูทรงนำพวกสาวกไปยังสถานที่หนึ่งซึ่งเรียกว่าซีซารียา ฟีลิปปี แต่นั่นเป็นชื่อภาษาโรมัน ในช่วงสมัยพระคัมภีร์เดิม ภูมิภาคนั้นถูกเรียกว่าบาชาน เราได้กล่าวเกี่ยวกับสถานที่นี้มาก่อนแล้วในบทที่ 9 บาชานถูกพิจารณาว่าเป็นประตูสู่ดินแดนคนตาย...เป็นประตูสู่นรก ซีซารียา ฟีลิปปีตั้งอยู่ที่เชิงเขาเฮอร์โมน อันเป็นสถานที่ซึ่ง (ในความคิดของชาวยิว) พวกบุตรของพระเจ้าลงมายังโลกในการกบฏที่พรรณนาไว้ใน ปฐมกาล 6:1-4 โดยสรุปก็คือ ในสมัยพระคัมภีร์เดิมนั้น เมืองบาชานกับเฮอร์โมนเป็นตำแหน่งแห่งการทำลายล้างอย่างรุนแรงหรือกราวนด์ซีโร่สำหรับบรรดาเจ้าแห่งจักรวาลผู้ชั่วร้าย

ณ ที่นี้เองที่พระเยซูทรงถามคำถามอันเป็นที่รู้จักกันดีว่า “แล้วพวกท่านว่าเราเป็นใคร?” (มัทธิว 16:15) เปโตรทูลตอบว่า “พระองค์เป็นพระคริสต์ พระบุตรของพระเจ้าผู้ทรงพระชนม์อยู่” (ข้อ 16) พระเยซูทรงกล่าวชมเขาและเสริมว่า

ซีโมนบุตรโยนาห์เอ๋ย ท่านก็เป็นสุข เพราะมนุษย์ไม่ได้เปิดเผยเรื่องนี้แก่ท่าน แต่พระบิดาของเราผู้สถิตในสวรรค์ทรงเปิดเผยให้ทราบ เราบอกท่านว่าท่านคือเปโตร และบนศิลานี้ เราจะสร้างคริสตจักรของเราไว้ และพลังแห่งความตาย (ประตูแห่งนรก) จะมีชัยต่อคริสตจักรไม่ได้ (ข้อ 17–18)

การระบุคำว่า “ศิลา” ที่พระเยซูกล่าวถึงนั้นได้มีการอภิปรายกันมาหลายร้อยปีแล้ว กุญแจสู่ความเข้าใจศัพท์คำนั้นก็คือภูมิศาสตร์ของบริเวณนั้น ซีซารียา ฟีลิปปีตั้งอยู่ในบาชานซึ่งอยู่ทางตอนเหนืออันห่างไกล ในสมัยพระคัมภีร์เดิม บริเวณนี้คิดกันว่าเป็นประตูสู่ดินแดนคนตาย ซีซารียา ฟีลิปปีตั้งอยู่ตรงเชิงเขา “ศิลา” คือภูเขาลูกนั้น “ประตูสู่นรก” ก็อยู่ตรงสถานที่ที่พระเยซูกำลังทรงยืนอยู่กับสาวกของพระองค์พอดี

พระเยซูกำลังทรงท้าทายเจ้าแห่งความมืดเหล่านั้น มนุษย์สูญเสียชีวิตที่ดำรงอยู่กับพระเจ้านิรันดร์ตอนพวกเขาล้มลง และจึงได้รับชะตากรรมแห่งความตายและการแยกจากพระเจ้าชั่วนิรันดร์ เจ้าแห่งความตาย ซึ่งก็คืองูใหญ่ที่รู้จักกันในชื่อซาตานและมาร มีสิทธิ์เหนือมนุษยชาติ มนุษย์ทุกคนจะไปอยู่ร่วมกับซาตานในอาณาจักรแห่งความตาย แต่พระเจ้าทรงมีแผนการอื่น แผนลับในการส่งพระเยซูให้มารับโทษทัณฑ์แห่งความบาปของมนุษย์จะเป็นการโจมตีด้านหน้าโดยตรงต่อประตูแห่งนรก เจ้าแห่งความตายกับกองกำลังของพวกมันจะไม่สามารถต้านทานอาณาจักรของพระเจ้าได้ ในสาระสำคัญนั้น ในตอนที่บันทึกไว้ในมัทธิวบทที่ 6 ที่ว่าพระเยซูเสด็จไปที่ประตูหน้าของมารและท้าทายการอ้างสิทธิ์ของมัน พระเยซูทรงประสงค์จะยั่วซาตานให้โกรธ ทำไมหรือ? ก็เพราะถึงเวลาแล้วสำหรับพระเยซูที่จะสิ้นพระชนม์เพื่อผลักดันแผนลับของพระเจ้าให้เคลื่อนไป

ราวกับว่าการท้าทายทางคำพูดนั้นไม่เพียงพอ พระเยซูยังทรงก้าวไปอีกขั้นหนึ่ง ทั้งมัทธิว มาระโก และลูกาต่างก็เห็นพ้องกันว่าเหตุการณ์ต่อไปในงานรับใช้ของพระเยซูคือการจำแลงพระกาย โดยมีบันทึกไว้ใน มาระโก 9:2–8 ว่า

หกวันต่อมา พระเยซูทรงพาเปโตร ยากอบ และยอห์นขึ้นภูเขาสูงตามลำพัง แล้วพระกายของพระองค์ก็เปลี่ยนไปต่อหน้าพวกเขา และฉลองพระองค์ก็ขาวเป็นมันระยับ จนไม่มีช่างฟอกผ้าคนใดในโลกจะฟอกให้ขาวอย่างนั้นได้ แล้วเอลียาห์กับโมเสสก็ปรากฏแก่สาวกเหล่านั้น กำลังสนทนากับพระเยซู เปโตรทูลพระเยซูว่า “พระอาจารย์ ดีจริงๆ ที่เราได้มาอยู่ที่นี่ ให้เราทำเพิงขึ้นสามหลัง สำหรับพระองค์หลังหนึ่ง สำหรับโมเสสหลังหนึ่ง และสำหรับเอลียาห์หลังหนึ่ง เปโตรไม่รู้จะพูดอะไร เพราะพวกเขากำลังตกใจกลัว แล้วก็มีเมฆมาปกคลุมพวกเขาไว้และมีพระสุรเสียงดังออกมาจากเมฆนั้นว่า “ท่านผู้นี้เป็นบุตรที่รักของเรา จงเชื่อฟังท่านเถิด” ทันใดนั้นเมื่อพวกสาวกมองดูรอบๆ ก็ไม่เห็นใคร เห็นแต่พระเยซูทรงอยู่กับพวกเขา (ฉบับ GNT)

การจำแลงพระกายนั้นเกิดขึ้นบนภูเขาเฮอร์โมน พระเยซูทรงเลือกสถานที่นี้เพื่อเปิดเผยให้เปโตร ยากอบ และยอห์นเห็นว่าความจริงแล้วพระองค์ทรงเป็นผู้ใด นั่นคือทรงเป็นพระสิริอันเป็นที่ประจักษ์ของพระเจ้า พระองค์ทรงแจ้งให้ซาตานกับบรรดาเจ้าแห่งความมืดรู้ว่า *เรามายังโลกเพื่อมาเอาสิ่งที่เป็นของเราคืน อาณาจักรของพระเจ้าอยู่ใกล้แล้ว* ในทางปฏิบัติก็คือ “เราอยู่ที่นี่แล้ว *ตอนนี้ก็ทำอะไรสักอย่างสิ*”

ไม่เป็นการบังเอิญที่ภายหลังเหตุการณ์จำแลงพระกายแล้ว พระเยซูทรงเดินทางกลับไปยังกรุงเยรูซาเลมทันที และเริ่มตรัสบอกบรรดาสาวกของพระองค์ว่าพระองค์จะเสด็จไปสิ้นพระชนม์ที่นั่น พวกเขาไม่ต้องการได้ยินสิ่งนี้ แต่พระเยซูได้ทรงหลอกล่อซาตานกับเจ้าแห่งความชั่วร้ายทั้งหมดให้ปฏิบัติการ จะมีความรีบเร่งเพื่อกำจัดพระองค์ และนั่นเป็นเพียงสิ่งที่พระเยซูทรงประสงค์ การวายพระชนม์ของพระองค์เป็นกุญแจสำคัญสู่ทุกสิ่ง

ทำไมสิ่งนี้จึงสำคัญ

งานรับใช้ของพระเยซูเป็นการทำตามความมุ่งหมาย พระองค์ทรงมีมุมมองที่ชัดเจนต่อบทบาทของพระองค์ในการฟื้นฟูอาณาจักรของพระเจ้าขึ้นบนโลกนี้ ดังนั้นงานรับใช้นี้จะก้าวหน้าต่อไปจนถึงวันที่พระองค์เสด็จกลับมา อันเป็นวันที่จะเริ่มต้นสวนเอเดนโลก

ชีวิตของเราไม่ได้มีบทบาทสำคัญเหมือนของพระเยซู แต่พวกเราแต่ละคนก็เหมือนกับพวกสาวก ซึ่งมีบทบาทหน้าที่แท้จริงที่ต้องทำให้สมบูรณ์ เราต้องดำเนินชีวิตอยู่เสมือนหนึ่งว่าเราเชื่อสิ่งนั้น ผู้เชื่อที่ถูกนำเข้าสู่สภาแห่งครอบครัวของพระเจ้านั้น ถูกนำเข้าไปไม่เพียงเป็นผู้สังเกตการณ์ แต่เป็นผู้มีส่วนร่วมด้วย (โคโลสี 1:13)

ในบรรดาพระราชประสงค์ของพระเยซูคือการแสดงให้ผู้คนเห็นว่าสวนเอเดนเป็นเช่นไร และชีวิต (ที่ดำเนิน) กับพระเจ้าจะเป็นอย่างไร ในครอบครัวของพระเจ้าและภายใต้การปกครองของพระองค์ จะไม่มีโรคภัยและความบกพร่องทางร่างกาย และจะไม่มีเจ้าแห่งอำนาจที่เป็นปฏิปักษ์เช่นเดียวกัน อาณาจักรสูงสุดของพระเจ้ายิ่งใหญ่กว่าสวนแห่งหนึ่ง และกว้างกว่าประเทศอิสราเอล อาณาจักรนั้นจะครอบคลุมไปทั่วโลก...จะรวมทุกประชาชาติ และจะเป็นทุกสิ่งแบบที่สวนเอเดนเป็น นั่นคือเป็นสวรรค์บนดิน

งานของเราคือการเลียนแบบพระเยซู เราสามารถทำเหมือนกับพระองค์ได้ นั่นคือดูแลใส่ใจต่อทั้งร่างกายและจิตวิญญาณของบรรดาผู้เป็นฉายาของพระองค์ ด้วยการนำพวกเขาไปสู่ความเชื่อในจอมกษัตริย์พระองค์นั้น รวมทั้งสนับสนุนการตัดสินใจแน่วแน่ของพวกเขาที่จะซื่อสัตย์จงรักภักดีต่อพระองค์ ไม่จำเป็นต้องใช้ฤทธิ์อำนาจเหนือธรรมชาติที่จะ “ปลอบโยนคนชอกช้ำใจ” และ “ประกาศอิสรภาพแก่บรรดาเชลย” ตามอย่างพระเมสสิยาห์ (อิสยาห์ 61:1) แต่สิ่งเหล่านี้เป็นปฏิบัติการเหนือธรรมชาติในส่วนพื้นฐานที่สำคัญที่สุด สิ่งเหล่านี้เรียกร้องต้องการให้ต่อต้านความมืดและวิสัยทัศน์เชิงกลยุทธ์ ไม่มีการกระทำแห่งความเมตตาใดๆ ที่พระวิญญาณบริสุทธิ์จะไม่ทรงใช้เพื่อทำให้บางคนใจอ่อน การเปล่งเสียงประกาศข่าวประเสริฐจะไม่ไร้ผล พระเมตตาของพระเยซูสอดคล้องกับข่าวสารของพระองค์ และทั้งสองสิ่งนี้ส่งเสริมกัน นี่เป็นแบบแผนหนึ่งซึ่งผู้เชื่อคนใดก็ตามสามารถเลียนแบบได้ และมันเป็นรายละเอียดงานสำหรับวิสัยทัศน์ของอาณาจักร

สุดท้ายนี้ เราได้รับการเตือนอีกครั้งว่าภูตผีปีศาจผู้ชาญฉลาดไม่เพียงแต่มีข้อจำกัด แต่มันยัง*อ่อนแอ*ต่อปฏิบัติการและวิสัยทัศน์ของอาณาจักรอีกด้วย พระเยซูประทับ “เบื้องขวาพระหัตถ์ของพระเจ้า มีพวกทูตสวรรค์และพวกวิญญาณที่มีอำนาจ และพวกวิญญาณที่มีฤทธานุภาพอยู่ใต้บังคับของพระองค์” (1 เปโตร 3:22) เรียบร้อยแล้ว เราจึงเป็นผู้ปกครองร่วมกับพระองค์ “เรียบร้อยแล้วแม้จะยังไม่ได้เป็นตอนนี้” (โคโลสี 3:1; 2 ทิโมธี 2:12; วิวรณ์ 2:26; 3:21) ประตูแห่งนรกจะไม่ต้านทานความก้าวหน้าและความสำเร็จสมบูรณ์ของคริสตจักรในฐานะอาณาจักรของพระเจ้าบนโลกได้ การตัดสินใจที่จะมีส่วนร่วมในการพลิกกลับครั้งยิ่งใหญ่นี้ขึ้นอยู่กับเรา

บทที่**สิบสอง**

ผู้เสด็จมาพร้อมบรรดาเมฆในท้องฟ้า

ผมจบบทที่แล้วด้วยการให้หมายเหตุสั้นๆ ถึงวิธีที่พระเยซูทรงเริ่มตรัสเกี่ยวกับการวายพระชนม์ของพระองค์ ในทันทีภายหลังที่ได้หลอกล่อบรรดาเจ้าแห่งความมืดที่ประตูแห่งนรกและภูเขาเฮอร์โมน การท้าทายนั้นผลักดันให้เกิดเหตุการณ์ต่างๆ ที่ต่อเนื่องตามลำดับ ซึ่งจะนำไปสู่การถูกพิจารณาคดีในศาลและการสิ้นพระชนม์บนกางเขนขององค์พระผู้เป็นเจ้า คริสเตียนได้อ่านเกี่ยวกับการพิจารณาคดีของพระเยซูหลายครั้ง แต่มีฉากหลังเหนือธรรมชาติของเหตุการณ์นี้ที่บ่อยครั้งถูกมองข้าม

การจะเข้าใจสิ่งที่ในที่สุดนำมาซึ่งการตัดสินลงโทษประหารชีวิตจากผู้มีอำนาจชาวยิว และการมอบพระเยซูให้แก่ปอนทิอัส ปิลาตเพื่อดำเนินการในเรื่องนี้นั้น เราต้องกลับไปอ่านหนังสือดาเนียลในพระคัมภีร์เดิม...ไปอ่านเกี่ยวกับการประชุมที่พระเจ้าทรงจัดขึ้นกับกองทัพแห่งสวรรค์ของพระองค์ ซึ่งเป็นสภาศักดิ์สิทธิ์ของพระองค์

พระผู้เจริญด้วยวัยวุฒิกับสภาของพระองค์

ในดาเนียล บทที่ 7 นั้นเริ่มต้นด้วยนิมิตประหลาด ดาเนียลเห็นสัตว์มหึมาสี่ตัวขึ้นมาจากทะเล (ดาเนียล 7:1–8) พวกมันทุกตัวแปลกประหลาด แต่สัตว์ตัวที่สี่นั้นอัปลักษณ์ที่สุด ในความฝันมากมายที่มีการตีความและบันทึกไว้ในพระคัมภีร์เดิมนั้น ทั้งวัตถุและสิ่งมีชีวิตต่างๆ จะเป็นตัวแทนของบางสิ่งเสมอ และในความฝันนี้ สัตว์ประหลาดทั้งสี่ตัวในนิมิตของดาเนียลเป็นตัวแทนสี่อาณาจักร เรารู้ว่าเนื่องจากนิมิตของเขาสอดคล้องกับความฝันของกษัตริย์เนบูคัดเนสซาร์ ที่บันทึกไว้ในดาเนียล บทที่ 2 ซึ่งเป็นเรื่องเกี่ยวกับกรุงบาบิโลเนียกับอาณาจักรอื่นๆ ที่ตามมาอีกสามอาณาจักร อย่างไรก็ตาม ความสนใจของเราอยู่ตรงสิ่งที่ดาเนียลพรรณนาต่อจากนั้นคือ

ขณะที่ข้าพเจ้ายืนดูอยู่ มีหลายบัลลังก์มาตั้งไว้ และผู้หนึ่งซึ่งเจริญด้วยวัยวุฒิมาประทับ ฉลองพระองค์ขาวอย่างหิมะ พระเกศาบนพระเศียรเหมือนขนแกะขาวสะอาด พระบัลลังก์ของพระองค์เป็นเปลวเพลิง กงจักรของบัลลังก์นั้นเป็นไฟลุก ธารไฟพุ่งออกและไหลออกมาเฉพาะพระพักตร์พระองค์ คนนับแสนๆ ปรนนิบัติพระองค์ คนนับล้านๆ เข้าเฝ้าพระองค์ ผู้พิพากษาก็ขึ้นนั่งบัลลังก์ บรรดาหนังสือก็เปิดออก (ดาเนียล 7:9–10)

เรารู้ว่าพระผู้เจริญด้วยวัยวุฒิคือพระเจ้าของอิสราเอล นั่นค่อนข้างง่ายในการตัดสินใจ โดยเฉพาะอย่างยิ่งถ้าเราเปรียบเทียบคำพรรณนาของพระบัลลังก์ของพระองค์กับนิมิตของเอเสเคียลเกี่ยวกับพระบัลลังก์ของพระเจ้า (เอเสเคียล บทที่ 1) เปลวเพลิง กงจักร และพระผู้มีรูปร่างคล้ายมนุษย์ที่ประทับบนบัลลังก์ในนิมิตนั้นเหมือนกับในนิมิตของดาเนียล

แต่คุณสังเกตเห็นหรือไม่ว่าไม่ได้มีเพียงบัลลังก์เดียว? ในนิมิตของดาเนียลมีบัลลังก์อยู่จำนวนหนึ่ง (ดาเนียล 7:9) ที่เพียงพอสำหรับศาลศักดิ์สิทธิ์นั้น ซึ่งคือสภาของพระเจ้า (ดาเนียล 7:10)

ในนิมิตแสดงให้เห็นศาลแห่งสวรรค์ประชุมกันเพื่อตัดสินชะตากรรมของสัตว์ประหลาดเหล่านั้น ซึ่งก็คืออาณาจักรต่างๆ คำตัดสินกำหนดว่าสัตว์ตัวที่สี่ต้องถูกฆ่าและสัตว์ตัวอื่นๆ ต้องถูกริบอำนาจ (ดาเนียล 7:11–12) พวกมันจะถูกแทนที่ด้วยกษัตริย์และอาณาจักรอื่น และตอนนั้นเองที่สิ่งต่างๆ น่าสนใจมากขึ้น

บุตรมนุษย์ผู้มาพร้อมกับบรรดาเมฆของสวรรค์

ดาเนียลบรรยายนิมิตของเขาต่อไปว่า

ข้าพเจ้าเห็นนิมิตเวลากลางคืน นี่แน่ะ มีท่านผู้หนึ่งเหมือนบุตรมนุษย์มาพร้อมกับบรรดาเมฆของสวรรค์ และท่านมาหาผู้เจริญด้วยวัยวุฒินั้น มีคนนำท่านมาเฝ้าเฉพาะพระพักตร์พระองค์ ราชอำนาจ ศักดิ์ศรี กับราชอาณาจักรทรงมอบไว้กับท่าน เพื่อชนทุกชาติทุกเผ่าทุกภาษาจะปรนนิบัติท่าน ราชอาณาจักรของท่านเป็นราชอาณาจักรนิรันดร์ ซึ่งจะไม่มีที่สิ้นสุด และแผ่นดินของท่านเป็นแผ่นดินซึ่งจะไม่ถูกทำลายเลย (ดาเนียล 7:13–14)

“บุตรมนุษย์” เป็นวลีที่ถูกใช้หลายครั้งในพระคัมภีร์เดิม ไม่ควรจะประหลาดใจว่าวลีนี้พูดถึงมนุษย์คนหนึ่ง แต่น่าประหลาดใจที่ว่ามนุษย์ผู้นี้ถูกพรรณนาถึงในวิธีอื่นๆ อย่างไรในพระคัมภีร์ตอนนี้ มีการอธิบายไว้ใน ดาเนียล 7:13 ว่าบุตรมนุษย์*มาพร้อมกับบรรดาเมฆ*และมาหาผู้เจริญด้วยวัยวุฒินั้น

ทำไมนั่นถึงเป็นเรื่องใหญ่? ก็เพราะในที่อื่นๆ ทุกแห่งที่คำพรรณนานั้นปรากฏในพระคัมภีร์เดิม มันถูกใช้เพื่อหมายถึงพระเจ้า*เท่านั้น* (อิสยาห์ 19:1; เฉลยธรรมบัญญัติ 33:26; สดุดี 68:32–33; สดุดี 104:1–4) แต่ใน ดาเนียล บทที่ 7 นั้น *พระเจ้าทรงปรากฏอยู่ในฉากนั้นแล้ว*ในฐานะผู้เจริญด้วยวัยวุฒินั้น นั่นราวกับว่าในนิมิตของดาเนียล เขาเห็น “พระเจ้าองค์ที่สอง” ผู้ทรงเป็นมนุษย์เช่นเดียว กัน ซึ่งเป็นสิ่งที่เหมือนกับวิธีที่คริสเตียนเชื่อว่าพระเจ้ามีมากกว่าหนึ่งบุคคล

นั่นเป็นประเด็นสำคัญอย่างแท้จริง

ขณะพระเยซูทรงยืนอยู่ต่อหน้าคายาฟาสในการพิจารณาคดีซึ่งบันทึกอยู่ในมัทธิว บทที่ 26 พระชนม์ชีพของพระองค์แขวนอยู่บนเส้นด้าย พระองค์ทรงยั่วยุให้เกิดปฏิกิริยาด้วยการดึงดูดความสนใจต่อแนวคิดนี้ นั่นคือ

”พวกหัวหน้าปุโรหิตกับสมาชิกสภายิวทั้งหมดก็หาพยานเท็จมาปรักปรำพระเยซูเพื่อจะประหารพระองค์เสีย แต่ถึงแม้มีพยานเท็จหลายคนมาให้การก็ยังหาหลักฐานไม่ได้ ในที่สุดมีสองคนมาให้การว่า “คนนี้กล่าวว่าเขาสามารถทำลายพระวิหารของพระเจ้าและสร้างขึ้นใหม่ภายในสามวัน” มหาปุโรหิตจึงลุกขึ้นถามพระองค์ว่า “เจ้าจะไม่แก้ตัวในข้อหาที่พวกเขาเป็นพยานกล่าวหาเจ้าหรือ?” แต่พระเยซูทรงนิ่งอยู่ ท่านมหาปุโรหิตจึงกล่าวว่า “เราให้เจ้าสาบานโดยอ้างพระเจ้าผู้ทรงพระชนม์อยู่ ให้บอกเราว่าเจ้าเป็นพระคริสต์พระบุตรของพระเจ้าหรือไม่” พระเยซูตรัสตอบว่า “ท่านได้พูดแล้ว แต่เราจะบอกท่านทั้งหลายด้วยว่า ตั้งแต่นี้ไป พวกท่านจะได้เห็นบุตรมนุษย์ประทับข้างขวาของผู้ทรงฤทธิ์เดช และเสด็จมาบนเมฆแห่งฟ้าสวรรค์” แล้วมหาปุโรหิตก็ฉีกเสื้อของตนกล่าวว่า “เขาพูดหมิ่นประมาทพระเจ้า เราต้องการพยานอะไรอีก ท่านก็ได้ยินเขาพูดหมิ่นประมาทพระเจ้าแล้ว พวกท่านคิดอย่างไร?” พวกเขาตอบว่า “เขาสมควรตาย” (มัทธิว 26:59–66)

ในสิ่งที่ดูเหมือนเป็นคำตอบที่ไม่ตรงประเด็นต่อคำถามที่ชัดเจนนั้น พระเยซูทรงอ้างข้อพระคำดาเนียล 7:13 เพื่อตอบคำถามของคายาฟาส *ท่านต้องการจะรู้จริงๆ หรือว่าเราเป็นใคร คายาฟาส? งั้นฟังให้ดีๆ นะ* ปฏิกิริยาโต้ตอบก็เกิดในทันใด คายาฟาสเข้าใจทันทีว่าพระเยซูทรงอ้างพระองค์เองเป็นพระเจ้าองค์ที่สองที่บันทึกอยู่ใน ดาเนียล 7:13 นั่นคือมนุษย์ผู้ถูกพรรณนาในวิธีที่พระเจ้าเท่านั้นที่ถูกพรรณนาไว้ในพระคัมภีร์เดิม พระองค์กำลังทรงอ้างว่าเป็นพระเจ้าในร่างมนุษย์ นั่นเป็นการดูหมิ่นพระเจ้า และเป็นเหตุผลของการถูกตัดสินประหารชีวิต

แต่แน่นอน พระเยซูทรงรู้เรื่องนั้น พระองค์ไม่ทรงสนพระทัยที่จะปกป้องตัวเอง พระองค์ทรงรู้ว่าพระองค์*ต้อง*สิ้นพระชนม์เพื่อฟื้นฟูอาณาจักรของพระเจ้า ด้วยการนำบรรดาผู้เชื่อเข้าสู่ครอบครัวของพระเจ้า และเรียกคืนประชาชาติต่างๆ จากพวกภูตผีที่ปกครอง พวกภูตผีที่มีฤทธิ์เดช ผู้ครอบครองและควบคุมชนชาติต่างๆ ที่พระเจ้าทรงละทิ้งที่หอบาเบล

และพระองค์ก็สิ้นพระชนม์ เป็นที่รู้กันดีว่า สดุดีบทที่ 22 พรรณนาผลกระทบทางกายของการถูกตรึงกางเขนไว้อย่างไร โดยผ่านทางคำตรัสของกษัตริย์ดาวิด ซึ่งทำให้เราได้เห็นถึงความน่าสยดสยองซึ่งมองไม่เห็นที่กางเขน ผู้ประพันธ์เพลงสดุดีที่กำลังทนทุกข์คร่ำครวญว่า

ทุกคนที่เห็นข้าพระองค์ก็เย้ยหยัน

เขาแลบลิ้นและสั่นศีรษะ

กล่าวว่า “เขามอบตัวไว้กับพระยาห์เวห์”

“ให้พระองค์ช่วยเขาให้พ้นภัยสิ”

ให้พระองค์ช่วยกู้เขา

เพราะพระองค์ทรงพอพระทัยเขา”…

ศัตรูมากมายล้อมรอบข้าพระองค์ไว้เหมือนโค

พวกมันล้อมรอบข้าพระองค์

เหมือนโคดุร้ายจากดินแดนบาชาน

พวกศัตรูอ้าปากกว้างของมันเข้าใส่ข้าพระองค์เหมือนสิงโต

ที่คำรามร้องพลางกัดฉีกข้าพระองค์

เรี่ยวแรงของข้าพระองค์เหือดหายไป

ถูกเทออกไปเหมือนน้ำที่หกลงบนพื้น

กระดูกทั้งสิ้นของข้าพระองค์เคลื่อนหลุดจากที่ (สดุดี 22:7–14, ฉบับ GNT)

ส่วนที่น่าขยะแขยงของการบรรยายนี้คือวัวตัวผู้ที่ดุร้าย*จากบาชาน* ดังที่เราให้ข้อสังเกตไว้ก่อนหน้าแล้ว ว่าในสมัยพระคัมภีร์เดิม บาชานเป็นตำแหน่งแห่งการทำลายล้างอย่างรุนแรงหรือกราวนด์ซีโร่ของเจ้าแห่งภูตผีปีศาจและดินแดนคนตาย บริเวณนี้เป็นศูนย์กลางชั้นนำในการนมัสการพระบาอัล ซึ่งมีสัญลักษณ์เป็นวัวตัวผู้และตัวเมีย “วัวตัวผู้จากดินแดนบาชาน” เป็นการกล่าวถึงภูตผีปีศาจ...ถึงบรรดาเจ้าแห่งความมืด ในยุคสมัยของเรา ซี เอส ลูอิสได้บรรยายภาพไว้อย่างน่ากลัวน่ารังเกียจในทุกแง่มุมในหนังสือเรื่อง *ตู้พิศวง (The Lion, the Witch, and the Wardrobe)* ไม่มีใครที่ได้อ่านหนังสือเล่มนั้นหรือดูภาพยนตร์เรื่องนั้นจะสามารถลืมอัสลานที่ถ่อมใจยอมมอบชีวิตของเขาบนแผ่นหินนั้น ให้กับเหล่าแม่มดขาวผู้ปีติยินดี

และในขณะที่พระเยซูได้ทรงมีชัยอย่างสมบูรณ์เหนือซาตานด้วยพระสติปัญญา อัสลานก็ได้หลอกแม่มดขาว สิ่งที่ภูตผีปีศาจเข้าใจผิดคิดว่าเป็นชั่วขณะแห่งชัยชนะก็กลับกลายเป็นความพ่ายแพ้ที่ไม่อาจเปลี่ยนแปลงได้ของมันเอง

ท่านทั้งหลายเป็นพระ แต่ท่านก็จะตายอย่างมนุษย์

ความสูญเสียของซาตานต่อการอ้างสิทธิ์เหนือชีวิตของลูกหลานของอาดัมนั้น ไม่เป็นเพียงความสูญเสียเดียวของมันที่กางเขน แต่บรรดาเพื่อนๆ ที่ร่วมกบฏของมันซึ่งเป็นสิ่งศักดิ์สิทธิ์เหนือธรรมชาติหรือพระ (*เอโลฮิม*) ของประชาชาติต่างๆ จะเห็นอาณาจักรของพวกมันเริ่มอันตรธานไปด้วย

พวกสิ่งศักดิ์สิทธิ์เหนือธรรมชาติได้ถูกมอบหมายให้ครอบครองประชาชาติเหล่านั้นโดยพระผู้สูงสุดซึ่งเป็นพระเจ้าของอิสราเอล (เฉลยธรรมบัญญัติ 4:19–20; 32:8–9) เราไม่ได้รับการบอกเล่าว่าพวกนี้กลายเป็นศัตรูของพระเจ้าตั้งแต่เมื่อไร แต่พวกมันก็เป็นศัตรูของพระเจ้า พวกมันได้หันเหอิสราเอลซึ่งเป็นประชากรของพระเจ้าออกจากการนมัสการพระองค์ เพื่อไปบวงสรวงบูชาพวกมันแทน (เฉลยธรรมบัญญัติ 17:1–3; 29:26–27; 32:17) มีกล่าวไว้ใน สดุดีบทที่ 2 ซึ่งเราได้พิจารณาดูกันไปแล้วในบทที่ 2 เพื่อแนะนำให้รู้จักสภาศักดิ์สิทธิ์นั้น ว่า *เอโลฮิม* เหล่านี้ใช้อำนาจของตนในทางที่ผิดและให้รางวัลตอบแทนสำหรับความชั่วร้าย พวกนี้ไม่สนใจต่อกฎบัญญัติหรือความยุติธรรมของพระเจ้า นั่นคือ

พระเจ้าประทับเป็นประทานในสภาสวรรค์

พระองค์ทรงพิพากษาในที่ประชุมแห่งพระทั้งหลาย (*เอโลฮิม*) ว่า

“เจ้าทั้งหลายต้องหยุดพิพากษาอย่างอยุติธรรม

เจ้าต้องไม่ลำเอียงเข้าข้างคนชั่วร้ายอีกต่อไป!

จงปกป้องสิทธิของคนยากจนและเด็กกำพร้า

จงให้ความยุติธรรมแก่ผู้ขัดสนและผู้อ่อนแอ

จงช่วยกู้พวกเขาให้พ้นจากอำนาจของคนชั่ว

เจ้าช่างไม่รู้เสียเลย! เจ้าช่างเขลาเสียนี่กระไร!

เจ้าช่างเลวร้ายอย่างสิ้นเชิง

และความยุติธรรมก็หายไปจากโลก” (สดุดี 82:1–5, ฉบับ GNT)

ส่วนที่เหลือของสดุดีบทนี้บอกเราว่าพระเจ้าได้ทรงเรียกประชุมสภาแห่งสวรรค์นี้ เพื่อแจ้งแก่บรรดาพระทั้งหลายว่าอนาคตของพวกมันมืดมน การครอบครองด้วยความหวาดกลัวจะสิ้นสุดลงเมื่อพระเจ้าทรงตัดสินพระทัยจะอ้างสิทธิ์เอาชนชาติต่างๆ กลับคืนมา นั่นคือ

เราได้กล่าวว่า “เจ้าทั้งหลายเป็นพระ

เป็นบุตรองค์สูงสุด เจ้าทุกคนนั่นแหละ

ถึงกระนั้น พวกเจ้าก็จะตายอย่างมนุษย์

และล้มลงเหมือนเจ้านายคนหนึ่ง

ข้าแต่พระเจ้า ขอเสด็จมาปกครองแผ่นดินโลก

เพราะประชาชาติทั้งสิ้นเป็นของพระองค์” (สดุดี 82:6–8, ฉบับ GNT)

เมื่อไรที่พระเจ้าจะทรงตัดสินพระทัยอ้างสิทธิ์เอาประชาชาติต่างๆ คืนมาล่ะ? เราอ่านคำตอบต่อคำถามนี้ไปแล้วก่อนหน้านี้ใน ดาเนียล 7:14 (ฉบับ GNT) ว่า

ราชอำนาจ ศักดิ์ศรี กับราชอาณาจักรทรงมอบไว้กับท่าน เพื่อชนทุกชาติทุกเผ่าทุกภาษาจะปรนนิบัติท่าน ราชอำนาจของท่านเป็นราชอำนาจนิรันดร์ ซึ่งจะไม่มีที่สิ้นสุด และแผ่นดินของท่านเป็นแผ่นดินซึ่งจะไม่ถูกทำลายเลย

การส่งข่าวสารของ ดาเนียล 7:13–14 นั้นชัดเจน นั่นคือเมื่อบุตรมนุษย์ได้รับมอบราชอาณา จักรนั้น ก็จะเป็นการเริ่มต้นของการสิ้นสุดสำหรับเจ้าแห่งอำนาจมืดที่เหนือธรรมชาติ พระเยซูทรงได้รับราชอาณาจักรนั้นตอนพระองค์ฟื้นคืนพระชนม์ พระเจ้าทรง “ทำให้พระคริสต์เป็นขึ้นจากตาย และทรงให้ประทับที่เบื้องขวาพระหัตถ์ของพระองค์ในสวรรค์สถาน พระคริสต์ทรงปกครองที่นั่นเหนือทุกภูตผีที่ครอบครอง ทุกภูตผีที่มีอำนาจ ทุกภูตผีที่มีฤทธิ์เดช และทุกภูตผีที่ปกครอง และเหนือกว่านามทั้งหมดที่ถูกกล่าวถึง ไม่เพียงในยุคนี้เท่านั้นแต่ในยุคหน้าด้วย” (เอเฟซัส 1:20–21, ฉบับ GNT)

ทำไมสิ่งนี้จึงสำคัญ

ก่อนถูกตรึงกางเขน ซาตานมีสิทธิ์นิรันดร์เหนือวิญญาณของเรา มนุษย์ทุกคนตาย และดังนั้นก็ไปอยู่ในดินแดนคนตาย ซึ่งเป็น*อาณาจักรของมัน* และเราจะยังคงอยู่ที่นั่นถ้าไม่เป็นเพราะการทรงเสียสละพระชนม์ชีพของพระเยซูและการฟื้นคืนพระชนม์ของพระองค์ โดยผ่านทางความเชื่อในการงานของพระองค์บนกางเขนนั้น เราจึงได้ถูกชุบให้ฟื้นขึ้นกับพระองค์ ดังที่เราเห็นในบทที่ผ่านมาแล้ว ว่าซาตานถูกขับไล่ออกไปจากพระพักตร์ของพระเจ้าตอนอาณาจักรพระเจ้าเริ่มขึ้นในโลก (ลูกา 10:18) พระเจ้าจะไม่ทรงยอมให้มันกล่าวหาบรรดาผู้เชื่ออีกต่อไป มันไม่มีสิทธิ์เหนือวิญญาณของเราอีกต่อไปแล้ว

ถ้าเช่นนั้นแล้ว ทำไมเราจึงดำเนินชีวิตราวกับว่ามันมีสิทธิ์ล่ะ?

ความรอดไม่ใช่ได้รับเพราะความดีเลิศทางศีลธรรม แต่เป็นของประทานที่มาโดยพระคุณ โดยผ่านทางความเชื่อ (เอเฟซัส 2:8–9) ซึ่งในทางกลับกันก็หมายความว่าความรอดไม่อาจ*สูญเสีย*ได้เพราะความไม่สมบูรณ์ทางศีลธรรม สิ่งที่ไม่ได้รับโดยทางการกระทำเลยก็ไม่อาจสูญเสียไปได้ด้วยการกระทำที่ไม่ดี ความรอดนั้นเกี่ยวกับ*ความซื่อสัตย์ต่อความเชื่*อ นั่นคือวางใจในสิ่งที่พระเยซูทรงกระทำเพื่อทำลายการอ้างสิทธิ์ของซาตาน และหันจากพระอื่นๆ ทั้งหมดและระบบความเชื่อต่างๆ ที่พวกเขาเคยเป็นส่วนหนึ่ง

นั่นเป็นข่าวสารแห่งอาณาจักรของพระเจ้าที่เราถูกมอบหมายให้ไปบอกบรรดาชาติต่างๆ (มัทธิว 28:19–20) และเมื่อเราเชื่อฟัง อาณาจักรของพระทั้งหลายที่เป็นปฏิปักษ์ ของพวกภูตผีที่มีอำนาจและพวกภูตผีที่ปกครอง จะหดเล็กลงในทุกชั่วขณะพร้อมๆ กับวิญญาณทีละดวงก็จะกลับไปเป็นของพระเจ้า ประตูแห่งนรกซึ่งเป็นดินแดนคนตาย*ไม่อาจ*ต้นทานการฟื้นคืนพระชนม์นั้นได้ และ*จะไม่*ต้านทานการเคลื่อนไปข้างหน้าของพระกิตติคุณ

แม้ว่า ณ เวลาที่พระเยซูถูกตรึงกางเขนนั้น ดูเหมือนสิ่งนี้จะไม่เป็นจริงต่อพวกสาวก แต่พวกเขาจะได้รับข่าวสารนี้ในวิธีที่ไม่อาจลืมได้และน่าประหลาดใจในไม่ช้า

บทที่**สิบสาม**

การพลิกกลับครั้งยิ่งใหญ่

นอกจากเรื่องราวเกี่ยวกับพระเยซูในหนังสือพระกิตติคุณ เช่นเรื่องราวการประสูติ การวายพระชนม์ และคำเทศนาบนภูเขาแล้ว บางทีพระคำตอนที่คุ้นเคยกันที่สุดในพระคัมภีร์ใหม่อยู่ในกิจการ บทที่ 2 ที่ซึ่งพระวิญญาณบริสุทธิ์เสด็จอย่างรวดเร็วลงมาบนพวกสาวกของพระเยซูในวันเทศกาลเพ็นเทคอสต์ สิ่งนี้เป็นเครื่องหมายของการเริ่มต้นคริสตจักรที่ตั้งใหม่และการเริ่มประกาศข่าวประเสริฐไปทั่วโลกในพระนามพระเยซู

แม้พระคำตอนนี้จะเป็นที่คุ้นเคย แต่ยังมีสิ่งต่างๆ มากกว่านี้กำลังเกิดขึ้นในพระคัมภีร์บทนี้...มากกว่าที่คนส่วนใหญ่คิด ในความจริงแล้ว กิจการบทที่ 2 ถูกออกแบบให้สื่อสารการรณรงค์นั้นเพื่อจะพลิกกลับภูมิศาสตร์จักรวาลภายหลังเหตุการณ์ที่หอบาเบลในพระคัมภีร์เดิม ที่ซึ่งประชาชาติต่างๆ นอกเหนือจากอิสราเอลอยู่ภายใต้การควบคุมครอบครองของพวกพระในลำดับรอง สิ่งที่เกิดขึ้นในวันเทศกาลเพ็นเทคอสต์เป็นแผนการรบเพื่อนำพระกิตติคุณของพระเยซูแทรกซึมเข้าไปในทุกชาติที่พระเจ้าทรงตัดทิ้งที่หอบาเบล ซึ่งเป็นยุทธศาสตร์โบราณสำหรับสงครามฝ่ายวิญญาณ

วันเทศกาลเพ็นเทคอสต์

สิ่งที่กำลังเกิดขึ้นในวันเทศกาลเพ็นเทคอสต์ซึ่งพรรณนาไว้ในกิจการบทที่ 2 นั้นไม่ธรรมดาอย่างแน่นอน นั่นคือ

เมื่อวันเทศกาลเพ็นเทคอสต์มาถึง พวกสาวกรวมตัวอยู่ในสถานที่แห่งเดียวกัน ในทันใดนั้นมีเสียงมาจากฟ้าเหมือนเสียงพายุแรงกล้าดังก้องทั่วตึกที่เขานั่งอยู่นั้น และพวกเขาเห็นบางสิ่งที่คล้ายเปลวไฟลักษณะเหมือนลิ้นแผ่กระจายอยู่บนตัวพวกเขาทุกคน พวกเขาทั้งหมดก็เต็มเปี่ยมด้วยพระวิญญาณบริสุทธิ์ จึงเริ่มต้นพูดภาษาอื่นๆ ตามที่พระวิญญาณทรงให้พูด มีพวกยิวมาจากทุกประเทศทั่วใต้ฟ้าซึ่งเป็นผู้เกรงกลัวพระเจ้า มาอยู่ในกรุงเยรูซาเล็ม เมื่อมีเสียงอย่างนั้นเขาทั้งหลายจึงพากันมา และฉงนสนเท่ห์เพราะต่างคนต่างได้ยินพวกเขาพูดภาษาของตัว เขาทั้งหลายจึงแปลกใจและอัศจรรย์ใจพูดว่า “นี่แน่ะ คนทั้งหลายที่พูดอยู่นี้เป็นชาวกาลิลีทุกคนไม่ใช่หรือ? ทำไมเราทุกคนถึงได้ยินพวกเขาพูดภาษาของบ้านเกิดเมืองนอนของเรา? (กิจการฯ 2:1–8, ฉบับ LEB)

บางสิ่งที่นำเราเข้าสู่โลกทัศน์เหนือธรรมชาติของพระคัมภีร์เดิมในตอนที่ไม่ธรรมดานั้น ไม่ชัดเจนในบทแปลภาษาอังกฤษ “ลมพายุแรงกล้า” ที่เกี่ยวพันกับการเสด็จมาของพระวิญญาณบริสุทธิ์นั้นเป็นคำอธิบายที่คุ้นเคยของการสถิตอยู่ของพระเจ้าซึ่งปรากฏในพระคัมภีร์เดิม (2 พงศ์กษัตริย์ 2:1, 11; โยบ 38:1; 40:6) และไฟก็เป็นคำอธิบายอันคุ้นเคยถึงพระเจ้าเช่นกัน (เอเสเคียล 1:4; อิสยาห์ 6:4, 6; ดาเนียล 7:9; อพยพ 3:2; 19:18; 20:18)

เป็นการชัดแจ้งจากการอ้างอิงเหล่านั้นที่ว่าพระเจ้าสถิตอยู่กับเหตุการณ์นั้นและทรงอยู่เบื้องหลังสิ่งที่กำลังเกิดขึ้น พระประสงค์ของพระองค์คือการเปิดตัวการรณรงค์เพื่อจะนำประชาชาติต่างๆ คืนมาจากพวกพระในระดับรองที่พระองค์ทรงมอบหมายให้ครอบครองประชาชาติเหล่านี้ (เฉลยธรรมบัญญัติ 4:19–20; 32:8–9) แต่กลับกลายเป็นศัตรูของพระองค์ (สดุดีบทที่ 82)

เครื่องมือของพระเจ้าในการทำสิ่งนั้นคือคำพูดของพวกสาวก – นั่นคือภาพเปรียบเทียบของลิ้นหรือภาษาต่างๆ พระเจ้าทรงทำให้พวกสาวกชาวยิวของพระเยซูสามารถพูดกับชาวยิวที่เหลือซึ่งมาชุมนุมกันในวันเทศกาลเพ็นเทคอสต์ได้ ผู้ซึ่งอาศัยอยู่ในชาติต่างๆ *ทั้งมวล*ที่อยู่ภายใต้การควบคุมครอบครองของบรรดาพระที่เป็นปรปักษ์ เมื่อพวกเขาได้ยินพระกิตติคุณและเชื่อ พวกเขาก็จะกลับไปยังประเทศของตนและบอกคนอื่นๆ เกี่ยวกับพระเยซู

เพ็นเทคอสต์กับหอบาเบล

เหตุการณ์ที่หอบาเบลเป็นสิ่งที่ก่อให้เกิดการตัดสินพระทัยของพระเจ้าที่จะทำให้ประชาชาติต่างๆ กระจัดกระจายไป และนำพวกเขาไปอยู่ภายใต้สิทธิอำนาจของพระอื่นๆ (เฉลยธรรมบัญญัติ 4:19–20; 32:8–9) ในแวบแรกที่เห็น ดูเหมือนจะไม่มีความสัมพันธ์กันมากนักระหว่างเหตุการณ์นั้นกับสิ่งที่เกิดขึ้นในกิจการ บทที่ 2 แต่ในภาษาดั้งเดิม มีความเกี่ยวข้องสัมพันธ์อย่างชัดเจนระหว่างทั้งสองเหตุการณ์

สองเรื่องสำคัญที่บันทึกในกิจการ บทที่ 2 เชื่อมโยงเหตุการณ์สำคัญเหล่านี้กับหอบาเบล อย่างแรกเลย เปลวไฟสัณฐานเหมือนลิ้นถูกอธิบายว่า “ถูกแบ่งแยกหรือแผ่กระจาย” และสอง ฝูงชนซึ่งประกอบด้วยคนยิวจากทุกประชาชาติ ถูกกล่าวว่า “ฉงนสนเท่ห์หรือสับสน” ในภาษาอังกฤษ นั่นอาจดูไม่น่าเชื่ออย่างที่สุด ลูกาเขียนเป็นภาษากรีก และถ้อยคำภาษากรีกที่เขาใช้เขียนตรงนี้ที่แปลว่า “ถูกแบ่งแยก” และ “ความสับสน” นั้นมาจาก ปฐมกาล 11:7 และ เฉลยธรรมบัญญัติ 32:8 ซึ่งพระคำทั้งสองข้อนั้นอธิบายถึงการแบ่งแยกเป็นภาษาและชาติต่างๆ ที่หอบาเบลและความสับสนที่เป็นผลตามมา

ลูกาซึ่งเป็นผู้ประพันธ์หนังสือกิจการเป็นคนนอกศาสนา เขาอ่านภาษากรีกได้เท่านั้น ดังนั้น เขากำลังใช้พระคัมภีร์เดิมที่แปลเป็นภาษากรีกและเป็นที่รู้จักกันอย่างกว้างขวางในตอนนั้น (และก็ตอนนี้ด้วย) ที่ชื่อ เซปทัวจินต์ (Septuagint) ซึ่งเป็นพระคัมภีร์เดิมของคริสตจักรยุคแรก เพราะมีเพียงไม่กี่คนที่สามารถอ่านภาษาฮีบรูได้ ลูกากำลังคิดเกี่ยวกับเหตุการณ์ที่หอบาเบลตอนเขาเขียนกิจการบทที่ 2

แต่ทำไมจึงมีความเกี่ยวข้องกัน? ให้คิดเกี่ยวกับสิ่งที่เกิดขึ้นในวันเทศกาลเพ็นเทคอสต์ พระวิญญาณเสด็จลงมาในฐานะพระเจ้าบ่อยครั้งมากในพระคัมภีร์เดิม พร้อมด้วยพายุแรงกล้าและเปลวไฟ ความสับสนของการมีภาษามากมาย (อันเป็นผลมาจากเหตุการณ์ที่หอบาเบล) ถูกกำจัดไปเมื่อเปลวไฟสัณฐานเหมือนลิ้นทำให้พวกสาวกพูดภาษาต่างๆ ของคนยิวที่มาจากทั่วโลกได้ ซึ่งมารวมตัวกันในกรุงเยรูซาเลมเพื่อการเฉลิมฉลองนั้น มีสามพันคนเชื่อข่าวสารเกี่ยวกับพระเยซู (กิจการฯ 2:41)

ผู้เชื่อใหม่เหล่านั้นที่อ้าแขนรับพระเยซูเป็นพระเมสสิยาห์จะนำข่าวสารนั้นกลับไปยังบ้านเกิดเมืองนอนของตน ซึ่งเป็นชาติต่างๆ ที่ถูกทำให้กระจัดกระจายที่หอบาเบล ย้อนกลับไปยัง ปฐมกาล บทที่ 11 พระเจ้าได้ทรงละทิ้งประชาชาติต่างๆ ของมนุษย์ และภายหลังจากนั้นในทันทีซึ่งบันทึกอยู่ในปฐมกาล บทที่ 12 พระองค์ก็ทรงเรียกอับราฮัมให้จัดตั้งและสร้างชนชาติและประชากรใหม่ของพระองค์ขึ้นมา ตอนนี้พระองค์กำลังทรงรวบรวมผู้คนจากชาติทั้งมวลเหล่านั้นที่พระองค์ได้ทรงละทิ้ง และนำพวกเขากลับเข้าสู่ครอบครัวผู้เชื่อของพระองค์พร้อมๆ กับผู้เชื่อชาวยิวที่สืบเชื้อสายมาจากอับราฮัม ไม่ช้าก็เร็วที่อาณาจักรของพระเจ้าจะแผ่ขยายไปเหนืออาณาจักรต่างๆ ของบรรดาพระที่เป็นปรปักษ์

ส่วนที่เหลือเชื่อของสิ่งทั้งหมดนี้คือรายชื่อประชาชาติต่างๆ ที่บันทึกไว้ในกิจการฯ บทที่ 2 และการนำเสนอรายชื่อเหล่านั้นเรียงตามลำดับ ถ้าคุณมองหาประเทศเหล่านี้บนแผนที่ คุณจะต้องมองจากทางตะวันออก ที่ซึ่งคนยิวได้ถูกเนรเทศในตอนท้ายของพระคัมภีร์เดิม (ไปอยู่) ในบาบิโลเนียและเปอร์เซีย โดยไปทางตะวันตกสุดอันเป็นที่รู้จักกันในสมัยนั้น รายชื่อเหล่านี้ครอบคลุมระยะทางและขอบเขตเดียวกับของประเทศต่างๆ ที่ระบุชื่อไว้ในปฐมกาล บทที่ 10 อันเป็นประเทศที่ถูกนำไปอยู่ในครอบครองของพวกพระในระดับรอง

เราไม่ได้ต่อสู้กับเนื้อและเลือด

เนื้อหาส่วนใหญ่ในหนังสือกิจการฯ เป็นเรื่องเกี่ยวกับการเดินทางเผยแพร่ศาสนาของเปาโล เขาเป็นอัครทูตต่อคนนอกศาสนา...เป็นผู้ที่ถูกส่งจากพระเจ้าแต่เริ่มแรกให้ตั้งคริสตจักรในชาติต่างๆ นอกประเทศอิสราเอล การเดินทางและเหตุการณ์ในชีวิตของเปาโล เช่นการถูกพวกโรมันจับกุมตัวนั้น ทำให้เขาต้องเดินทางไปทางตะวันตก

ในจดหมายฝากหลายฉบับของเขาที่บรรจุอยู่ในพระคัมภีร์ใหม่นั้น เปาโลมักพูดเกี่ยวกับเจ้าแห่งอำนาจฝ่ายวิญญาณที่ต่อต้านงานรับใช้และเผยแพร่พระกิตติคุณของเขา คำศัพท์ที่เขาใช้สำหรับพวกสิ่งชั่วร้ายที่เขาได้ล่วงล้ำอาณาจักรของพวกมันในภายหลังวันเทศกาลเพ็นเทคอสต์นั้น แสดงให้เห็นว่าเขาเข้าใจภูมิศาสตร์จักรวาลของพระคัมภีร์เดิม คุณสังเกตเห็นเส้นด้ายแห่งแนวคิดที่คล้ายคลึงกันซึ่งวิ่งผ่านคำศัพท์เฉพาะของเปาโล (ซึ่งดึงมาจากพระคัมภีร์ฉบับ ESV) สำหรับบรรดาเจ้าแห่งความมืดหรือไม่?

• พวกภูตผีที่ปกครอง/พวกภูตผีที่ครอบครอง (เอเฟซัส 1:20–21; 6:12; โคโลสี 2:15)

• พวกภูตผีที่มีอำนาจ (เอเฟซัส 1:20–21; 3:10; 6:12; โคโลสี 2:15; 1 โครินธ์ 2:6)

• พวกวิญญาณที่มีฤทธิ์เดช (เอเฟซัส 1:20–21; 3:10)

• พวกภูตผีที่ครอบครองและควบคุม (โคโลสี 1:16)

• พวกภูตผีที่ปกครอง (เอเฟซัส 1:20–21; 1 โครินธ์ 8:5)

• บัลลังก์แห่งพวกภูตผี (โคโลสี 1:16)

คำเหล่านี้แสดงถึง*การควบคุมทางภูมิศาสตร์* ในความเป็นจริงแล้ว คำศัพท์ที่เหมือนกันเหล่านี้ถูกใช้ในพระคัมภีร์ใหม่และในวรรณกรรมกรีกอื่นๆ ที่เกี่ยวกับมนุษย์ผู้กุมอำนาจทางการเมือง ภาษาของเปาโลเป็นภาษาด้านสิทธิอำนาจแห่งอาณาเขต ซึ่งสะท้อนถึงวิธีที่พระคัมภีร์เดิมพรรณนาความสัมพันธ์ระหว่างโลกฝ่ายวิญญาณกับโลกของมนุษย์ นั่นคือบรรดาชาติต่างๆ ที่พระเจ้าทรงละทิ้งนั้นอยู่ภายใต้การควบคุมครอบครองของสิ่งมีชีวิตฝ่ายวิญญาณที่เป็นปรปักษ์กับพระองค์และประชากรของพระองค์

“ข้าพเจ้าจะไปสเปน”

หนังสือกิจการฯ จบลงด้วยการที่เปาโลเดินทางไปกรุงโรม เปาโลเป็นนักโทษ และเขาก็กำลังจะไปยังกรุงโรมเพื่อเหตุผลสองประการ คือ เพื่อขออุทธรณ์ต่อซีซาร์ และเพื่อเผยแพร่พระกิตติคุณ แต่เปาโลรู้ว่าการนำชาติต่างๆ ที่อยู่ภายใต้ (การครอบครอง) ของพวกพระที่เป็นปรปักษ์กลับคืนมานั้น เขาต้องไปให้ถึงที่สุดปลายโลกซึ่งเป็นที่รู้จักกันในตอนนั้น ในสมัยพระคัมภีร์เดิม สถานที่นั้นถูกเรียกว่าทาร์ชิช ในสมัยเปาโล มันถูกเรียกว่าสเปน เปาโลต้องไปยังสเปนเพื่อทำพันธกิจของเขาให้สำเร็จ ถ้อยคำของเขาที่มีต่อชาวโรมันก่อนถูกคุมขังทำให้เรารู้ว่าเขาตั้งใจเต็มที่ที่จะไปยังสเปน นั่นคือไปยังทิศตะวันตกสุดของโลกในยุคสมัยของเขา เพื่อนำทุกประชาชาติกลับคืนมาให้พระเยซู นั่นคือ

ข้าพเจ้าหวังว่าจะได้พบท่านขณะที่ไปตามทางนั้น และเมื่ออิ่มใจอยู่กับท่านทั้งหลายบ้างแล้ว...เมื่อข้าพเจ้าไปส่งเงินเรี่ยไรแก่พวกเขาเสร็จเรียบร้อยแล้ว ก็จะเดินทางไปประเทศสเปนโดยแวะเยี่ยมท่านตามทาง (โรม 15:24, 28)

เปาโลได้รับแรงกระตุ้นโดยตระหนักว่าแผนการของพระเจ้าเพื่อฟื้นฟูอาณาจักรของพระองค์ได้เริ่มต้นดำเนินการในช่วงชีวิตของเขาเอง เขาเชื่อว่าเมื่อ “พวกต่างชาติได้เข้ามาครบจำนวน” แล้ว “อิสราเอลทั้งชาติก็จะได้รับความรอด” (โรม 11:25–26) เขาคิดว่าเขาต้องทำสิ่งที่เริ่มต้นในวันเทศกาลเพ็นเทคอสต์ให้สำเร็จ

ทำไมสิ่งนี้จึงสำคัญ

เปาโลมีมุมมองที่เหนือธรรมชาติต่อชีวิตของเขาเอง เขามองตัวเองว่าเป็นเครื่องมือของพระเจ้า และเขาก็เป็นเช่นนั้น แต่ผู้เชื่อใหม่คนอื่นๆ ทั้งหมดที่ไม่ถูกเอ่ยนามก็เป็นเครื่องมือของพระเจ้าเช่นกัน ผู้ซึ่งภายหลังเทศกาลวันเพ็นเทคอสต์แล้ว ก็เดินทางไปก่อนหน้าเปาโล...จากกรุงเยรูซาเล็มเพื่อไปแทรกซึมที่มั่นของภูตผีปีศาจในที่ที่พวกเขาอาศัยอยู่

และเราก็เป็นเช่นนั้นด้วย

ถ้า*เรา*เป็นเครื่องมือของพระเจ้าในแบบเดียวกับที่*เปาโล*เป็นเครื่องมือของพระเจ้า เช่นนั้นแล้ว ทำไมเขาจึงมีอิทธิพลและประสิทธิผลมากกว่า (เรา) มาก? ความแตกต่างอย่างหนึ่งคือว่าเปาโล*เข้าใจ*จุดหมายและความหมายแห่งชีวิตของเขา เขา*เชื่อ*ว่าพวกภูตผีที่มีฤทธิ์เดชที่ได้ควบคุมครอบครองโลกนี้มีอยู่จริง และก็เชื่อว่าฤทธิ์อำนาจที่หนุนหลังและอยู่ภายในตัวเขานั้นยิ่งใหญ่กว่า

คุณเชื่อสิ่งเหล่านั้นหรือไม่? พระคัมภีร์นำเสนอสิ่งเหล่านี้ในฐานะข้อเท็จจริงที่รู้จักกัน และนั่นเป็นวิธีที่เปาโลปฏิบัติต่อสิ่งเหล่านี้ในชีวิตของเขา

เปาโลไม่รู้ว่าความจริงแล้วโลกนั้นกว้างใหญ่เพียงใด เขาไม่รู้เกี่ยวกับทวีปอเมริกาเหนือ ทวีปอเมริกาใต้ ประเทศจีน, อินเดีย, นอร์เวย์, ออสเตรเลีย, ไอซ์แลนด์ และสถานที่อื่นๆ อีกมากมาย แต่พระเจ้าทรงรู้ พระเจ้าทรงรู้ว่างานแห่งการเผยแพร่พระกิตติคุณไปทั่วโลกในที่สุดจะยิ่งใหญ่กว่าที่เปาโลสามารถเข้าใจได้มาก พระเจ้าทรงรู้ว่าคนอื่นๆ จะต้องทำตามเป้าหมายของเปาโลสำหรับตัวพวกเขาเอง ถ้าต้องประกาศพระกิตติคุณไปยังทุกส่วนของโลก ถ้าเราไม่พยายามกระตือรือร้นทำงานนี้ให้เสร็จ เราก็จะไม่ได้ทำสิ่งที่เรามาอยู่บนโลกนี้เพื่อทำ ถ้าเราต้องการพระเจ้าเพียงเพื่อพระองค์จะเสด็จมาสนองความต้องการของเราเท่านั้น เช่นนั้นแล้ว เราก็เป็นเหมือนผู้คนที่หอบาเบล มากกว่าเป็นเหมือนพระเยซู พวกสาวกสิบสองคน และเปาโล

ความหมายโดยนัยอีกอย่างหนึ่งของพระคัมภีร์ในตอนเหล่านี้ที่เราได้สำรวจ คือว่าแนวคิดแห่งที่มั่นของปีศาจนั้นเป็นไปตามหลักพระคัมภีร์ เราไม่ได้รับคำอธิบายอย่างสมบูรณ์ในเรื่องเขตแดนหรืออาณาเขตพื้นที่ของพวกภูตผีปีศาจ หรือแม้แต่การจัดลำดับขั้นฝ่ายวิญญาณสำหรับฝ่ายชั่วร้าย อย่างไรก็ตาม เรา*ได้รับ*การบอกเล่าว่าภูตผีที่มีฤทธิ์เดชซึ่งมองไม่เห็นเหล่านั้นมองโลกว่าเป็นอาณาจักรของพวกมัน เราได้รับการบอกว่าพวกภูตผีเหล่านั้นต่อต้านอาณาจักรของพระเจ้า และไม่ต้องการให้ผู้คนเป็นส่วนหนึ่งของแผนการของพระเจ้าเพื่อเผยแพร่การปกครองอันประเสริฐของพระองค์ไปทุกหนแห่ง นั่นหมายความว่าเราควรจะ*คาดหวัง* การถูกต่อต้านขัดขวางที่เราไม่สามารถอธิบายได้ด้วยหลักฐานเชิงประจักษ์หรือเชิงตรรกะ และเราก็ไม่อาจทำให้มันพ่ายแพ้ได้ด้วยตัวเราเอง พระเจ้าได้ประทานพระวิญญาณและตัวแทนที่มองไม่เห็นของพระองค์เองมาช่วยเราในการทำให้พันธกิจนี้เดินหน้าต่อไป (1 โครินธ์ 3:16; 6:19; ฮีบรู 1:13; 1 ยอห์น 4:4)

คำถามจริงๆ ที่ต้องถามตัวเราเองคือว่า ชีวิตของเราจะเป็นอย่างไรถ้าเราตื่นขึ้นมาในแต่ละวันด้วยมุมมองของโลกและอิทธิพลต่างๆ ที่เหนือธรรมชาติของมัน ซึ่งเหมือนกับมุมมองของเปาโล? ถ้าหากว่าในแต่ละวัน ชีวิตของเราถูกจัดวางไว้รอบๆ ความรู้ถึงสถานะของเราเองว่าเป็นส่วนหนึ่งของครอบครัวของพระเจ้า โดยถูกมอบหมายให้ทำการปลดปล่อยพี่น้องของเราจากความมืด? ถ้าเพียงแต่เราดำเนินชีวิตอยู่อย่างตั้งใจ ด้วยรู้ว่าการตัดสินใจแต่ละอย่างที่เราทำและคำพูดแต่ละคำที่เราพูดนั้นไม่ได้ไร้จุดประสงค์? ถ้าเราเพียงแต่จะเชื่อว่าสายลับที่มองไม่เห็นซึ่งอยู่รอบๆ ตัวเรานั้นใช้การตัดสินใจของเรา การกระทำของเรา และคำพูดของเราเพื่อโน้มน้าวชักจูงคนอื่นๆ ไม่ว่าจะในทางดีหรือไม่ดี ไม่ว่าเราจะเห็นหรือรู้จักพวกเขาหรือไม่ก็ตาม? งานของเรา รายได้ของเรา ความสามารถพิเศษของเรา หรือแม้แต่ปัญหาของเรานั้นไม่สำคัญเลย เมื่อเรารู้ว่า*จริงๆ* แล้วเราเป็นใคร และจะเป็นผู้ใด และทำไมเราจึงมาอยู่ที่นี่ เราไม่สามารถมองเห็นโลกที่เหนือธรรมชาติได้ และเราก็ไม่สามารถมองเห็นโลกที่มีขนาดเล็กมากจนต้องส่องด้วยกล้องจุลทรรศน์ได้ แต่เราก็ไม่อาจแยกออกจากโลกทั้งสองได้

พวกผู้เชื่อในยุคต้นคิดแบบนี้ ดังที่เราจะดูกันในบทต่อไป พวกเขาเชื่อว่าโลกรอบตัวพวกเขาถูกทำให้ตกเป็นทาสความชั่วร้ายที่วันหนึ่งจะพ่ายแพ้ ทั้งๆ ที่ในความจริงคือว่าการต่อสู้นั้นคือการที่พวกเขาต่อสู้กับโลกที่เป็นปรปักษ์และกับพวกภูตผีที่มีฤทธิ์เดชของโลกอย่างแท้จริง แต่พวกเขาก็ผลิตสิ่งที่เป็นสากลซึ่งเราเรียกว่าศาสนาคริสต์อย่างเงียบๆ โดยมีพระเจ้ากับตัวแทนของพระองค์ที่มองไม่เห็นทำงานกับพวกเขา พวกเขา*เชื่อ*ว่าความขัดแย้งฝ่ายวิญญาณนั้นเป็นเรื่องจริง และว่าในที่สุดแล้ว พวกเขาไม่อาจพ่ายแพ้ได้ พวกเราเป็นหลักฐานยืนยันที่มีชีวิตว่าพวกเขาไม่แพ้

บทที่**สิบสี่**

ไม่ได้เป็นของโลกนี้

ในคำอธิษฐานอันเป็นที่รู้จักกันดีของพระเยซูในสวนเกทเสมนีก่อนที่พระองค์จะถูกจับไปดำเนินคดีนั้น พระองค์ตรัสถึงสาวกของพระองค์ว่า “พวกเขาไม่ใช่ของโลก เหมือนอย่างที่ข้าพระองค์ไม่ใช่ของโลก” (ยอห์น 17:16) แน่นอนว่าพวกผู้เชื่ออยู่*ใน*โลก โดยพระเจ้าได้มอบหมายเป็นพิเศษให้พวกเขานำพระกิตติคุณไปยังทุกชาติ (มัทธิว 28:19–20) แต่พวกเขาไม่ได้เป็น*ของ*โลก คำพูดที่ดูขัดแย้งกันนี้ นั่นคืออยู่ในโลกแต่ไม่ได้เป็นของโลก ถูกสื่อสารต่อคริสเตียนยุคต้นในวิธีการที่น่าจดจำมากมาย

พื้นที่ศักดิ์สิทธิ์ พื้นดินบริสุทธิ์ และการสถิตของพระเจ้า

ในบทที่ 8 เราพูดเกี่ยวกับแนวคิดของพื้นที่ศักดิ์สิทธิ์ สำหรับคนอิสราเอลในสมัยพระคัมภีร์เดิมนั้น พระเจ้าทรง*แปลกแตกต่าง*อย่างสมบูรณ์ พื้นที่ที่พระองค์สถิตอยู่ถูกแยกต่างหากจากพื้นที่อื่นๆ ทั้งหมด นั่นไม่ใช่การปฏิเสธการทรงอยู่ทุกหนแห่งของพระเจ้า นั่นคือในทุกสถานที่และทุกเวลา แต่เป็นวิธีหนึ่งในการทำเครื่องหมายอาณาเขตซึ่งพระองค์ทรงเลือกไว้พบปะกับประชากรของพระองค์ นั่นเป็นจุดประสงค์หนึ่งของการมีพลับพลาที่ประทับกับพระวิหาร แนวคิดในเรื่องพื้นที่ศักดิ์สิทธิ์ไม่เพียงแต่เป็นการชี้แจงเหตุผลสำหรับ (การมี) กฎบัญญัติและพิธีกรรมมากมายของอิสราเอลเท่านั้น แต่มันยังสนับสนุนความคิดเรื่องภูมิศาสตร์จักรวาลอีกด้วย อันเป็นวิธีที่โลกนี้ถูกแบ่งแยกระหว่างพวกพระในระดับรองกับพระเจ้าองค์สูงสุดผู้ทรงเป็นพระเจ้าของอิสราเอล

แนวคิดเรื่องพื้นที่ศักดิ์สิทธิ์ถูกนำเข้าสู่พระคัมภีร์ใหม่ในลักษณะที่น่าทึ่ง สิ่งที่เราต้องถามคือว่า “ตอนนี้พระเจ้าสถิตอยู่ที่ไหน?” ขณะที่พระเจ้าทรงอยู่ทุกหนแห่ง พระองค์ก็สถิตอยู่เป็นพิเศษ*ภายในผู้เชื่อแต่ละคน* เชื่อหรือไม่ว่า*คุณ*เป็นพื้นที่ศักดิ์สิทธิ์ เปาโลเขียนไว้อย่างชัดเจนยิ่งว่า “ร่างกายของท่านเป็นวิหารของพระวิญญาณบริสุทธิ์” (1 โครินธ์ 6:19)

เป็นความจริงเช่นเดียวกับเรื่องพื้นที่ที่พวกผู้เชื่อมารวมตัวกันเป็นกลุ่ม ตอนที่เปาโลเขียนถึงคริสตจักรที่เมืองโครินธ์ เขาบอกพวกนั้นโดยรวมว่า “พวกท่านเป็นวิหารของพระเจ้า” (1 โครินธ์ 3:16) เขาบอกผู้เชื่อชาวเอเฟซัสว่าพวกเขาเป็น “ครอบครัวของพระเจ้า…วิหารอันบริสุทธิ์ในองค์พระผู้เป็นเจ้า ในพระองค์นั้น พวกท่านก็กำลังถูกก่อร่างสร้างขึ้นด้วยกันให้เป็นที่สถิตของพระเจ้าโดยพระวิญญาณ” (เอเฟซัส 2:19, 21–22)

ความหมายโดยนัยเหล่านั้นน่าตกใจ พวกเราส่วนมากคุ้นเคยกับคำตรัสของพระเยซูที่ว่า “มีสองสามคนประชุมกันที่ไหนในนามของเรา เราจะอยู่ท่ามกลางพวกเขาที่นั่น” (มัทธิว 18:20, ฉบับ LEB) แต่เมื่อพิจารณาในบริบทของแนวคิดเรื่องพื้นที่ศักดิ์สิทธิ์ในพระคัมภีร์เดิมแล้ว คำตรัสนั้นหมายถึงว่าที่ใดก็ตามที่พวกผู้เชื่อรวมตัวกัน พื้นที่ฝ่ายวิญญาณที่พวกเขาครอบครองอยู่นั้นได้รับการชำระให้บริสุทธิ์ศักดิ์สิทธิ์ในท่ามกลางเจ้าแห่งความมืด

สถานที่ประทับซึ่งพระยาห์เวห์ได้ทรงเลือกเป็นที่สุดท้ายในพระคัมภีร์เดิมคืออิสราเอล ซึ่งก็คือพระวิหารในกรุงเยรูซาเล็ม อิสราเอลกลายเป็นพื้นที่ศักดิ์สิทธิ์เพราะเป็นที่ที่พระเจ้าสถิตอยู่ แต่พื้นที่ศักดิ์สิทธิ์นั้นถูกคุกคามจากประชาชาติต่างๆ ที่อยู่รายล้อมและจากพวกพระที่เป็นปรปักษ์ในชาติเหล่านั้น ในวิธีเดียวกันนั้น ผู้เชื่อในทุกวันนี้ก็อยู่ในสงครามฝ่ายวิญญาณ ตอนนี้เราเป็นพระวิหารของพระเจ้า ซึ่งเป็นสถานที่พิเศษที่พระวิญญาณของพระเจ้าสถิตอยู่ เป็นสถานที่ของความสว่างแห่งการสถิตของพระองค์ และเราก็ถูกทำให้กระจัดกระจายไปทั่วโลกโดยตกเป็นทาสของบรรดาเจ้าแห่งความมืด

ถูกส่งมอบให้กับซาตาน

แนวคิดนี้ถูกอธิบายไว้อย่างดีโดยทรรศนะของเปาโลที่มีต่อการชำระคริสตจักรท้องถิ่นให้บริสุทธิ์ ทุกกลุ่มของผู้เชื่อเป็นพื้นที่ศักดิ์สิทธิ์ จึงไม่ใช่สถานที่สำหรับความบาปที่ไม่กลับใจ

ในบทที่ 8 เราพิจารณาดูวิธีที่ค่ายพักของอิสราเอลจัดการกับความบาปเพื่อรักษาความบริสุทธิ์ศักดิ์สิทธิ์ไว้ ค่ายพักนี้เป็นพื้นที่ศักดิ์สิทธิ์ เราพูดเกี่ยวกับวันลบมลทิน (เลวีนิติ 16) ซึ่งเป็นวันที่ความบาปของอิสราเอลถูกทำพิธีกรรมถ่ายโอนไปยังแพะตัวหนึ่ง นั่นคือแพะ “สำหรับอาซาเซล” (เลวีนิติ 16:8,10) ซึ่งเป็นภูตผีปีศาจที่คิดกันว่าอาศัยอยู่ในถิ่นทุรกันดาร คนอิสราเอลส่งแพะตัวนี้ออกไปยังถิ่นทุรกันดารเพื่อนำความบาปของพวกเขาออกไป การกระทำนั้นเป็นสัญลักษณ์แห่งการส่งความบาปต่างๆ ของผู้คนออกไปไว้ในที่ของมัน นั่นคือไปไว้ในถิ่นทุรกันดารซึ่งเป็นสถานที่แห่งความมืดมิดฝ่ายวิญญาณ

เปาโลให้ชาวโครินธ์จัดการกับความบาปด้วยวิธีเดียวกัน นั่นคือส่งมันไปไว้ในที่ของมัน เปาโลเขียนถึงชาวโครินธ์ไว้ใน 1 โครินธ์ บทที่ 5 ซึ่งเกี่ยวกับชายคนหนึ่งที่ทำผิดศีลธรรมทางเพศผู้ต้องกลับใจใหม่ เปาโลสั่งว่า “จงมอบชายคนนี้ให้ซาตาน” (1 โครินธ์ 5:5, ฉบับ GNT) เหตุผลนั้นชัดเจน นั่นคือความบาปจะอยู่ในพื้นที่ศักดิ์สิทธิ์ไม่ได้ ผู้เชื่อต้องขับผู้เชื่อที่ไม่กลับใจให้ออกไปจากคริสตจักร (1 โครินธ์ 5:9–13) การถูกขับออกจากโบสถ์ก็คือการถูกผลักเข้าไปอยู่ในอาณาจักรของซาตาน...กลับออกไปอยู่ในโลก

ผลลัพธ์ที่เปาโลหวังว่าชายผู้ไม่กลับใจคนนั้นจะได้รับคือการ “ทำลายเนื้อหนัง เพื่อจิตวิญญาณของเขาจะได้รับความรอด ในวันขององค์พระผู้เป็นเจ้า” (1 โครินธ์ 5:5) (การอ้างอิง ณ ที่นี้ไม่ได้หมายถึงการตายฝ่ายร่างกาย แต่หมายถึงการตายของตัณหาฝ่ายเนื้อหนังที่ทำให้ชายคนนี้ติดบ่วงอยู่ [กาลาเทีย 5:24; 1 โครินธ์ 11:32–33])

การบัพติศมาในฐานะเป็นสงครามฝ่ายวิญญาณ

เปโตรยืนหยัดอยู่ในประเด็นนี้เหมือนอย่างที่เปาโลกระทำ นั่นคือพวกผู้เชื่อถูกทำให้ต้องต่อสู้กับบรรดาเจ้าแห่งความมืด การคิดของเขาเกี่ยวกับเรื่องสงครามตั้งอยู่บนพื้นฐานของพระคัมภีร์ที่แปลกประหลาดกว่าตอนหนึ่ง ซึ่งอยู่ในพระคัมภีร์ใหม่ นั่นคือ 1 เปโตร 3:14–22

แต่ถ้าพวกท่านต้องทนทุกข์ เพราะทำสิ่งถูกต้อง พวกท่านก็เป็นสุข อย่ากลัวการข่มขู่ของพวกเขา และอย่าวิตกไปเลย แต่ในใจของพวกท่าน จงเคารพนับถือพระคริสต์ว่าเป็นองค์พระผู้เป็นเจ้า จงเตรียมพร้อมเสมอ ที่จะอธิบายกับทุกคนที่ขอทราบเหตุผลเกี่ยวกับความหวังของพวกท่าน แต่จงตอบด้วยความสุภาพอ่อนโยนและด้วยความนับถือ จงมีมโนธรรมที่บริสุทธิ์ เพื่อเมื่อพวกท่านถูกใส่ร้าย คนที่กล่าวร้ายความประพฤติดีของพวกท่านในพระคริสต์จะต้องอับอาย เพราะว่าการทนทุกข์เพราะทำดี ถ้าเป็นพระประสงค์ของพระเจ้า ก็ดีกว่าการทนทุกข์เพราะทำชั่ว เพราะพระคริสต์ทรงทนทุกข์ครั้งเดียวเป็นพอเพราะบาป คือพระองค์ผู้ชอบธรรมเพื่อผู้ไม่ชอบธรรม เพื่อจะนำพวกท่านไปถึงพระเจ้า ฝ่ายกายพระองค์จึงสิ้นพระชนม์ แต่ฝ่ายจิตวิญญาณทรงคืนพระชนม์ และโดยทางวิญญาณ พระองค์ได้เสด็จไปบอกพวกวิญญาณที่ติดคุกอยู่ ซึ่งในสมัยก่อนไม่เชื่อฟังพระเจ้า คราวเมื่อพระเจ้าทรงอดทนรอคอยให้กลับใจในสมัยโนอาห์ ขณะที่ท่านกำลังต่อเรือใหญ่ ในเรือนั้นมีน้อยคน คือแปดชีวิตรอดผ่านน้ำ บัดนี้น้ำนั้นที่เล็งถึงพิธีบัพติศมาก็ช่วยพวกท่านให้รอดเช่นเดียวกัน ไม่ใช่เป็นการชำระมลทินทางกาย แต่เป็นการวิงวอนพระเจ้าเพื่อจะมีมโนธรรมที่ดี ความรอดนั้นมาโดยการคืนพระชนม์ของพระเยซูคริสต์ พระองค์เสด็จสู่สวรรค์ และประทับเบื้องขวาพระหัตถ์ของพระเจ้าแล้ว มีพวกทูตสวรรค์และพวกวิญญาณที่มีอำนาจ และพวกวิญญาณที่มีฤทธานุภาพอยู่ใต้บังคับของพระองค์ (ฉบับ LEB)

ผมแน่ใจว่าคุณสังเกตเห็นความแปลกประหลาดของพระคัมภีร์ตอนนี้ เรือใหญ่ โนอาห์ และวิญญาณที่ติดคุกอยู่นั้นเกี่ยวอะไรกับการบัพติศมา? และเนื้อหาเหล่านี้กล่าวไว้หรือไม่ว่าการบัพติศมาช่วยเราให้รอด?

สิ่งที่เปโตรกำลังทำอยู่ตรงนี้นั้นคล้ายคลึงกับบางสิ่งที่เปาโลทำในโรม บทที่ 5 เปาโลพูดเกี่ยวกับพระเยซูในพระคัมภีร์ตอนนั้น แต่ (ขณะที่พูดนั้น) ก็นึกถึงอาดัมด้วย ให้คิดถึงพระเยซูว่าอยู่ตรงกันข้ามกับอาดัม นั่นเป็นเหตุผลที่ว่าทำไมเปาโลถึงพูดสิ่งต่างๆ อย่างเช่น “เพราะคนคนเดียวที่ไม่เชื่อฟัง [อาดัม] อย่างไร คนจำนวนมากก็เป็นคนชอบธรรม เพราะพระองค์ผู้เดียวที่ได้ทรงเชื่อฟัง [พระเยซู] อย่างนั้น” (โรม 5:19) เปโตรคิดถึงเอโนค (มากกว่าอาดัม) อยู่ในใจตอนที่เขาเขียนเกี่ยวกับพระเยซูใน 1 เปโตร บทที่ 3 แต่สำหรับเปโตรแล้ว เอโนคกับพระเยซูไม่ได้อยู่ตรงข้ามกัน เอโนคทำหน้าที่เป็นอุปมาเปรียบเทียบสำหรับประเด็นที่เปโตรต้องการจะกล่าวเกี่ยวกับพระเยซู

คุณอาจสงสัยว่า “ประเด็นอะไรหรือ?” อย่างไรก็ตาม มีเพียงข้อพระคำไม่กี่ข้อเท่านั้นที่กล่าวเกี่ยวกับเอโนคไว้ในพระคัมภีร์เดิม (ปฐมกาล 5:18–24) ทุกสิ่งที่เราเรียนรู้ในข้อพระคำเหล่านั้นคือว่าเขามีชีวิตอยู่ก่อนเหตุการณ์น้ำท่วมโลกและว่า “เอโนคดำเนินกับพระเจ้าอย่างสัตย์ซื่อ แล้วก็หายไปเพราะพระเจ้าทรงรับเขาไป” (ปฐมกาล 5:24, ฉบับ NIV) ข้อพระคำเหล่านั้นจริงๆ แล้วไม่มีความเกี่ยวข้องใดๆ กับสิ่งที่เปโตรพูดไว้ใน 1 เปโตร บทที่ 3 ซึ่งเกี่ยวกับพระเยซูเลย

เพื่อจะเข้าใจว่าทำไมบางสิ่งที่เอโนคทำจึงทำให้เปโตรนึกถึงพระเยซู เราต้องเข้าใจว่าเปโตรอ่านเกี่ยวกับเอโนคในหนังสือภาษายิวที่ไม่ใช่พระคัมภีร์เดิม เปโตรคุ้นเคยกับหนังสือยิวโบราณเล่มหนึ่งเป็นพิเศษซึ่งได้กล่าวเกี่ยวกับเอโนคไว้มาก เดาได้ว่าหนังสือนั้นชื่อ 1 เอโนค หนังสือเล่มนั้นบรรจุรายละเอียดมากมายเกี่ยวกับสิ่งที่เกิดขึ้นในช่วงเวลาน้ำท่วมโลก โดยเฉพาะในฉากที่ปรากฏใน ปฐมกาล 6:1–4 ที่ซึ่งบรรดาบุตรของพระเจ้า (เอโนคเรียกพวกนี้ว่าผู้พิทักษ์) ได้มีลูก (มนุษย์ยักษ์เนฟิล) กับมนุษย์ผู้หญิง เมื่อทั้งเปโตรกับยูดาเขียนเกี่ยวกับพวกทูตสวรรค์ที่ทำบาปในสมัยโนอาห์ (2 เปโตร 2:4–5; ยูดา บทที่ 6) พวกเขาก็กำลังพูดเป็นนัยถึงแนวคิดใน 1 เอโนค ที่ไม่ได้เป็นส่วนหนึ่งของเรื่องราวน้ำท่วมโลกซึ่งบันทึกไว้ในพระคัมภีร์ ตัวอย่างเช่น เรื่องราวน้ำท่วมโลกที่บันทึกอยู่ในหนังสือปฐมกาล ไม่ได้กล่าวให้เรารู้เลยว่าพวกบุตรที่ศักดิ์สิทธิ์ของพระเจ้าถูกติดคุกอยู่ในดินแดนใต้พิภพของคนตายจนถึงสิ้นยุค แต่เรื่องนี้มีบันทึกไว้ในหนังสือ 1 เอโนค (1 เอโนค 6:1–4; 7:1–6; 10:4, 11–13)

บางสิ่งที่เกิดขึ้นต่อ “วิญญาณที่ติดคุกอยู่” เหล่านี้ในหนังสือ 1 เอโนคทำให้เปโตรมีความเข้าใจพระเยซูอย่างถ่องแท้ ในเรื่องราวที่บันทึกไว้ใน 1 เอโนคนั้น เอโนคฝันเห็นสถานที่ซึ่งวิญญาณที่ติดคุกอยู่ขอร้องเขาให้วิงวอนต่อพระเจ้าแทนพวกมัน อย่างไรก็ตาม เอโนคดำเนินกับพระเจ้า ดังนั้นจะมีใครดีไปกว่าเขาที่จะร้องทูลต่อพระเจ้าให้อภัยโทษและปล่อยพวกมันล่ะ? เอโนคทำตามคำร้องขอนั้นแต่ก็ได้รับข่าวร้าย คำตอบของพระเจ้านั้นเฉียบขาดชัดเจนคือ*ไม่* จากนั้นเอโนคก็ต้องนำคำตอบนี้ไปบอกพวกมัน เขาลงไปหาพวกวิญญาณที่ติดคุกอยู่ เขาบอกพวกมันว่าพวกมันยังต้องถูกตัดสินให้อยู่ในคุกต่อไป

เปโตรใช้เรื่องราวนั้นเป็นการอุปมาเปรียบเทียบสำหรับพระเยซู ประเด็นที่เขาต้องการทำให้เข้าใจคือว่าเมื่อพระเยซูสิ้นพระชนม์ พระองค์เสด็จลงไปยังเขตแดนคนตายและนำข่าวสารไปบอกพวกสิ่งศักดิ์สิทธิ์ที่ล้มลงซึ่งอยู่ที่นั่น เมื่อพวกมันเห็นพระเยซูเข้ามายังสถานที่แห่งคนตาย พวกมันก็คิดว่าเพื่อนๆ ปีศาจของพวกมันคงมีชัยและพวกมันก็จะได้ออกจากคุกในไม่ช้า แต่พระเยซูกลับตรัสบอกพวกมันว่าพวกมันจะไม่ได้เห็นพระองค์อีกนาน เพราะพระองค์จะฟื้นคืนพระชนม์อีกครั้ง ทั้งหมดนี้เป็นแผนการของพระเจ้า พวกมันไม่ได้มีชัยชนะ *พวกมันยังคงอยู่ภายใต้คำตัดสินพิพากษาเหมือนเดิม* นั่นเป็นเหตุผลว่าทำไมพระคัมภีร์ตอนที่แปลกประหลาดนี้จบลงอย่างนั้น โดยพระเยซู “เสด็จสู่สวรรค์” และประทับ “เบื้องขวาพระหัตถ์ของพระเจ้าแล้ว มีพวกทูตสวรรค์และพวกวิญญาณที่มีอำนาจ และพวกวิญญาณที่มีฤทธานุภาพอยู่ใต้บังคับของพระองค์” (1 เปโตร 3:22)

ทำไมเปโตรจึงนำสิ่งทั้งหมดนี้เข้ามาเกี่ยวพันกับการบัพติศมา ในความคิดของเปโตรนั้น การวายพระชนม์และฟื้นคืนพระชนม์ของพระเยซู ซึ่งถูกทำให้เสร็จสมบูรณ์ด้วยการประกาศต่อเจ้าแห่งภูตผีปีศาจถึงชัยชนะของพระองค์นั้น ถูกทำให้เป็นสัญลักษณ์ในการบัพติศมา การบัพติศมาเป็นสัญลักษณ์ของการสิ้นพระชนม์ การถูกฝัง และการฟื้นคืนพระชนม์ของพระเยซู (โรม 6:1–11)

สำหรับเปโตรแล้ว การบัพติศมา “สอดคล้อง” กับสิ่งทั้งหมดนี้ เพราะการบัพติศมาเป็น “การวิงวอนพระเจ้าเพื่อจะมีมโนธรรมที่ดี ความรอดนั้นมาโดยทางการคืนพระชนม์ของพระเยซูคริสต์” (1 เปโตร 3:21) คำภาษากรีกสำหรับ “วิงวอน” หมายถึงการให้คำมั่นสัญญา คำกรีกสำหรับ “มโนธรรม” บ่อยครั้งที่หมายถึงความสามารถในการแยกแยะผิดถูก แต่นั่นไม่ใช่ประเด็นตรงนี้ การรู้ความแตกต่างระหว่างสิ่งถูกกับสิ่งผิดไม่ได้มีความสัมพันธ์ที่พิเศษเฉพาะกับการสิ้นพระชนม์ การถูกฝัง และการฟื้นคืนพระชนม์ของพระเยซู ภาษากรีกคำนั้นยังสามารถเล็งไปยังการให้คำมั่นสัญญา และก็เป็นคำมั่นสัญญาที่ดีด้วย ไม่ใช่แบบไร้สาระ นั่นเป็นสิ่งที่เปโตรกำลังแนะไว้ใน 1 เปโตร บทที่ 3 โดยสาระสำคัญแล้ว *การบัพติศมาเป็นคำปฏิญาณแห่งความจงรักภักดีและเป็นสารไปถึงบรรดาเจ้าแห่งภูตผีปีศาจ* (พร้อมกับคนที่อยู่ที่นั้นด้วย) ว่าคุณอยู่ฝ่ายไหนในสงครามฝ่ายวิญญาณ คริสเตียนในอดีตเข้าใจสิ่งนี้ดีกว่าพวกเราในปัจจุบัน พิธีบัพติศมาของคริสตจักรในยุคแรกนั้นรวมการปฏิเสธและตัดขาดจากซาตาน*กับทูตสวรรค์ซึ่งเป็นพวกเดียวกับมัน*ไว้ด้วย ก็เนื่องจากพระคัมภีร์ตอนนี้

ทำไมสิ่งนี้จึงสำคัญ

อย่างแรกคือ ต้องเข้าใจว่าพวกผู้เชื่อเป็นพื้นที่ศักดิ์สิทธิ์ อันเป็นสถานที่ที่พระเจ้าสถิตอยู่...เป็นสง่าราศีของพระคัมภีร์เดิม แล้วพวกเราดำเนินชีวิตเป็นแบบนั้นหรือไม่? คนอิสราเอลกับพวกผู้เชื่อในสมัยของพระเยซูรู้สึกถึงความจำเป็นที่จะต้อง (ดำเนินชีวิต) แตกต่างจากพวกผู้ไม่เชื่ออยู่เสมอ เป้าหมายไม่ใช่การตั้งใจ (ทำตัว) แปลกประหลาดเพื่อว่าผู้ไม่เชื่อจะได้หลีกเลี่ยงการติดต่อสื่อสารด้วย อิสราเอลจะต้องเป็น “อาณาจักรแห่งปุโรหิต” และ “ชนชาติบริสุทธิ์” (อพยพ 19:6) การดำเนินชีวิตในแบบที่พระเจ้าทรงประสงค์ให้ลูกๆ ของพระองค์ดำเนินนั้น นำไปสู่ชีวิตที่อุดมสมบูรณ์ เกิดผล และมีความสุข คนอิสราเอลต้องดึงดูดผู้คนที่ตกเป็นทาสของพวกพระที่เป็นปรปักษ์ให้กลับสู่พระเจ้าองค์เที่ยงแท้

เมื่อโลกทัศน์ของเราถูกปรับให้เข้ากับแผนการของพระเจ้าเพื่อจะช่วยเหลือผู้คนจากทุกชาติให้รอด ด้วยการทำให้พวกเขาเป็นส่วนหนึ่งของครอบครัวของพระเจ้า เราก็ไม่ได้เป็นของโลกนี้ การเป็นของโลกนี้คือการหมกมุ่นอยู่ในความห่วงกังวลของโลกและดำเนินชีวิตไปตามนั้น ผู้ไม่เชื่อควรจะสามารถดูออกได้จากคำพูด พฤติกรรม จริยธรรม และทัศนคติของเราที่มีต่อผู้อื่นว่าเราไม่ได้เป็นคนชอบเยาะเย้ยถากถาง เห็นแก่ตัว หรือเกรี้ยวกราด และว่าเป้าหมายของเราไม่ใช่การนำหน้าหรือหลอกใช้ผู้คน เราไม่ควรจะมีชีวิตอยู่เพื่อทำให้ตัวเองพอใจ เราต้องทำตรงข้ามกับสิ่งเหล่านี้ ในอีกแง่หนึ่ง เราต้องดำเนินชีวิตเหมือนพระเยซู ผู้คนต้องการจะอยู่รอบๆ พระองค์*ก็เพราะ*พระองค์ไม่ทรงเหมือนคนอื่นๆ ส่วนมาก

อย่างที่สอง สิ่งที่เราทำในคริสตจักรของเราควรจะยกย่องพระเจ้าและพระเยซู ในสมัยพระคัมภีร์ การไปพลับพลาที่ประทับหรือพระวิหารสนับสนุนแนวคิดเกี่ยวกับความสมบูรณ์ดีเลิศของพระเจ้า ความแปลกแตกต่าง และความรักที่มีต่อลูกๆ ของพระองค์ สิ่งเหล่านั้นไปด้วยกันได้ ทำไมพระเจ้าผู้ไม่ทรงขาดแคลนสิ่งใดและเป็นใหญ่กว่าทุกสิ่ง ทรงต้องการครอบครัวมนุษย์? ทำไมพระเจ้าองค์นั้นทรงทำให้พระองค์เองยุ่งยากด้วยการสร้างครอบครัวใหม่ภายหลังการละทิ้งประชาชาติต่างๆ ที่หอบาเบล โดยส่งพวกเขาให้ไปอยู่ในความควบคุมของพวกพระอื่นๆ? ทำไมพระองค์ไม่เพียงแต่ทรงเดินหนีไปเสีย? นั่นก็เพราะพระองค์ทรงรักเรา

นั่นเพราะว่าเรารู้ว่าพระเจ้าทรงสามารถทำสิ่งอื่นๆ ได้แต่ก็ไม่ทำ ทำให้ความรักของพระองค์นั้นมีความหมาย เมื่อผู้คนในคริสตจักรพูดเกี่ยวกับความรักของพระเจ้าเท่านั้น โดยไม่ได้มองไปที่การแฝงนัยแห่งความรักนั้น เมื่อนำไปเปรียบเทียบกับพระบุคลิกลักษณะอื่นๆ ของพระองค์แล้ว พวกผู้เชื่อก็จะเห็นว่าความรักนั้นไร้ค่า (เพราะได้มาง่าย) ตัวอย่างเช่น มันอาจดูด้อยค่าต่อผู้คนที่ไม่รู้ถึงความบริสุทธิ์ศักดิ์สิทธิ์ของพระเจ้า

ความหมายโดยนัยอย่างที่สามของสิ่งที่เราได้อภิปรายในบทนี้คือว่า พวกเจ้าแห่งความมืดรู้ว่าเราอยู่ฝ่ายไหนก็ด้วยพฤติกรรมของเรา พวกมันไม่โง่ พวกมันเห็นความซื่อสัตย์จงรักภักดีของเราที่มีต่อพระเจ้า และพวกมันก็เห็นเรากระทำตามการตัดสินใจของเราที่จะติดตามพระเยซูผ่านสิ่งต่างๆ เช่นการบัพติศมาและการต่อต้านความบาป แต่พวกมันก็ยังเห็นเราตอนที่เราไม่ซื่อสัตย์ต่อพระเจ้าด้วยเช่นกัน และพวกมันก็เข้าใจว่าชีวิตของเราเปราะบางและอ่อนแอในเรื่องใด ไม่ว่าเราจะเชื่อสิ่งนี้หรือไม่ เรากำลังถูกจับตาดู*จากทั้งสองฝ่าย*ที่ต่อสู้กันในสงครามฝ่ายวิญญาณ

เป็นการง่ายที่จะทำความเข้าใจความจริงเหล่านี้มากกว่าปฏิบัติตาม แม้ว่าจะได้รับการไถ่แล้ว เราก็ยังล้มลง การดำเนินตามความจริงเหล่านี้นั้น เราต้องปรับความคิดและจิตใจของเราให้เข้ากับเหตุผลว่าทำไมเราจึงมาอยู่ที่นี่...มาดำเนินชีวิตในฐานะเป็นคนต่างด้าวในโลกของเราเอง ก็เหมือนกับพระเยซู ที่เราไม่ได้เป็นของโลกนี้ นั่นคือเราอยู่ในโลกนี้แต่ไม่ได้เป็นของโลกนี้ (ยอห์น 8:23; 1 ยอห์น 4:4) ความขัดแย้งกันนั้นและสถานะของเราจะชัดเจนขึ้น เมื่อเรามีความเข้าใจแจ่มชัดและแน่วแน่ต่อความหมายของการเป็นบุตรธิดาของพระเจ้า

บทที่**สิบห้า**

ผู้มีส่วนในพระลักษณะของพระเจ้า

*คุณรู้หรือไม่ว่าคุณคือใคร?*

ผมถามคำถามนี้มาก่อนหน้าแล้ว แต่ถึงเวลาที่ต้องถามอีกครั้งหนึ่ง ใช่แล้ว เราอยู่ในโลกแต่ไม่ได้เป็นของโลก ความจริงคือว่าเราได้รับการช่วยให้รอดโดยพระคุณผ่านทางความเชื่อในสิ่งที่พระเยซูทรงกระทำบนกางเขน (เอเฟซัส 2:8–9) แต่นั่นเป็นเพียงการเริ่มต้นทำความเข้าใจถึงสิ่งที่พระเจ้าได้ทรงกระทำอะไรมาบ้างแล้ว

เจตนารมณ์ดั้งเดิมของพระเจ้าในสวนเอเดนคือการรวมครอบครัวมนุษย์เข้ากับครอบครัวศักดิ์สิทธิ์ของพระองค์ ซึ่งเป็นบรรดาบุตรชายแห่งสวรรค์ของพระเจ้าที่อยู่ที่นี่ก่อนการทรงสร้างโลก (โยบ 38:7–8) พระองค์ไม่ได้ทรงละทิ้งแผนการนั้นตอนที่มนุษย์ล้มลง คุณที่เป็นคริสเตียนจะถูกทำให้ศักดิ์สิทธิ์เหมือนกับลูกๆ ที่เป็น*เอโลฮิม*ของพระเจ้า...เหมือนกับพระเยซูเอง (1 ยอห์น 3:1–3)

นักศาสนศาสตร์อ้างถึงความคิดนั้นในหลากหลายคำนิยาม แต่สิ่งที่เหมือนกันมากที่สุดคือ*การยกย่องสดุดี* เปโตรกล่าวถึงสิ่งนี้ว่าหมายถึงการเป็น “ผู้มีส่วนในพระลักษณะของพระเจ้า” (2 เปโตร 1:4) ยอห์นเขียนไว้อย่างนี้ว่า “ลองคิดดู พระบิดาได้ประทานความรักแก่เราเพียงไรที่เราได้ชื่อว่าเป็นลูกของพระเจ้า *และเราก็เป็นอย่างนั้น*” (1 ยอห์น 3:1, ทำตัวเอนเพื่อเน้น) ในบทนี้ เราจะไปดูกันว่าพระคัมภีร์ถ่ายทอดสารนั้นอย่างไร

บรรดาบุตรชายของพระเจ้าซึ่งเป็นลูกหลานของอับราฮัม

เมื่อพระเจ้าทรงยกบรรดาประชาชาติในโลกให้อยู่ในครอบครองของพวกพระในระดับรอง ณ เหตุการณ์ที่หอบาเบล พระองค์ทรงกระทำเช่นนั้นด้วยรู้ว่าพระองค์จะทรงเริ่มต้นครอบครัวใหม่ที่เป็นมนุษย์ของพระองค์เอง พระเจ้าทรงเรียกอับราฮัม (ปฐมกาล 12:1–8) ทันทีภายหลังจากเหตุการณ์ที่หอบาเบล (ปฐมกาล 11:1–9) พระเจ้าจะทรงกลับสู่แผนการแห่งสวนเอเดนดั้งเดิมของพระองค์ผ่านทางอับราฮัมและนางซาราห์ภรรยาของเขา

ประชากรของพระเจ้า ซึ่งเป็นบุตรหลานของอับราฮัม...เป็นชาวอิสราเอล ในที่สุดก็ล้มเหลวในการฟื้นฟูการปกครองอันประเสริฐของพระเจ้าขึ้นในโลก แต่บุตรคนหนึ่งนั้น*จะ*ประสบความสำเร็จ พระเจ้าจะทรงกลายเป็นมนุษย์ในองค์พระเยซู ซึ่งเป็นพงศ์พันธุ์ของกษัตริย์ดาวิด อับราฮัม และอาดัม และโดยผ่านทางพระเยซู พระสัญญาของพระเจ้าที่ว่าวันหนึ่งจะทรงอวยพรบรรดาประชาชาติที่พระองค์ได้ทรงลงโทษที่หอบาเบลนั้นจะบรรลุผล เปาโลเขียนเกี่ยวกับเรื่องนั้นไว้หลายที่ในพระคัมภีร์ นี่เป็นเพียงสองตอนเท่านั้นคือ

พระองค์ทรงเปิดเผยให้ข้าพเจ้ารู้ความล้ำลึกนั้น ตามที่ข้าพเจ้าเขียนไว้ย่อๆ แล้ว และเมื่อท่านอ่านถ้อยคำเหล่านั้นแล้ว พวกท่านก็สามารถรับรู้ถึงความเข้าใจของข้าพเจ้าในเรื่องความล้ำลึกของพระคริสต์...นั่นคือคนต่างชาติได้เป็นผู้ร่วมรับมรดก เป็นอวัยวะของกายเดียวกัน และเป็นผู้มีส่วนร่วมในพระสัญญาในพระเยซูคริสต์โดยทางข่าวประเสริฐ (เอเฟซัส 3:3–6, ฉบับ LEB)

เพราะว่าพวกท่านทุกคนเป็นบุตรของพระเจ้าโดยทางความเชื่อในพระเยซูคริสต์...จะไม่เป็นยิวหรือกรีก จะไม่เป็นทาสหรือไท จะไม่เป็นชายหรือหญิง เพราะว่าท่านทั้งหลายเป็นอันหนึ่งอันเดียวกันในพระเยซูคริสต์ และถ้าท่านทั้งหลายเป็นของพระคริสต์แล้ว ท่านก็เป็นพงศ์พันธุ์ของอับราฮัม คือเป็นทายาทตามพระสัญญา (กาลาเทีย 3:26–29, ฉบับ LEB)

ดังที่ผมอธิบายไว้ในหลายบทก่อนหน้าแล้วว่า ตลอดทั้งพระคัมภีร์เดิมนั้น คนเหล่านั้นที่ไม่ใช่อิสราเอลอาศัยอยู่ในดินแดนที่อยู่ภายใต้การควบคุมครอบครองของบรรดาพระในระดับรอง ซึ่งพระเจ้าได้ทรงยกประชาชาติเหล่านั้นให้ ณ เหตุการณ์ที่หอบาเบล ที่หอบาเบลนี้ ชาติต่างๆ (นอกจากอิสราเอล) ได้ถูกตัดสิทธิ์จากการมีสัมพันธภาพกับพระเจ้าองค์เที่ยงแท้ อิสราเอลและอิสราเอลเท่านั้นที่เป็น “ส่วน” แห่งมนุษยชาติของพระเจ้า (เฉลยธรรมบัญญัติ 32:9) คนอิสราเอลนั้นอ้างถึงผู้คนแห่งชาติต่างๆ ที่ถูกตัดสิทธิ์ด้วยคำศัพท์มากมาย โดยใช้การเรียกชื่อในด้านภูมิศาสตร์และเชื้อชาติต่างๆ (ตัวอย่างเช่น คนอียิปต์ คนโมอับ คนอามาเลค) แต่คำอธิบายอันเป็นที่เข้าใจในสมัยพระคัมภีร์ใหม่นั้นคือคนนอกศาสนา อันเป็นคำนิยามที่มาจากคำภาษาละตินสำหรับ “บรรดาประชาชาติ” (*gens*) ถ้าคุณไม่ใช่คนยิว คุณก็เป็นคนนอกศาสนา

เรื่องราวในพระคัมภีร์ใหม่คือว่าพระเยซูซึ่งสืบเชื้อสายมาจากอับราฮัม ทรงสิ้นพระชนม์และฟื้นคือพระชนม์อีกครั้งเพื่อไถ่ไม่เพียงแต่ลูกหลานที่สืบเชื้อสายจากอับราฮัม (คนอิสราเอล/ยิว) เท่านั้น แต่ยังรวมถึงทุกคนในชาติต่างๆ ที่เมื่อก่อนนี้ได้เคยถูกพระเจ้าองค์เที่ยงแท้ตัดสิทธิ์ ในข้อพระคำหลายข้อที่อ้างถึงข้างต้นนั้น เปาโลเรียกการรวมเอาคนนอกศาสนาเข้ามาไว้ในครอบครัวของพระเจ้าว่าเป็นความลึกลับ มันทำให้เขาประหลาดใจที่ว่าประชากรจากชาติต่างๆ ที่พระเจ้าได้ทรงละทิ้ง และซึ่งอยู่ภายใต้การควบคุมของพระอื่นๆ สามารถเข้ารับมรดกแห่งพระสัญญาที่ประทานแก่อับราฮัมได้

ในพระคริสต์แล้ว *ทุกคน*ที่ต้อนรับพระกิตติคุณเป็นบุตรของพระยาห์เวห์พระเจ้าองค์เที่ยงแท้ ซึ่งเป็นพระเจ้าของอับราฮัม อิสอัค และยาโคบ (ยอห์น 1:12; กาลาเทีย 3:26; โรม 8:14) นี่เป็นเหตุผลว่าทำไมจึงมีการกล่าวไว้ในพระคัมภีร์ใหม่เกี่ยวกับพวกผู้เชื่อโดยใช้คำศัพท์ครอบครัว (บุตรชาย, ลูกๆ, ผู้รับมรดก) และภาษาแห่งการถูกพระเจ้า “รับเป็นบุตร” (โรม 8:15, 23; เอเฟซัส 1:5; กาลาเทีย 4:4) ภาษาของการรับมรดกนั้นชัดเจนยิ่งและมีเป้าหมาย มันบอกเราว่าเราเป็นใคร นั่นคือเป็นครอบครัวใหม่ของพระเจ้าซึ่งคือครอบครัวที่เป็นสิ่งศักดิ์สิทธิ์-มนุษย์ จุดหมายปลายทางของผู้เชื่อคือเป็นสิ่งที่อาดัมกับเอวาเป็นแต่ดั้งเดิม นั่นคือเป็นอมตะ เป็นฉายาที่มีสง่าราศีของพระเจ้า และดำเนินชีวิตอยู่ในการสถิตของพระองค์

แต่แม้สิ่งนั้นก็ไม่แสดงให้เห็นอย่างสมบูรณ์ว่าเราเป็นใคร ส่วนที่น่าประหลาดใจที่สุดคือว่าพระเยซูทรงมองเห็นเราอย่างไร

การกลับมารวมกันเป็นครอบครัวอีกครั้ง

สองบทแรกของหนังสือฮีบรูให้ภาพอันน่าประหลาดใจของครอบครัวผสมของพระเจ้าแก่เรา คือระหว่างสิ่งศักดิ์สิทธิ์กับมนุษย์ สำหรับผมแล้ว นี่เป็นตอนที่ตื่นเต้นที่สุดตอนหนึ่งในพระคัมภีร์

ฮีบรูบทที่ 1 ชี้ให้เห็นว่าพระเยซูทรง “ยิ่งใหญ่กว่าพวกทูตสวรรค์มากนัก” (ข้อ 4, ฉบับ LEB) ในสภาแห่งสวรรค์ของพระเจ้านั้น ไม่มีใครเหนือกว่าพระเยซู อย่างไรก็ตาม พระองค์ทรงเป็นพระเจ้า ในความจริงแล้ว ผู้ประพันธ์ชี้ให้เห็นว่าเนื่องจากไม่มีทูตสวรรค์ใดเหมาะสมจะมาเป็นมนุษย์และสืบทอดมรดกแห่งอาณาจักร บรรดาทูตสวรรค์จึงต้องนมัสการพระเยซู (ข้อ 5–6, ฉบับ LEB) พระเยซูทรงเป็นกษัตริย์

น่าทึ่งที่ว่าเมื่อพระเยซูทรงเป็นมนุษย์ พระองค์ทรงต่ำกว่าพวกทูตสวรรค์เป็นเวลาสั้นๆ ช่วงหนึ่ง พระองค์ทรงเป็นเหมือนพวกเรา มนุษย์เป็นสิ่งทรงสร้างที่ต่ำกว่าสิ่งศักดิ์สิทธิ์อย่างเช่นทูตสวรรค์ ผู้ประพันธ์พระธรรมฮีบรูถามว่า

มนุษย์เป็นใครเล่าที่พระองค์ทรงระลึกถึงเขา และบุตรมนุษย์เป็นใครเล่าที่พระองค์ทรงห่วงใยเขา พระองค์ทรงทำให้เขาต่ำกว่าทูตสวรรค์เพียงชั่วระยะหนึ่ง และพระองค์ทรงสวมมงกุฎแห่งศักดิ์ศรีและเกียรติให้แก่เขา พระองค์ทรงทำให้ทุกสิ่งอยู่ใต้ฝ่าเท้าของเขา...แต่เราก็เห็นว่าพระเยซู ผู้ทรงถูกทำให้ต่ำกว่าพวกทูตสวรรค์เพียงชั่วระยะหนึ่งนั้น ทรงได้รับพระสิริและพระเกียรติเป็นมงกุฎ เพราะพระองค์สิ้นพระชนม์ด้วยความทุกข์ทรมาน ทั้งนี้โดยพระคุณของพระเจ้า พระองค์จึงได้วายพระชนม์เพื่อทุกคน (ฮีบรู 2:6–9)

อะไรคือผลลัพธ์ของสิ่งที่พระเยซูทรงกระทำ? เราอาจบอกว่า*ความรอด* นั่นถูกต้อง แต่ก็พลาดสิ่งที่ผู้ประพันธ์หนังสือฮีบรูต้องการให้เรารู้ เนื่องจากพระเจ้าทรงมาเป็นมนุษย์ในร่างพระเยซูคริสต์ บรรดาผู้ติดตามพระองค์ที่เป็นมนุษย์ก็จะเป็นเหมือนพระเจ้า และเป็นสมาชิกในครอบครัวเดียวกันนั้นด้วย

วันหนึ่ง ไม่ว่าจะตอนเราเสียชีวิตหรือตอนพระเยซูเสด็จกลับมายังโลก ในรูปแบบสุดท้ายของอาณาจักรในโลกหรือสวนเอเดนแห่งใหม่ พระเยซูจะทรงแนะนำเราต่อสมาชิกที่เหลือของสภาศักดิ์สิทธิ์นั้น และแนะนำสมาชิกสภาศักดิ์สิทธิ์นั้นแก่เรา พระองค์ทรงมาเป็นเหมือนเราเพื่อว่าเราอาจจะได้เป็นเหมือนพระองค์ นั่นคือ

ในเรื่องที่พระเจ้าทรงนำบุตรจำนวนมากไปสู่ศักดิ์ศรีนั้น ก็เป็นการเหมาะสมแล้ว ที่พระเจ้าผู้ซึ่งทุกสิ่งดำรงอยู่เพื่อพระองค์และโดยพระองค์ จะทรงทำให้ผู้เบิกทางสู่ความรอดของพวกเขาสมบูรณ์โดยความทุกข์ทรมานต่างๆ เพราะทั้งผู้ชำระให้บริสุทธิ์และคนเหล่านั้นที่ได้รับการชำระ ก็มีพระบิดาองค์เดียวกัน ด้วยเหตุนี้ พระเยซูจึงไม่ทรงละอายที่จะเรียกเขาเหล่านั้นว่าพี่น้อง ดังที่พระองค์ตรัสว่า

“เราจะประกาศพระนามของพระองค์แก่พี่น้องของเรา

เราจะร้องเพลงสรรเสริญพระองค์ท่ามกลางชุมนุมชน…

ตัวเรากับบรรดาบุตรที่พระเจ้าประทานแก่เราอยู่ที่นี่แล้ว”

([ฮีบรู 2:10–13](logosref:Bible.Heb2.10-13), ฉบับ LEB)

แทนที่พระเยซูจะทรงอับอายต่อหน้า*เอโลฮิม*แห่งสภาของพระเจ้าในการเป็นมนุษย์ นั่นคือทรงอยู่ในสภาพที่ต่ำกว่าพวกเขา พระองค์กลับทรงยินดี เพราะนั่นเป็นส่วนทั้งหมดของยุทธศาสตร์ที่ยิ่งใหญ่ ขณะทรงยืนอยู่ในสภานั้น (“ในที่ประชุมนั้น”) พระองค์ทรงแนะนำเราว่า ดู*นี่สิ มองดูเราสิ และดูลูกๆ ที่พระเจ้าได้ประทานแก่เรา ตอนนี้เราทั้งหมดอยู่ด้วยกันแล้ว และจะอยู่ด้วยกันตลอดนิรันดร์* และนั่นก็เป็นแผนการนับแต่แรกเริ่มแล้ว

การเข้าไปอยู่ในครอบครัวอันศักดิ์สิทธิ์และรุ่งโรจน์ของพระเจ้านั้นเป็นจุดหมายปลายทางของเรา เปาโลเขียนเกี่ยวกับสิ่งนี้ไว้อย่างงดงามในโรม 8:18–23 ว่า

ข้าพเจ้าเห็นว่าความทุกข์ลำบากแห่งสมัยปัจจุบัน ไม่ควรจะเอาไปเปรียบกับศักดิ์ศรีซึ่งจะเผยให้แก่เราในอนาคต เพราะสรรพสิ่งที่ทรงสร้างแล้ว คอยด้วยความปรารถนาอย่างยิ่งให้บุตรทั้งหลายของพระเจ้าปรากฏ...และไม่ใช่เท่านั้น แต่เราเองด้วย ผู้ได้รับพระวิญญาณเป็นผลแรก ตัวเราเองก็ยังคร่ำครวญคอยการที่พระเจ้าจะทรงให้มีฐานะเป็นบุตร คือที่จะทรงไถ่กายของเรา

เปาโลกระตุ้นบรรดาผู้เชื่อด้วยข่าวสารแบบเดียวกัน เขาบอกผู้เชื่อชาวโรมันว่าพวกเขาถูก “(พระองค์) ทรงกำหนดไว้ก่อนให้เป็นตามพระฉายาแห่งพระบุตรของพระองค์ เพื่อพระบุตรนั้นจะได้เป็นบุตรหัวปีท่ามกลางพี่น้องจำนวนมาก” (โรม 8:29, ฉบับ LEB) เขาบอกคริสตจักรที่โครินธ์ว่า “แต่เราทุกคนไม่มีผ้าคลุมหน้าแล้ว และมองดูพระรัศมีขององค์พระผู้เป็นเจ้า แล้วเราก็ได้รับการเปลี่ยนแปลงให้เป็นเหมือนพระฉายาของพระองค์โดยมีศักดิ์ศรีเป็นลำดับขึ้นไป” (2 โครินธ์ 3:18) และว่าความเป็นมนุษย์ของเราจะถูกเปลี่ยน “เพราะว่าสิ่งที่เสื่อมสลายได้นี้ต้องสวมด้วยสิ่งที่เสื่อมสลายไม่ได้ และสภาพที่ต้องตายนี้ต้องสวมด้วยสภาพที่ไม่ตาย” (1 โครินธ์ 15:53) สำหรับเปโตรแล้ว การเข้าร่วมในสภาแห่งครอบครัวของพระเจ้าหมายถึงการเป็น “ผู้มีส่วนในพระลักษณะของพระเจ้า” (2 เปโตร 1:4) ยอห์นกล่าวถึงสิ่งนี้อย่างง่ายๆ ว่า “เราจะเป็นเหมือนอย่างพระองค์” (1 ยอห์น 3:2)

ทำไมสิ่งนี้จึงสำคัญ

ในฐานะคริสเตียน บางทีเราอาจจะได้ยินมาหลายครั้งแล้วว่าเราต้องเป็นเหมือนพระเยซู เราเป็นเหมือนพระองค์อย่างแน่นอน แต่เมื่อเราได้ยินอย่างนั้น เราก็มีแนวโน้มจะดำเนินการตามนั้น*แต่เพียง*ในแง่ของการเป็นคนดี หรืออาจจะเป็นคน “เลวน้อย” เราเปลี่ยนสิ่งที่ความจริงแล้วเป็นแนวคิดที่เกือบจะเหลือเชื่อหรือยากเกินเข้าใจ นั่นคือว่าวันหนึ่งเราจะเป็นเหมือนพระเยซู ให้กลายเป็นหน้าที่ที่เราต้องกระทำ

แทนที่จะรู้สึกผิดเกี่ยวกับว่าเราไม่เหมือนพระเยซูมากเท่าไร และให้คำมั่นสัญญาในใจเราที่จะ “ทำให้ดีขึ้น” เราต้องปล่อยให้พระพรของสิ่งที่พระองค์ทรงทำ และจะทรงทำ จัดระบบวิธีที่เราคิดเกี่ยวกับการเป็นเหมือนพระองค์เสียใหม่ เราสามารถเปลี่ยนการเป็นเหมือนพระคริสต์ให้เป็นการงานที่เราต้องกระทำเพราะกลัวว่าพระเจ้าจะทรงโกรธเรา แต่นั่นเป็นศาสนศาสตร์ที่ไม่ถูกต้อง มันเปลี่ยนพระคุณให้กลายเป็นหน้าที่ หรือไม่เราก็อาจสำนึกพระคุณว่าวันหนึ่งเราจะเป็นสิ่งที่พระเจ้า*ทรงตื่นเต้น*ในการสร้างเรา ซึ่งก็คือสิ่งที่พระองค์ทรงกำหนดให้เราเป็น (โรม 8:29) และดำเนินชีวิตในหนทางที่ผู้คนที่ตกเป็นทาสบรรดาเจ้าแห่งความมืดจะต้องการเข้าร่วมในครอบครัวของพระเจ้า มุมมองหนึ่งมองเข้าไปข้างใน ขณะที่อีกมุมมองหนึ่งมองขึ้นไปยังสวรรค์

ชีวิตคริสเตียน*ตอนนี้*ไม่ได้เกี่ยวกับความกลัวที่ว่า เราจะล้มเหลวในการทำให้พระผู้หนึ่งซึ่งทรงรักเราขณะที่เรายังตกเป็นทาสอยู่ในความมืดนั้นมีความสุข ชีวิตคริสเตียนความจริงแล้วเกี่ยวกับการเข้าใจแนวคิดสองอย่าง นั่นคือ หนึ่ง *การถูกรับเป็นบุตร*เข้าในครอบครัวของพระเจ้า ซึ่งหมายความว่าพระเยซูทรงเป็นพี่ชายของเรา และว่าพระเจ้าทรงรักเราอย่างที่พระองค์ทรงรักพระเยซู และสอง จุดประสงค์ของเราในแผนการของพระเจ้าเพื่อฟื้นฟูอาณาจักรของพระองค์บนโลก เราเป็นและจะเป็น*สภาศักดิ์สิทธิ์ใหม่ของพระเจ้า* พระองค์ทรงเป็นพระบิดาของเรา เราเป็นลูกๆ ของพระองค์ที่ถูกกำหนดให้อาศัยอยู่ในที่ที่พระองค์ทรงอยู่ชั่วนิรันดร์ เราเป็นผู้ร่วมงานของพระองค์ที่ได้รับมอบหมายให้ทำงานด้วยการช่วยพระองค์ปลดปล่อยคนเหล่านั้นที่ยังคงถูกครอบครองโดยเจ้าแห่งความตาย และถูกจับเป็นเชลยโดยเจ้าแห่งความมืดที่มองไม่เห็น

*นั่น*เป็นสิ่งที่พระคัมภีร์บันทึกไว้ นับจากสวนเอเดนถึงสวนเอเดน *นั่น*เป็นจุดหมายปลายทางของคุณ ชีวิตของคุณตอนนี้ไม่ได้เกี่ยวกับการหาตำแหน่งหรือสถานะของคุณในครอบครัวของพระเจ้า นั่นไม่สามารถได้รับโดยการหา แต่นั่นเป็นของประทาน ชีวิตของคุณตอนนี้กำลังสำแดงการขอบพระคุณสำหรับการถูกรับเป็นบุตร การมีความสุขเพลิดเพลินกับสิ่งนี้ และการนำคนอื่นๆ มาแบ่งปันสิ่งนี้กับคุณ

บทที่**สิบหก**

ปกครองเหนือบรรดาทูตสวรรค์

เป็นสิ่งสำคัญมากต่อความเชื่อของเราที่เราจะเข้าใจว่าเราเป็นใครในฐานะคริสเตียน เราเป็นบุตรชายและบุตรหญิงของพระเจ้า อันเป็นสภาศักดิ์สิทธิ์ที่ถูกสร้างขึ้นใหม่ซึ่งได้มีส่วนร่วมในอาณาจักรของพระบิดาเรียบร้อยแล้ว แต่ก็ยังมีอะไรมากกว่านั้น ใช่แล้ว เราเป็นสภาแห่งครอบครัวของพระเจ้า แต่เพื่ออะไรล่ะ?

ขณะที่เราอยู่ในอาณาจักรนั้นแล้ว (โคโลสี 1:13) เราก็ยังไม่ได้เห็นการเปิดเผยอย่างสมบูรณ์ของอาณาจักรนั้น นั่นคือเรายังไม่ได้เห็นโลกกลายเป็นสวนเอเดน คำพูดที่ดูเหมือนขัดแย้งกันอย่าง “เรียบร้อยแล้ว แต่ยังไม่ได้” นี้ปรากฏตลอดทั่วทั้งพระคัมภีร์ในหลากหลายวิธี ในบทนี้ ผมต้องการจะให้คุณได้มองเห็นคำว่า “ยังไม่” ที่ตอบคำถาม “เพื่ออะไรล่ะ”

มีส่วนร่วมในอาณาจักร ณ บัดนี้

การที่เราเข้าร่วมในอาณาจักรของพระเจ้านั้นไม่ได้ถูกกำหนดไว้ล่วงหน้า ในความหมายนี้คือว่าเราไม่ได้เป็นเพียงหุ่นยนต์ที่แสดงบทบาทหน้าที่ต่างๆ ที่ตั้งโปรแกรมไว้ให้เราทำ นั่นเป็นการทำลายแนวคิดทั้งมวลของการเป็นฉายาของพระเจ้า...เป็นผู้แทนของพระองค์ เราถูกสร้างให้เป็นเหมือนพระองค์ พระองค์ทรงเสรี ถ้าเราไม่มีเสรีภาพที่แท้จริง เราก็ไม่สามารถเป็นเหมือนพระองค์ได้ และโดยคำจำกัดความนี้ เราก็จะ*ไม่*เป็นเหมือนพระองค์ เรามีเสรีภาพที่จะเชื่อฟังและนมัสการ หรือกบฏและทำตามใจตัวเราเอง และเราก็จะเก็บเกี่ยวสิ่งที่เราหว่าน การหว่านของเรานั้นไม่ได้ถูกตั้งโปรแกรมไว้

แต่พระเจ้าทรงยิ่งใหญ่กว่าเรา พระองค์ทรงมีแผนการหนึ่งและแผนการนี้จะสำเร็จ ความสำเร็จของแผนการนี้ไม่ได้ขึ้นอยู่กับหรือถูกบีบบังคับให้ปรับเข้ากับเสรีภาพของมนุษย์ เราไม่สามารถทำลายแผนการนี้ได้ และสิ่งศักดิ์สิทธิ์ซึ่งมีเสรีภาพที่จะเลือก ก็ไม่สามารถทำลายแผนการนี้ได้เช่นกัน

ให้คิดเกี่ยวกับการประชุมสภาแห่งสวรรค์ที่ผมแสดงให้คุณเห็นในบทที่ 1 ดู ผมถามว่าคุณเชื่อสิ่งต่างๆ ที่กล่าวไว้ในพระคัมภีร์หรือไม่ และจากนั้นผมก็นำคุณไปยังการประชุมหนึ่งของพระเจ้ากับสภาแห่งสวรรค์ของพระองค์ที่บันทึกใน 1 พงศ์กษัตริย์ บทที่ 22 พระเจ้าได้ทรงกำหนด (และดังนั้นมันจึงต้องเกิดขึ้น) ว่าถึงเวลาแล้วสำหรับกษัตริย์อาหับผู้ชั่วร้ายต้องตาย แต่จากนั้นพระเจ้าก็ทรงปล่อยให้สิ่งมีชีวิตฝ่ายวิญญาณในสภาของพระองค์ตัดสินวิธีที่จะทำให้สิ่งนั้นบรรลุผล (1 พงศ์กษัตริย์ 22:19–23)

การกำหนดไว้ล่วงหน้าและเสรีภาพทำงานควบคู่กันและสอดคล้องกันในการปกครองอาณาจักรของพระเจ้า พระประสงค์ของพระองค์จะไม่มีวันถูกทำลายหรือชะงัก พระองค์ทรงสามารถรับความบาปและการกบฏ แต่ยังคงทำสิ่งที่พระองค์ทรงปรารถนาให้สำเร็จได้ โดยผ่านทางผู้แทนที่มีเสรีภาพอื่นๆ ดังที่ ซี เอส ลูอิสครั้งหนึ่งพูดถึงพระเจ้า (ในหนังสือเรื่อง *Perelandra*) ว่า “ไม่ว่าคุณจะทำอะไร พระองค์จะทรงทำสิ่งนั้นให้เกิดผลดี แต่ก็ไม่ดีเหมือนกับที่พระองค์ได้ทรงจัดเตรียมให้กับคุณถ้าคุณได้เชื่อฟังพระองค์”

เราเป็นสภาแห่งครอบครัวของพระองค์ ณ ที่นี่และในตอนนี้เพื่ออะไรล่ะ? ก็เพื่อมีส่วนร่วมกับพระเจ้าในการปลดปล่อยผู้คนจากความมืด เพื่อแสดงให้ผู้คนเห็นถึงวิธีที่จะดำเนินชีวิตอย่างยุติธรรมและด้วยความเมตตา โดยเลียนแบบพระเจ้าเพื่อคนเหล่านั้นที่ต้องการเห็นตัวอย่าง เพื่อปกป้องและเผยแพร่ความจริงเกี่ยวกับพระเจ้าองค์เที่ยงแท้นี้ในโลกที่เป็นปฏิปักษ์ซึ่งอยู่ภายใต้การควบคุมครอบครองของบรรดาสายลับศักดิ์สิทธิ์ที่ริษยา และเพื่อมีความสุขเพลิดเพลินกับชีวิตอย่างที่พระเจ้าได้ทรงมุ่งหมายไว้

การทรงเรียกเหล่านี้เป็นการฝึกสำหรับอาณาจักรที่จะมา ดังที่เปาโลถามชาวโครินธ์ผู้ได้สูญเสียมุมมองอันศักดิ์สิทธิ์ขณะโต้เถียงกันเกี่ยวกับเรื่องราวต่างๆ ของโลกนี้ว่า “พวกท่านรู้แล้วไม่ใช่หรือว่าเราจะพิพากษา [ปกครอง] พวกทูตสวรรค์?” (1 โครินธ์ 6:3) เขาจริงจัง เปาโลกำลังแนะบางสิ่งที่เฉพาะเจาะจงในถ้อยคำนั้น

ถูกตั้งไว้เหนือบรรดาประชาชาติ

รูปแบบสุดท้ายของอาณาจักรนั้นจะมาถึง เมื่อมาถึง เจ้าแห่งความมืดจะถูกทำให้พ่ายแพ้ พวกพระปีศาจเหล่านั้นจะสูญเสียการควบคุมครอบครองเหนือประชาชาติต่างๆ อย่างถาวร และ*ถูกแทนที่โดยสภาและครอบครัวมนุษย์อันทรงเกียรติสิริของพระเจ้า* ให้ดูสิ่งที่พระเยซูตรัสไว้ในหนังสือวิวรณ์ว่า

จงยึดมั่นสิ่งที่มีอยู่จนกว่าเราจะมา และคนที่ชนะและปฏิบัติงานของเราจนถึงที่สุด เราจะประทานสิทธิอำนาจเหนือบรรดาประชาชาติให้กับเขา และเขาจะปกครองดูแลคนทั้งหลายด้วยคทาเหล็ก เหมือนอย่างหม้อกระเบื้องที่ถูกตีแตกเป็นเสี่ยงๆ เหมือนอย่างที่เราได้รับอำนาจจากพระบิดาของเราแล้ว และเราจะมอบดาวประจำรุ่งให้กับเขาด้วย (วิวรณ์ 2:25–28)

เมื่อพระเยซูเสด็จกลับมาทรงครอบครองบัลลังก์บนโลกใหม่ ซึ่งเป็นสวนเอเดนโลกแห่งใหม่ พระองค์จะทรงแบ่งปันสิ่งนี้กับพวกพี่น้องของพระองค์ พวกภูตผีที่ปกครองและพวกภูตผีที่มีฤทธิ์เดชจะถูกโยนลงจากบัลลังก์ของพวกมัน และเราจะขึ้นนั่งบัลลังก์แทน อาณาจักรที่พวกมันควบคุมครอบครองจะไม่ถูกยกให้แก่พวกทูตสวรรค์ที่ซื่อสัตย์ต่อพระเจ้า เพราะ*เราจะมีสถานภาพสูงกว่าบรรดาทูตสวรรค์*ในอาณาจักรแห่งสวนเอเดนสุดท้ายของพระเจ้า พระเยซูจะทรงให้มนุษย์ที่เป็นพี่น้องชายหญิงของพระองค์เข้าควบคุมแทน

คุณพิศวงกับคำตรัสสุดท้ายใน วิวรณ์ 2:28 หรือไม่ที่ว่า “เราจะมอบดาวประจำรุ่งให้กับเขาด้วย”? ซึ่งฟังดูแปลกประหลาด แต่ก็กล่าวเกี่ยวกับการปกครองของเราเหนือประชาชาติต่างๆ ร่วมกับพระเยซู ภายหลังที่เจ้าแห่งความชั่วร้ายถูกจัดการแล้ว คำว่า “ดาวประจำรุ่ง” ถูกใช้เพื่ออธิบายถึงบรรดาสิ่งศักดิ์สิทธิ์ (โยบ 38:7) มันยังเป็นคำศัพท์ที่เกี่ยวกับพระเมสสิยาห์อีกด้วย เนื่องจากพระเมสสิยาห์ทรงบริสุทธิ์ศักดิ์สิทธิ์ บางครั้ง “ภาษาเกี่ยวกับดวงดาว”ก็ถูกใช้เพื่ออธิบายการครองราชย์ที่จะมาถึงของพระองค์ มีกล่าวไว้ใน กันดารวิถี 24:17 ว่า “ดาวดวงหนึ่งจะออกมาจากยาโคบ และพระคทาอันหนึ่งจะมาจากอิสราเอล” (ฉบับ LEB) ในหนังสือวิวรณ์นั้น พระเยซูได้ทรงอธิบายพระองค์เองไว้แบบนี้ว่า “เราเป็นรากเหง้าและเชื้อสายของดาวิด และเป็นดาวประจำรุ่งอันสุกใส” (วิวรณ์ 22:16, ฉบับ LEB)

ถ้อยคำที่บันทึกใน วิวรณ์ 2:25–28 นั้นทรงพลัง ไม่เพียงแต่พระเยซู*ตรัส*ว่าพระองค์ทรงเป็นดาวประจำรุ่งแห่งพระเมสสิยาห์ แต่พระองค์ยัง*ประทาน*ดาวประจำรุ่งนั้นแก่เราด้วย นั่นคือพระองค์ทรงแบ่งปันการปกครองของพระเมสสิยาห์กับเรา วิวรณ์ 3:20–21 ก้าวไปอีกขั้นหนึ่งเพื่อว่าบรรดาผู้เชื่อจะไม่พลาดประเด็น นั่นคือ

นี่แน่ะ เรายืนเคาะอยู่ที่ประตู ถ้าใครได้ยินเสียงของเราและเปิดประตู เราจะเข้าไปหาเขาและจะรับประทานอาหารร่วมกับเขา และเขาจะรับประทานอาหารร่วมกับเรา คนที่ชนะ เราจะให้เขานั่งกับเราบนพระที่นั่งของเรา เหมือนอย่างที่เรามีชัยชนะแล้ว และได้นั่งกับพระบิดาของเราบนพระที่นั่งของพระองค์ (วิวรณ์ 3:20–21, ฉบับ LEB)

เราถูกทำให้เป็นผู้มีส่วนร่วมในพระลักษณะของพระเจ้าเพื่ออะไรล่ะ? ทำไมพระเยซูจึงทรงแนะนำเราต่อสภานั้นว่าเราเป็นพี่น้องชายหญิงของพระองค์? *เพื่อว่าพระเจ้าจะทรงสามารถประทานการครอบครองเหนือโลกใบนี้ที่พระองค์ทรงปรารถนามาแต่ดั้งเดิม* สวรรค์จะกลับมายังโลกในสวนเอเดนโลกแห่งใหม่

สวนเอเดนนิรันดร์

นับจากบทแรกๆ ของหนังสือปฐมกาลแล้วที่เอเดนเป็นจุดศูนย์กลางในแผนการของพระเจ้าสำหรับมนุษย์ สำหรับบรรดาฉายาผู้ศักดิ์สิทธิ์ที่เหลือของพระองค์ และสำหรับอาณาจักรของพระองค์ ดังนั้น จึงไม่เป็นการประหลาดใจหรือเป็นความบังเอิญที่บทสุดท้ายของหนังสือวิวรณ์นำเรากลับไปยังสวนเอเดน นั่นคือ

และท่านสำแดงให้ข้าพเจ้าเห็นแม่น้ำที่มีน้ำแห่งชีวิต ใสเหมือนอย่างแก้วผลึก ไหลมาจากพระที่นั่งของพระเจ้าและของพระเมษโปดก ไปที่กลางถนนของนครนั้น และริมแม่น้ำทั้งสองฝั่งมีต้นไม้แห่งชีวิต ที่ออกผลสิบสองชนิด มันออกผลทุกเดือน และใบของต้นไม้นั้นใช้สำหรับรักษาโรคของบรรดาประชาชาติ ทุกสิ่งที่ถูกสาปแช่งจะไม่มีอีกต่อไป พระที่นั่งของพระเจ้าและของพระเมษโปดกจะตั้งอยู่ที่นั่น และบรรดาผู้รับใช้ของพระองค์จะนมัสการพระองค์ พวกเขาจะเห็นพระพักตร์ของพระองค์ และพระนามของพระองค์จะอยู่บนหน้าผากของเขาทั้งหลาย กลางคืนจะไม่มีอีกต่อไป เขาไม่จำเป็นต้องมีแสงตะเกียงหรือแสงอาทิตย์ เพราะว่าองค์พระผู้เป็นเจ้าคือพระเจ้าจะทรงเป็นแสงสว่างของเขาทั้งหลาย และเขาจะครอบครองอยู่ตลอดไปเป็นนิตย์ (วิวรณ์ 22:1–5)

คุณสังเกตไหมว่าต้นไม้แห่งชีวิตนั้นรักษาชาติต่างๆ? ประชาชาติเหล่านั้นซึ่งครั้งหนึ่งถูกควบคุมครอบครองโดยภูตผีที่ปกครองและภูตผีที่มีฤทธิ์เดช จะถูกปกครองโดยบรรดาบุตรชายและบุตรหญิงของพระเจ้า นั่นคือ*คุณกับผม*

นี่ไม่ใช่ครั้งแรกที่ต้นไม้แห่งชีวิตนั้นปรากฏในหนังสือวิวรณ์ เมื่อพระเยซูตรัสกับคนเหล่านั้นที่เชื่อจนถึงที่สุด คำตรัสของพระองค์ที่บันทึกไว้ใน วิวรณ์ 2:7,11 มีว่า “เราจะให้เขา [พวกเขา] กินผลจากต้นไม้ที่ให้ชีวิต ที่อยู่ในเมืองบรมสุขเกษมของพระเจ้า… [พวกเขา] จะไม่ได้รับอันตรายจากความตายครั้งที่สองเลย” การอ้างถึงต้นไม้แห่งชีวิตนั้นเป็นการกล่าวอย่างชัดเจนถึงสวนเอเดน การตายครั้งแรกหมายถึงการตายฝ่ายร่างกาย ซึ่งเป็นผลจากความบาปของอาดัมและการถูกขับไล่ออกจากสวนเอเดน เนื่องจากมนุษย์ทุกคน ทั้งผู้เชื่อและผู้ไม่เชื่อ จะฟื้นคืนชีพขึ้นมารับการพิพากษา การตายครั้งที่สองคือการพิพากษาครั้งสุดท้าย (วิวรณ์ 21:8) คนเหล่านั้นที่ดำเนินชีวิตกับพระเจ้าอย่างต่อเนื่องในสวนเอเดนแห่งใหม่จะไม่ทุกข์ทรมานจากการตายครั้งที่สอง

ทำไมสิ่งนี้จึงสำคัญ

คริสเตียนหลายคนมีมุมมองในเรื่องชีวิตหลังความตายอย่างไม่เพียงพอ ไม่ได้มีการกล่าวไว้ในพระคัมภีร์ถึงทุกสิ่งที่เกี่ยวกับชีวิตหลังความตายว่าจะเป็นอย่างไร แต่บางแง่มุมนั้นชัดเจน เราจะไม่ได้ไปดีดพิณหรือร้องเพลงอย่างไม่สิ้นสุดขณะล่องลอยไปรอบก้อนเมฆ เราจะไม่เพียงแต่นั่งบนโซฟาสวรรค์พูดคุยกับคนที่เรารักซึ่งจากไปแล้วหรือกับพวกผู้เชื่อที่มีชื่อเสียงจากอดีต

แต่เราจะดำเนินชีวิตแบบชาวสวนเอเดน นั่นคือเราจะยุ่งอยู่กับการมีความสุขเพลิดเพลินและเอาใจใส่ต่อสิ่งที่พระเจ้าได้ทรงสร้าง เคียงคู่ไปกับสิ่งศักดิ์สิทธิ์ต่างๆ ที่ยังคงซื่อสัตย์ต่อพระองค์ สวรรค์กับโลกจะไม่อยู่แยกจากกันอีกต่อไป

การรู้จุดหมายปลายทางของเราควรจะหล่อหลอมความคิดของเรา ณ ที่นี่ และในตอนนี้ ดังเปาโลกล่าวไว้ว่า “สิ่งที่ตาไม่เห็น หูไม่ได้ยิน และสิ่งที่มนุษย์คิดไม่ถึง คือสิ่งที่พระเจ้าทรงจัดเตรียมไว้สำหรับคนทั้งหลายที่รักพระองค์” (1 โครินธ์ 2:9, ฉบับ GNT) การรู้ผลลัพธ์ที่น่าตื่นเต้นประทับใจและมีเกียรติสิรินี้ช่วยให้เรามีมุมมองอย่างสมเหตุสมผลต่อเหตุการณ์ต่างๆ ในปัจจุบันของเรา หลังจากเปาโลเขียนถ้อยคำที่เราเพิ่งอ่านไปนั้นแล้ว เขาก็กล่าวถึงสิ่งนี้ไว้อีกในจดหมายฝากถึงชาวโครินธ์ ฉบับที่สอง นั่นคือ

สาธุการแด่พระเจ้า พระบิดาของพระเยซูคริสต์องค์พระผู้เป็นเจ้าของเรา พระบิดาผู้ทรงพระเมตตากรุณา พระเจ้าแห่งการหนุนใจทุกอย่าง พระองค์ผู้ทรงหนุนใจเราในความยากลำบากทั้งหมดของเรา...พี่น้องทั้งหลาย เราอยากให้พวกท่านรู้ถึงความยากลำบากที่เกิดกับเราในแคว้นเอเชีย คือเราเผชิญความทุกข์หนักอย่างยิ่งชนิดที่เกินกำลังจนเราหมดหวังที่จะเอาชีวิตรอดมาได้ ที่จริงเรารู้สึกว่าถูกตัดสินให้ถึงที่ตายแล้ว ทั้งนี้เพื่อเราจะไม่ไว้ใจตัวเอง แต่ไว้ใจพระเจ้าผู้ทรงให้คนทั้งหลายเป็นขึ้นจากตาย (2 โครินธ์ 1:3–9, ทำตัวเอนเพื่อเน้น?)

พระเจ้าทรงสามารถพิทักษ์รักษาเราตอนเรามีชีวิต แต่แม้ในความตาย เราก็จะถูกทำให้ฟื้นคืนชีพเพื่อนั่งกับพระเยซูบนพระบัลลังก์ของพระองค์ (วิวรณ์ 3:21)

เราดำเนินชีวิตที่มีมุมมองต่อจุดหมายปลายทางของเราอย่างถูกต้องตามความเป็นจริง หรือเราไม่ดำเนินชีวิตตามนั้น และการตระหนักรู้ของเราถึงจุดหมายปลายทางของเราควรจะเปลี่ยนพฤติกรรมของเรา ถ้าคุณรู้ว่าวันหนึ่งคุณจะต้องแบ่งปันอพาร์ตเม้นต์หรือทำงานในสำนักงานเดียวกับคนที่คุณวิจารณ์ ดูถูก หรือรังเกียจ คุณจะใช้ความพยายามมากขึ้นอีกสักนิดในการเป็นผู้สร้างสันติ ผู้หนุนใจ และบางทีแม้แต่เป็นเพื่อนกับคนคนนั้น แล้วมันเป็นอย่างไรล่ะที่เราปฏิบัติต่อเพื่อนผู้เชื่ออย่างเลวร้ายยิ่ง? มันเป็นอย่างไรล่ะที่เราไม่ได้ใช้ความพยายามอย่างมากในการขับเคลื่อนผู้ไม่เชื่อให้ไปหาพระเยซู เหมือนอย่างที่เราทำตัวเป็นศัตรูกับเขาหรือเธอน่ะ? เรามีนิรันดรในมุมมอง หรือไม่เราก็ไม่มี

พระเยซูต้องแบ่งปันการปกครองกับคุณมากเท่าไรจึงจะทำให้คุณมีความสุข? คำถามนั้นอาจดูแปลกประหลาด เนื่องจากของประทาน*ใดๆ* เช่นนั้นจากพระเยซูจะเป็นสิ่งดีเลิศ เช่นนั้นแล้ว ทำไมเราจึงแข่งขันกับบรรดาผู้เชื่อเพื่อตำแหน่งหรือสถานะล่ะ? ทำไมเราจึงโต้เถียงกันและกันเพื่อความได้เปรียบ เพื่อ (ได้รับ) ความสนใจ และเพื่อผลประโยชน์ส่วนบุคคลล่ะ? เราไม่ดีไปกว่าชาวโครินธ์ที่เปาโลต้องเตือนให้รู้ถึงจุดหมายปลายทางของพวกเขาหรือ? เราพึงพอใจที่จะปกครองและครอบครองกับพระองค์ หรือไม่เราก็ไม่ต้องการ

คริสเตียนทั้งหลาย ถึงเวลาแล้วที่จะดำเนินชีวิตเสมือนหนึ่งว่าคุณรู้ว่าคุณเป็นใคร และรู้ถึงแผนการที่พระเจ้าทรงมีไว้สำหรับคุณ

**บทสรุป**

เราได้มาถึงตอนจบของการเดินทางของเราแล้ว แต่บางทีอาจดีกว่าที่จะพูดว่าเราเพียงแต่เริ่มต้นเท่านั้น เราได้พิจารณาคำถามพื้นฐานบางคำถามไปแล้ว นั่นคือ *พระอื่นๆ มีจริงหรือ? ถ้ามีจริง นั่นทำให้เกิดความแตกต่างอย่างมากในวิธีที่เราเข้าใจพระคัมภีร์หรือไม่? มีความหมายอะไรต่อความเชื่อของเราถ้าเราเชื่อว่าโลกที่มองไม่เห็นซึ่งพรรณนาไว้ในพระคัมภีร์เป็นความจริงอย่างแน่นอน โดยไม่ได้เป็นเพียงส่วนของพระคัมภีร์อันเป็นที่ยอมรับและคุ้นเคย แต่เป็นส่วนที่แปลกประหลาดซึ่งมักจะละเลยกัน?* เมื่อผมเริ่มเข้าใจความหมายแห่งเค้าโครงเรื่องที่เหนือธรรมชาติของพระคัมภีร์ ผมก็ตระหนักว่าผมต้องคิดแตกต่างออกไปเกี่ยวกับสิ่งต่างๆ แล้ว แต่ผมสามารถสรุปสิ่งเหล่านี้ได้ในสองคำ นั่นคือ *อัตลักษณ์*และ*จุดประสงค์* ผมหวังว่าคุณได้ถูกท้าทายในทั้งสองขอบเขตเหล่านั้นขณะคุณได้อ่านหนังสือเล่มนี้

อัตลักษณ์ของเรา - เรามีที่อยู่ในครอบครัวของพระเจ้า

สิ่งที่หนังสือเล่มนี้ได้อภิปรายมีนัยสำคัญสำหรับวิธีที่เราเข้าใจว่าการเป็นคริสเตียนนั้นหมายถึงอะไร นั่นคือการอยู่ “ในพระคริสต์” ดังที่กล่าวไว้ในพระคัมภีร์ใหม่อย่างบ่อยครั้งยิ่ง เมื่อเราตระหนักว่าบรรดาพระในพระคัมภีร์เดิมมีอยู่จริง เช่นนั้นแล้ว ความหมายของพระบัญชาของพระเจ้าที่ว่าห้ามมีพระอื่นใดอยู่ต่อพระพักตร์พระยาห์เวห์ซึ่งเป็นพระเจ้าของอิสราเอลนั้น ก็เริ่มเห็นได้ชัดเจน พระบัญชานั้นไม่ได้เกี่ยวกับการให้ความสนใจต่อเงินหรือเรือหรือรถ แต่เกี่ยวกับความรักอันหวงแหนที่พระเจ้าทรงมีต่อผู้คนของพระองค์ พูดอีกอย่างหนึ่งคือ *พระบัญชานั้นความจริงแล้วหมายความอย่างที่กล่าวไว้* ความซื่อสัตย์ภักดีอย่างบ้าคลั่งต่อพระอื่นใดนอกจากพระเจ้าแห่งพระทั้งปวงนั้นสังเกต เห็นได้ง่าย

ความน่ากลัวในการดำเนินชีวิตอยู่กับผลลัพธ์อันเกิดจากวิธีตัดสินพิพากษาที่พระเจ้าทรงกระทำต่อบรรดาพระทั้งหลายและผู้คนของพระเหล่านั้น (“ประชาชาติต่างๆ”) นั้นเห็นได้ชัดเจนมากเช่นกัน ครั้งหนึ่งเรา*ถูกตัดทิ้ง* โดยถูกทำให้เป็นทาสต่อความชั่วร้ายและการแสวงหาประโยชน์จากพระอื่นๆ เราเป็นดังที่เปาโลพูดว่าเราถูกทำให้เหินห่างจากพระเจ้าและเป็นคนนอกพันธสัญญาแห่งความรักของพระองค์ (เอเฟซัส 2:12) เราหลงหาย ถูกทำให้ตกเป็นทาสแห่งความมืด และเป็นศัตรูกับพระเจ้าโดยไปรับใช้พวกเจ้าที่มองไม่เห็น (เอเฟซัส 4:18; โคโลสี 1:21)

การเข้าใจสถานการณ์นั้นทำให้แนวคิดที่เป็นหลักคำสอนอย่างเช่น *การรับเป็นบุตร* และ *การรับมรดก* นั้นมีความหมายมากขึ้น มันนำบริบทมาสู่แนวคิดเหล่านั้น พระเจ้าไม่ทรงเต็มพระทัยจะทำให้แผนการการอยู่ในโลกกับครอบครัวของพระองค์ และการมีความสุขเพลิดเพลินกับโลกที่ถูกสร้างจากพระหัตถ์ของพระองค์นั้นเป็นโมฆะ ใช่แล้ว ที่หอบาเบลนั้นพระองค์ทรงละทิ้งมนุษยชาติ และในขณะต่อมา พระองค์ทรงเรียกอับราฮัมให้สร้างครอบครัวใหม่ขึ้น และให้เป็นช่องทางที่ผู้ถูกตัดสิทธิ์เหล่านั้นจะสามารถหาทางกลับมาหาพระองค์ได้ (กิจการฯ 10:26–27)

การยอมรับความจริงอันเหนือธรรมชาติแห่งโลกฝ่ายวิญญาณของพระคัมภีร์นั้น เป็นสิ่งจำเป็นต่อการทำความเข้าใจพระคัมภีร์ สิ่งนี้อธิบายว่าทำไม (ขณะที่พระคัมภีร์เดิมดำเนินเรื่องต่อไป) ความบาปแห่งการนับถือรูปเคาพรนั้นจะไม่เป็นเหมือนบาปอื่นๆ เท่านั้น แต่มันเป็นความบาป*นั้น* อิสราเอลถูกสร้างให้ซื่อสัตย์และจงรักภักดีต่อพระเจ้า เมื่ออิสราเอลหันไปหาพระอื่น จึงถูกเนรเทศ โดยถูกละทิ้งเหมือนชาติอื่นๆ นี่เป็นเหตุผลสำคัญว่าทำไมความรอดในพระคัมภีร์มักถูกอธิบายไว้ในแง่ของ*ความเชื่อ* ในท้ายที่สุดแล้ว พระเจ้าไม่ทรงมองหาความประพฤติที่ดีกว่าเดิม แต่พระองค์กำลังทรงมองหาความเชื่อ...ทรงมองหา*ความซื่อสัตย์ต่อความเชื่อ* เมื่อเราเลือกที่จะทำหัวใจเราให้เห็นพ้องกับพระเจ้าแห่งพระทั้งปวงนั้น พระองค์จะทรงช่วยเราให้รอด เมื่อเราเลือกสิ่งอื่น วันหนึ่ง เราก็จะเก็บเกี่ยวสิ่งที่เราหว่าน

สำหรับพวกเราในทุกวันนี้ ความซื่อสัตย์ต่อความเชื่อหมายถึงการรับเอาสิ่งที่พระเยซูทรงกระทำบนกางเขน เพราะพระองค์ทรงเป็นพระเจ้าในร่างมนุษย์ จริยธรรมและความประพฤติของเรา (การงานของเรา) ไม่ได้เกี่ยวกับการเป็นคนซื่อสัตย์จงรักภักดีเพียงพอเพื่อพระเจ้าจะทรงยอมรับเรา เราทำตามพระบัญชาของพระองค์เพราะเราได้เลือกพระองค์แล้ว และพระบัญชาของพระองค์จะนำเราไปสู่ความสุขและความพึงพอใจของเรา เพราะพระบัญชาของพระองค์นำเราออกห่างจากการทำลายตนเองและคนอื่นๆ พระบัญชาของพระองค์ทำให้เราเห็นเพียงแวบหนึ่งถึงชีวิตที่ปรองดองกลมเกลียวกับพระเจ้าและสมาชิกที่เหลือในครอบครัวของพระองค์ ซึ่งเป็นครอบครัวของเรา ทั้งที่มองเห็นและมองไม่เห็น ในพระอาณาจักรของพระองค์ ซึ่งก็คือสวนเอเดนแห่งใหม่

จุดประสงค์ของเรา - เราทุกคนมีบทบาทในแผนการของพระเจ้าเพื่อฟื้นฟูสวนเอเดน

การเป็นสมาชิกในครอบครัวของพระเจ้ามีเพียงเงื่อนไขเดียว นั่นคือความเชื่อที่ไม่สั่นคลอนในพระเจ้าแห่งพระทั้งปวง ซึ่งเสด็จมาหาเราในรูปพระเยซูคริสต์ ความเป็นสมาชิกนั้นไม่เพียงแต่มอบสิทธิพิเศษอันยอดเยี่ยมให้แก่เราเท่านั้น แต่ยังจัดเตรียมวัตถุประสงค์ที่ชัดเจนในชีวิตให้กับเราด้วย

บรรดาสมาชิกในครอบครัวของพระเจ้ามีพันธกิจหนึ่ง นั่นคือการเป็นตัวแทนของพระเจ้าในการฟื้นฟูการปกครองอันประเสริฐของพระองค์ในโลกใบนี้ และในการขยายสมาชิกภาพในครอบครัวของพระองค์ เราเป็นหนทางของพระเจ้าเพื่อขับเคลื่อนการพลิกกลับอันยิ่งใหญ่ที่เริ่มขึ้นในกิจการบทที่ 2 ซึ่งก็คือการกำเนิด คริสตจักร-พระกาย ของพระคริสต์ จนกว่าจะถึงเวลาที่องค์พระผู้เป็นเจ้าเสด็จกลับมา เหมือนกับที่ความชั่วร้ายแพร่ไปเหมือนโรคติดต่อโดยผ่านทางมนุษยชาติภายหลังความล้มเหลวในสวนเอเดนแห่งแรกนั้น ดังนั้น พระกิตติคุณจะแพร่ออกไปเหมือนกับยาถอนพิษโดยผ่านคนหมู่เดียวกันที่ติดเชื้อโรคนั้น เราเป็น*พาหนะะ*แห่งความจริงเกี่ยวกับพระเจ้าแห่งพระทั้งปวงและแห่งความรักของพระองค์ที่มีต่อ*ทุก*ประชาชาติ และนำความปรารถนาอันไม่เปลี่ยนแปลงของพระองค์ที่จะสถิตอยู่กับครอบครัวของพระองค์ในพระนิเวศบนโลก ซึ่งพระองค์ได้ทรงประสงค์นับแต่การสร้างโลกแล้ว สวนเอเดน*จะ*กลับมีชีวิตอีกครั้ง

เป็นความจริงทางวิทยาศาสตร์ที่ทวีปต่างๆ ของโลกเคลื่อนห่างออกจากกันทุกปี แต่ความก้าวหน้าของ “การเคลื่อนลอยของทวีป” นั้นสามารถค้นพบได้ด้วยความรู้สึกของมนุษย์ เราเพียงแต่รู้ว่ามันเกิดขึ้นก็เพราะการที่เราสามารถทำการสังเกตภายหลังจาก (ที่เกิด) ความจริงนั้น ดังนั้นก็เหมือนกับการขับเคลื่อนไปข้างหน้าอย่างมั่นคงและไม่หยุดยั้งของอาณาจักรของพระเจ้า เราไม่สามารถรับรู้ได้ด้วยตาเปล่าถึงวิธีที่ในแต่ละวันนั้น อาณาจักรของบรรดาพระ...ของบรรดาเจ้าแห่งความมืดได้หดเล็กลงไปอย่างไร หรือว่าพระกิติคุณปลอดปล่อยคนเหล่านั้นที่อยู่ภายใต้การควบคุมครอบครอง (ของพระเหล่านั้น) ทีละคน...ทีละคน ได้อย่างไร แต่มันก็เป็น*ความมั่นใจที่ไม่สามารถสังเกตเห็นได้*

กุญแจที่ไขไปสู่การมองเห็นตัวเราเองในภาพนี้คือการยึดไว้อย่างมั่นคงว่าพระเจ้ายังคงทำตามแผนการของพระองค์อยู่ แม้ว่าเราไม่สามารถมองเห็นได้ เราไม่สามารถอ้างว่าเราเชื่อในโลกที่มองไม่เห็น...โลกเหนือธรรมชาติได้อย่างแท้จริง ขณะที่เรา*ไม่*เชื่อว่าความสามารถในการจัดการอย่างชาญฉลาดของพระเจ้านั้นปฏิบัติการอยู่ในชีวิตของเราและในเหตุการณ์ต่างๆ ในประวัติศาสตร์แห่งมนุษยชาติ *พระเจ้าทรงประสงค์ให้เราดำเนินชีวิตด้วยความมุ่งมั่นตั้งใจ* โดยเชื่อว่าพระหัตถ์ที่มองไม่เห็นของพระองค์กับบรรดาตัวแทนที่มองไม่เห็นที่ซื่อสัตย์และจงรักภักดีต่อพระองค์และต่อเรานั้น (ฮีบรู 1:14) มีส่วนร่วมในสถานการณ์ต่างๆ ของเรา เพื่อว่าเมื่อร่วมกัน (ทำงาน) แล้ว เป้าหมายแห่งสวนเอเดนโลกของพระเจ้าจะเคลื่อนไปข้างหน้าอย่างไม่อาจหยุดยั้งได้

เราแต่ละคนมีความสำคัญต่อหนทางไปสู่อาณาจักรนั้นและการปกป้องคุ้มครองของอาณา จักรนั้นของบางคน ในแต่ละวันที่ผ่านไปทำให้เราสามารถติดต่อสื่อสารกับผู้คนที่ตกอยู่ภายใต้การควบคุมครอบครองของ (เจ้าแห่ง) ความมืด และยังให้โอกาสเราเพื่อให้กำลังใจกันและกันในงานหนักแห่งการทำให้จุดประสงค์ของเราในโลกที่ไม่สมบูรณ์นี้บรรลุผล *ทุกสิ่งที่เราทำและพูดนั้นมีความสำคัญ* แม้เราอาจจะไม่รู้เลยว่าทำไมหรืออย่างไร แต่งานของเราไม่ใช่การมองเห็น แต่เป็นการกระทำ การดำเนินด้วยความเชื่อไม่ใช่การอยู่เฉยๆ แต่เป็น (การดำเนินชีวิต) ที่มีวัตถุประสงค์

**คำอธิษฐานขอการอภัยโทษบาป**

คำอธิษฐานขอการอภัยโทษบาป: ของขวัญอันทรงคุณค่า

คำอธิษฐานขอการอภัยโทษบาปเป็นสิ่งที่เราทุกคนแสวงหาในบางจุดของชีวิต การอภัยโทษบาปเป็นของขวัญอันทรงคุณค่าที่ไม่ใช่ได้รับกันง่ายๆ และก็ไม่ได้ให้กันง่ายๆ ด้วย การอภัยโทษบาปเป็นสิ่งจำเป็นสำหรับชีวิต มันปลดปล่อยเราจากความผิดพลาดในอดีตและให้ความหวังแก่เราในอนาคต พระเยซูคริสต์เสด็จมายังโลกโดยวายพระชนม์เพื่อมนุษยชาติก็เพื่อการอภัยโทษบาป

คำอธิษฐานขอการอภัยโทษบาป: ทำให้เป็นไปได้โดยพระเยซูคริสต์

คำอธิษฐานขอการอภัยโทษบาปเป็นคำอธิษฐานที่ส่งขึ้นไปยังพระเจ้า แม้ว่าเราอาจจะได้ทำร้ายกันและกันโดยตรง แต่การล่วงละเมิดทั้งหมดของเราในที่สุดก็ทำให้พระเจ้าทรงเสียพระทัย คุณอาจจะสงสัยว่านี่เป็นไปได้อย่างไร ข้อบกพร่องของเราจะสามารถทำร้ายองค์พระผู้สร้างจักรวาลผู้ทรงฤทธิ์ไม่จำกัดได้อย่างไร? พระเจ้าทรงสนพระทัยหรือ? ในปฐมกาล บทที่ 6 นั้น เราพบว่าความจริงแล้วพระเจ้าเองทรงเสียพระทัยในความผิดบาปทั้งมวลที่มนุษย์ได้กระทำต่อกัน นั่นคือ *"พระยาห์เวห์ทรงเห็นว่าความชั่วร้ายของมนุษย์มีมากบนแผ่นดิน และทรงเห็นว่าเค้าความคิดในใจทั้งหมดของเขาล้วนเป็นเรื่องชั่วร้ายตลอดเวลา พระยาห์เวห์เสียพระทัยที่ทรงสร้างมนุษย์ไว้บนแผ่นดินและโทมนัสยิ่งนัก"* (ปฐมกาล 6:5-6)

พระเจ้าผู้ทรงสัพพัญญูทรงเสียพระทัยแม้แค่ความคิดชั่วร้าย ดังนั้น การอภัยโทษบาปขั้นสูงสุดต้องมาจากพระเจ้าด้วยเช่นกัน อย่างไรก็ตาม เนื่องจากพระองค์ทรงยุติธรรม การอภัยโทษบาปไม่สามารถให้กันได้โดยไม่คิดมูลค่า ทุกความผิดต้องมีการประเมินและตัดสินเพื่อพระเจ้าจะทรงเป็นผู้พิพากษาที่ยุติธรรม พระเยซูคริสต์วายพระชนม์บนกางเขนที่เนินเขาโกละโกธาแทนที่เรา เพื่อว่าความบาปของเราจะได้รับการอภัย ความทุกข์ทรมานของพระองค์นั้นถูกจ่ายเพื่อการกระทำผิดของเรา *"เพราะว่านี่เป็นโลหิตของเราอันเป็นโลหิตแห่งพันธสัญญาที่หลั่งออกเพื่อยกบาปโทษคนจำนวนมาก"* (มัทธิว 26:28)

ในความรักของพระเจ้านั้น พระองค์ทรงรู้ว่าจิตสำนึกผิดชอบของเราต้องได้รับการปลดปล่อยจากการฟ้องผิดและการประณาม พระองค์ทรงรู้ว่าการอภัยโทษบาปเป็นความต้องการที่ยิ่งใหญ่ที่สุดของเรา ในปฏิบัติการแห่งความรักขั้นสูงสุดนั้น ไม่เพียงแต่พระเจ้าจะทรงทนทุกข์ต่อความเจ็บปวดแห่งความผิดพลาดของเรา แต่ยังทรงจ่ายราคาเพื่อผลที่ตามมาจากความผิดเหล่านั้นด้วย เพื่อว่าเราอาจจะได้รับการอภัยโทษบาปที่ประทานแก่เราเมื่อเราทำบาป ทุกสิ่งที่เราต้องทำคือการยอมรับของขวัญแห่งการอภัยโทษบาปที่ไม่คิดมูลค่านี้ของพระองค์

คำอธิษฐานขอการอภัยโทษบาป: ขอการอภัยโทษบาปจากพระเจ้า

บางที คุณอาจจะได้พบเว็บเพจนี้โดยบังเอิญขณะมองหาคำอธิษฐานขอการอภัยโทษบาปเพื่อบรรเทาวิญญาณที่ทนทุกข์ หรือบางทีคุณอาจกำลังต่อสู้กับการพยายามจะให้อภัยผู้อื่นที่ทำร้ายคุณอย่างมาก สำหรับทุกคนที่ต้อนรับพระเยซูคริสต์เป็นองค์พระผู้เป็นเจ้าและพระผู้ช่วยให้รอดของพวกเขา การอภัยโทษบาปได้มอบให้ (แก่พวกเขา) แล้วโดยไม่คิดมูลค่า ถ้าเรายอมรับความผิดพลาดของเราและขอการอภัยโทษบาป พระเจ้าจะทรงอภัยให้เราโดยไม่มีคำถามใดๆ นั่นคือ *"ถ้าเราสารภาพบาปของเรา พระองค์ทรงซื่อสัตย์และเที่ยงธรรม ก็จะทรงโปรดยกบาปของเรา และจะทรงชำระเราให้พ้นจากการอธรรมทั้งสิ้น"* (1 ยอห์น 1:9)

โดยหลักการแล้ว ถ้าเราปฏิเสธพระเยซู เราก็ปฏิเสธของขวัญแห่งการอภัยโทษบาปของพระเจ้า ความจริงแล้วเรากำลังพูดว่าเราไม่ได้ปรารถนาจะคืนดีกับพระเจ้า (1 ยอห์น 1:10) แม้ว่าเป็นการเลือกอย่างเสรีของเราเองที่จะไม่ต้อนรับการอภัยโทษบาปจากพระเจ้าก็ตาม แต่ในท้ายที่สุด เราจะต้องรับผิดชอบต่อทุกความบาปที่เราได้กระทำในตอนสิ้นสุดชีวิตนี้ เป็นความปรารถนาแรงกล้าของพระเจ้าที่จะกลับมาปรองดองกับคุณ "เพราะพระเจ้าทรงรักโลกดังนี้ คือได้ประทานพระบุตรองค์เดียวของพระองค์ เพื่อทุกคนที่วางใจในพระบุตรนั้นจะไม่พินาศ แต่มีชีวิตนิรันดร์" (ยอห์น 3:16) ถ้าคุณปรารถนาจะได้รับการอภัยโทษบาปอย่างแท้จริง ให้พิจารณาสิ่งที่พระเยซูตรัสและต้อนรับพระองค์อย่างจริงใจให้เป็นองค์พระผู้เป็นเจ้าและพระผู้ช่วยให้รอดของคุณ คุณก็จะได้รับการอภัยโทษบาปและพระเจ้าจะทรงเริ่มงานการเปลี่ยนแปลงขึ้นในชีวิตคุณ

คำอธิษฐานขอการอภัยโทษบาป: รับชีวิตใหม่

คำอธิษฐานขอการอภัยโทษบาปให้ความหวังใหม่และการเริ่มต้นใหม่แก่เรา พระเจ้าทรงลบบาปทั้งหมดของเราทิ้งไป *"เพราะเราจะเมตตาต่อการอธรรมของพวกเขา และจะไม่จดจำบรรดาบาปของพวกเขาไว้เลย"* (ฮีบรู 8:12)

ถ้าคุณเข้าใจว่าคุณเป็นคนบาป และคุณเชื่อว่าพระเยซูคริสต์เสด็จมาเป็นพระผู้ไถ่บาปเพียงพระองค์เดียว เช่นนั้นแล้วคุณก็เข้าใจคำอธิษฐานขอการอภัยโทษบาป คำถามคือว่าคุณพร้อมจะอธิษฐานคำอธิษฐานนั้นหรือยัง ด้วยการรับของขวัญจากพระเจ้า นั่นคือพระเยซูคริสต์ซึ่งเป็นพระบุตรของพระองค์? ถ้าคุณพร้อม ให้คุณเชื่อพระคริสต์ สารภาพความบาปของคุณ และมอบชีวิตที่เหลือทั้งหมดของคุณให้กับพระองค์ในฐานะเป็นองค์พระผู้เป็นเจ้า นั่นคือ

***“พระบิดาเจ้าข้า ข้าพระองค์รู้ว่าข้าฯ ได้ละเมิดกฎบัญญัติของพระองค์ และความบาปของข้าฯ ก็ได้แยกข้าฯ จากพระองค์ ข้าฯ เสียใจจริงๆ และตอนนี้ข้าฯ ต้องการจะหันจากชีวิตที่เต็มด้วยความบาปในอดีตของข้าฯ มาหาพระองค์ โปรดยกโทษให้ข้าฯ ด้วย และช่วยข้าฯ ให้พ้นจากการทำบาปอีก ข้าฯ เชื่อว่าพระเยซูคริสต์พระบุตรของพระองค์ วายพระชนม์เพื่อบาปของข้าฯ ฟื้นคืนพระชนม์ ยังทรงพระชนม์อยู่ และได้ยินคำอธิษฐานของข้าฯ ข้าฯ ขอเชิญพระเยซูเข้ามาเป็นองค์พระผู้เป็นเจ้าของชีวิตข้าฯ มาปกครองและครอบครองในหัวใจข้าฯ นับจากวันนี้เป็นต้นไป ขอโปรดส่งพระวิญญาณบริสุทธิ์มาช่วยให้ข้าฯ เชื่อฟังพระองค์ และให้ทำตามพระประสงค์ของพระองค์ตลอดชีวิตที่เหลืออยู่ของข้าฯ ข้าฯ อธิษฐานขอในพระนามของพระเยซู อาเมน”***

"จงกลับใจใหม่และรับบัพติศมาในพระนามของพระเยซูคริสต์ให้หมดทุกคน เพื่อพระเจ้าจะทรงยกความผิดบาปของท่านทั้งหลาย แล้วพวกท่านจะได้รับของประทานคือพระวิญญาณบริสุทธิ์" (กิจการฯ 2:38)

ถ้าคุณตัดสินใจต้อนรับพระเยซูในวันนี้ ก็ขอต้อนรับเข้าสู่ครอบครัวของพระเจ้า ตอนนี้ มีกล่าวไว้ในพระคัมภีร์ว่าให้เราทำตามคำมั่นสัญญาของเรา ซึ่งเป็นวิธีที่เราจะเติบโตอย่างใกล้ชิดกับพระองค์มากขึ้น นั่นคือ

• รับบัพติศมาอย่างที่พระคริสต์ทรงบัญชาไว้

• บอกคนอื่นเกี่ยวกับความเชื่อใหม่ของคุณในพระคริสต์

• ใช้เวลากับพระเจ้าทุกวัน ซึ่งไม่ต้องเป็นเวลานาน เพียงแต่พัฒนานิสัยประจำวันในการอธิษฐานต่อพระองค์และอ่านพระคำของพระองค์ ขอพระเจ้าเพิ่มความเชื่อของคุณและความเข้าใจต่อพระคัมภีร์

• แสวงหาการมีสามัคคีธรรมกับสาวกคนอื่นๆ ของพระเยซู เริ่มตั้งกลุ่มเพื่อนผู้เชื่อเพื่อตอบคำถามของคุณและช่วยเหลือคุณ

• หาที่ประชุมท้องถิ่นที่คุณสามารถนมัสการพระเจ้าได้

**วันนี้ คุณเป็นสาวกของพระเยซูหรือยัง? กรุณาคลิกที่ ใช่! หรือ ไม่ใช่**

**คุณเป็นสาวกของพระเยซูแล้วหรือยัง? กรุณาคลิกที่นี่**

**คุณคิดว่าอย่างไร – เราทุกคนได้ทำบาปและสมควรได้รับการตัดสินพิพากษาจากพระเจ้า พระเจ้าพระบิดาได้ทรงส่งพระบุตรองค์เดียวของพระองค์มาเพื่อรับคำตัดสินพิพากษานั้นแล้ว เพื่อคนเหล่านั้นที่เชื่อในพระองค์ พระเยซูผู้ทรงเป็นองค์พระผู้สร้างและเป็นพระบุตรนิรันดร์ของพระเจ้า ผู้ซึ่งทรงดำเนินพระชนม์ชีพอย่างปราศจากบาป ทรงรักเรามากจนพระองค์วายพระชนม์เพื่อบาปของเรา ด้วยการรับโทษทัณฑ์ที่เราสมควรได้รับ จากนั้นก็ทรงถูกฝังและฟื้นคืนพระชนม์ตามที่บันทึกไว้ในพระคัมภีร์ ถ้าคุณเชื่ออย่างแท้จริงและวางใจในสิ่งนี้ในหัวใจคุณ จากนั้นก็ต้อนรับพระเยซูผู้เดียวเท่านั้นเป็นพระผู้ช่วยให้รอดของคุณ โดยประกาศว่า “พระเยซูทรงเป็นองค์พระผู้เป็นเจ้า” คุณก็จะรอดพ้นจากคำตัดสินพิพากษาและใช้เวลานิรันดร์อยู่กับพระเจ้าในสวรรค์**

**คุณจะตอบสนองอย่างไร?**

**ใช่ วันนี้ฉันกำลังตัดสินใจจะติดตามพระเยซู**

**ใช่ ฉันเป็นสาวกของพระเยซูแล้ว**

**ฉันยังมีข้อสงสัย**

คำร้องขอของผู้ประพันธ์

หนังสือเรื่อง*สิ่งเหนือธรรมชาติ* นี้เป็นการย่อและตัดทอนจากหนังสือวิชาการที่ลงลึกในรายละเอียดของผมที่ชื่อ *The Unseen Realm: Recovering the Supernatural Worldview of the Bible* (สำนักพิมพ์ Lexham, 2015) หนังสือ*The Unseen Realm* นี้มีจำหน่ายเป็นฉบับภาษาอังกฤษที่ Amazon.com

ผมหวังว่าคุณจะพบว่าหนังสือ*สิ่งเหนือธรรมชาติ* นี้ยกระดับจิตวิญญาณ ผมสามารถให้หนังสือเล่มนี้ฟรีได้ก็เพราะการถวายด้วยใจกว้างขวางของผู้ที่ชื่นชอบเนื้อหาในหนังสือนี้ ขอคุณโปรดพิจารณาถวายให้กับ Miqlat ผ่านทางเว็บไซต์ miqlat.org หรือ nakedbible.org เพื่อทำให้มีหนังสือฟรีแจกจ่ายได้มากขึ้น

สำหรับการสอนพระคัมภีร์เพิ่มเติมนั้น โปรดเยี่ยมชมโฮมเพจของผม: drmasg.com และฟังผ่านพอดแคสต์ที่ชื่อ Naked Bible ของผม: nakedbiblepodcast.com ชื่อ “Naked Bible” นั้นสะท้อนความปรารถนาของผมที่จะสอนแต่เนื้อหาของพระคัมภีร์ที่ไม่ผ่านการกรองจากประเพณีสมัยใหม่ คณะนิกาย และตัวกรองอื่นๆ ทางศาสนา

ดังที่คุณจะได้พบบนโฮมเพจของผม ผมยังเขียนนิยายวิทยาศาสตร์ในฐานะเป็นวิธีการแนะนำผู้คนสู่ศาสนศาสตร์พระคัมภีร์ นิยายของผม (ปัจจุบันนี้คือเรื่อง *The Façade* และตอนต่อของมันคือเรื่อง *The Portent*) นั้นมีจำหน่ายเป็นภาษาอังกฤษเท่านั้นผ่านทาง Amazon.com